1 4 
PA p avi ikaų T 
p sie. ia j 1 
+ + 2 47 
- pr 1 


„AL Y Nr APS 

1 M „ra 4 44 

"AAA 4 10 

T 2 , *4 „a 1 
i 


* P AAM 
1 2 f Ala . “ "J A , * f r 
k r : r ė. f. | . Č P . | , . V „1 A 1 A x r - 
"4 š , . „*aš „T 1 > 1“ “ 
š 


s* k tV.. 
si 


' 


I VE 


— L 
. | au 
* “ h k i) 4 


ž 


TARJEI VESAAS 


Iš norvegų kalbos vertė 
IRENA VARNAITĖ 


VILNIUS  VSA 


UDK 839.6-3 Tarjei Vesaas FUGLANE 
Ve-194 Oslo, Gyldendal, 1997 


Knygos leidimą parėmė 
NORDBOK 


O Gyldendal Norsk Forlag, 1957 
O Vertimas į lietuvių kalbą, straipsnis, 
Irena Varnaitė, 1998 
ISBN 5-415-01346-6 CO Leidykla VAGA, 1998 


Pirma dalis 


Matis pažvelgė į dangų, ar šįvakar nedebesuota. Dangus 
buvo giedras. Tada pasakė savo seseriai, norėdamas ją pra- 
džiuginti: 

— Tu - kaip žaibas. 

Jis krūptelėjo nuo šio savo ištarto žodžio, tačiau neišsigan- 
do, nes dangus buvo žydras. 

— Turiu omenyje, su tais tavo virbalais, - pridūrė. 

Hėgė abejingai linktelėjo ir toliau mezgė didelį megztinį. 
Virbalai žibsėjo. Ji nėrė didžiulę aštuonlapę rožę, kuri netru- 
kus puoš kokio nors vyro nugarą. 

- Taip, Žinau, - pasakė Hėgė paprastai. 

— Aš juk tave gerai pažįstu, Hėge. 

Jis lėtai tekšnojo didžiuoju pirštu sau per kelį, kaip visada, 
kai galvodavo. Aukštyn-žemyn, aukštyn-žemyn. Hėgė jau 
seniai nustojo prašiusi jį mesti šį erzinantį įprotį. 

Matis kalbėjo toliau: 

- Bet tu ne vien rožes žaibiškai išmezgi, tu viską taip darai. 

— Najau, na, - nutraukė Hėgė. 

Matis patenkintas nutilo. 

Jam buvo tokia pagunda tarti žodį „žaibas“. Mačiui atro- 
dė, kad, tariant žodį „žaibas“, jo galvoje brėžiasi keistos lini- 


5 


jos, ir jį tai traukė. Jis mirtinai bijojo Žaibo danguje ir niekada 
netardavo šio Žodžio karštą arba labai apsiniaukusią vasaros 
dieną. Šįvakar čia buvo saugu. Šį pavasarį jau dukart praūžė 
audros su baisiomis perkūnijomis. Audrai ypač įsisiautėjus, 
Matis kaip paprastai pasislėpė išvietėje, nes kažkas jam sakė, 
kad į tokį namelį žaibas dar niekada nėra trenkęs. Ar taip bū- 
na visame pasaulyje, Matis nežinojo, bet čia, ačiū Dievui, bent 
jau iki šiol to nebuvo atsitikę. 

— Taip, žaibas, - jis burbtelėjo lyg sau, lyg Hėgei, kuriai jau 
įgriso šie netikėti jo gyrimai. Tačiau Matis dar nebuvo baigęs. 
— Aš manau, kad tu ir galvoji kaip žaibas, - pasakė jis. 

Tai išgirdusi, ji skubiai žvilgtelėjo aukštyn, tarsi baimin- 
damasi, kad užsiminta apie kažką pavojinga. 

— Šiam kartui užteks, - griežtai ir tvirtai tarė ji. 

— Kas yra? - paklausė jis. 

— Nieko. Tik sėdėk ramiai. 

Hėgei pavyko sutrukdyti tam, kas galėjo atsitikti. Jau taip 
ilgai ją slėgė kvaišelio brolio nelaimė, kad vos tik Mačiui išta- 
rus žodį „galvoti“ ,ji pašokdavo tarsi įgelta. 

Matis buvo kažką pastebėjęs, bet siejo tai su savo amžina 
sąžinės graužatimi, nes jis nedirbo kaip kiti žmonės; jis ir vėl 
užtraukė savo seną giesmę, girdėtą namuose: 

- Rytoj turi surasti man kokį nors darbą. Šitaip ilgiau ne- 
begalima. 

— Taip, —ji ištarė negalvodama. 

— Nebegaliu, kadilgiau taip būtų. Nieko neuždirbu namams... 

— Ne, jau seniai nieko nebeparnešei, - jos balsas suskambo 
truputį nerūpestingai ir dygiai. Ji tučtuojau pasigailėjo, bet 
per vėlai: šiuo atžvilgiu Matis nepakęsdavo jokių pastabų, ne- 
bent pats apie tai kalbėdavo. 


— To man neturi sakyti, - paliepė jai, ojo veidas įgavo keis- 
tą išraišką. 

Ji paraudo ir nulenkė galvą. Tuo tarpu Matis varė toliau: 

— Turi kalbėti su manimi kaip su kitais žmonėmis. 

— Gerai, kalbėsiu. 

Hėgė sėdėjo nuleidusi galvą. Ką ji galėjo padaryti su šitais 
neįmanomais dalykais? Kartkartėmis žodžiai jai patys išsiverž- 
davo ir skaudžiai žeisdavo. 


Brolis ir sesuo sėdėjo ant sukiužusios trobos, kurioje jiedu 
gyveno, priebučio laiptelio. Buvo gražus, šiltas birželio va- 
karas, ir senas pastato medis migdančiai kvepėjo po saulėtos 
dienos. 

Jie čia jau ilgai sėdėjo, neištardami nė žodžio, iki pradėjo 
šnekėti apie žaibą ir apie uždarbį namams. Sėdėjo šalia vie- 
nas kito, ir tiek. Sėdėdamas Matis sustingusiu veidu žvelgė į 
medžių viršūnes. Toks jo sėdėjimas seseriai buvo taip pat 
įprastas reginys. Ji žinojo, kad kitaip jis negali, - antraip tikrai 
būtų paprašiusi jį liautis taip daryti. 

Abudu gyveno čia visiškai vieni - nebuvo matyti jokių so- 
dybų, bet tuoj už eglyno ėjo plentas ir buvo didelis sodžius. 
Šitoje pusėje blizgėjo platus kalnų ežeras, o jo krantai nuo čia 
buvo toli toli. Ežeras plytėjo prie pat šlaito, ant kurio stovėjo 
troba, ir čia Matis su Hėge turėjo valtį ir lyną jai pririšti. Ma- 
žas iškirstas miško plotelis aplink namą buvo aptvertas ir pri- 
klausė jiems, bet už tvoros buvo nebe brolio ir sesers valdos. 

Matis galvojo: 

Ji nežino, į ką aš žiūriu. Jam knietėjo pasakyti, į ką. 

Juk Matis ir Hėgė turi savo antrininkus! Šito Hėgė nežino. . 

Jis to nepasakojo. 

Tuoj pat už tvoros iš žalio eglyno stirksojo dvi nudžiūvu- 
sios epušės belapėmis, baltomis viršūnėmis. Jos augo labai 
arti viena kitos, ir todėl Žmonės jas praminė Matis ir Hėgėe, 
nors į akis to nesakydavo. Matis tai išgirdo visai atsitiktinai. 
Vardai buvo sujungti į vieną žodį: maždaug „Matisirhėgė“. Šis 
žodis buvo vartojamas jau seniai, dar iki Mačiui nugirstant. 

Dvi nudžiūvusios epušių viršūnės viena šalia kitos tarp 
žalių, smailių augančių eglių viršūnių. 
čiau Hėgė nieku gyvu neturi to sužinoti - nuspręsdavo jis tvir- 
tai kiekvienąkart, kai jie sėdėdavo šitaip kaip dabar. Ji tik su- 
pyks ir įsisiautės, o viršūnės juk vis vien bus taip vadinamos. 

Tuo pat metu Matis jautėsi savotiškai apsaugotas, kol tos 
viršūnės visąlaik stirkso ten. Jos tik trukdo ir daro žalą, kur 
auga, bet savininkas neina ir nekerta jų visiems matant, ir ne- 
sukūrena krosnyje. Tai būtų per daug baisu, visai kaip žudy- 
mas - čia, priešais žmones, kuriuos ir taip skaudina tie var- 
dai. Štai kodėl jis to ir nedaro. 

Norėčiau vienąkart susitikti šitą žmogų, pamanė Matis. Bet 
jis juk niekad neateina čionai. 

Matis toliau galvojo: 

Kažin kas dėjos jo galvoje - to, kuriam buvo taip smagu 
sugalvoti šiuos vardus viršūnėms? Neįmanoma sužinoti. Nie- 
ko daugiau nebuvo galima padaryti - tik šitaip sėdėti ant laip- 
telio lauke ir galvoti apie tai vasaros vakarais. Bet tas, kuris 

taip praminė, buvo vyras. Matis nemanė, kad vardus sugal- 
vojo moteris, - moterų atžvilgiu jis buvo nusiteikęs draugiš- 
kai. Jį labai papiktino, kad ir Hėgė buvo prilyginta nudžiūvu- 
siai viršūnei: kam kam, o jau jai tas netiko! Tą juk visi gali 
matyti. O Hėgė tokia įžvalgi ir protinga... 

Dėl ko taip skaudu? 

Tu Žinai, jis atsakė, kažkaip beprasmiškai, tačiau labai tei- 
singai. Reikėtų nusigręžti nuo jų, nusisukti, 0 aš- pirmiausia, 
ką darau rytais, ir paskiausiai, prieš eidamas gulti, - tik ir Žiū- 
riu įjas. Nieko kvailesnio nė nebegali būti. 

— Mati? 

Jis buvo staigiai pažadintas iš susimąstymo. 

— Ką ten matai? -paklausė ji. 

Jis taip gerai žinojo šiuos jos klausimus. Jis neturėtų šitaip 
sėdėti kaip dabar, jis neturėtų daryti to, neturėtų daryti ano, 
jis turėtų būti kaip visi žmonės, o ne Kvailelis, kaip vadina jį, 
ir nebūti tik pajuokos vertas, kur tik nueina, o dirbti ar ką 
nors daryti žmoniškai. 

Jis iškart įsistebeilijo į seserį. Keistomis akimis. Jos visada 
būdavo suglumusios, drovios kaip paukščio. 

— Nieko nematau, - atsakė. 

— Negi? 

— Tu keista, - pasakė jis, - jeigu kiekvienąkart apsidairęs 
vis ką nors pamatyčiau, tai kaip čia būtų? Tada čia būtų visko 
pilna. 

Hėgė tik linktelėjo. Ji kažkaip sugrąžino jį ir galėjo toliau 
dirbti. Ji niekada nesėdėdavo ant priebučio laiptelio rankas 
susidėjusi, kaip Matis, jos rankos greitai mezgė, - rankos ir 
turėjo tokios būti. 


Matis gerbė jos darbą: tai buvo duona jiems, taip jie ir ver- 
tėsi. Pats jis nieko neuždirbdavo. Niekas jo nenorėjo. Jie vadi- 
no jį Kvaileliu ir kikendavo, kai tik užeidavo kalba apie jį ir 
darbą. Darbas ir Matis buvo du nesuderinami dalykai. 
Darbščiame kaimelyje sklido daug istorijų apie tai, kas atsi- 
tikdavo, kai kvaišelis Matis panorėdavo dirbti, - viskas nuei- 
davo niekais. 

Tu mano snapas į akmenį... - jam staiga šovė į galvą čia besė- 
dint, ir jis krūptelėjo. 

Kas? 

Bet tai praėjo. | 

Vaizdas ir žodžiai persmelkė jį. Ir taip pat greitai prany- 
ko — vietoj to visai priešais jį iškilo balta siena. 

Jis vogčiomis Žžvilgtelėjo į seserį. Ji nieko nepastebėjo. Sė- 
dėjo čia, mažutė ir tvarkinga, bet jau nebejauna mergaitė - jai 
buvo keturiasdešimt metų. 

Jeigu jis dabar pasakytų tokį dalyką jai? Snapas į... ji nesu- 
prastų. į 

Hėgė sėdėjo visai šalia jo, tad jis gerai matėjos tiesius, tam- 
siai rudus plaukus. Staiga jis pastebėjo, kad tarp rudų plaukų 
yra vienas kitas žilas plaukas. Ilgi sidabro spalvos siūlai. 

Gal šiandien mano akys pasidarė kaip vanago? - pamanė 
linksmai nustebęs. Šito dar niekad nebuvau pastebėjęs. Ne- 
delsdamas sušuko: 

— Bet Hėge! 

Ji tučtuojau pakėlė akis, nuraminta jo tono, ir paklausė: 

— Kas dabar? 

— Tu pradedi žilti! 

Ji nulenkė galvą. 

— A, taip. 

— Tokia žila, - pasakė jis. - Nebuvau pastebėjęs iki šian- 
dien. Ar Žinai tai? 

Ji neatsiliepė. 

— Bet juk per anksti, - pasakė jis. - Tau juk dar tik keturias- 
dešimt. Ojau tokia žila. 

Tuo pat metu jis pajuto iš kažkur žvilgsnį. Ne Hėgės. Iš 
kažkur atklydusį. Veriantį žvilgsnį. O gal tai vis dėlto Hėgės 
žvilgsnis. Jis išsigando ir suprato pasielgęs kvailai, pats to ne- 
žinodamas; jis juk buvo tik pastabus. 

- Hėge. 

Pagaliau ji pakėlė akis. 

— Na kas gi dabar? 

Ne, tai, ką jis norėjo pasakyti, jau buvo nuplaukę. Ir nė 
jokių žvilgsnių daugiau. 

— Nieko tokio, - pasakė jis. - Gali megzti toliau. 

Dabar ji nusišypsojo ir tarė: 

— Na gerai, Mati. 

— Tai nieko dėl to? - paklausė susirūpinęs. - Kad pasakiau, 
jog turi žilų plaukų? 

Ji tik atmetė savo plaukus kažkaip linksmai ir užsispyrėliškai. 

— Tikrai ne. Matai, aš jau Žinau. 

Jos žibantys virbalai visą tą laiką nenustojo judėję. Jam at- 
rodė, kad jie patys mezgė visą dieną. 

— Taip, tu tikrai labai protinga, - pasakė jis, kad atitaisytų 
tai, ko neturėjo sakyti. 

Tai buvo jam kita galimybė pasakyti vieną tų žodžių, ku- 
rie šmėžavo galvoje, švietė ir viliojo. Ten toliau šmėžavo dau- 
giau tokių aštrių žodžių, ne jam skirtų žodžių, bet kuriuos jis 
vis tiek slapčia tardavo, kurie burnoje palikdavo malonų sko- 
nį ir nuo kurių imdavo tvinksėti galvoje. Ir jie visi buvo tru- 
putį pavojingi. 

— Ar girdi, Hėge? 

Ji atsiduso: 

— Taip. 

Nė žodžio daugiau. Ne, ji jau tokia yra. Galjis per daug ją 
gyrė? 

Bet iš tikrųjų, juk per anksti žilti, jis sumurmėjo taip, kad ji 
neišgirdo. Kažin kaip yra man pačiam? Reikia pasižiūrėti, kol 
nepamiršau. 

- Jau gulsi, Mati? 

— Ne, aš tik... - jis norėjo pasakyti: pasižiūrėsiu į veidrodį, 
bet susilaikė ir įėjo vidun. 


Tik įėjęs trobon, Matis pastebėjo, koks gražus vakaras. Di- 
džiulis ežeras buvo ramus kaip tvenkinys. Mišku apaugę va- 
kariniai šlaitai už jo skendėjo migloje, kaip dažniausiai ir bū- 
davo. Kvepėjo ankstyva vasara. Plentu, kurį užstojo eglynas, 
burzgė automobiliai tarsi savo malonumui. Ir dangus buvo 
giedras - naktį nebus perkūnijos. 

Tiesiai per žaibą, pamanė jis ir krūptelėjo. 

Tiesiog per patį žaibą, galvojo jis. 


12 


Jeigu tik išdrįstum. 

Jis stovėjo paskendęs mintyse prie savo atverčiamo suolo. 

Nuo mažens Matis miegodavo ant atverčiamo suolo tro- 
boje - taigi jį gerai pažinojo. Buvo tvirtai nusprendęs, jog ir 
miegos ant jo iki gyvenimo pabaigos. Atverčiamas suolas bu- 
vo suraižytas nuo tų laikų, kai Matis buvo nedidelis berniu- 
kas ir gavo peiliuką. Ant nedažyto medžio taip pat buvo ma- 
tyti išblukusios storos pieštuko linijos ir brūkšniai, išlikę nuo 
to laiko, kai jis gavo pieštuką. Šie brūkšniai ir keistos figūros 
buvo kitoje dangčio pusėje, ir kiekvieną vakarą Matis žiūrė- 
davo įjas, kol užmigdavo, ir jam jos patiko, nes niekada nesi- 
keisdavo. Jos tokios ir buvo, kokios turi būti. Jis galėjo jomis 
pasikliauti. 

Hėgė miegodavo mažame kambarėlyje už jo. Matis atsi- 
plėšė nuo minčių ir įėjo į miegamąjį, nes ten kabėjo vienintelis 
veidrodis visuose namuose. 


*44 
Matis įėjo į jos kambarėlį. Čia kvepėjo švara, bet jame nie- 
ko daugiau nebuvo. Tik veidrodis, kurio jam dabar ir reikia. 

— Hm! - pratarė, vos išvydęs save veidrodyje. 

Iš tikrųjų jau seniai bebuvo šitaip Žžiūrėjęs į veidrodį. Ret- 
karčiais užeidavo čionai pasiimti veidrodžio, kai ruošdavosi 
nusiskusti. Bet tada visą dėmesį sutelkdavo tik į skutimąsi, ir 
tai gerai nenusigramdydavo barzdos šerių. 

Dabar tarsi veidrodis žvelgė į Matį. 

— Ne, ne, - kažkas sakė jame. Tylus riksmas, kurio jis nega- 
lėjo sulaikyti. 

— Nelabai yra į ką čia Žiūrėti, - burbtelėjo. 

— Neriebus, - pridūrė. 

— Ir mėsos nedaug. 

— Blogai nusiskutęs, - pasakė. 

Nuskambėjo liūdnai. 

— Bet vis dėlto kažkas yra, - pridūrė skubiai, žiūrėdamas 
toliau. Veidrodžio stiklas taip pat nebuvo geras - iškreipdavo 
atvaizdą, tačiau ilgainiui jie abu su Hėge priprato prie šito. 

Valandėlę pastovėjus šiame švara kvepiančiame moters 
kambarėlyje, Matį užplūdo mintys. 

Dabar stoviu ir žiūriu į save veidrodyje kaip mergaitė, pa- 
galvojo, ir pajuto, kad jam darosi gera. Į šį nebeskaidrų veid- 
rodį buvo žiūrėję daug merginų, kai jos rengdavosi. 

Prieš jį ėmė plaukti daug gražių, gundančių paveikslų. 

Galvosiu apie jas. | 

Tačiau ir vėl susitvardė. 

Ne, negalima galvoti apie mergaites savaitės viduryje. Ne- 
galima taip daryti. Niekas taip nedaro. 

Jis nebuvo tikras: juk kartais aš tai darau - prisipažino. 

Bet niekas to nežino. 

Matis žvelgė sau į veidą. Pagavo savo paties žvilgsnį, ir tą 
pačią akimirką žvilgsnis tapo atkaklus. Žinoma, galiu, kol nie- 
kam apie tai nepasakoju. 

Taigi esu toks, koks gimiau. 

Jis vėl pagavo savo žvilgsnį: jo akys išsiplėtė, buvo plačiai 
atmerktos ir pilnos laukimo. 

Kas tai? 

Na, ne, pasakė nustebęs balsas jame, bet neaišku, kam tai 
buvo pasakyta. Kartais reikia šitaip pasakyti, beveik be priežas- 
ties ar dėl kur kas menkesnės priežasties, nei jis turėjo dabar. 

— Bet nėr į ką čia daug spoksoti, - ištarė garsiai. Reikia mes- 
ti iš galvos tai, kas dabar nepridera ir kas jį buvo užvaldę. 

Veidas priešais jį buvo susimąstęs ir įtemptas. Išblyškęs. 
Tačiau pora akių traukė prie savęs ir nenorėjo jo paleisti. 

Jam taip knietėjo pasakyti tam priešais: 

Iš kur, po galais, atsiradai! 

Kodėl atėjai? 

Jis nesulauks atsakymo. 

Bet atsakymas slypėjo tose akyse - akyse, kurios buvo ne jo, 
o atklydusios iš toli ir žiūrėjusios naktį ir dieną. Atsakymas ar- 
tėjo. Žiebėsi. Tą pačią akimirką viskas baigėsi ir išnyko. 

Kuoktelėjęs Matis, jam staiga toptelėjo. 

Kvailelis. 

Kaip jie juoktųsi, jeigu matytų mane stovintį čia ir žiūrintį 
į save veidrodyje. 

Pagaliau jis prisiminė, dėl ko užėjo į Hėgės kambarėlį. Pa- 
žiūrėti, ar nėra žilų plaukų. 

Priekyje - nė vieno. Jis kraipė galvą ir įdėmiai apžiūrinėjo 
užkritusį kuokštą, ieškodamas žilų plaukų. Nė vieno. Po to 

Niekur nė vieno žilo plaukelio. O jis juk buvo tik trejais 
metais jaunesnis už Hėgę, ojai keturiasdešimt. 

Bet po trejų metų aš pasivysiu Hėgę. 

Nė vieno žilo plauko. Tikrai pasakysiu Hėgei ir ją išgąs- 
dinsiu, pamanė, užmiršęs, kad jai visai nepatinka kalbėti apie 
šitą dalyką. 


+4134 
Jis išėjo dideliais žingsniais. Hėgė tikriausiai sėdi kaip anks- 
čiau ant priebučio laiptelio ir mezga. 

Ji iš tikrųjų buvo čia. Megztinis pats savaime didėjo jos spė- 
riose rankose. Jos rankos šoko kažkokį tylų šokį, tuo tarpu 
megztinis rezgėsi be jokios pagalbos. 

— Na? - ištarė ji, jam taip skubiai išeinant. 

Matis parodė į savo plaukų kuokštą. 
veidrodyje. 

Hėgė nebenorėjo leistis į šį pokalbį. 

— Na žinoma, - nukirto. 

— Tai argi ne puiku? - paklausė jis. 

Ji ramiai atsakė: 

— Aišku, puiku. 

— Taip, tik pažiūrėk į save, - pasakė, - aš tik galvoju, kad 
tu norėtum... 

Ji pratrūko: 

- Ak... 

Tą pačią akimirką Matis nutilo. Hėgei kažkas atsitiko, kas 
privertė jį staiga sustoti. 

— Ar kas atsitiko? — paklausė išsigandęs. 

Pagaliau ji atsistojo. 

— Mati, Mati. 

Jis žvelgė į ją sunerimęs. 

— Na, sakyk. 

— Nemanau, kad čia kas nors linksma, kaip tu šįvakar už- 
sivedei ir niekaip nesiliauni. 

— Bet argi mes linksminamės? — paklausė jis. Ir pasakyk tu 
man tokį keistą dalyką. 

Hėgė bejėgiškai pažvelgė į jį, tarsi staiga nusigandusi. Rei- 
kėjo greitai ką nors daryti, nes Matis jau buvo pasirengęs kaž- 
kam, su kuo ji negalės susitvarkyti. 

— Mes turim daugiau džiaugsmo, nei tau atrodo! - atkirto 
jam, tarsi nagu įdūrė. - Tik tu negalvoji apie tai. Mes turim 
džiaugsmo kiekvieną mielą dieną! 

Matis susigūžė, tačiau paklausė: 

— Kada? 

— Kada? - pasakė ji griežtai. 

Hėgė vėl jį užsipuolė. Reikėjo kaip nors šitai sustabdyti. 

— Pagalvok, Mati, - pasakė, pamiršusi įgelti kaip papras- 
tai. Stovėjo valdinga, nors ir buvo mažesnė už jį. 

Matis atsakė: 

— Taigi taip galvoju, kad beveik viską užmiršau. 

— Tai gali prisiminti ir daug džiaugsmo! 

Jis galvojo ir neatsakė. 

Hėgė vėl prabilo. Reikėjo jam taip tvirtai įkalti į galvą, kad 
neliktų nė mažiausio plyšelio panašioms mintims. 

— Mums daug linksmiau nei kitiems! 

— Ar tikrai? — netvirtai, vos girdimu balsu sumurmėjo jis. 

— Taip! - pasakė ji. - Ir to niekada neturi pamiršti. 

Daugiau nė žodžio. Matis truputį pagyvėjo, bet prieštarauti 
nedrįso. Hėgė protinga ir tikrai žino, kas yra džiaugsmas. Ge- 
riausia neneigti ir neapsikvailinti. Ji piktai Žiūrėjo į brolį. 

- Šito aš nežinojau, - tik pratarė jis. 

Staiga jam galvoje nušvito, ir jis linksmai pareiškė: 

— Gerai, kad pasakei. 

— Ką? 

— Nes to nežinojau. 

Mačiui buvo linksma, jis nusijuokė. 


— Bet ar jau eisi vidun? - paklausė. 


2.-1004 

Užuot atsakiusi, Hėgė linktelėjo jam truputį pavargusi ir 
įėjo vidun. 


Tą vakarą Hėgė atsigulė taip pat anksčiau nei paprastai. 
Bent jau anksčiau įėjo į savo kambarį. Matis norėjo paklausti 
kodėl, bet, jam dar neišsižiojus, ji nekantriai nutildė jį: 

— Taip, taip, palauk iki rytojaus, Mati. Būk malonus, šian- 
dien pakaks. 

Tai išgirdus, daugiau klausinėti jam nebesinorėjo. Jos nuo- 
taika pagedo, ji galėjo tik pykti. Matis stebėjosi, ką jis padarė 
blogai. Tai greičiausiai dėl plaukų. Ar jau taip baisu, kad jos 
plaukai žili, o jo ne? Bet čia jis niekuo dėtas. 

Tačiau juk Hėgė jį maitino - ji „kietai“ laikė jį. O svarbiau- 
sia - ji protinga, ir už tai jis labiausiai ją gerbia. 

Hėgė išėjo iš jo kambario, daugiau nieko nepasakiusi. Li- 
kęs vienas, Matis sėdėjo ir svarstė šiuos reikalus. 

Rytoj turiu apeiti ūkius ir sužinoti, ar kas neturi man dar- 
bo, galvojo jis, šiandien dėl to jau kankindamasis. 

Nes štai kur visa bėda: Hėgė maitina mane apskritus me- 
tus. Ir taip jau keturiasdešimt metų, - jis pridėjo dar trejus 
metus, taip nesumažindamas skaičiaus. 

Maitina mane. Maitina mane. 

Tas žodis buvo kartus, tarsi kramtytum epušės žievę. 

Ir šitaip jis kramtydavo metų metus. Kai taip sėdėdavo vie- 
nas kaip dabar, būtinai turėdavo lyžtelėti tos žievės. Tas Žo- 
dis karčiausias iš visų, kuriuos žinojo. 

Rytoj eisiu į darbą. 

Jeigu tik man kas nesutrukdys, pridūrė dėl visa ko. 

Tarsi iš atminties rūko iškilo daugybė dienų, kai jis pradė- 
davo kam nors dirbti. Kokiame ūkyje laukuose ar miškuose. 
Visada atsitikdavo kas nors, kas jam viską taip sugadindavo, 
jog nebegalėdavo pabaigti dienos darbo. Ir toje vietoje jo dau- 
giau nebekviesdavo. Tie protingieji, kuriems viskas priklau- 
so ir kurie turi darbo pasiūlyti, - tie praeidavo pro jį, tarsi jo 
nematydami. 

Ir taip tekdavo grįžti namo pas Hėgę tuščiomis rankomis. 
Ji buvo taip su tuo apsipratusi, kad nepasakydavo nė vieno 
skaudaus žodžio. Tačiau Hėgė išlaikė jį. Jis juk Žino, ką ji 2a!- 
voja apie tai. 

Rytoj reikia susiimti. Drožti tiesiai į ūkius ir klausti darbo. 

Šitaip būti nebegali, pasakė jis piktai į tuščią erdvę. Priva- 
lau gauti darbo, Hėgė pražilo. 

Jį tarytum kas apšvietė: Hėgė pražilo per mane. 

Pamažu jam paaiškėjo tiesa. Jis didžiai susigėdo dėl savo 


elgesio. 


Jau buvo vėlus vakaras. Matis neįprastai ilgai užsisėdėjo. 
Vis tiek dar nesinorėjo gulti, ir jis vaikštinėjo lauke. Kai slegia 
šitoks rūpestis, gulėti ir vartytis lovoje tiktai blogiau. 

Gal ir Hėgė dar nemiega. Ji išėjo anksti, kad nematytų manęs. 

- Ir ne taip jau daug džiaugsmo Žinoti tai, - ištarė jis garsiai, 
taip garsiai, kad tikriausiai per sieną ji išgirdo savo kambaryje. 

Jam dabar buvo skaudu. 

Staiga jis krūptelėjo nuo netikėtos minties. 

Tu neturi manęs palikti! - su šia mintim jis atsisuko į kam- 
barį, kur buvo Hėgė. Kad ir kas atsitiktų tau ir man, tu vis tiek 
neturi manęs palikti. 

Tai nebuvo nauja mintis, tik kiekvienąkart ji atrodė nauja 
ir kiekvienąkart tokia pat skaudi. Kiekvienąkart jis turėdavo 
atmesti tą mintį, kad tai - kvailystė. Hėgė niekada nė žodžiu 
neužsiminė, kad jį paliks. Kodėl jis turėtų kankintis, apie tai 
galvodamas? 

Reginys jo neapleido. Jis matė Hėgę, nueinančią savo ke- 
liu tolyn. Visą savo mantą ji nešėsi ryšulyje po pažastimi. 

Išeini? 

Taip, Mati. 

Pavargai nuo šito, Hėge. 

Taip, Mati. 

Taigi ji nuėjo. 

Hėgė jo nebesiklausė, tik mažėjo ir mažėjo, paskui virto 
juodu taškeliu - ir tokia pasiliko. Visai išnykti šiame tuščiame 
žaidime ji negalėjo. 

Kaip tik dabar atsitiko didelis įvykis. Susimąstęs ir regė- 
damas Hėgę nueinančią savo keliu, Matis sėdėjo įprastoje vie- 
toje ant priebučio laiptelio ir žvelgė per ežerą į vakarinius šlai- 
tus. Ežeras dabar buvo juodas, o šlaitai gilūs ir tamsūs. Nuo- 
stabios vasaros sutemos visur — danguje ir žemėje. Tik Matis 
jau nebuvo aklas tokiems dalykams. 

Jų troba stovėjo pelkėtame tarpeklyje tarp kalvų, iš ežero 
kylančių aukštyn. Eglyne sumišai augo beržai ir epušės. Ma- 
žas upelis tekėjo tarpekliu. Kartais Mačiui atrodydavo, jog čia 
taip gražu, kaip jokioje iš tų vietų, kurias jis buvo regėjęs - iš tų 
nedaugelio vietų, kurios jam buvo žinomos šiose apylinkėse. 

Gal jis ir dabar sėdėjo tai jausdamas; šiaip ar taip, minti- 
mis buvo nuklydęs toli ir nepajuto, kaip dar labiau sutemo — 
jeigu tai buvo galima pavadinti sutema, o ne kuo nors neįvar- 
dijamai švelnesniu. 

Tą akimirką ir atsitiko nelauktas dalykas. 

Šitoje vėjo pusėje visiškai ramu, ką tik pamanė, tuo pat metu 
žvelgdamas į dvi epušių viršūnes ir nakties dangų. Kažkas 
sijojosi pro medžių viršūnes tarsi pro rėtį -jis įsivaizdavo, jog 
mato, - taip buvo šviesu. Jokio vėjo, tik kažkas byrėjo tarsi 
pro rėtį, o šioje pusėje buvo taip ramu, kad nedrebėjo nė vie- 
nas žaliųjų epušių lapelis. 

Ir tada pasigirdo silpnas garsas! Kažkoks keistas garsas. 
Tuoj patjis įžiūrėjo ore virš savęs lyg ir trumpus sparnų mos- 
tus, po to pasigirdo kažkokie tylūs šauksmai bejėge paukš- 
čio kalba. 

Jie sklido tiesiai virš namo. 

Jie tiesiog persmelkė Matį. Apimtas tylaus jaudulio, jis sė- 
dėjo budrus ir sumišęs: 

Ar tai kažkas stebuklinga? 

Ne, visai nestebuklinga, bet... 

Tai slanka nuplasnojo virš jų. Ir paukštis neskraido be nie- 
kur nieko šiuo paros metu; slanka pasirinko skrydžiams kelią 
virš jo namų! 

Kada tai prasidėjo? 

Šito čia dar nebuvo pastebėjęs ankstesniais pavasariais. 
Bent jau per visą tą laiką, kiek siekia jo atmintis. Jis dažnai 
būdavo lauke iki vėlumos, tad būtų pamatęs ar išgirdęs paukš- 
tį skraidant. 

Šįvakar jis praskrido tiesiai virš jų, virš Hėgės ir jo. Ir nuo 
dabar jis taip ir skraidys - kas rytą ir kas vakarą. 

Matis pažvelgė į savo namą. Dabar tai buvo kitas namas — 
įjį reikia žiūrėti kitomis akimis. Slankos skrydis buvo kažkas, 
kas driekėsi puikiomis juostomis per slėnius toli nuo visko, 
kas buvo jo, Mačio. Apie tai jis visada galvodavo. Dabar, šį- 
vakar, tai atsitiko: paukštis ėmė ir praskrido tiesiai pro čia. 

Gal jam tai tik pasivaideno?.. Jis žinojo: jis dažnai ką nors 
šitaip regėdavo. Ar kas nors yra girdėjęs, kad pastovioji slan- 
ka šitaip imtų ir nuskristų? Jis to nežino. Ir kodėl ji ėmė skrai- 
dyti pro čia? 

Matis sėdėjo ir laukė beveik nekvėpuodamas. Jeigu tikrai 
praskrido slanka, tai netrukus paukštis vėl praskris tuo pačiu 
keliu - dar ir dar sykį per tą trumpą vakarinio skraidymo va- 
landą. Jis tai žinojo iš anksčiau matytų šių paukščių skrydžių 
jam pažįstamose vietose. Anksti rytą paukštis skrenda tuo pa- 
čiu keliu — jam sakė vienas paukščių medžiotojas. Išdžiūvu- 
sioje pelkėje Matis kartais matydavo slankų snapų žymes greta 
jų gražių kojų pėdsakų. 

Jis sėdėjo ir susijaudinęs laukė, kaip jam atrodė -ilgai, ir jo 
abejonės vis stiprėjo. 

Bet š-š-š-š, štai! Tie patys plakantys sparnai, vos įžiū- 
rimas ir skubantis pats paukštis ore tiesiai virš namo, skren- 
dantis į priešingą pusę. Vėl dingo, paslėptas švelnios sute- 
mos ir miegančių miško viršūnių. 

Tada Matis tvirtai pasakė: 

— Pagaliau slanka pasirinko kelią. 

Jis nežinojo, kaip ir kodėl tai pasakė. Bent jau tiek galėjo 
pasakyti ir padaryti - ir niekas jo nesiklausė. 

Atrodė, tarsi kažkas pasibaigė po ilgo ir sunkaus laiko. 

Pirma mintis buvo papasakoti Hėgei - tuoj pat viską išklo- 
ti. Arji miega, ar ne, jai tučtuojau turi būti patikėta ši paslap- 
tis, bet Matis susilaikė. Jeigu tai tiesa - paukštis netrukus pra- 
skris trečiąkart; pats Matis buvo toks netikras, jog ėmė laukti 
trečio skrydžio. Sėdėjo laimingas ir laukė. 

Kai pamatysiu triskart, Hėgė turės tuo patikėti. Tada visi 
turės patikėti. | 

Tss, štai ir vėl. 

Visiškai kaip ir pirma: sparnų plakimas, greitas kaip strėlė 
šešėlis sutemoje, o po to švelnus šauksmas - ar kas girdėjo, ar 
ne. Tiesiai čia, virš stogo - ir dingo begalinėje erdvėje. Ir vėl 
liko tik paprastas vėlus vakaras. 

Tačiau slanka ėmė skraidyti. Dabar aš kai ką Žinau, - greit 
sumetė jis, daugiau nebesirūpindamas. Aiškiai pajuto, jog vi- 
duje yra pasikeitęs. 

Ir mieganti Hėgė. 

Dabar ir Hėgė taps kitokia. 


Mieganti Hėgė, kuri kaip žaibas mezga aštuonlapes rožes 
ir megztinius ir pakelia visus sunkumus; dabar Matis nebe- 
buvo tikras, katras jų svarbesnis. Šią akimirką jis galėjo iš- 
drįsti svarbesniu laikyti save. 

Matis gana triukšmingai įėjo į jos kambarėlį. 

Kvailai padarė. Hėgė jau seniai gulėjo, gal net miegojo — 
taigi buvo ne laiku pažadinta. Jos balsas buvo griežtas: 

— Kas vėl? - pratrūko, dar jam nespėjus pasakyti nė žodžio 
iš savo perpildytos širdies. Šis tonas jam buvo labai gerai pa- 
žįstamas. Matyt, ji buvo ką tik užmigusi, ir tada jis įtrepsėjo. 
Bet jis taip pat žinojo ir kas bus toliau: ji jau krenkštelėjo, kad 
sušvelnintų savo dygią įžangą. 

— Kas yra, Mati? - paklausė tyliai nuvargusiu, draugišku ir 
atgailaujančiu balsu. 

Matis atėjo su didele naujiena. Vargu ar jis žinojo, kaip tai 
pasakyti. Reikėjo paprasčiausiai imti ir pasakyti. 

— Šįvakar čia ėmė skraidyti slanka! - ištarė įtemptu balsu. 

Stovėdamas prie jos lovos, jis jautėsi beveik svetimas. 

Hėgė jo balse kažką išgirdo. Liežuvis pynėsi iš nuostabos 
ir baimės. Tačiau buvo pripratusi prie tiek daug nuostabių 
dalykų, kuriuos Matis skubėdavo jai papasakoti, - dalykų, 
kuriuos dažniausiai būdavo galima paaiškinti ir kurie tapda- 
vo paprasti. 

Ji ramiai pasakė: 

— Slanka? O taip. Na, eik miegoti, Mati. 

Matis nesuprato. 

— Eik gulti, Mati, -pasakė ji švelniai, nes pamatė sutrikusį 
jo veidą. 

Matis sudejavo iš nevilties. 

— Ar negirdi, ką pasakiau? Slanka pasirinko kelią ir ėmė 
skraidyti tiesiai virš stogo! Ji dabar skraido. Dabar, kai tu sėdi 
savo lovoje. 

Hėgė sėdėjo kaip sėdėjusi, ta pačia veido išraiška. 


24 


- Žinoma, girdžiu. Na ir kas? Tegul ta slanka skraido, kur 
jai patinka. 

Jis jos nesuprato, tarsi ji kalbėtų su juo svetima kalba. 

— Tau tai nieko nereiškia! Ar esi girdėjusi, kad slanka pa- 
keistų savo kelią ir skraidytų tiesiai virš žmogaus galvos? 

Ji trūktelėjo petimi. 

— Ką aš žinau. 

— Ne, šito tu tikrai negirdėjai. O dabar turi apsirengti ir 
išeiti laukan. 

— Laukan? Dabar, naktį? 

— Žinoma! Ir tu turi pamatyti. 

— One, - pasakė ji. 

— Turi! Ji kaip tik dabar skraido. Jeigu tai taip pat nesvar- 
bu, tada... 

Hėgė vėl atsigulė - jos tai daugiau nelietė. Ji nusižiovavo 
mieguista ir pavargusi. 

— Tau tikrai buvo smagu pamatyti slanką skraidant, - pa- 
sakė, - bet ašjuk galėsiu pamatyti kitąkart. Jeigu jau čia skrai- 
do, tai čia ir skraidys, ar ne? 

- Jeigu jau čia skraido, tai čia ir skraidys, - pakartojo pasi- 
baisėjęs. - O tu aštraus proto? - išsprūdo jam nejučia. 

— Ką turi galvoje? - paklausė ji. 

Jis žvelgė įją išsigandusiomis akimis. 

— Tu visai nieko nesupranti, - pasakė tvirtai. 

Jis stovėjo prie jos nusivylęs ir bejėgis. 

Ji vos palytėjo jo ranką. Matis suprato, kad tai buvo jos 
draugiškumo ženklas. Jis nematė, kokia pavargusi ir nelai- 
minga Hėgė atrodė tą akimirką. Ji gulėjo apsivilkusi nuo skal- 

bimo išblukusiais naktiniais marškiniais ir nežiūrėjo į jį, nusi- 
sukusi veidu į sieną. 

— Rytoj galėsim apie tai pašnekėti, Mati. Eik gulti, ar girdi? 

Mačiui tai atrodė tikra beprotybė - šitaip atsisakyti. 

— Sakau, kad ji skraido dabar. Ir tu nenori išeiti su manim 
laukan? Nesuprantu, kodėl tu abejinga. Atrodo, tau niekas 
nieko nereiškia! 

Ilgiau Hėgė nebegalėjo kęsti. Ji trinktelėjo ranka į lovos kraš- 
tą ir sušuko: 

— Tu nesupranti, ką kalbi! Ir taip kalbi tu, kuris... 

Ji staiga nutilo. 

— Kas aš esu? - išsigandęs paklausė jis. 

Atsukusi jam nugarą, Hėgė šaukė: 

— Palik mane ramybėje! Daugiau nebegaliu šito ištverti, jei- 
gu tu nenustosi... Gal gali dabar jau gulti! Jau labai vėlu, ir 
mums reikia pailsėti, Mati! 

Ji krūptelėjo, dar labiau pasisukdama į sieną. Jis pamatė, 
kad jos pečiai ėmė drebėti. Tai jį labai sukrėtė, privertė pasi- 
justi kaltą - nesvarbu, ar buvo kaltas, ar ne. 

Matis buvo suglumęs. Ar jis jai buvo negeras? Jis tik norė- 
jo nudžiuginti ją su ta slanka. Jis nesuvokė, jog Hėgei tai ne- 
buvo toks didelis įvykis kaip jam. Šiuo metu slanka skraido, 
o Hėgei nė motais, ji ant jo šaukia ir guli, verkdama iš nesu- 
prantamo bejėgiškumo. 

— Hėge, bet aš nenorėjau tau nieko blogo, tik norėjau, 
kad tu... 

Dabar ji pašėlo: 

— Ar girdėjai, ką sakiau! - suriko. Tada jis skubiai atsitrau- 
kė atbulas tuos kelis žingsnius, kurių reikėjo išeiti iš jos kam- 

bario. Atsargiai uždarė duris, tarsi Hėgė miegotų ir jos nebū- 
tų galima žadinti. 

Kokie skirtingi žmonės, lauke pagalvojo sumišęs, - bent 
jau Hėgė ir aš. 

Manau, kad ji net nepatikėjo manim. 

Bet aš ir mačiau, ir girdėjau, kaip skraido. Prisieksiu, kad 
mačiau. Tik šį vakarą daugiau neskraidys. 

O dabar padainuokim, tarė balsas jame. Ne, jis nepradėjo 
dainuoti. Atrodė, taip tiko uždainuoti po šito: šį vakarą nebe- 
skraidys. Esu juk buvęs daugelyje įvairiausių susirinkimų, tad 
gerai žinau, kaip yra. 

Šįvakar baigta. Nes dabar paukštis susirado mylimąją. 

Kai jis pažvelgė aukštyn, ten, kur buvo praskridusi slan- 
ka, švytėjo šviesūs ruožai. Tiesiai virš jo namo. 

Dabar nebebuvo visiškai tikras dėl šių ruožų, jeigu reikėtų 
patvirtinti, kad tai tiesa, bet jis jautė, jog čia, viršuje, kažkas 
atsitiko ir yra nebe taip kaip anksčiau. Rytoj paukštis vėl skrai- 
dys taip pat nuostabiai kaip šįvakar. Tada ir Hėgė pamatys, 
net jeigu turėčiau ją pririšti čia, lauke. 

Nuo dabar bus kitaip, pamanė prieš užmigdamas, kaip vai- 
kas susirangęs ant savo atverčiamo suolo. 

Man? 


Nuo šios minties jį užplūdo šiluma. 


Matis užmigo, galvodamas apie slanką, ir sapnavo nuo- 
stabų sapną - nesvarbu, kam už tai turėtų būti dėkingas. 


27 


Pirmiausia, dar prieš sapną, jis išgirdo perspėjimą: 

Mes atskrendam, atskrendam, sakė balsas. Tai tu čia? 

Žinoma, galėjo atsakyti jis. 

Ilgai užtruko, Mati, kalbėjo malonus balsas, bet dabar vis- 
kas baigėsi. 

Ir tai iš tikrųjų atsitiko. Šviesus ruožas aukštai virš namo ir 
žemai iš abiejų namo pusių, ir vos vos girdimas garsas - kaip 
ir dera tokiems garsams. Visas namas iškart tapo naujas - vi- 
duje ir iš lauko. 

Bet ne namas svarbiausia, pasakė jis. 

Ne, net ne namas, tik jis, Matis, buvo svarbiausias. Šviesos 
ruožai perėjo per jį ir taip pat labai pakeitė. Kai jis sulenkė 
savo dešinę ranką, norėdamas išbandyti savo naujuosius rau- 
menis, jie taip išsipūtė, kad perplėšė išilgai visą marškinių ran- 
kovės viršų. Jis pasižiūrėjo į šiuos lygius, gražiai apvalius rau- 
menis ir nusijuokė. 

— Tai geriau, - pasakė. 

— Su šitais galima spūstelėti, - pasakė ir įdėmiai apsižval- 
gė aplinkui. 

— Kur jūs? -pašaukė. 

Pasislėpusios giraitėje, jos juokėsi: 

— Mes ten, kur ir visada. 

Jo namas iš tikrųjų buvo naujas; jis išėjo pasižiūrėti į save 
lango stikluose. Dar niekada nebuvo regėjęs tokio vyriško vai- 
kino kaip tas, kurį matė žvelgiant iš tamsaus stiklo. Jis galėjo 
apžiūrėti save iš visų pusių, ir iš visų pusių atrodė puikiai. 

Matis išdidžiai sušuko: 

— Ar ką nors matote? 

— Taip, gali būti tikras, - atsakė iš giraitės, - mes nieko kito 
nematome. 

— Luktelėkite, - paprašė jis. 

Tačiau atsiliepė visas choras: 

— Laukti dabar? 

— Ką darysi, Mati? 

— Pasiruošk, Mati! 

— Taip, galite būti tikros, - atsakė jis jų pačių žodžiais. 

Jis linktelėjo, ir tą pačią akimirką į galvą atėjo patys tinka- 
miausi žodžiai, kuriuos reikia sakyti mergaitėms ir kitiems 
žmonėms, jeigu jau yra reikalas. Ne vien tik bejėgiškai mirk- 
sėti, kaip anksčiau. Dabar jis juokėsi ir Žaidė su savo nauja 
kalba, bandydamas vieną kitą iš tų drąsių žodžių. 

— Ei, ten, giraitėje! - pasakė jis, - ar pasiruošusios? 

— Mes pasiruošusios, - atsakė jos, - kuriai ateiti? 

- Ar ateisi? Tu, apie kurią aš galvoju, - pasakė jis ir įtempė 
raumenis taip, kad marškinių rankovė ėmė veržti. 

Tvyrojo tokia įtampa. Tačiau tuoj pasigirdo balsas: 

— Tai ir noriu padaryti. 

Kiti balsai tarsi skradžiai prasmego. 

Ten, priešais savo giraitę, stovėjo ji, daugiau nebesislėpda- 
ma. Jis tūkstantį kartų bandė ją įsivaizduoti, ir vis dėlto ji bu- 
vo kitokia. Tačiau kažkaip ją atpažino ir nė trupučio nebijojo. 
Ji atėjo tiesiai prie jo, skleisdama malonų kvapą. 

Jis dar negali jos paliesti. 

— Padaryk ką nors, - pasakė. 

Ji iškart suprato. 

— Taip, - atsakė ji, - pažiūrėk. 

Ji pamojavo ranka, ir oras prisipildė paukščių balsų. 

— Taip, ir tu gimei per slankos skraidymą, - pradėjo Ma- 
tis, — ir aš apie tave seniai galvoju. Jeigu turi ką pasakyti, tai 
sakyk dabar. 

— Pasakyti? — paklausė ji. 

— Taip. 

— Ne, nieko daugiau nebesakysiu, - tarė ji. 

Matis pažvelgė tiesiai jai į akis. Tuo pat metu slapčia su- 
lenkė kairę ranką, ir marškinių rankovė negarsiai drykstelėjo. 
Lygūs, apvalūs, dideli rankų raumenys blizgėjo saulėje tiesiai 
priešais jos veidą. 

— Nėra ko rūpintis, - pasakė jis ramiai, - turiu daug marš- 
kinių. 

— Ir tai kaire ranka? - paklausė nustebusi. 

— O taip, - pasakė jis ir užbaigė tą kalbą, - dešinė rankovė 
jau seniai perplyšo. 

Ji nieko daugiau nebesakė - buvo taip nustebinta to, ką 
matė, kad nebeturėjo žodžių. Šito jis ir troško. Visi jo norai 
pildėsi. Ir dar: jis viską kalbėjo kaip reikia. 

— Dabar darysi tik tai, ką nori, - tarė jai. - Tu - auksas. 

Ji tuoj priėjo arčiau. 

— Dabar geriau suprantu, kodėl taip ilgai laukiau, - pri- 
dūrė jis. 

Ji visą laiką tylėjo, nes turėjo paslaptį, kurią norėjo jam pa- 
sakyti. Ji tik priėjo arčiau. Jai pamojavus ranka, pasigirdo 
paukščių čiulbesys, o dabar ji lingavo visu kūnu, kerėdama. 

Lingavo visu kūnu, ojis nesuprato, kas darosi. Nenusako- 
ma. Ji tik priėjo arčiau. Ji buvo visai prie pat jo, gimusi per 


slankos skrydį; ji buvo jo. 

Kaip paprastai, Hėgė atsikėlė pirmutinė. Matis jau buvo 
nubudęs, bet gulėjo, vėl išgyvendamas savo sapną. Jis girdėjo 
Hėgę vaikščiojant savo kambaryje, paskui ji išėjo. Matis tuoj 
nusisuko į sieną ir apsimetė miegąs. Taip buvo saugiausia, 
prisiminus, kaip jie išsiskyrė vakar vakare. 

Eidama pro jį į virtuvę, Hėgė stabtelėjo. Įsitempusi. Bet tai 
praėjo, ji vėl triūsė. Greitai pasigirdo pažįstami ryto garsai — 
barškėjo puodeliai ir peiliai. 

Bus kitaip, pagalvojo Matis, mintimis kažkur nuklydęs. Jis 
susirado drabužius ir apsirengė. Jautėsi visai kitaip, tarytum 
jį būtų rėmusios dvi stiprios rankos; slankos skraidymas ir 
sapnas laikė jį iš abiejų pusių. Jis toliau klausėsi, ar ko nors 
svarbaus neatsitiks ir šiandien. Gal nelauktas žodis ar dar kas 
nors malonu, dabar, kai viskas apsisuko kitaip. 

Dar ne, bet ši diena neturėtų būti tokia kaip kitos iš tų be- 
galinių dienų; reikia pačiam tuo pasirūpinti. 

— Ankstyva varna, - tarė Hėgei, stovėdamas virtuvės tarp- 
duryje. Prisiminė tik nuotrupą senos patarlės ir pasakė vietoj 
„labo ryto“. 

Jis nesijautė tvirtai. Vakar paskutinis Hėgės žvilgsnis bu- 
vo labai liūdnas. Jis negalėjo kitaip galvoti, kaip kad tik dėljo 
kaltės ji gulėjo ir verkė, nusisukusi į sieną. 

Ir kaip tik po to jis susapnavo! 

Šiaip ar taip, Hėgė pamiegojo, ir viskas baigėsi. Maža ir 
greita, ji stovėjo ir raikė duoną. Atrodė, tarsi ji stengtųsi būti 
nerūpestinga ir rami, kad užglaistytų vakarykštį elgesį. Į jo 
pasilabinimą apie ankstyvą varną ji atsakė: 

— Tu taip gerai nusiteikęs? 

Širdyje jis nusijuokė, tačiau paklausė: 

— Kodėl? 

— Tai argi ne? 

— Nežinai, kodėl aš toks, - pasakė jis. 

Ji nė žodžiu neužsiminė apie vakarykštį. Ir tada leidosi į 
kiek per daug rizikingą reikalą: 

— Manau, kad žinau: tai todėl, kad tu šiandien išeisi ir pa- 
gausi didelį laimikį, kaip kalbėjome. Ir tada tikrai ateisi kaip 
ta ankstyva varna, rakinėdama snapą. 

Ak! Jis pamiršo, kad buvo žadėjęs eiti ieškoti darbo. Ta- 
čiau pasirodo, kad Hėgė šito nepamiršo. Reikia pripažinti, kad 
tai truputį pritemdė džiaugsmą. 

— Prašovei pro šalį, - pasakė jis. 

— Bet argi tu ne... 

— Dabar virš mūsų ėmė skraidyti slanka,- pasakė, nutrauk- 
damas ją. Pasakė aiškindamas priežastį, kodėl padėtis pasi- 
keitė. Žinoma, jo visai netraukė leistis į nemalonią kelionę po 
ūkius ir prašyti darbo dabar, kai nutiko tiek daug džiaugs- 
mingų dalykų. 

Tačiau Hėgė nė kiek tuo nesižavėjo. 

— Na tai kas? - pasakė. - Negi svarbu, ar čia slanka skrai- 
do, ar ne? 

— Ne, nežinau. Esi tokia tikra, kad ir tu nežinai? 

Dabar jis buvo drąsesnis, bet tai mažai padėjo. 

— Valgyk, - pasakė Hėgė. 

Matis valgė. Jis vis dar gyveno savo sapne. Vėliau jam rei- 
kės atverti akis Hėgei —- kas svarbu yra nutikę, bet su kuo ji 
nenorėjo sutikti. 

Staiga jis nutraukė tylą. 

— Hm! - ištarė ir bato galu triskart brūkštelėjo į grindis. 

— Na? 

— Tavęs tai neliečia. 

— Neatrodo, - pasakė Hėgė. - Atrodai taip, tarsi būtum 
pasirengęs kažką paporinti. 

Matis keletą kąsnių nurijo tylėdamas, bet buvo neįmano- 
ma susilaikyti. 

— Keista, ką galima susapnuoti tik panorėjus, - pasakė. 

Hėgė nebuvo nusiteikusi šiam žaidimui. 

— A, vadinasi, tu sapnavai, - pasakė ji taip, tarsi tai būtų 
tuščias reikalas. 

— Hm! - vėl ištarė Matis. 

— Verčiau jau sakyk, o tai dar sprogsi. 

Kadangi ji taip pasakė, sapnas tapo dar svarbesnis ir tik- 
resnis. Atrodė beveik tikrenybė. 

— Pasakyti, ką sapnavau? 

Ji linktelėjo. 

— Negaliu papasakoti, - pasakė rimtai, žvelgdamas į ją di- 
delėmis akimis. 

— Tuomet, man regis, nieko gero nesusapnavai, - pasakė 
Hėgė irzlokai ir iš palaikio kavinuko įpylė jam silpnos kavos, 
kurią jie visada gerdavo namie. Ji jau buvo bepamirštanti jį. 

Matis pasakė: 

- Žinok, apie tai, ką sapnavau, padorūs žmonės nekalba. 

— Argi? 

— Nėra čia ko smalsauti ir klausinėti, Hėge. Taigi Žinok tai. 

Ji nė trupučio netapo smalsesnė, tik tarytum perliejo šaltu 


vandeniu: 

— Patikėk, įvyksta atvirkščiai, nei sapnuoji. Sapnuoji prie- 
šingai, nei yra iš tikrųjų. 

— Ką! - sušuko jis. Jos žodžiai privertė jį krūptelėti. Atrodė, 
kad jai norisi jį įskaudinti. Tačiau ji nesupranta, ką kalba, va 
kas. — Tai bjauriausia, ką tu galėjai pasakyti, - ištarė pasipikti- 
nęs ir nebenorėjo daugiau valgyti. Jis taip staiga atsistojo nuo 
stalo, kad pakėlė stalo viršų, prie kurio sėdėjo įsispraudęs. 
Silpna kava pasiliejo, o vienas puodelis sudužo. 

— Kaip priteršei, Mati. 

— Taigi kas dėl to kaltas? . 

Dabar ji turėtų suprasti, kur nusuko ir kaip viską jam pa- 
gadino. 

— Bet tu man negadinsi reikalo! - pasakė jis. 

— Nurimk, Mati. 

Jis susitvardė: 

— Nesvarbu, nes dabar viskas bus kitaip. Vakar naktį pra- 
sidėjo. 

Hėgė prisiminė, kokia pikta ji buvo vakar, ir ėmė gailėtis. 

— Išeisiu su tavim kokį vakarą ir pamatysiu tą slanką. Tik 
nusiramink. 

— Niekada nebebus taip kaip pirmąkart. 

Hėgė nebetęsė pokalbio, nukraustė stalą ir čiupo savo įpu- 
sėtą megztinį. Tuo pat metu stebėjo Matį, ko jis imsis. Jis jau- 
tė, kad Hėgė jį stebi, ir griežtai paklausė: 

— Ar dar kas yra? 

- Taip, žiūriu, ar eisi į ūkius, kaip sakei. 

Ji buvo negailestinga. 

— Taip, bet slanka... 

Hėgė tvirtai laikėsi savo. 

- Čia nepadės jokie paukščiai ir slankos skraidymas. Jeigu 
pasakei, kad eisi, tai ir turi eiti. 

Matis nusigando. Aišku, kažkas ypatinga atsitiko Hėgei, nes 
ji tokia užsispyrusi. Negi ji dar nesupranta, kokia tai kančia? Jis 
atsistojo iš savo saugios vietelės ir sunerimęs paklausė: 

— Ar tai šitaip viskas pasikeitė namuose po slankos? 

— Mes niekada neturime pasiduoti, - pasakė Hėgė, - kaip 
tūkstantį kartų esu tau sakiusi. 

— Gali sau kalbėti. 

Jis susimąstė. 

— Kodėl aš neturiu raumenų, nuo kurių plyštų marški- 
niai? — pasakė garsiai ir šiurkščiai. 

Hėgė neatsiliepė. 

— Tu manęs niekada neklausinėk! - toliau kalbėjo jis susi- 
jaudinęs. 

— Apie ką? 

— Apie tai, apie ką neklausinėjama. 

— Nusiramink, - griežtai pasakė Hėgė. 

Tai buvo sunkūs dalykai jiems abiem. 

— Ar galiu palaukti iki rytdienos? — paprašė jis, turėdamas 
omenyje žeminantį vaikščiojimą po sodybas ieškant darbo. 
Jukji dažnai būdavo tokia gera sesuo, bet dabar ji supykdavo 
daug greičiau nei anksčiau. 

- Šiandien yra šiandien, žinai. 


— Gerai, taip ir padarysim, - pasakė Hėgė. 


Šiandien buvo šiandien. 

Matis sukiojosi aplink namus. 

Trys dalykai buvo sapne, galvojo jis. 

Aš buvau trejopai kitoks. 

Gražų vasaros rytą jis sukiojosi aplinkui. Hėgė tikriausiai 
sėdi viduje įsižeidusi, kad jis nenori eiti ieškoti darbo. Nieko 
nepadarysi. Tas nauja buvo per daug arti ir per daug svarbu. 
Pūtė gaivūs vėjai, ir dvelkė silpni kvapai. 

Trys dideli pasikeitimai. Šį rytą jie vėl išnyko - kitaip ne- 
reikia nė galvoti. Liko tik atsiminimas apie tai, kas skamba po 
juo, kurjis žengia. Tarsi jis užmintų ant kokios stygos žemėje, 
ir styga suskamba - kerinti ir tikra. 

Kitoks trejopai, bet šiandien buvo šiandien. Keista, kad Hė- 
gė daugiau neįstengia suprasti, pamanė, leisdamasis prie ežero. 

Čia stovėdamas, jis mėtė akmenis į vandenį kaip vaikas. 
Ežeras buvo visiškai ramus, nebuvo ko nė bandyti žvejoti, to- 
dėl Matis galėjo nejudinti savo sukiužusios valties. 

Tie trys dalykai. Jie buvo kažkur čia, aplink jį, o vakar nak- 
tį jie ir jis buvo viena. Jis buvo visiškai kitoks, toks, koks ir 
norėjo būti. 

Jis stovėjo ir svaidė į vandenį kumščio didumo akmenis, 
žvelgdamas blausiomis akimis, mintimis kažkur nuklydęs. 

— Mati! Valgyti! - pašaukė Hėgė nuo namų. Geras namų 
šeimininkės šūktelėjimas. 

Tie trys dalykai šoktelėjo. 

Jai nereikėjo šaukti: „Ateik tuoj pat!" — Matis būdavo grei- 

tas, kai pasigirsdavo kvietimas valgyti. Jis tuoj nuskubėjo šlaitu 
į viršų ir įėjęs atsisėdo prie stalo. 

— Valgyk, kol yra ko valgyti, - pasakė Hėgė ir pastūmė 
valgį prie jo. Jis gerai žinojo, kad jos tonas susijęs su jo atsisa- 
kymu eiti ieškoti darbo. Todėl ji taip ir kalba. 

- Jeigu tik galėtum būti kitoks trejopai, - tarė valgydamas. 

— Kokie tie trys dalykai? 

— Tai susiję su tuo, ko tau nepasakiau. Ir su mergaitėmis, ir... 

— Gerai, valgyk. 

— Tu visada tokia, kokia esi, - jis pasakė piktai. - Tu negali 
šito suprasti. 

— O taip, - pasakė Hėgė, - tai ar galvoji eiti rytoj? 

Ji tokia užsispyrusi ir keista, pamanė jis. Bet juk taip jie 
turi duonos. 

- Jeigu pasakiau, tai taip ir padarysiu, - atsakė jis ir sudre- 
bėjo nuo minties, kad turės stovėti bejėgis, varstomas tų stip- 
riųjų ir spėriųjų darbininkų žvilgsnių. 

Hėgė greitai mezgė. Matis beveik maldaujamai paklausė: 

— Ar eisi pažiūrėti paukščio, kai atskris šįvakar? Šiandien 
rytą sakei, kad kada nors pasižiūrėsi. 

— Šįvakar ne, nes tai labai vėlu. 

— Bet sakei... 

— Verčiau pamiegosiu, - pasakė Hėgė ryžtingai. 

Matis užsispyręs kalbėjo: 

— Bet jeigu niekada nebenubusi! Tada labai gailėsies. 

Ji krūptelėjo. Jis nesuprato, kodėl jo žodžiai taip ją paveikė. 

— Mati! - sušuko ji. - Nutilk! 

Jis išbėgo. Ji kažką sakė jam pavymui, bet jis išsigandęs 
nėrė pro duris. 

*44 

Vakare jis sėdėjo ant priebučio laiptelio ir nervingai žaidė 
pirštais. Hėgė vis dėlto atsigulė. 

Atėjo laikas paukščiui imti skraidyti. 

Pasigirdo jo riksmas, o tada ir sparnų plakimas - kažkokie 
bejėgiai greiti mostai. 

Paukščio sparnų plakimas buvo girdėti aukštai švelniame 
nakties ore, bet jie plakė pačioje Mačio širdyje. Jį lietė kažkas 
minkšta, tamsu, kažkas nepažįstama. Matis tai jautė. Ašir slan- 
ka, -jo mintys buvo padrikos. 

Iš džiaugsmo jis pasižadėjo: rytoj eisiu, kaip Hėgė nori, jei- 
gu tik nebus audros su perkūnija. Žaibas yra žaibas, tada nei- 
siu, ir ji tai Žino. 

Jis klausėsi, kol slanka vėl praskrido du kartus, po to nu- 
ėjo gulti į vasaros prišildytą kambarį, kur tvyrojo prietema. 
Tačiau nors jis vėl laukė to sapno, buvo apviltas. Nė trupinė- 


lio to, ką buvo sapnavęs, - jokios giraitės su mergaitėmis. 

Epušės „Matis ir Hėgė“ stiebėsi į ryto saulę ir mėlyną dan- 
gų. Matis praėjo pro jas ir plentu ėmė kopti aukštyn. Ėjo kie- 
tai sučiaupęs lūpas: kodėl čia ėmė skraidyti slanka, jeigu vis- 
kas lieka kaip buvę? Gal geriau būtų tik kantriai palaukti ir 
pažiūrėti, ar kas neatsitiks? Hėgė pasakė „ne“. 

Dabar jam jau nebe taip norėjosi ieškoti darbo kaip tą va- 
karą, kai jį pasveikino paukštis. 

Jeigu Hėgė būtų kitokia, ji niekada nebūtų pasiuntusi jo į 
šitą nenaudingą kelionę, būtų supratusi, kad neturi to daryti. 
Bet Hėgė niekada nebus kitokia. Jai kažkaip ir nereikia būti 
kitokiai. Kaip ir nereikia. 

Jis sliūkino toliau, vilkdamas kojas. 

Netrukus išėjo iš miško, ir priešais jį atsivėrė visas sodžius. 
Beveik su kiekviena sodyba buvo susiję prisiminimai-apie vie- 
ną ar kitą nesėkmingą dienos darbą. 

Plentu važiavo mašinos ir ėjo žmonės. Automobiliai, kaip 
paprastai, spaudė žmones prie griovio. Kelio pakraščiai buvo 
papilkėję nuo sukeltų dulkių. 

Kartais Matis eidavo šiuo keliu, net jeigu neieškodavo dar- 
bo. Tai būdavo, kai Hėgė pasiųsdavo jį su keliomis kronomis 
kišenėje į parduotuvę nupirkti maisto arba kai jam reikėdavo 
nunešti ten užbaigtą megztinį. Kiekvienąsyk tai buvo rizikin- 
ga: galėjo gerai pavykti, o galėjo baigtis ir gėdingai, ir skaus- 
mingai. 

Aplinkui ūkiuose žmonės dabar kaip tik traukė į darbą. 
Matis juos regėjo, kur tik pasukdavo galvą. Vasaros pradžios 
darbai. Daugiausia ravėjimas laukuose. Žmonės atrodė stip- 
rūs ir sumanūs, ėmėsi darbo kaip kažko savaime supranta- 
mo - kaip kvėpavo ar gyveno. Kai kas įsikandęs rūkė rytinę 
pypkę, kiti švilpavo, dar kiti tik mosikavo rankomis. 

Ar eiti tiesiai prie Žmonių ir klausti? Ar eiti tiesiai į pirmą 
geriausią sodybą? O ne. Jie tik sumiš, nes turės sugalvoti kokį 
nors melą, kad šiandien jiems neparanku. Jis praėjo pro kele- 
tą sodybų. Jam atrodė, kad žmonės tikriausiai lengviau atsi- 


dūsta, kai jis praeina pro šalį ir jie pamato jo nugarą. 

Bet vargu ar jie sapnavo tokį sapną kaip aš! - pamanė jis. 
Nuo šios minties jam pasidarė gera. 

Jis prisiminė daug dalykų, dėl kurių teko raudonuoti, 
dėl vienų daugiau, dėl kitų mažiau. Su kai kuriais jaunais vy- 
rais, kuriuos dabar čia susitinka, Matis buvo bandęs dirbti kar- 
tu, ir prisiminimai apie tai vertė jį nudelbti akis į kelią. Kiti 
taip pat skubėjo pro šalį, tarsi norėdami pamiršti kažkokį ben- 
drą pralaimėjimą. 

Šiandien tikrai bus kitaip. Hėgė tai gerai žino, ir aš žinau. 

Dabar apsisuksiu ir grįšiu, pagalvojo jis. Negaliu eiti į šitas 
sodybas, kur mane jau visi pažįsta. 

Tačiau keista: vos tik taip pagalvojęs, padarė visai priešin- 
gai. Išsuko iš plento ir užkopė į vieną kiemą. Kas jam darėsi? 
Vienas prisiminimas atgijo. Jis prisiminė vieną įvykį, susijusį 
kaip tik su šita sodyba, kuris nesibaigė gėdingai. 

Gal ten yra kažkas, kas jam suteiks stiprybės ir šiandien? 

Matis susitiko ūkininką kaip tik už namo kampo. Jis sto- 
vėjo su vienu vaikinu ir mergaite, kiekvienas turėjo po lengvą 
kol priėjo visai arti. Tada jo veidas išniro prieš juos tarsi iš už 
kampo. 

— Laba diena, ar turi man darbo? - paklausė jis skubiai ir 
išsigandusiomis akimis klausiamai pažvelgė į ūkininką. Tik 
neleisti sau persigalvoti. Matis taip pasisuko, kad vaikinas ir 
mergaitė atsidūrė jam už nugaros. 

Ūkininkas atsakė jam taip pat ilgai negalvojęs. 

— Taip, jeigu gali retinti ropes. 

Matis prasižiojo, paskui plačiai nusišypsojo. 

— Argi nežinojau, - ištarė. - Jeigu jau reikalai pasikeitė, tai 
taip ir turi būti. 

— Apie ką tu? 

— O, apie kažką, kas man šiandien labai pasikeitė. Bet kaž- 
kas, ko tu visai nežinai, - atsakė Matis. 

Mergaitė ir vaikinas paėjo taip, kad dabar buvo priešais 
Matį. Jie ėmė taip žvalgytis, jog Matis gerai žinojo, ką reiškia 
tie žvilgsniai, - jie nieko gera jam nežadėjo. 

— Tai susiję su slankos skrydžiu, - skubiai ir nervingai pa- 
sakė Matis ūkininkui. 

— Slankos skrydžiu? 

— Taip, negi nežinai, kas tai yra? - paklausė Matis pagyvėjęs. 

Dabar ūkininkas, žinoma, gerai prisiminė, kas per vyru- 
kas stovi priešais jį, bet jau buvo per vėlu - jis nenorėjo atsi- 
imti savo žodžio. 

— Girdėjau apie slankas, - pasakė jis, - bet tu gi norėjai į 
ropių lauką, ar ne? Verčiau paieškokime tau kauptuko, o tada 
galėsime palenktyniauti retindami. 

Ūkininkas pamanė, jog reikia tai pridurti, - tikriausiai ne- 
galėjo susilaikyti to nepasakęs. 

Matis turėjo jautrią galvelę ir gerai suprato. 

— Taip, gal galime palenktyniauti ir kas greičiau bėga, — 
pasakė jis ir tyliai nusijuokė. Jam pavyko tai padaryti taip, 
kad juokas nuskambėjo beveik kaip tikras. 

Ūkininkas truputį nustebo, bet paskubėjo nusijuokti kartu. 

— Taip, pažiūrėti, kuris pirmas atbėgs į ropių lauką, ar ne? 

Jie abu juokavo, kaip dera tikriems vyrams. 

— Bet ar nenorėtum užkąsti prieš pradėdamas? - paklausė 


surimtėjęs ūkininkas. 

Matis papurtė galvą. 

— Mes juk turime valgio namie. 

Puiku, kad.galima šitaip pasakyti, prisipažino jis. 

Dabar buvo pats laikas dirbti. Matis gavo kauptuką ravėji- 
mui ir su visais kitais nuėjo į ropių lauką. Šis laukas siaubin- 
gai platus, pagalvojo Matis, jo galo neregėti, jis užsisuka už 
kalno ir dingsta. 

Matis atsigręžė į ūkininką ir tarė nepatenkintu balsu: 

— Kam tau reikia tiek daug ropių? 

Jis stovėjo paniuręs ir pasimetęs. 

- Ką,jau? Dar net nepradėjus? - pasakė ūkininkas. Žodžiai 
skambėjo lyg ir beprasmiškai, tačiau Kvaileliui Mačiui buvo 
aišku, ir jis nuleido galvą. 

— Ar galiu imti štai šitą? —- paklausė skubiai, kad pakeistų 
temą. Jis parodė į ropių vagas tiesiai prie savo kojų. 

Ūkininkas linktelėjo. 

— Manau, kad esi anksčiau dirbęs tokį darbą, Mati, taigi 
žinai, kokį tarpą palikti tarp augalų, kurių neišrauname? 

Ūkininkas turėjo tai pasakyti, nes retinimas - svarbus dar- 
bas, kuris gali nulemti derlių ir sykiu atpildą už darbą. 

— Kaip galėjau sulaukti beveik keturiasdešimties ir šito ne- 
žinoti? - pasakė Matis. - Trūksta tik trejų, - pridūrė. Čia rei- 
kia pasirodyti svarbiam. Jis net šiek tiek didžiavosi savo atsa- 
kymu. 

— Tikra tiesa, - atsakė vyras, - bet aš klausiau, kokį atstumą 
tu išmokai palikti tarp augalų. Gal norėtum man parodyti? 

Matis parodė su smiliais. Kaip papuola. 

— Ne, - pasakė vyras. — Tai tu išmokai iš kažko, kas nelabai 
žinojo. Štai taip turi būti. 

Matis vėl nuleido galvą. 

Vaikinas ir mergaitė susižvalgė. Jie taip sustojo, kad galė- 
tų dirbti šalia. Matis gavo dvi ropių vageles tarp mergaitės ir 
ūkininko. Tai Mačiui labai patiko. 

— Pirmyn! - pasakė vaikinas garsiai, - pradedame! Kas pir- 
mas pasieks kitą galą? 

Jis pažvelgė į mergaitę ir nusijuokė. Šiedviem patiko juok- 
tis ir žiūrėti viens kitam į akis. Mačiui kilo šioks toks įtarimas, 
vos tik jis tai pastebėjo. 

Bet „pirmyn!“ - dabar reikėjo tik imtis darbo. Matis bandė 
daryti taip kaip kiti ir taip pat greitai judėti. Piktžolės augo 
vagų šonuose, tarp ropių ant vagų viršaus - visur. Dabar jas 
reikėjo išrauti ir numesti saulės atokaiton. Ropės irgi augo per 
tankiai, taigi reikėjo ir jų daugybę išrauti. Matis turėjo dar- 
buotis greitai ir kruopščiai su kauptuku, o kur buvo sunku 
prieiti - su rankomis. 

Jis nervinosi. Paprasčiausiai negalėjo susidoroti. 

Netrukus ėmė darytis tas pats, kas visada: dirbant jo min- 
tys tampa nebesuvaldomos ir atima iš jo sugebėjimą dirbti. 

Vos tik jis apie tai pagalvojo, taip ir atsitiko: pirštai tapo 
negrabūs, darė priešingai, nei jis norėjo, ir lėtino spartą. 

Kažkas kostelėjo jam iš kairės. Pats ūkininkas, pasilenkęs 
prie savo ropių daigų, juos rūpestingai retino. 

Matis iškart sukluso. Žinoma, tai nebūtinai turėjo ką nors 
reikšti. Kartkartėmis žmonės kosėja be jokių ketinimų. 

Tačiau Matis vis labiau ir labiau nervinosi, pirštais grabi- 
nėjo tarp augalų ir rovė ne tuos, kuriuos reikėjo. Savo kaup- 


tuku jis nesidarbavo - šis buvo per daug nelankstus. 

— Aš nepripratęs prie šito kauptuko, - pasakė, - per ilgas 
kotas. 

— Na, tai padėk jį, - pasakė ūkininkas. - Gali taip pat gerai 
dirbti su pirštais. Su pirštais galima net ir geriau dirbti. 

— Gerai, kad pasakei, - nuoširdžiai pareiškė Matis. Ūkinin- 
ko žodžiuose jis pajuto draugišką paramą - paramą, kurios 
jam reikėjo prieš jaunąjį vaikiną ir mergaitę. 

Pirmuosius metrus jis suspėjo su vaikinu ir mergaite. Jis 
juk turi dešimt pirštų piktžolėms išrauti. Šaunu, kad mergai- 
tė ir vaikinas varėsi kartu su juo. Jie net buvo linksmi, nepai- 
sant šito sunkaus darbo. Matis jau seniai suprato, kad jie įsi- 
mylėję. Dėl to buvo apmaudu, bet ir įdomu ir smagu į juos 
žiūrėti. Matis nebuvo tikras, ar kada nors jam teko būti taip 
arti įsimylėjusiųjų poros. 

Mergaitė žvelgė į Matį laimingomis akimis. Jam nereikėjo 
jos bijoti, jos akys buvo tiesiog apgirtusios iš meilės šalia esan- 
čiam vaikinui - tokia ji buvo laiminga. Ji juokėsi iš visko, ką 
jis sakė. Pagaliau ji atsigręžė ir į Matį, kuris susijaudinęs lau- 
kė. Nuo tojam pasidarė taip gera - žodžiais neapsakysi. Toks 
apskritas, besijuokiantis iš džiaugsmo mergaitės veidas buvo 
atsuktas į jį. 

— Gerai, kad atėjai su mumis, taip mūsų daugiau šitame 
bjauriame lauke, - prabilo ji. Atrodė, jog ji sako, ką galvoja. Ir 
Matis buvo pasirengęs tikėti kiekvienu jos žodžiu. Patikėti sa- 
vimi. Jis įsidrąsino ir, norėdamas atsidėkoti ir pradžiuginti 
mergaitę, metė paskutinį kozirį: 

— Ar esi kada girdėjusi kalbant apie slankos skrydį? - pa- 
klausė ją. Jie buvo taip arti vienas kito, kiekvienas prie savo 
vagų, kad jis galėjo tai pasakyti tyliai ir tik jai. 

Ji atsakė greitai ir nerūpestingai: 

- Žinoma, girdėjau. Na ir kas? 

— Nieko. 

Matį labiausiai kankino mintis: dabar šnekuosi su mergai- 
te. Ir gal tai tik pati pradžia. 

— Bet vargu ar slanka kada taip skraidė virš tavo namo? — 
toliau kalbėjo jis, jausdamasis neįprastai tvirtai. 

Mergaitė papurtė galvą. Tuo pat metu ji greitai ravėjo, sau- 
jomis rovė storas, vešlias garšvas ir metė jas, kad suvystų sau- 
lės kaitroje. Matis darbavosi, kiek leido jėgos, savo vagoje greta 
jos. Ir jie šnekėjosi. 

— Netikiu, kad virš tavo namo skraido slanka, - pasakė ji, 
negalvodama nieko blogo. 

— Kas žino, - atsakė Matis. 

Viduje jis kunkuliavo. 

- Štai kaip, - pasakė mergaitė išsiblaškiusi, visą dėmesį 
sutelkusi į ravėjimą ir į vaikiną šalia jos. 

Daugiau jie apie tai nebešnekėjo. Mačiui atrodė, jog papa- 
sakojo tikrai gudriai. Jam patiko ši mergaitė, bet ji šalia turi 
mylimąjį, todėl jam nederėtų per daug šnekėti su ja. 

Jis žino, kad yra griežtos taisyklės. Dar tik kelis žodžius 
reikia pasakyti jai, ir tada jis liausis. 

— Aš... - pradėjo, bet su ja nebebuvo ryšio. Vaikinas dabar 
stovėjo priejos ir įgnybo jai į nuogą koją. Matis iškartjos nete- 
ko. Tarsi niekada nieko ir nebūtų buvę. 

Taigi taip, reikalai klostosi kiek kitaip nei sapne, iškart nu- 
sprendė jis. Gal ir gerai, kad taip pasibaigė, - tokios griežtos 


taisyklės daugeliu atžvilgių. 

Blogiausia, kad jis sugaišo daug laiko, šitaip galvodamas; 
dabar įsimylėjėliai ėmė tolti nuo jo savo vagose. Netrukus jie 
jau buvo gerokai jį aplenkę, jis bematė tik jų nugaras. Matis 
krūptelėjo ir atsisuko į ūkininką. Tada dar kartą krūptelėjo: 
ūkininkas varė tris vagas. Pradėdamas jis turėjo dvi, kaip ir 
aniedu tenai. 

— Kodėl tu ravi tris vagas? — paklausė Matis tiesiai. 

— Na... - tarė ūkininkas neryžtingai, - šitaip geriau varytis 
kartu. Šiaip ar taip, yra toks būdas, - paaiškino ūkininkas, 
pilnomis saujomis raudamas lipikus ir dedešvas, kad net 
grumstai tiško. 

Matis nebegalvojo apie tai, tik pasislinko arčiau prie ūki- 
ninko ir tarė pašnibždomis: 

— Manau, šitiedu įsimylėję. Bent jau taip atrodo. 

Ūkininkas linktelėjo. 

— Gal jau anksčiau tai žinojai? 

— Taip, - atsakė ūkininkas. — Dėl to juos ir paėmiau, - pa- 
liudijo taip pat pašnibždomis ir mirktelėjo Mačiui. — Tokie 
labiausiai tinka ropėms retinti, supranti. Jie nepastebi, kaip 
nuobodu ir sunku ravėti ir retinti. Kas kita su tokiais kaip tu 
ir aš, Žinai. 

Koks protingas žmogus. Mačiui buvo net baisoka šalia jo, 
norsjis taip draugiškai jį priėmė šįryt ir iš tikrųjų buvo draugiš- 
kas jam visą šį laiką. Ne, jis nebijo, jis gali šnekėtis su šiuo vyru, 
puikiai žinodamas, kad dirbti gali būti sunku ir nuobodu. 

— O taip, mes žinome, kas yra retinti ropes, - jis pasakė. 

— Dar ne, - atsakė ūkininkas ryžtingai. - Juk dar nepavar- 
gome, vos pradėję. 

Taip Matis turėjo dar kartą nuleisti galvą. 

— Žinoma, ne, - pasakė. 

Nors ir ravėdamas tris vagas, ūkininkas sparčiai varėsi į 
priekį. Tada vėl grįžo prie dviejų vagų, kaip įprasta. Po to dar 
greičiau ėmė tolti nuo Mačio. 

— Tu mane palieki? - bejėgiškai sušuko Matis. 

— Taip jau reikia, - pasakė ūkininkas. — Na, varykis iš pas- 
kos taip greitai, kaip gali. 

— Bet juk matai, kaip man sekasi. 

— Hm, - pratarė ūkininkas, palinkęs virš dedešvų. 

Taip Matis liko vienas. „Hm“ - paskutinis ūkininko ištar- 
tas žodis. Ką tai galėtų reikšti? Matis vėl susinervino, didėjo 
įprasta sumaištis tarp minčių ir darbo. Jo vagos driekėsi iš 
paskos lyg uodega, kuri vis ilgėjo ir ilgėjo. Tinginio uodega, 
kaip Žmonės tikriausiai vadina. 

Tai visai ne tinginio uodega, aš negaliu greičiau dirbti, pa- 
sakė jis pats sau. 

Tačiau Mačiui buvo gėda dėl šios uodegos, nes jis buvo 
labai jautrus tokiems dalykams. Jo vagos švietė apaugusios 
žaliomis piktžolėmis, o iš abiejų pusių tiesėsi nuravėtos ru- 
dos vagos su lygia ropių daigų eilute viršuje. 

Jeigu tik būtų galima kaip nors sustabdyti ravėtojus, kad 
jie nepaliktų jo užpakalyje. Negeri dalykai darėsi. Ūkininkas 
buvo labai greitas, jis jau pavijo įsimylėjusiųjų porelę, ir da- 
bar visi trys netrukus pereis per nedidelę kalvos keterą ir iš- 
nyks anoje nuokalnėje. 

Taip ir atsitiko. 

Matį pralenkė, jis liko tarsi visiškai vienas lauke. Stovėjo 
vienišas ir prakaitavo. Saulė kepino, ir jo marškiniai nemalo- 
niai prilipo prie įkaitusios nugaros. 

. Šitiek daug ropių! - galvojo jis pasipiktinęs. Kam jų reikia? 
Tarsi be ropių nebūtų kitų dalykų! 

Matis jau seniai neberavėjo pasilenkęs, jis atsiklaupęs ke- 
liais šliaužė į priekį. Jo pirštai nebedarė to, ką turėjo daryti, jie 
nebepaisė jo minčių, kartkartėmis stabdydami visą darbą. 

Visa tai jam buvo taip gerai pažįstama iš anksčiau, buvo 
susitaikęs su tuo. Jis skubėjo kaip paprastai, bet mintys plūdo 
nevaldomos. Netrukus jis susigriebė, jog rauna ropes, o pa- 
lieka garšvas. Jis krūptelėjo, atsistojo ir stovėjo drebėdamas. 

Nejaugi aš... 

Ne, ne. 

Antai ūkininkas ir įsimylėjusiųjų porelė jau begrįžtą nuo 
anos keteros pusės, kiekvienas varo po dvi naujas vagas. Kai 
jie pasirodė, mergaitė kilstelėjo galvą ir pamojo Mačiui, kuris 
stovėjo apimtas nevilties. Vos vos mostelėjo ranka, raudama 
dvi saujas piktžolių. Tačiau taip jam dar niekad nėra buvę. 

Aš jai už tai atsilyginsiu, žinoma, jeigu nenusikalsiu tai- 
syklėms, pasižadėjo jis. Kai jie netrukus lenks vienas kitą, jis 
turės galimybę pasakyti tai, nesvarbu, kad ji turi mylimąjį. 

Valandėlę jo rankos darė tai, ką reikėjo. Jis šliaužė keliais į 
priekį ir rovė piktžoles, ir retino ropes. Dabar, kai jie ėjo vie- 
nas priešais kitą, atrodė, jog Matis tikrai dirba sparčiau: atstu- 
mas tarp jų greitai trumpėjo. Tačiau Matis nustojo ravėti, jis 
įsigalvojo apie įsimylėjusiųjų porelę. 

Tai buvo tikra įsimylėjusiųjų pora. 

Nenuostabu, kad ūkininkas buvo patenkintas jais ir dirb- 
damas pažvelgdavo į juos ir nusišypsodavo. Jis negalėjo gal- 
voti vien tik apie darbą - su tais dviem visiems buvo malonu 
lauke. Jie juokėsi ir plepėjo, ir tuo pat metu dirbo spėriai ir 

šauniai. Retkarčiais jie sugebėdavo visiškai priartėti vienas prie 
kito, ir Matis pastebėjo daug dalykėlių, ką jie tada darydavo 
ir ką buvo verta sužinoti. 

Štai kokia buvo tikra įsimylėjusiųjų pora. Laimingas ūki- 
ninkas spėjo su jais ravėti savo vagas. Tarp tų Žmonių ir Ma- 
čio dabar plytėjo tamsi išravėta juosta. Jo paties dvi vagos, 
bjaurios ir apleistos, driekėsi priešais. 

Tačiau jis negalėjo be jų: jis turi girdėti ir matyti tuos du 
švytinčius jaunus žmones, tą kunkuliuojantį džiaugsmą, jų 
keistas akis. 

Dabar jie ravėjo kaip tik priešais jį. Skambėjo sidabrinis 
juokas, nepaisant varginančio darbo. 

Matis atsistojo. 

— Nors ir esate įsimylėję, aš noriu... — pradėjo jis beviltiš- 
kai, žiūrėdamas tiesiai į švytinčią mergaitę, bet užsikirto. Ir 
mergaitė, ir vaikinas nustebę laukė. Jie net nustojo kikenti. To 
priežastis buvo Matis, nors pats to nežinojo: tokia pagarba 
švietė jo veide ir girdėjosi jo balse. 

Ūkininkas taip pat atsitiesė ir tylėdamas stovėjo ten, kur 
ravėjo. 

Jie laukė veltui. Pagaliau ūkininkas negarsiai paragino: 

— Tai sakyk, Mati. 

Nei mergaitė, nei vaikinas neištarė nė žodžio - abu nekan- 
triai laukė. 

Jie visi laukė veltui. Matis nieko daugiau nebepasakė, tačiau 
jis tarsi įstengė užmegzti kažkokį ryšį ir nebesikankino vienišas. 
Jis norėjo pasakyti daug daugiau ir kitaip, bet, kaip ir visada, tai 


išgaravo iš galvos, susipainiojo su kitokiais dalykais. 

— Tai todėl, kad esate įsimylėję! - pagaliau pasakė, tęsda- 
mas mintį nuo ten, kur buvo sustojęs. 

— Taip, įsimylėję, - atsakė mergaitė. 

— Ir su manim taip turėtų būti, - išpoškino jis, dar nesu- 
vokdamas, ką kalba. 

— Reikalai gali pasitaisyti, - pasakė mergaitė ir linktelėjo 
jam lyg niekur nieko. 

Jis pagalvojo: jai galėjau papasakoti savo sapną nuo pra- 
džios iki galo. 

— Ką čia daugiau ir bepasakysi, - burbtelėjo sumišęs. - Tai 
ir norėjau pasakyti. 

— Gaila, - tarė mergaitė. 

— Pirmyn! - šūktelėjo vaikinas, primindamas tiedviem, kad 
ir jis yra čia ir kad vyksta lenktynės retinant ropes. 

Netoli jų juokėsi ūkininkas, laimingas, kad turi tokius nuo- 
stabius darbininkus. Jis neteikė reikšmės kvaileliui Mačiui - 
kam jis ką nors reiškė? 

— O, gerai, gerai, - atsakė mergaitė į ženklą pradėti. - Gir- 
džiu, girdžiu, būk tikras. 

„Pirmyn“,- tyliai pasakė balsas Mačio viduje. Jis atsigręžė 
į vaikiną, kuriam taip buvo šleptelėta. 

Visi vėl ėmėsi darbo. 

Saulė vis labiau kepino. Slėnyje tarpvagiuose gulėjo išrau- 
ti ir vyto gležni ir vieniši augalai. Dirva kvepėjo šiluma. 

vargęs ir nelaimingas. Ne, nė nepanašu - toks stiprus ir pro- 
tingas vyras. Matis dabar buvo pavargęs ir ištroškęs ir nebe- 

suvaldė pirštų. Mergaitė pakėlė jam ūpą, bet greit jis vėl krito 
nuo sunkaus darbo, su kuriuo neįmanoma susidoroti. O da- 
bar visi trys tolo nuo jo užjo nugaros, ir čia liko tuščia ir liūd- 
na. Kartkartėmis jis turėdavo sustoti, nes mintys sumišdavo. 
Tada jis imdavo rauti ropes, palikdamas piktžoles. 

Dar vienišesnis pasijuto, kai pasiekė keterą ir kitoj pusėj 
reikėjo leistis nuokalne. Tie trys buvo tarsi skradžiai žemę pra- 
smegę. 

Jo vagos rėžė akį vešlia žaluma. Jis rausė ir galvojo: juk 
turiu pelnyti sau duoną. Paskui minutę prisėdo. Niekas jo ne- 
matė, 0 sumišusios mintys nebesuvaldė rankų. Be to, buvo 
taip gera sėdėti pavargus. 

Jis krūptelėjo pamatęs, kaip tie trys vėl išniro iš už keteros. 
Jie vėl čia! Jis ėmė grabalioti ir išrovė daug gražių daigų. Šiaip 
ar taip, smagu, kad kažkas eina į šitą pusę, kur jis buvo toks 
vienišas. Įsimylėjusiųjų porelė taip nebečiulbėjo kaip pirma, 
bet vis dėlto burkavo. Ir ūkininkas dar nebuvo pavargęs. Kai 
turi tokį didelį lauką, nepavargsti, dirbi, ir tiek. Ūkininkas net 
nepakėlė akių. 

Kažkoks keistas garsas privertė juos krūptelėti. Šaukė Matis. 

— Prašau, sustokit! - sušuko jis garsiai. Šauksmas tiesiog 
išsiveržė. 

Ūkininkas tuoj atsitiesė, purvina ranka braukdamas nuo 
kaktos prakaitą. Jis buvo suprakaitavęs. 

— Kas yra, Mati? 

Mačio reikalai buvo prasti. Nors dar nenuvaręs savo vagų 
per lauką, jis pasijuto toks pavargęs. Po nosimi jam atsirado lyg 
ir ūsai iš nugulusių dulkių. Gal ir kitiems atsirado ūsai, bet jam 
buvo nė motais. Matis neryžtingai nuėjo prie ūkininko. 

— Argi nematai, kad atsilieku? 

Ūkininkas abejingai atsakė: 

— Nair kas? 

— Ar žinojai? 

— Taip, taip, — užbaigė šią šneką ūkininkas. 

— Man nepatinka toks sudėtingas darbas, - rimtai pareiš- 
kė Matis. 

— Ne -tai ne, - atsakė ūkininkas, lenkdamasis prie ropių. 

Mačiui knietėjo paklausti: „Ar nenori, kad liaučiausi dirb- 
ti?" — bet susilaikė. Įsimylėjusiųjų porelė pasinaudojo pertrau- 
kėle truputį pasignaibyti. 

Ūkininkas stačiai paklausė: 

— Ar mums paimti tavo vagas? 

Pilkas debesis praplaukė prieš akis. Kažkas pažįstama iš anks- 
tesnio gyvenimo, visai taip, kaip būdavo iki slankos skrydžio. 

— Dar ne, - atsakė jis tvirtai. 

Ūkininkas ėmė darbuotis kauptuku. 

Matis nuėjo į savo vietą, bet eidamas pažvelgė į mergaitę 
maldaujančiomis akimis, ar ji negalėtų ko nors padaryti, kad 
jam būtų lengviau ar smagiau: ji tokia laiminga ir jauna ir turi 
savo vaikiną. 

Jis kostelėjo, tarsi duodamas ženklą, kad jam reikia sku- 
bios pagalbos. 

Ji, žinoma, suprato. Nusišypsojo jam, tarsi prisiminusi, kad 
mes esame, tu ir aš, ir mojame rankomis vienas kitam šitame 
lauke. 

Daugiau nieko ir nereikėjo. Jis išgirdo taip aiškiai, kad net 
pakartojo žodžiais: 

— Taip, štai mes čia, lauke, tu ir aš. - Jis tai ištarė šiltai ir 
švelniai, bet ne taip paslaptingai kaip ji. 

— Taip, esame čia, - pasakė mergaitė. 

Ji iš tikrųjų stovėjo ir žiūrėjo į jį, nors jis buvo toks silpnas 
ir nevykęs kaip niekad. Žiūrėjo įdėmiai. 

— Pirmyn! - pasakė vaikinas ir įgnybo jai į koją; atrodė, jog 
tai buvo linksmiausias jo pokštas. Ir mergaitės dėmesį vėl už- 
valdė jos mylimasis. 

— Taip, - pasakė ir ūkininkas. 

Ūkininkas, kuris turi šį didžiulį lauką. Jie pažvelgė į spartuo- 
lį, ir jiems buvo aišku, ką tas turi galvoje, sakydamas „pirmyn!“ 

Ir vėl tie trys nuskubėjo tolyn, aplenkdami Matį. Matis žvel- 
gėjiems įkandin. Atrodė, kad jie kaip tik turi viską, apie kąjis 
sapnavo: tuos tris dalykus. Šie žmonės buvo sukurti ne iš ko 
kito, tik iš tų trijų dalykų. Jie buvo tiesiog kupini šių dalykų ir 
negalvojo apie juos, atrodė, net nežino, kad juos turi. Kaip jie 
gali lyg niekur nieko ravėti ropių lauką? 

Jis atsigulė ant pilvo ir ravėjo toliau, o jo mintys blaškėsi. 
Padėkit man, galvojo jis. 

Tačiau mintys pynėsi kaip anksčiau: norėdamas išrauti 
piktžolę, jis rovė ropę. 

Negi niekas nenori man padėti, pamanė jis, ir akyse jam 
ėmė tavaruoti juoda ir raudona. 

Svarbiosios ropės ėmė jį siutinti: jos likdavo stirksoti men- 
kos ir panašios į siūlus, kai išraudavo viską, į ką jos rėmėsi. 
Matis šnairavo į tas varganas ropes ir labai norėjo iškoneveik- 
ti mažąsias paliegėles, nevertas, kad čia gulėtumei ir jaustu- 
meis nelaimingas. Mintys šokinėjo šen ir ten. Taip atsitikda- 
vo visada, kai tik jis imdavosi darbo, - taigi niekas nepasikei- 
tė. Ir tai jį labiausiai kankino šiandien: niekas nepasikeitė, vis- 
kas kaip buvę. 

*44 

Ačiū Dievui, kad jį pašaukė anie, neregimi už tolimos lau- 
ko keteros: 

— Mati! 

Šaukė pats ūkininkas, tas protingasis. Anie - draugiškoji 
ir stiprusis — tylėjo, bet šito pakako. Visi trys dalykai buvo čia. 

— Ar valgyti? - atsišaukė Matis Žaibiškai. 

— Taip, ateik! - šaukė nematomas vyras. Šie malonūs šauks- 
mai sklido iš už keteros ir atsimušė aidu. Matis jau ėjo. 

Dar buvo likęs galas pirmųjų dviejų vagų, kurias ravėjo 
Matis. Tačiau jis bent jau matė galą. Taigi galėjo būti ir blo- 
giau, pamanė, truputį atkutęs, nes dabar ėjo prie gausiai ap- 
krauto stalo. 


*44 

Kai jis priėjo prie jų ir visi kartu patraukė iš lauko, jie nė 
žodžiu neužsiminė apie jo prastą darbą. Nepasakė nė žodžio, 
bet Matis buvo tikras, kad apie nieką kitą jie ir negalvoja. Iš 
pradžių valdęsis, jis galiausiai pratrūko: 

- Galite sakyti viską, ką galvojate! - sušuko, jiems mazgo- 
jantis upelyje purvinas rankas. 

— Tai apie ką mes galvojame? - paklausė vaikinas. Jis pir- 
mąkart kreipėsi į Matį. 

— Gerai Žinau, - pasakė Matis. Viduje jis visas degė ir turė- 
jo dar truputį save pakankinti. 

— Na, na, - tarė ūkininkas, - eime namo ir pavalgykime. 
Truputį pailsėsime ir... 

Jie mazgojosi rankas mažyčiame skaidriame upelyje lauko 
pakraštyje. Mergaitė mazgojo rankas tame pačiame duburė- 

lyje kaip ir Matis. Drumstame nuo purvinų rankų vandenyje 
jis prisilietė prie jos. Per jį perbėgo ugnis. Tekantis vanduo 
nunešė purvus, ir duburėlis vėl tapo skaidrus, o jame ir ran- 
kos baltos. Bet dabar jis nebedrįso prie jos prisiliesti. 

Mergaitė pažvelgė į jį, ir jis nebeturėjo laiko apie tai pa- 
galvoti. 

— Beveik kaip palietus elektros tvorą, - nebeišlaikęs pasakė. 

Vėliau jis manė, kad gerai pasakė, bet ji tik nusisuko. Ji juk 
nesijuokė? Jos mylimasis šalia taip pat mazgojosi rankas, o 
nusimazgojęs apkabino ją per liemenį, tarsi tai būtų kasdienis 
dalykas, ir šitaip jie nuėjo į sodybą valgyti. Gal jie nebuvo nė 
pavargę. Matis galvojo apie tai, kaip nuo išpampusių vaikino 
raumenų įsitempė marškinių rankovė. Ir visa ranka apkabino 
savo mergaitės liemenį! Taip ir yra, jeigu viskas kaip reikiant. 

— Labą dieną, Mati. 

Tai buvo ūkininko Žmona. Ji buvo draugiška Mačiui. Jos 
valgis buvo gardus, ir Matis gerai pakirto. Juk reikia ką nors 
gauti už darbą, pasakė jis sau. Apsnūdęs ir apsunkęs nuo mė- 
siško valgio, atsigulė lauke ant žolės. Jis jau nebematė, kur 
paliko tie įsimylėjusieji. Užmigo. 

Pamiegojęs vidurdienio saulės atokaitoje, Matis nubudo 
kaip išvirtas. Pirmiausia, ką jis pamatė, galvai prašviesėjus, 
buvo trys ropių retintojai tame pačiame lauke. Pasilenkę virš 
vagų, toli, tame bjauriame lauke. Iš nuravėto ploto buvo ma- 
tyti, kad jie jau ilgai ten dirba. 

Jie išėjo, nepažadinę jo. Didesnės gėdos jis nė nebegalėjo už- 
sitraukti. Jam stovint ir bandant susitaikyti su tuo, kas nutiko, iš 
namo išėjo ūkininko Žmona ir, priėjusi prie jo, tiesiai pasakė: 

- Tai aš liepiau jiems nežadinti tavęs. Jis norėjo tave pa- 
purtyti, bet aš pamaniau - verčiau jau pamiegok, - buvai taip 
kietai įmigęs. Jau kokios dvi valandos, kai jie išėjo. 

Matis sumirksėjo, nežinodamas, ką pasakyti. Ūkininko pati 
buvo draugiška. Ir dabar jis suprato, kodėl šįryt staiga iš plento 
pasuko į šią sodybą. Jis prisiminė šitą veidą vienąkart jau ma- 
tes anksčiau. 

— Tikriausiai neišsimiegojai praeitą naktį? — paklausė ūki- 
ninko Žmona, pasiūlydama jam tinkamą atsakymą. 

— O taip! - pasakė jis. - Aš dvi naktis nemiegojau. Virš mū- 
sų namo ėmė skraidyti slanka. 

Matis pasakė taip, kad ūkininko pati nustebo, bet tik aki- 
mirką, kol prisiminė, kas stovi priešais ją. Jis tai gerai suprato. 

— Žinoma, -ramiai atsakė. - Tuomet nieko nuostabaus, kad 
reikėjo numigti. Tai kaip ta slanka ėmė skraidyti? — kantriai 
paklausė moteris. 

Matis nušvito. 

— Paprasčiausiai atskrido. Vėlai vakare. Ir po to aš ėmiau 
sapnuoti tokius keistus sapnus. 

— Na taip. Tačiau sapnus verčiau pasilaikyti sau, todėl ne- 
kalbėsime apie juos, - pasakė ūkininko žmona. Ji turėjo daug 
darbo. 

Ji taip pat protingas žmogus, pripažino Matis. Jis suneri- 
męs pažvelgė į ravėtojus, prakaituojančius ropių lauke. Ūki- 


ninko Žmona suprato. 

— Dabar sakyk, ko geriau norėtum - ar eiti pas juos į lauką, 
ar su manim į vidų išgerti puodelį kavos? 

— Verčiaujau kavos, tai būna taip retai,- atsakė jis pagyvėjęs. 

— Man regis, gerai pasirinkai, - pasakė ūkininko pati. 

— Bet smagu žiūrėti į įsimylėjusius, - pasakė Matis, neno- 
rėdamas meluoti. 

— Žinoma, bet tegul tie įsimylėjusieji retina ropes, o mes 
išgersime kavos. 

— Gerai, jeigu taip tinka. 

Tokios turi būti moterys, galvojo jis, sekdamas iš paskos į 
virtuvę. 

Jie gėrė skanią kavą. Ūkininko pati paklausė, ką veikia jo 
sesuo. 

— Tie amžini megztiniai, Žinai. 

Po tojie sėdėjo tylėdami. Pagalvojus apie Hėgę, kuri turi jį 
maitinti, Mačiui pasidarė skaudu. 

- Ašjuk baisiai daug valgau, - jis ėmė pasakoti. Šiai mote- 
riai negalima meluoti. - Suvalgau viską, ką ji uždirba. 

Ūkininko žmona nieko į tai neatsakė, tik vis pylė jam kavos. 

— Dabar ji ir pražilo, - pasakė jis. 

Moteris tylėjo. 

— Nelengva su manimi, - jis tarė. 

Tada ūkininko pati atsistojo ir šiurkštokai tarė: 

— Nekalbėk apie tai, Mati. 

Nekalbėti? Bet jam norėjosi papasakoti apie save ir savo 
seserį. Nedažnai taip atsitikdavo - sėdėti ir gerti skanią kavą 
ir atverti moterims savo širdį. 

— Na, jei ne, tai ne, - pasakė. 

Jo balsas virpėjo. 

Moteris surado reikalą išeiti į gretimą kambarį ir užtrukti 
tiek, kad Matis pabūtų vienas. Kai ji vėl įėjo, Matis nebuvo nė 
pajudėjęs, užplūstas sudėtingų ir nesuprantamų minčių, pa- 
rengęs svarbų klausimą, ir pradėjo: 

— Bet ar galiu tavęs kai ko paklausti? 

Ji linktelėjo, bet be didelio noro. 

— Gali klausti. Tada pažiūrėsime - atsakysiu ar ne. Ar 
galėsiu. 

Matis paklausė: 

— Kodėl yra taip, kaip yra? 

Moteris papurtė galvą. Tai buvo viskas. Paklausti dar kartą 
jis nebedrįso. Kantriai laukė. Kantriai iš išorės, baisiai nekan- 
triai viduje. Jis vėl pasisuko į ją. Ji dar kartą papurtė galvą. 

— Dar gersi kavos? - paklausė ji. 

Jis suprato ir nesuprato. Visas drebėjo. Žvelgė į mįslių be- 
dugnę. 

— Galima truputį, - pasakė jis apie kavą. 

— Bet dabar juk ėmė slanka skraidyti? — vėl prabilo, tarsi 
klausdamas. 

— Taip, šito tai mes niekada nematėme virš savo namo, - grei- 
tai pasakė moteris, nudžiugusi, kad gali kalbėti apie tai. - Dabar 
pasėdėk čia, - pasakė ji, išeidama trumpai valandėlei, kol skaus- 
mingas klausimas susigulės ten, gilumoje, iš kur iškilo. 


113 
Laikas bėgo. Matis sėdėjo. 
— Dabar galvoju jie prakaituoja, - pasakė ūkininko žmo- 
nai. Moteris ruošė valgį, greitai ateis laikas vakarieniauti. 
— Kaip manai, ar man eiti padėti? 

— Jau per vėlu. Jie netrukus pareis. Sėdėk ramus, - pasakė 
ji, pamačiusi, kad jis nežino, ką daryti. - Jie nė nenorėtų, kad 
dabar pasirodytum lauke. 

Ji atrodė ir kalbėjo valdingai. Matis neramiai sukiojosi ant 
kėdės, bijodamas susitikti su darbininkais. Netrukus ūkinin- 
ko pati išėjo į kiemą ir pašaukė juos namo. Dabar taip norėjo- 
si būti ten ir mazgotis rankas upelio duburėlyje. 

Štai ir jie. Durys buvo atlapos. Jie truputį užgaišo lauke. Tu- 
rėdamas tokią gerą klausą, Matis įtemptai klausėsi, ar kas nesa- 
kė „kvailelis“. Taip. Vaikinas ištarė tą žodį. Bet Matis neišgirdo, 
apie ką kalbant tas žodis buvo pasakytas. Dabar visi trys įėjo. 
Matis kankinosi ant kėdės. Susigėdęs atsigręžė į ūkininką: 

— Turėjau eiti į lauką ir nuravėti tuos savo vagų galus, bet 
mane pakvietė kavos. 

Ūkininkas vos linktelėjo. Jam įsiskaudo nugara, todėl jis 
nebebuvo toks draugiškas kaip šįryt. 

— Mes seniai nuravėjom tą uodegą, - atsakė jis. - Negalėjo- 
me taip palikti. 

Įsimylėjusiųjų porelė praėjo pro Matį, lyg jo nematydama. 
Abu atrodė sumišę. 

— Na eikš, pavalgyk, Mati, - vis dėlto pakvietė ūkininkas, 
pamiršęs visa, kas nutiko. 

— Taip, dabar neblogai užvalgyti, - atsakė Matis. Tuo pat 
metu jam buvo labai neramu. 

Kas jam padėjo, sėdint prie stalo, - tai vis dėlto tie įsimylė- 
jusieji. Iš tokių jaunų kaip jie jis turėjo tikėtis tik kreivų Žvilgs- 
nių ir kikenimo, bet jie laikėsi ramiai ir maloniai žvelgė į jį. 
Ūkininko žmona, be abejo, kieme pasakė jiems, kaip elgtis. Jis 
žino - taip buvo nutikę daug kartų. Man visai nesvarbu, nuo 

ko tai priklauso, pasakė sau, ir tuojau vietoj nerimo jį užplū- 
do malonus jausmas. 

Tik gaila, kad šiedu jauni Žmonės dabar taip pavargę, jog 
nebegali būti tokie meilūs kaip šįryt. Labai gaila, kad taip 
yra! - pagalvojo. Jam taip norėjosi pakalbėti su mergaite apie 
tai dabar, sėdint vienam priešais kitą ir valgant. Jis įsistebeili- 
jo įją. Mergaitės numazgotos rankos ilsėjosi ant stalo ir buvo 
tokios pat mielos kaip ji. 

— Pavargai, - pradėjo jis įsidrąsinęs. 

Pats to nežinodamas, paklausė švelniai, kaip motina, ir vi- 
si prie stalo nustebę sužiuro į jį. Mergaitė išraudo ir vos įsten- 
gė atsakyti. 

— Taip, - ištarė skubiai ir tyliai, paskatinta to, ką jautė esant 
gera ir draugiška ir kas ją patraukė. 

Visi laukė, ką dar Matis pasakys, ir jis prabilo: 

— Tuomet ir įsimylėjusiųjų labai gaila! - pasakė. Dabar, ži- 
noma, jam viskas susimaišė ir pasidarė nebesuprantama. Ta- 
"čiau sakė tai, ką galvojo. 

Visi nusijuokė su palengvėjimu ir valgė toliau. Turėjo nu- 
sijuokti ir Matis. Gal ir jis protingas? Jis žvengė kaip arklys, o 
kiti juokėsi iš jo žvengimo. Tada tapo visiškai tylu. Juoką tarsi 
kas nukirto. Kas? Niekas nežinojo. 

Jie atsikėlė nuo stalo. Šiandien darbas buvo baigtas, ir ūki- 
ninkas paklausė, ar įsimylėjusiųjų porelė galės ateiti jam pa- 
talkininkauti rytoj. 

- Žinoma, galime, - atsakė jie ir išėjo. Matis ilgai žiūrėjo 
įkandin. Vargu ar jis rytoj beateis, todėl nebegalės džiaugtis, 
žiūrėdamas į juos. 

— Tu tikriausiai nenorėsi manęs rytoj? - prisivertęs paklau- 
sė. Po to, kaip jam praėjo ši diena, klausti buvo beveik įžūlu. 

Nejaukiai pasijuto ir ūkininkas. 

- Iš tiesų, nelabai didelė nauda, - turėjo atsakyti. - Na, o kaip 
pačiam atrodo? Bet dabar mums reikia atsiskaityti už šią dieną. 

— Ne! Aš juk nieko nepadariau. Taip jau yra. 

— O, šiokį tokį uždarbėlį turi gauti. 

— Na tai tada už dvi vagas! - pasakė Matis beveik paklai- 
kęs. - Bet tik ne už daugiau. Suskaičiuok - kiek. 

Buvo sunku abiem. Matis pastebėjo, kaip žmona mirktelė- 
jo vyrui. Vyras tarė: 

— Gerai, taip ir suskaičiuosim. Už dvi vagas. Tai dabar at- 
siskaitėm. 

Ūkininkas užmokėjo ir, kaip įprasta, padėkojo už darbą. 

— Hm! - burbtelėjo sau Matis. 

— Kas yra? 

— Nieko. Tik atsiskaitėm. 

Teisingai atsiskaityta, murmėjo jis sau. Nuo šitų nuosta- 
bių žodžių jam pasidarė gera. Šit kokia kalba tarp vyrų!.. 

Jis pasiėmė skrybėlę. 

— Tai taip, - pasakė prie durų. Ūkininkas su žmona nepa- 
tikliai pažvelgė į jį. 

Namuose Hėgė sėdėjo lauke su savo mezginiu. Ji sėdėjo 
taip, kad matytų keliuką, einantį žemyn nuo plento. Matis 
pastebėjo ją, nelyginant pilką siūlų kamuoliuką, vos tik įsu- 
kęs į iškirstą plotą. 

Tokia mažutė, žiūrint iš čia. Susigūžusi. Nieko. 

Kažin kas ten, jos viduje? - susimąstė jis. Protinga ji. Už tai ją 
labai gerbia. Kartais ten būna kaip ugnikalnyje, kiek jis žino. 

Jai derėjo būti jaunesniajai iš jųdviejų, tada jis būtų matęs 
ją, mažą trupinėlį, ir būtų galėjęs maitinti su šaukštu ir žiūrė- 
ti, kaip valgis varva jos burnos kampučiais. Viskas būtų pasi- 
sukę kitaip, ir šitai taip pat. 

Medžių šešėliai ėmė ilgėti. Vakarėjo ir darėsi vėsu. Gera ir 
palaiminga, iškentus dienos sąmyšį ir karštį. 

Kai jis parėjo, Hėgė atsistojo. 

— Manau, pavalgęs? - pasisveikino. 

— O kaipgi, - atsakė Matis oriai, džiaugdamasis, kad gali 
papasakoti, ką gera buvo nuveikęs šiandien. - Ten, kur aš bu- 
vau, valgio per akis, - pridūrė. 

Hėgė ėmė klausinėti, kur jis šiandien buvo ir ką veikė, — 
norėjo sužinoti, kaip praėjo visa jo diena. Ir teko papasakoti, 
nieko nepadarysi. 

— Tai ir išbuvau tame ūkyje iki dabar. 

— Aha. 

Jeigu tik jis galėtų, kaip dabar, pridėti visos dienos uždar- 
bį prie uždarbio už megztinius! 

— Bet su manim buvo iškart atsiskaityta, - skubiai pasakė. 

— Tai už ką gi? 

Tokia ji buvo nepakenčiama. 

- Žinoma, už dvi vagas! Jeigu jau atsiskaityta. Kitaip būtų 
buvę neteisinga. 

— Žinoma, — pasakė Hėgė. 

— Na, žinai, ką reiškia atsiskaityti, tu, megztinių mezgėja? 

Matis taip susijaudino, kad balsas ėmė drebėti, ir jis sku- 
bėjo papasakoti apie įsimylėjusiųjų porelę. 

— O tada paklausiau ūkininko žmoną, bet ji negalėjo atsa- 
kyti į mano klausimą, - užbaigė jis. 

— Vėl? Į šitą klausimą? - paklausė Hėgė suirzusi. 

— Taip, ji buvo tokia, - pasakė Matis. 

— Nesvarbu, vienąkart turi liautis, - griežtai pasakė sesuo. 

— O kodėl? 

— Todėl, kad tai kvaila, - Hėgės balse skambėjo kartėlis. 

Jis susigūžė ir nutilo. Nebuvo pasakyta, ko jis paklausė ūki- 
ninko žmoną, - Hėgė iš anksto žinojo. 

Tačiau vėliau vakare Hėgė pareiškė, kad ateis pasižiūrėti 
jo slankos, ir jis priėmė tai kaip padėką už tai, kad jis dirbo ir 
jam buvo sunku. Pamažu jis ėmė suvokti slanką vos ne kaip 
savo paties kūrinį. Dabar Hėgė išėjo paskui jį. 

— Gerai, kad susiprotėjai, - pasakė jis. 

Lauke buvo ramu, kaip tik tinkamas oras. Matis džiaugėsi 
ir gręžiojo galvą į visas puses, klausydamasis, laukdamas. 

Pagaliau paukštis atskrido, atsinešdamas visa tai, kas Žo- 
džiais neapsakoma. Hėgė tuo įsitikino. Vienas blyksnis, vie- 
nas sparnų prisilytėjimas tavo viduje, ir vėl išnyko. 

Hėgė nieko nepasakė, bet atrodė bent jau draugiškai nusi- 
teikusi. 

Matis tarė, labai susijaudinęs: 

- Ir taip ji skraido ir skraido. 

Hėgė pasakė, kad dabar galima eiti miegoti, bet Mačiui 
atrodė, kad ji tikrai buvo sujaudinta. 

Todėl jis palietė jos ranką. Labai norėjo papasakoti, kad jų 
namas dabar kitoks, tapo kažkuo geresnis už kitus namus, 

kažkaip pakylėtas aukštyn. Neįmanoma viso to paaiškinti, bet 
jis galėjo bent jau paliesti jos ranką. 

— Dabar pamatei, - tepasakė, nenorėdamas būti suprastas, 
jog savinasi slanką. 

Hėgė užsimiršusi tarė: 

— Taip, bet juk ne tują čia atskraidinai. Kalbi taip. 

Kaip gavęs į žandą. Pažvelgė į ją išsigandęs. Ji šitaip pasa- 
kė tokią akimirką? Jį apėmė pyktis. 

— Kas tu per padarą! Visada viską sugadini! 

— Nutilk. 

Jis nesileido nutildomas ir žvalgėsi aplink, ar ko nors ne- 
galėtų vienaip ar kitaip panaudoti prieš ją. Pirmas dalykas, 
už ko užkliuvo žvilgsnis, buvo tų dviejų nudžiūvusių epušių 
viršūnės. Pamiršęs ankstesnius pažadus elgtis gerai, jis paro- 
dė į viršūnes: 

— Matai jas? Pasakysiu tau kai ką: jas pravardžiuoja mūsų 
vardais! Jų vardai kaip mūsų! Dabar pagaliau tai sužinosi. Ir 
tavo vardu pravardžiuoja. 

Jis tikėjosi pamatyti Hėgę sugniuždytą, sutrikusią. Nieko 
panašaus. Ji tik paklausė, visai nesusijaudinusi: 

— Vadinasi, tu Žinai? 

Jis žiūrėjo, išplėtęs akis. 

— Maniau, kad šiuose namuose tik aš tai žinau, - pasakė ji 
ir paplekšnojo jam per ranką. 

Ji čia išdidžiausia, pripažino jis. Staiga tapo tokia. Ji kalbė- 
jo apie tuos gėdos medžius: 

— Na, kąjie mums daro? Jie nieko mums nedaro. Tai kvai- 


las berniūkščių prasimanymas. Tai tik vaikiška. 

Ji išaugo. Ir Matis išaugo, nes stovėjo šalia jos ir buvo jos 
brolis, nes viena nudžiūvusi viršūnė buvo jo ir nieko jam ne- 
galėjo padaryti. 

Antra vertus, ne visai su ja sutiko. Jai daug lengviau taip kal- 
bėti. Tačiau buvo gera jos klausytis. Jis jautėsi stipresnis, žiūrė- 
damas į ją. Ji pažvelgė tiesiai jam į akis ir ryžtingai pasakė: 

— O dabar šito daugiau nebeminėsime. Medžiai stovės čia 
tol, kol norės, kas mums darbo. 

— Gerai, - atsakė Matis ir nutilo. 

Po dviejų dienų Hėgė pasakė: 

— Mati, man atrodo, tau reikėtų vėl pabandyti. 

Tai skambėjo beveik kaip įsakymas. 

- Eiti dirbti? 

— Bent jau pasiklausinėti, kadangi tau taip pasisekė praeitą 
kartą, kai buvai išėjęs. 

— Tai kad dabar bus kitaip, - atsakė jis, nerodydamas jokio 
ženklo, kad jos paklausys. 

— Tai ar negali nueiti į vieną kitą vietą, kol lauki šito? — 
griežtai pasakė Hėgė. 

Buvo ankstyvas rytas, ir atrodė, kad bus graži diena. Dvi 
dienas Matis sėdėjo ant kranto, mėtė akmenis ir galvojo. Iš 
neturėjimo ką veikti pasiirstė valtimi ir pažvejojo, kaip pa- 
prastai nieko nepagaudamas. Hėgė tiek ir norėjo - nematyti, 
kaip jis sėdi tenai žemai ir svaido tuos kvailus akmenis. Ne 
darbo ieškoti jį siuntė, — iš žo nieko nebus. 

Jai prakalbus griežtai, reikalas išsisprendė. 

— Bet ne ropių retinti! - ėmė maldauti jis. 

— Man visiškai tas pats, žinai, kad tik pareitum su pini- 
gais, - nukirto Hėgė. 

- Priklausys nuo to, kokios bus mano mintys, - pasakė Ma- 
tis, - tai jos viską daro. Na tu ir užsispyrusi, - leido sau pridurti. 

— O, tikrai pasiseks, - pasakė Hėgė. - Yra daug smulkių 
darbų tiems, kurie nori dirbti. 

Bjauru, kaip ji nori juo atsikratyti. Ji buvo labiau užsispyrusi 
nei anksčiau, nekantresnė nei anksčiau, jis tyliai kaltino ją. 

Kur jam ieškoti? Jis išėjo, kaip jam buvo įsakyta. Su tais 
ūkyje, kuriame buvo paskutinį kartą, atsisveikino amžinai. Ten 
jie, žinoma, dirbo tą patį darbą. Mintimis jis nuklydo pas juos. 

Taip, ten buvo jie, tie trys. Ką tik atėję į lauką. Dar truputį 
buvo likę ravėti to juodo lauko. Labai keista praeiti pro juos, 
kuriuos taip gerai pažinojo nuo tos dienos, su kuriais taip daug 
išgyveno. Įsimylėjusiųjų porelė, matyt, buvo geros nuotaikos, 
kaip ir dera rytą. 

Arjie mato jį, einantį keliu? 

Ne. 

Pamojuok ranka, troško jis. Tai būtų kaip aukso dėmelė 
prisiminimui. Aišku, mergaitė. Jis nenorėjo, kad pamojuotų 
vyrai, — tada pasijustų nejaukiai. Bet mergaitė. Ne, ji, matyt, 
nieko kito nežino, tik gnaibymąsi. 


++134 
Truputį toliau dvi mažos mergytės sėdėjo žolėje tiesiai virš 
kelio. Sėdėjo saugiai už tvoros su savo žaislais, čiauškėjo ir 

žaidė su lėlėmis. Tokios mažytės, kad buvo visai be nuodė- 
mių. Jos šnekėjosi, vis dėlto viena rado laiko paklausti dai- 
nuojančiu balseliu, ramiai žvelgdama į jį savo apvaliomis mė- 
lynomis akimis: 

— Tai kur eini, Kvaileli? 

Paklausė tarsi iš pareigos, dainuodama ir nesmalsaudama. 
Gyvendami prie pat kelio, vaikai gerai pažinojo savo artimiau- 
sius kaimynus. Todėl ir Kvailelį gerai pažinojo iš matymo. 

Ramiai, ramiai, įsakė jis sau, jos nesupranta, ką kalba. 

— Niekur, - atsakė. 

Daugiau jos nebeklausinėjo, joms buvo visiškai nesvarbu, 
kur jis eina. 

Vis dėlto Matis nuskubėjo šalin nuo jų. O keli blizgantys 
automobiliai, pralėkę pro šalį, pataisė jam ūpą. Buvo taip sma- 
gu sutikti automobilius, kurie tau nepažįstami. Niekas juose 
sėdintis nežinojo, kad jis Kvailelis. Jis žiūrėjo tiesiai į sėdin- 
čius automobiliuose; galbūt jie mano, kad jis toks pat protin- 
gas kaip jie. 

Taip jis slampino pro sodybas. Jau seniai reikėjo pradėti dar- 
bo dieną. Tačiau kai tik priėjo vieną pastogę, jis sustojo, norėda- 
mas pasitikrinti kojas. Jis turėjo vieną bandymą, sugalvotą kaž- 
kurią dieną, kai jam buvo taip pat beviltiškai sunku. 

- Jeigu norite lipti aukštyn, aš tikrai sužinosiu iš trūktelėji- 
mo, - pasakė jis kojoms ir ėmė laukti. 

Ne, nebuvo jokio trūktelėjimo į šios sodybos pusę, jo kojos 
buvo protingesnės. Jis bandė ir bandė šiandien prie kiekvie- 
nos sodybos, bet nieko iš to neišėjo. 

Kažin ką pasakys Hėgė, jeigu aš taip vaikščiosiu? 

Apie šį kojų bandymą Hėgė ničnieko nežino, tai - paslap- 
tis. Ji sunkiai susitaikydavo su tokiais dalykais. 

Pagaliau jis priėjo parduotuvę - iš tikrųjų tik apie ją ir gal- 
vojo visą laiką. Čia netiko joks bandymas, nes namas stovėjo 
prie pat kelio, kaip kokie spąstai, į kuriuos visi pakliūva. Jis 
buvo ir prie pat ežero, prie savotiškos prieplaukos. 

Joje galima nusipirkti ledinukų. Matis mėgo ledinukus. Par- 
davėjas niekada nesijuokdavo iš jo, kai jis elgdavosi bejėgiškai. 

Parduotuvėje šiuo dienos metu nebuvo pažįstamų, tik ke- 
letas turistų dviratininkų - lengvai apsirengusių jaunuolių, 
kurie gėrė limonadą. Matis žinojo, jog negalima per ilgai spok- 
soti į juos. Prisivertė to nedaryti. Pasirausė kišenėje pinigų ir 
surado penkiasdešimt ėrių, kurias žinojo ten esant. 

— Ledinukų už penkiasdešimt ėrių, - pasakė abejingai, tar- 
si tai buvo kažkas, ką jis pirkdavo kas antrą dieną. 

— Mėtinių? - paklausė pardavėjas dėl tvarkos. 

Pardavėjas žinojo jo įpročius. Buvo smagu, jog tie svetimi 
parduotuvėje klausosi. Matis buvo dėkingas už šitą trumpą 
nepavojingą pokalbį. 

— Taip, kaip paprastai, - atsakė. Be to, šiandien jis turėjo 
svarbesnį klausimą. 

— Ar žinai, kaip slanka gali pakeisti savo kelią ir imti skrai- 
dyti virš namo, kur ji anksčiau nebuvo skraidžiusi? - paklau- 
sė. Tai buvo sudėtingas klausimas, kurį jis išmoko pakeliui į 
krautuvę. 

- Šiaip slankos savo kelio nekeičia, - samprotavo pardavė- 
jas. - Jeigu pasirenka kelią naujoje vietoje, tai, manau, grei- 
čiausiai jaunas pernykštis patinėlis, kuris pradeda savaran- 


kiškai gyventi. 

Kalbėdamas pardavėjas mentele krapštė ledinukus skar- 
dinėlėje. Geltonos, blizgančios skardinėlės sienelės maloniai 
žvilgėjo. 

— Taip manai? —- pasakė Matis prislėgtas. 

— Taip, juk gerai? Gal tu neseniai ką nors pamatei? 

— One, ne taip, aš manau. Nieko nepaprasta, ką tu sakai. 
Nesumenkink dalykų, jeigu jie yra svarbūs! 

Jis pasiėmė pirmą ledinuką. 

Tuo tarpu vienas dviratininkų pasakė: 

- Tai nelabasis, pažiūrėkit į debesis! Iš tikrųjų mus tuoj už- 
klups audra. 

Matis krūptelėjo taip, kad vos nenurijo ledinuko. Pažvel- 
gęs pro langą, jis irgi pamatė tamsias debesų virtines, kylan- 
čias virš kalnų keteros. Saulė dar švietė. 

— Ar bus audra su perkūnija? - išsigandęs jis tiesiai pa- 
klausė turistą, kuris stovėjo įdegęs ir visas apžėlęs plaukais. 

Nepažįstamasis pažvelgė į jį truputį nustebęs, bet atsakė 
šiurkščiai, kreipdamasis labiau į savo spalvingą kompaniją 
nei į Matį. 

— Taip, bus baisi audra su perkūnija. O mes tikėjomės gra- 
žaus oro kelionėje. 

Niekas čia, parduotuvėje, Mačio nebejaudino. Bus audra 
su perkūnija - namo, namo, - galvoje kirbėjo vienintelė min- 
tis. Jo slėptuvė buvo toli, ir ten reikėjo eiti. 

Jis lėkte išlėkė iš parduotuvės. Pro pravertas duris Matis 
išgirdo pardavėją kažką atsakant į dviratininko klausimą apie 
jį. Vėl kažkas neįvertino jo geros klausos. Jis girdėdavo pro 
sieną ir per ilgesnį atstumą nei kas kitas; buvo išmokęs išgirs- 
ti tai, ko neturėtų girdėti. 

- Jis truputį kuoktelėjęs, - pasakė pardavėjas viduje. 

Ir pardavėjas. Šituo Matis nebūtų patikėjęs. Bet kodėl ne? — 
turėjo pripažinti tą pačią akimirką. Pardavėjas sako taip, kaip 
yra. Jis iš tikrųjų truputį kvaišas. Taip, žinoma. Ir tuoj išgirdo: 

— Bet jis turi narsią seserį, ant jos viskas ir laikosi. 

Laimei, krautuvės durys užsidarė, tad jam nebeteko išgirsti 
tolesnio pokalbio. Gal jie daugiau nieko nebepasakė. Šitas tai 
nė piršto nepajudina - tikriausiai jis dar pasakė. 

Akimirksniu visa tai užtemdė perkūnijos baimė. Dabar svar- 
biausia buvo parsigauti namo ir pasislėpti vienoje saugioje vie- 
telėje. Jis lėkė kiek įkabindamas, rankoje laikydamas ledinukų 
maišelį. Vis dar švietė saulė, kaitri kaip visada prieš audrą. 

Užpakalyje piktai supypsėjo automobilis, ir jis išsigandęs 
metėsi į kelio pakraštį kaip nusviestas ryšulys. Automobilį 
staigiai stabdė, ir, važiuodamas pro šalį, kažkas pro atvirą lan- 
gelį pasakė: 

— Neik kelio viduriu, idiote! 

Balsas buvo išsigandęs ir piktas. Pro nuleistą langelį Matis 
pastebėjo porą piktų akių, žiūrinčių į jį. Visiškai nepažįsta- 
mas vyras. 

— Tik per plauką, - pro langelį pasakė drebantis balsas. — 
Jūs galėjot pakliūti po mašina, šitaip lėkdamas be galvos. 

Langelis užsidarė, ir automobilis nuvažiavo, paleidęs gūsį 
nuodingų dujų tiesiai į Matį. 

Įkvėpęs dujų, Matis vėl kėblino namų link pačiu kelkraš- 
čiu. Jis žinojo — vyras būtų taip pasakęs bet kam: jis šaukė 
išsigandęs. Tas vyras buvo turistas, jis nežinojo, su kuo kalba. 
Matis tai kartojo sau ir kartojo, ir tuoj pajuto, kad yra paslėp- 
tas nuo šimtų milijonų Žmonių, kurie visiškai nieko nežino 

apie jį. Tarsi draugiškas rūkas tvyrojo tarp jų ir jo. Jį guodė 
mintis: begalinė daugybė žmonių nežino, kad jis kvaiša. 

Tačiau dabar jis ėjo lenktynių su audra. Buvo patyręs dau- 
gybę audrų su perkūnijomis. Vienos išlįsdavo kaip iš maišo, 
kitos prasidėdavo lėtai ir ilgokai griaudėdavo, kol tapdavo 
pavojingos. Dar kitos visą laiką griaudėdavo nuošalyje - šitos 
pasukdavo kitu keliu. Nustatytų taisyklių nebuvo. Šiandien 
debesys rinkosi labai lėtai. Matis galėjo beveik tiksliai sumes- 
ti, kad suspės laiku pareiti namo. 

Mergytės, kuri šūktelėjo jam einant iš namų, nebebuvo ma- 
tyti. Tačiau tie trys lauke vis dar triūsė. 

Argi ji nepamojuos? 

Ne. 

Ji jau tikriausiai pavargusi. 

Nebegalvosiu apie tai, netrukus ims griaudėti, o tada ne- 
begalima galvoti apie tokius dalykus. Nė nesinori galvoti. Taip 
jau yra su tomis perkūnijomis. 

Staiga atsitrenkė į vyrą, kurį truputį pažinojo, bent jau pa- 
sišnekėdavo jį susitikęs, ir nusiramino. Vyras pakėlė ranką, 
tarsi Matis būtų autobusas, kurį jis norėtų sustabdyti. 

— Sustok! Labai skubi, Mati? 

— Matai gi, koks oras, - rimtai pasakė Matis. 

— Koks oras? 

— Tuojau prasidės audra, ar nematai? O tada geriausia būti 
namie. 

Vyras gerai žinojo, kas darydavosi su Mačiu griaudžiant. 
Jis pažvelgė į debesis: 

— Gali būti ramus. Esu tikras, iš šių debesų nebus jokios 
audros. Matai, jau baigia išsisklaidyti. 

Matis papurtė galvą, nepatikėjęs tuo, ką išgirdo: tai juk pa- 
sakyta jam nuraminti. Baisi perkūnija - pasakė dviratininkas 
parduotuvėje, o tai, be abejo, buvo panašiau į tiesą. 

— Ką aš sakiau? Pažiūrėk, Mati. 

Jiems bestovint, debesys praskydo ir tarp debesies ir kal- 
no gūbrio pasirodė mėlynas dangus. Jis suklydo dėl to perkū- 
nijos pavojaus, nebuvo jokių audros debesų. Nuostabiai mė- 
lynas ir giedras dangus, kaip čia, apačioje. 

— Matai? - pasakė vyras, bus geras oras - tie debesys greit 
skirstosi. 

Matis lengviau atsiduso. 

— Ar nori karamelių? - paklausė dėkingas. 

Ir vyras nuėjo sau, čiulpdamas geltoną karamelę. 

Matis vėl ėmė eiti įprastu žingsniu. Tačiau jau gerokai įdie- 
noję, nėra ko nė klausinėti darbo dabar - nusprendė. Jis jautė- 
si ne itin gerai, nes reikėjo grįžti namo pas Hėgę ir pateikti 
ataskaitą apie darbo paieškas. Vos tik praėjo audros pavojus, 
jį ėmė graužti sąžinė kaip kasdien. 

Jis buvo prie tako, einančio žemyn į jų trobą. Į orą stiebėsi 
nudžiūvusios viršūnės. Jis nė nepažvelgė į jas. 


*44 
Ne, jis nė nepažvelgė į jas, nes pastebėjo kažką nepapras- 
ta, kas privertė jį viską pamiršti. Ką jis pamatė, leisdamasis 
taku! 
Paukštį. 
Vidury tako stovėjo didelis, švytintis paukštis. 
Nematytas paukštis. Aukštai iškelta galva, pasukta į že- 
myn einantį Matį. 

Kas jis? - pamanė nustėręs. 

Viduje buvo neįprastai tuščia. Jis stovėjo visiškai nejudė- 
damas, ir paukštis stovėjo visai nejudėdamas. Ką aš matau? 

Paukštis stovėjo, bet dabar, kai buvo pastebėtas, nebegalė- 
jo ilgiau likti, kur buvo nutūpęs; dabar jis nuskrido. Tyliai 
suplasnojo sparnais ir pranyko tarp medžių. Tai - ne slanka, 
tai buvo daug didesnis paukštis ir labai skyrėsi nuo slankos. 
Ir ką gi jis darė ant šito tako? 

Kas čia dedasi? - pamanė jis. Ar tik Hėgei kas neatsitiko! 
Apie nieką kitą jis nebegalėjo galvoti. Tekinas pasileido taku 
žemyn pasižiūrėti. 

Ne. Jis iškart pamatė Hėgę, sėdinčią savo įprastinėje stebė- 
jimo vietoje, kaip visada, kai jis kur nors išeidavo. Ji sėdėjo 
ant laiptelio lyg mažas kamuolėlis. Jos pirštai greitai judėjo — 
jis tai greičiau pajuto nei tikrai pamatė nuo tako. 

Matis nusileido prie jos ir, išplėtęs akis, tarė: 

— Kas čia dedasi! 

Hėgė skubiai pažvelgė į jį, nieko nesuprasdama. 

— Kas tau? 

— Tenai aukštai skraido keistas paukštis, - pasakė užsikirs- 
damas. 

Ji vėl ėmė megzti. Atrodė, tarsi jis norėtų sustabdyti valan- 
dėlę šiuos virbalus. 

— Mačiau didelį gražų paukštį! Tiesiog čia, viršuje, vaikš- 
čiojo taku, - pasakė susijaudinęs. 

— Tikrai, - atsakė ji gan trumpai, bet ne taip atžariai kaip 
paprastai. Ji iš tikrųjų išgirdo jo balse, koks puikus buvo tas 
paukštis. Ir kad kažkam čia, jų namuose, jis buvo puikus. Ty- 
la. Nelaukta pauzė. Kažkas, kas neturėjo pavadinimo. 

Matis pasakojo: 

- Jis nuskrido, vos tik suspėjau pamatyti. 

Tačiau jam dingtelėjo, kad nebereikės ilgai laukti to nepa- 
kenčiamo klausimo, kodėl jis jau sugrįžo dabar, kai turėtų būti 
darbe. Geriau pradėti pačiam: 

- Parėjau namo, nes atrodė, jog nebus jokio darbo. Žino- 
jau, kad taip bus. Ir dar kažkas pasakė, kad bus audra. Bet 
nieko nebuvo. 

— Taip, - pasakė Hėgė. 

— Bet man pamojavo pažįstama mergaitė, - pasakė jis. Ret- 
karčiais norima jis pateikdavo kaip tikrovę. Jam atrodė, kad 
taip ir yra. 

— Taigi, - pratarė Hėgė. 

Ji nesupyko, tik buvo keista. Taip gražiai atsispindėjo jo 
veide tas švytintis paukštis. 

Rytą jis didžiai susijaudinęs mąstė: 

Šiandien aš ir slanka. 

Kaip? — jis negalėjo paaiškinti. Jam ir nereikėjo paaiškini- 
mo. Ore virš namo buvo ruožai, palikti skraidančios slankos, 
kai jis miegojo praeitą naktį, ir dabar bus kiekvieną naktį. At- 
rodė, kad miegoti nuodėmė. 

Kuo daugiau Matis galvojo apie slanką, tuo tikresnis bu- 
vo, jog atsitiks kažkas gera. Kažkas bus kitaip. Štai kodėl rytą 
vakarą slanka skraido virš namo, bet visada, kai žmonės tūno 
pasislėpę savo namuose. 

Jam tai atrodė svarbu. Pats jis gali išeiti ir atsisėdęs stebėti, 
sekti skrydžius ore, kada ir kiek tik panorėjęs. Slanka ir jis. 
Šiandien - nauja diena su slanka. 

Matis buvo užvaldytas slankos. Jis nuolat pradėdavo kal- 
bą apie ją su Hėge. Hėgė jau pavargo nuo to, bet jis buvo tik- 
ras, jog gali taip pasakyti, kad Hėgė nežinotų, apie ką eina 
kalba, ir taip išlieti savo širdį. Anksti rytą, kai Hėgė padavė 
jam valgyti, jis jai pasakė: 

— Ji skraido ten ir šen su manim. 

— Kas taip? - paklausė ji kantriai. 

- Šitaip. 

Jis braižė pirštais ore virš savęs slankos skrydžio ruožus. 
Hėgė vėl įniko į darbą. Ji visąlaik labai užsiėmusi. Mačiui taip 
norėjosi pasidalinti su ja tuo, ko buvo kupina jo širdis dabar, 
šią valandėlę, bet Hėgė buvo akla, nesupras. 

— Palauk, Hėge, taip daug dabar. 

— Tai paskubėk, - tarė ji. 

— Taip mažai Žinai apie tai, kas yra dabar. 

Pasakė draugiškai, truputį prisibijodamas, - juk šnekėjosi 
su viena protingųjų. 

— Na, sakyk, - tarė Hėgė. 

— Ruožai šen ir ten, - pasakė jis. - Ir kai tu miegi. Kiekvieną 
mielą naktį, - užbaigė. 

Dabar Hėgė pažvelgė į jį kaip į suaugusį ir tada jam pasa- 
kė vieną dalyką: 

— Tau gerai, kad šitaip matai. Aš taip negaliu, turiu tau 
prisipažinti. 

Dabar ji nutilo, kaip tik imdamasi aštuonlapių rožių. Šian- 
dien Hėgė vėl išgirdo gaidą jo balsę, kuri privertė ją suklusti. 

— Tai kaip tu matai? - paklausė jis užsimiršęs. Pagadino tą 
valandėlę. Ji krūptelėjo, nors pati buvo kalta. 

Tačiau širdyje Matis dainavo: jis ir slanka. Jam norėjosi eiti 
į miškelį tiesiai po nematomu ruožu danguje; dabar tai buvo 
jo kelias, kelias, kur laukia džiaugsmas. Ir šįkart jis nenusivy- 
lė: netrukus teko sustoti. 

Tu esi tu, tarsi sakė balsas jame, - bent jau taip jis girdėjo. 

Buvo pasakyta paukščio kalba. Parašyta paukščio raštu. 

ar kaip tenją pavadintum. Rudame lygiame dykvietės pavir- 
šiuje buvo matyti neryškūs paukščio pėdsakai, daugybė duo- 
bučių. Čia būta slankos. Gilios duobutės buvo nuo slankos 
snapo, kuriuo ji kapstė kažkokį lesalą arba kartais tiesiog baks- 
nojo rašydama. 

Matis pasilenkė ir skaitė, kas buvo parašyta. Žiūrėjo į šiuos 
lengvus, šokančius pėdsakus. Toks lengvas ir puikus paukš- 
tis, — galvojo jis. Taip lengvai mano paukštis vaikšto pelke, 
kai pavargsta nuo dangaus. 

Tu esi tu, - buvo parašyta ten. 

Tai bent pasveikinimas. 

Jis susirado žabarėlį ir tuščiame rudame lopiniuke juo iš- 
badė atsakymą. Ne įprastomis raidėmis, - tai buvo slankai, 
todėl ir jis rašė paukščio ženklais. 

Slanka tikrai pastebės, kitąkart atskridusi. Čionai tik aš atei- 
siu, ir tik aš rašau. 

Čia buvo ramu ir paslaptinga. Geresnės susitikimo vietos 
nebūtum radęs. Dideli medžiai augo aplinkui mažytę pelkę, 
saulė apšvietė miško laukymę, kaitino ir džiovino pelkę taip, 
kad joje galėjo šokti tie, kurie buvo lengvi ir baikštūs. 

Ar neatsisėdus čia visai likusiai dienai ir vakarui ir nepa- 
laukus, kol atskris paukštis, o gal ir nutūps šalia jo? 

Jis tvirtai pasakė „ne“ šitai pagundai. Jis nedrįso. Paukštis 
gali išsigąsti, ir kažkas gali sudužti, kas nieku gyvu neturi 
sudužti. 

Dabar čia buvo pasveikinimas, ir to pakaks. 

Rytojjis vėl ateis pasižiūrėti, kaip slankai sekėsi perskaity- 
ti. Jis parėjo namo švilpaudamas ir nieko nepasakojo, nes Hė- 
gė šitų dalykų nesupranta. 

Nekantraudamas jis nuėjo kitą dieną ir nenusivylė. Netoli 
nuo jo išbraižytų ženklų buvo kažkokie nauji, palikti paukš- 
čio snapo. 

Matis tikėjosi šito, tačiau buvo taip sukrėstas, kad turėjo 
atsisėsti ant akmens. Iš tikrųjų, kažkas tarp jų užsimezgė. 

O ką sako paukštis savo nuostabia kalba? 

Matis neabejojo: tai buvo apie didelę draugystę. Bakst, 
bakst, bakst snapu. Tai reiškia amžiną draugystę. 

Jis išsitraukė žabarėlį ir iškilmingai išraižė, kad jaučia tą patį. 

Buvo lengva rašyti paukščių raštu. Jie turi daug ką papasa- 
koti vienas kitam. Dabar čia buvo ir daugiau pėdsakų. Mačiui 
atrodė, kad ištripinėta šokant. Vienišas paukštis kažkam šoko. 

Tačiau negalima tik sėdėti pasaloje ir stebėti. 

Matis apsidairė ir garsiai pasakė: 

— Dideli dalykai. 

Pasakė paprasta žmonių kalba. Skambėjo šiurkščiai ir kas- 
dieniškai. Jis norėtų pradėti kalbėti tik paukščių kalba - par- 
eiti namo pas Hėgę ir kitaip nebešnekėti. Tada ir ji, ko gero, 
imtų suprasti kai ką, kas dabar nuo jos paslėpta. 

Matis negalėjo išdrįsti, aiškiai įsivaizduodamas, kas atsi- 
tiktų. Jie tikriausiai mane uždarytų. Jie nė girdėti nenori apie 
gražiausią iš visų kalbų, jie išjuoktų ją. 

Džiaugsmui dar liejantis per kraštus, jis pasilenkė ir išbraižė 
daugiau ženklų. Šią akimirką būtų galėjęs prirašyti visą pel- 
kutę. Tik to nederėjo daryti —- slankai reikėjo vietos jos raš- 
tams. Kasdien jie skubės čionai lengvais žingsniais, tarsi šok- 
dami, ir išbraižys, ką palieps širdis. 

Trečią dieną po atradimo ir ketvirtą viskas buvo taip pat. 
Hėgė paklausė, ką jis darąs tame miške taip dažnai. 

- Hm! - sumurmėjo jis. 

Ji nebeklausinėjo. 

Jam vis labiau knietėjo patykoti paukščio, bet sugebėjo at- 
sispirti tam norui, nekantriai laukdamas kiekvienos naujos 
dienos. 

Penktą dieną nebebuvo jokio naujo pasveikinimo jam. Kas 
atsitiko? Ir ar nebuvo miške tyliau nei įprasta? 

Jį nutvilkė skaudi mintis: slanka nebegyva. 

Nene! 

Po keturių dienų susirašinėjimo Matis taip įsitraukė, kad, 
neradęs pelkėje naujų raštų, ėmė įsikalbėti baisias nelaimes. 
Vis dėlto, prieš eidamas namo, jis kažką nuo savęs išbraižė 
žemėje. Vakare jis sėdėjo ir laukė slankos. Hėgė miegojo. 

Drėgnas ir minkštas oras, kaip ir turi būti. Staiga jis suprato: 
vienądien slanka nebeskraidys. Ir vienądien slankos nebebus. 

— Kas čia verkšlena apie nelaimes? - staiga ištarė į drėgną 
orą nusiraminęs: atskrido jo dingęs, pažįstamas, palaimą ne- 
šantis paukštis — tuo pačiu keliu, taip pat rėkdamas. Matis 
vos susilaikė nepažadinęs Hėgės iš miego. 

Kai kitą dieną nuėjo į susitikimų vietą, jam taip pat buvo 
parašyta nauja žinia. 

Tokie dalykai dedasi mums, pamanė. 

Dar buvo neprirašytas lopelis, kurį išraižys šokančios kojos. 

Tačiau po poros dienų Matis pasijuto blogai. Staiga. Jis be 
perstojo vaikščiojo laukan-vidun, laukan-vidun. Kai Hėgė pa- 
klausė, kas yra, atsakė: 

— Kaip ir pilvą skauda. Bet tik kaip ir. 

— Ar ką negera suvalgei, ar nuo oro? 

— Nei viena, nei kita, - atsakė jis, vėl eidamas laukan. 

Slankai grėsė didžiausias pavojus - štai kas buvo. 

Tą rytą jis sutiko paauglį vaikį, einantį keliu aukštyn, ir 
vaikis paklausė, ar tiesa, kad slanka skraido tiesiai virš jų na- 

mo. Žinoma, atsakė Matis, apsidžiaugęs, kad kažkas paklau- 
sė. Iki tol jis turėjo versti žmones klausytis apie šitą įvykį. 

Tada jį visą nukrėtė drebulys, ir, kaip šuo, ėmė gailėtis sa- 
vo žodžių. Jis šnekėjosi su medžiotoju; atpažino jį iš to, kaip 
sužibo jo akys. 

— Bet dabar nustojo skraidyti! Jau per vėlu šią vasarą. Jau 
seniai jos nebemačiau. 

Vaikis nusijuokė - jis geriau žino. 

— Manai, nežinau, kada nustoja skraidyti? 

Mačiui nepasisekė su šiuo pramanu. Matis norėjo papra- 
šyti vaikį nieko nedaryti paukščiui, bet pavėlavo, kaip daž- 
niausiai atsitinka, kai liečiamas svarbus reikalas. 

— Lik sveikas, - pasakė vaikis greitai ir nužirgliojo spyruok- 
liuodamas. Įdegęs saulėje ir tvirtai suręstas - matyt, vienas iš tų 
bernų, kuriuos visi noriai samdo ir kuriems daugiausia moka. 
Ir vienas iš tų, kurie patinka mergaitėms, kai apie jas sukiojasi. 

Tačiau Matis negalėjo pamiršti, kaip žybtelėjo jo akys. Tai 
buvo medžiotojas, - ko gero, jis vėl ateis su šautuvu ir, atsigu- 
lęs pamiškėje, patykos slankos ir būtinai ją nušaus. 

Gal net šįvakar. Ko čia stebėtis, kad jam skauda pilvą? 

Hėgei apie tai nepasakos, nes dar paaiškės siaubingas da- 
lykas, kad jis pats ir išplepėjo medžiotojui. Jis bandė save įti- 
kinti, kad dabar visi tai žino, bet nesėkmingai. Šiandien jis 
papasakojo medžiotojui, kuris buvo atėjęs tik tam, kad jį iš- 
tardytų. Per vėlai Matis suprato. 

Pilvą vis labiau suko. 

Buvo gražus, šiltas, apsiniaukęs vakaras. Oras tiesiog kve- 


pėjo lietumi, tvyrojo rūškana. Matis ėjo aplink namą, veidu 

visąlaik atsisukęs į krūmus, tarsi norėdamas kažkam sutruk- 
dyti tykoti su šautuvu. 

Jis suprato, kaip tai beviltiška. Aplinkui miške galėjo būti 
pasislėpęs koks šimtas tokių berniokų su šautuvais, net jeigu jis 
nė vieno nemato. Tačiau jis jautė, jog turi vaikščioti aplink ir 
žvalgytis į krūmus, į vis tirštėjančią tamsą, vis labiau ir labiau 
bijodamas tų nematomų šautuvų. Jų galėjo būti daugybė. 

Ne, ne, ne. 

Jis suko aplink namus. Argi tai padės? Paukščiai skraido 
aukštai ore, ir jis negali jų perspėti, kol jie neatsidurs tiesiai 
virš stogo, - net ir tada negalės perspėti. 

Jis staiga susigūžė: pirmąkart praskrido. Jo širdis sustojo. 

Paukštis atskrido. 

Vienas, du, trys - ir nuskrido. Kaip brėžis per Matį. O 
paukštis skraidė netrukdomas - joks šautuvas neiššovė. 

Galjis tik įsivaizdavo? Ne, baimė išliks. Kažkur čia tikrai ky- 
šo šautuvas, jis tik neiššovė, paukščiui skrendant pirmąkart. 

Matis suko ir suko beprasmiškus ratus aplinkui. Galiau- 
siai sušuko: „Ei!“ — perspėdamas, pasisukęs į krūmus. Niekas 
neatsiliepė. 

— Ei! - sušuko garsiau. 

Jokio atsako. Tačiau netrukus krūmuose kažkas trakštelė- 
jo - tyliai ir grėsmingai. 

Kur? Jis nesuprato, iš kur tas garsas atklydo. Sušuko gar- 
siau. Iš tikrųjų krūmuose kažkas buvo. 

— Nešauk! - sušuko tiesiai. - Niekam nevalia čia daryti blo- 
ga! - rėkė. 

Miške tvyrojo mirtina tyla. 

Netrukus slanka gali skristi atgal. 

— Negalima! - jo šauksmas nuskambėjo silpnai ir dusliai. 
Jam pačiam nebuvo aišku, ar tai buvo perspėjimas pasislėpu- 
siam medžiotojui nedaryti nusikaltimo, ar perspėjimas paukš- 
čiui neskristi čionai. Greičiausiai ir viena, ir kita. 

Šįvakar miškas buvo neatpažįstamas. Miškas, kuriame Ma- 
tis jausdavosi saugus, šįvakar buvo klastingas ir nejaukus. Va- 
saros vakaras tarsi sroveno iš dangaus erdvės į laukymę ir ją 
užliejo, tačiau kažkur iš krūmų tikriausiai kyšojo šautuvo 
vamzdis. Tai viską stingdė ir griovė. 

Matis jau buvo bešaukiąs trečiąkart, kai išgirdo paukščio spar- 
nų švilpimą, bet taip ir liko pražiota burna, neišleidęs nė garso. 

— Ne, - sakė balsas viduje tyliai, lyg skundas. Bejėgis. 

Pykšt! - nugriaudėjo miškelio gilumoje, toli, kad Matis nė 
lėjimas. 

Pykšt! - dusliai ataidėjo nuo šlaito. 

Matis stovėjo, kojomis įaugęs į Žemę. Pirmiausia šūvis nu- 
griaudėjo pro jį kaip tamsa, po to negyva slanka nukrito iš 
vakaro dangaus ir šleptelėjo žemėn už keleto žingsnių. 

Matis vis dar negalėjo pajudėti. Pabandė susigaudyti min- 
čių maišalynėje. Tačiau iš krūmų išniro berniokas, ir tą aki- 
mirką Mačiui pakluso jo kūnas: jis pašoko ir pakėlė šiltą paukš- 
tį su įsmigusiu švinu, suglostė sušiauštas plunksnas ir pama- 
tė juodą jo akį. 

Paukštis žiūrėjo į jį. 

Ne, ne, negalvok taip. Šitaip negalima. Paukštis nebegyvas. 

Nebegyvas - kodėl jis turi būti nebegyvas? 


Jis pirmiausia pažiūrėjo į mane. 

Dabar medžiotojas ėjo pasiimti slankos, beveik bėgte, 
džiaugdamasis laimikiu. Tas pats vaikis, su kuriuo šnekėjosi 
šį rytmetį - linksmuolis ir stipruolis. 

Matis vis dar stovėjo, laikydamas paukštį rankoje. 

— Tai bent šūvis! - pasakė berniokas, rankoje siūbuodamas 
todėl šoviau aklai. 

Matis nieko neatsakė. 

— Na, žinoma, tu tokių dalykų nesupranti, bet tai buvo vel- 
niškai geras šūvis. Matau, po šūvio ji nė nebetrūktelėjo. 

Matis stovėjo užsimiršęs, laikydamas paukštį. Nebylus, nu- 
leidęs ranką su paukščiu, tarsi pamiršęs, ką laiko. 

Berniokas nustebęs paklausė: 

— Manai, kad ji tavo? 

Matis tylėjo. 

— Duok šen, noriu eiti namo ir jiems parodyti, kaip taikliai 
šaudau, - pasakė berniokas, kabindamas šautuvą ant peties, 
pasirengęs eiti. Jis draugiškai mirktelėjo ir linktelėjo Mačiui. 

Matis neištiesė rankos su paukščiu, neparodė jokio žen- 
klo, kad paklus, tik bejėgiškai žvelgė į bernioką. Tas staiga 
žengtelėjo atgal. 

— Kodėl nieko nesakai? - vėl pradėjo, jau nebe toks laimin- * 
gas kaip tada, kai iššoko iš miško. | 

Matis susitvardė, - norėjo kažką pasakyti apie tas juodas 
akis, pažiūrėjusias į jį, bet dabar pastebėjo, kad tų akių nebė- 
ra. Jos buvo apvilktos. Ką apie jas bepasakysi. Matis nepalei- 
do paukščio iš rankų. 

Berniokas pasijuto nuviltas po tokio meistriško šūvio. Ma- 
tis sugadino jam džiaugsmą. Vis dėlto berniokas nebuvo ak- 

las. Stovėjo jaunas ir stiprus, kupinas gyvenimo džiaugsmo, 
bet šis nebylus Kvailelis kėlė jam baimę. 

Jis paklausė kitu tonu: 

— Kas yra, Mati? 

Tyla. 

Vaikinas paklausė veik bejėgiškai: 

— Ar pyksti ant manęs už tai? 

Tyla kaip ir anksčiau. 

Matis papurtė galvą, apimtas nevilties. Reikėtų kažką pa- 
sakyti - pasakyti „ne“ ar dar ką nors. 

Jis pažvelgė į žemę. Ant žolės, kur nukrito paukštis, buvo 
truputis kraujo. Kraujas dar lašėjo iš snapo. Tada Matis pakė- 

Vaikis taip pat nebebandė jo šnekinti. Ir neatėmė paukščio 
iš Mačio, nepanaudojo jėgos, kuria taip didžiavosi. Pasitaisė 
šautuvą ir lėtai nuėjo, susidūręs su kažkuo, ko nesuprato ir 
ko nepamirš. 

Matis stovėjo su slanka. Kraujas iš ilgo snapo lašėjo ant 
žolės. 

Likęs vienas, Matis vėl atgavo kalbą, jis pusbalsiu murmėjo: 

— Apvilktos. 

— Daugiau nebe... 

- Švinas sparne. 

Jis visai nematė to bernioko ir ką tas veikė. Nesijautė pa- 
daręs blogai, kad neatidavė paukščio. Parėjo į priebutį ir, vilk- 
damas kojas per slenkstį, įėjo trobon. Slanką padėjo ant stalo. 

Tai, ką jis išgyveno, nebuvo siaubingas sapnas. Tai buvo 
tikrovė. 

Slanka gulėjo apvilktomis akimis, su įstrigusiu sunkiu švinu. 
Slanka tikrai žiūrėjo į jį, kai jis pakėlė ją nuo žemės. 

Negalvodamas apie tai, kaip dažnai jam būdavo griežtai 
atsakoma, kai jis ateidavo netinkamu laiku, Matis pasibeldė į 
kambarėlio duris. Hėgė, žinoma, jau seniai miega. 

— Turi atsikelti, Hėge! Privalai! - pasakė neatpažįstamu 
balsu. 

Hėgė nemiegojo. Ji tuoj pat atsiliepė - nenoriai ir piktai — 
kad nesikels. 

— Vis tiek turi keltis, Hėge, nes atsitiko baisus dalykas! 

— Kam atsitiko? 

Tojis negalėjo pasakyti. 

— Pamatysi. 

Mačio balsas buvo toks, jog ji iškart atsakė: 

- Ateinu, na, kas ten yra? 

Ji atėjo tiesiai iš lovos, susivėlusi ir susirūpinusi savo pa- 
čios reikalais, ir išsigandusi, ko Matis toks susijaudinęs. Ji nieko 
nepastebėjo, bet Matis parodė į stalą, kur gulėjo paukštis. 

— Ar matai? 

— Oi! Kas čia ant stalo? Ir priteršta, - pirmiausia pasakė ji 
įprastu priekabiu tonu, išvydusi ant stalo kraujo lašus. Ta- 
čiau, pamačiusi jo veidą, tuoj susitvardė. Ji pakankamai gerai 
pažinojo miško gyvenimą, kad suprastų, koks čia paukštis. 

— Tai tavo slanka? 

Matis sustingęs linktelėjo. 

— Taip, neseniai girdėjau šūvį, - pasakė Hėgė. - Ir tau ati- 
davė slanką? Medžiotojas? 

— Ne, buvo ne taip, - paaiškino Matis, - tai ne jo paukštis, 
nors jis ir nušovė jį! 

— Tujį paėmei? 

— Jis man leido pasiimti. Argi tai jo paukštis? Bet ar gali 
suprasti, Hėge! 

Hėgė nieko jam neatsakė - ji nieko negalėjo suprasti. Abu 
buvo atsisukę į paukštį ant stalo. Mačiui tai buvo per sunki 
mįslė. Vis labiau painiojosi. 

— Negali to suprasti? 

— Ne, - atsakė Hėgė. 

— Na, tai tau vis tas pats, - Mačio balse suskambo kartėlis. — 
Kai atsitinka kas rimta, tu visada šitaip. 

Jis buvo labai susijaudinęs, ir Hėgei reikėjo kažką sugal- 
voti: 

- Žinai, paukščiai ir patys greitai krinta. Nušaunami ar ne — 
turiu galvoje. 

Matis papurtė galvą. 

— Girdėjau, kad jie, paukščiai, gali baisiai ilgai gyventi. Ir 

— Kas? 

— Nagi paukštis. Kai aš jį pakėliau nuo žemės. 

— Dar buvo gyvas? 

— Na, nebegalvokim apie tai, - pasakė Hėgė. - Jeigu buvo 
nebegyvas, tai ir į tave nebežiūrėjo. Tuščia jo. 

Matis pratarė: 

— Po to apvilko akis. 

Norėdama užbaigti, Hėgė ryžtingai pasakė: 

— Nebegalvok apie tai. Išnešk paukštį, nenoriu, kad jis bū- 
tų ant stalo. Nevalgysime jo. 

Matis sudrebėjo. 

— Valgyti jį? Ne... 

— Eik ir padėk jį po kokiu dideliu akmeniu, Mati. 

— Po dideliu akmeniu? Kodėl? 

— Kad jam nieko nebeatsitiktų. 

— Teisingai, - ištarė dėkingas. 

— Tada tuoj pat sugrįžk ir gulk miegoti. Juk Žinai, nieko 
nepadarysi. Reikia su tuo susitaikyti. 

— Taip, bet... 

— Viskas, Mati. Taip jau yra. 

— Pats galėjau taip pasakyti, - pasakė Matis. - Kam tavęs 
klausiau? 

Hėgė nuėjo į kambarėlį, truputį drebėdama iš šalčio, nes 
buvo plonai apsirengusi. Matis išsinešė slanką ir viską pada- 
rė taip, kaip Hėgė buvo liepusi. 

Matis suprakaitavo ir pavargo, kol pabaigė šį sunkų dar- 
bą. Pagerbdamas ir norėdamas apsaugoti paukštį, jis užvertė 
antjo akmenį, tokį sunkų, kad niekas negalėtų pakelti. Tikrai 
didžiulį akmenį - tam prireikė visų jo jėgų. Buvo jau vidur- 
naktis. 

Tada atsisėdo ant to paties akmens atsipūsti. Tik staiga jam 
šovė į galvą: 

Ojeigu tai būtų buvus Hėgė... 

Mintis švystelėjo tarsi ledinis vėjas tykią birželio naktį. Jis 
išsigando savo paties minčių, regėdamas save vienišą sėdintį 
čia, kai tuo tarpu Hėgė ir paukštis kiekvienas guli po sunkiu 
savo akmeniu. 

Ir jis matė plėve apvilktas akis. 

Ir matė - upės nustojo tekėti. 

Jis murmėjo apie tai, tačiau be to džiaugsmo, kuris jį apim- 
davo. Neramus žvelgė į pievą, žolę ir miegantį gyvenimą. Jam 
pasidarė šalta. Kad ir kas būtų, jis turi grįžti namo, pas Hėgę. 
Nesitraukti nuo jos šiąnakt po to, kas įvyko. 

Dar kartą pasibeldė į jos duris. 

- Įleisk, Hėge, man reikia būti su tavim, - pasakė pro pra- 
vertas duris. ĮŽiūrėjo seserį prie sienos, po veidrodžiu. 

— Na, įeik, - pasakė ji neįtikėtinai noriai. 

Ji net ir dabar nemiegojo. Jam įėjus, draugiškai paklausė: 

— Padarei, kaip liepiau? 

— Taip, bet... 

— Ar dar kas atsitiko? - skubiai paklausė ji. 

Tik blogiau, kad ji nusiteikusi draugiškai, nes dabar turėtų 
jį išbarti, kam trukdo. 

— Taip, atsitiko, tik negaliu tau pasakyti. Bet dėl to man rei- 
kia būti šiąnakt su tavimi. 

— Nėra ko bijoti, - pasakė Hėgė nei iš šio, nei iš to. 

— Bijoti? Ko čia bijoti? 

— Na, nežinau, tik iš balso man pasigirdo, kad bijai. Pa- 
miršk paukštį. 

— Ne! - sušuko jis. — Bet aš kalbu ir apie kitus dalykus. 

— Tai eikš ir gulkis šalia. Esu tikra, kad nori miego. 

Jis priėjo ir atsigulė šalia Hėgės. Ji kvepėjo moterimi, nors 
ir buvo jo sesuo. Jo mintys klaidžiojo. 

Ji paklausė: 

— Ar nusiavei batus? 

- Taip. 

— Taip siaubingai atsitiko su tuo paukščiu, — vėl pradėjo jis. 

— Dabar jis guli po akmeniu, - pasakė sesuo ramindama. 

Keista kalba. 

— Kodėl taip sakai? 

Užuot atsakiusi, ji porą kartų ranka palietė jo smakrą. Ge- 
ra. Viskas tarsi nutolo. 

— Dabar miegok, Mati. 

— Visai kaip paukščio sparnas, - pasakė apie jos atitrauk- 
tą ranką. 

Hėgė ramiai atsakė: 

- Štai mes kaip ir anksčiau. Nebebijok. 

Jis jau buvo beišsižiojąs aiškinti, kodėl čia atsigulė; bet jei- 
gu pasakysiu, tai tu šiąnakt nebeužmigsi, Hėge, pamanė. 

— Ką nori pasakyti? — paklausė ji, gerai pažindama Matį. 
Jis krūptelėjo. 

— Nieko! 

— Tuomet galėsi pasakyti kada nors ateityje, - pasakė Hė- 
gė, - nes dabar reikia nutilti ir pamiegoti. 

Jis laukė jos rankos, bet laukė veltui. 

Tačiau tos juodos akys. 

Dabar apvilktos. 

Ir dar didelis sunkus akmuo ant jo. 

Nei valktis, nei akmuo nebegali paslėpti tokios akies, jeigu 

— Hėge, - ištarė jis švelniai. 

Ji nebeatsiliepė, matyt, tikrai miegojo; jo artumas teikė jai 
ramybės. 

Antra dalis 

Dobilų laukai buvo taip arti, kad kai vėjas pūsdavo į šitą 
pusę, per miškelį atsklisdavo jų kvapas. Buvo pats vidurva- 
saris. Dabar Matis ir vėl nerimavo, kad kažkaip tapo svar- 
biausiu žmogumi namuose. Argi jo nepaprašys pagelbėti šie- 
napjūtėje? Tai nedavė jam ramybės nuo ryto iki vakaro. Su- 
augęs bernas per pačią šienapjūtę... negi jis slankios dykas? 

Namie nė žodžiu nebuvo užsiminta apie šienapjūtę, bet 
šitokiu metu jie tikėjosi sulaukti iš ko nors prašymo, kad Ma- 
tis ateitų ir pagelbėtų dirbant lauko darbus. Štai kodėl jis da- 
bar svarbiausias. Jeigu Žmogus nėra toks pasitikintis savimi, 
tai ir gera, ir skaudu. 

Jie girdėjo, kaip pjaunamosios mašinos pradeda burgzti 
vos prašvitus arba kaip jos ilgai tarška iki vėlumos. Matis 
krenkštelėjo — dabar jis turi teisę taip daryti, nes buvo pats 
svarbiausias. Gal kas nors pasirodys. 

Ne. 

Taip jie ir sėdėjo tylėdami. 

Reikia pasakyti, jog Hėgė dirbo kaip žaibas, kaip ir anks- 
čiau. Tik pradėdavo megztinį - ir jau baigtas. 

Tačiau šiandien niekas nepaprašė. Matis retkarčiais koste- 
lėdavo, tarsi norėdamas pasakyti, kad vis dar laukia. Kitą die- 
ną taip pat niekas nepaprašė. 

Na, iš tiesų, jie viską žino iš anksto. Visi žino, ko vertas 
Kvailelis. Hėgė ir Matis tai žinojo, bet kai burzgia pjaunamo- 
sios ir visi dirba taip, kad devyni prakaitai žliaugia, tuomet 
negali nelaukti kvietimo. 

— Dabar taip viską greit daro, - tarsi teisindamasis prabilo 
Matis. - Dirba su mašinomis. 

Nors Matis bandė kalbėti ramiai, tačiau buvo susijaudi- 
nęs - taip sunku būti svarbiausiu asmeniu. 

Prieš guldamas jis pasakė: 

— O slanka dabar guli po akmeniu. 

Hėgė nenorom nustojo mezgusi. 

- Tai kas? 

— Nieko, tik tiek. Slanka dabar guli po akmeniu, kad ir ką 
aš veikčiau. 

— Esi plepys, - pasakė Hėgė dygiai ir išėjo į savo kambarį. 
Tarpduryje ji ėmė gailėtis tų savo šiurkščių žodžių. 

— Taip negalvoju, - pasakė ji. 

Matis nustebo. Hėgė nedažnai atsiimdavo, ką pasakiusi. 
Tačiau jis pasinaudojo proga ir ramiai pareiškė: 

— Ne, tai tu nesupranti. 

Ji neprieštaravo. 

Pavasarį jis nebūtų drįsęs jai šitaip pasakyti. Matis buvo 
tikras, kad ji nustebo, tik to neparodė. 

Kitą rytą Matis ėjo per rasotas šienaujamas pievas - ne ty- 
čia ar norėdamas pasirodyti. Priežastys buvo neaiškios: grei- 
čiausiai jį traukė darbo triukšmas, tos burzgiančios pjauna- 
mosios. Gulė pradalgės, kilo Žaiginiai, triūsė ir jaunas, ir se- 

nas. Visi atrodė stiprūs ir protingi. Pamatęs ką nors gražaus, 
jis sustodavo nė negalvodamas. 

Taip jis susitiko vyrą, einantį per kelią ir nešantį kartis Žai- 
giniams. Vyras negalėjo praeiti pro šalį. 

— Vaikštinėji? —- buvo priverstas užkalbinti Matį. 

Matis su viltimi žvelgė į vyrą. Ir tas negalėjo nepasakyti: 

- Jeigu sukaugiuosime šieną, tai gal galėtum padėti išar- 
dyti kauges? Kokį rytą, kai bus sausa? 

— Gerai, -apsidžiaugė Matis. - Esu ardęs kauges anksčiau. 

Iš vyro veido buvo matyti, kad jis tarytum nuramino savo 
sąžinę, tada nuėjo sau. 

Namie Hėgė pasakė, kad tai buvusios tik tuščios kalbos. 
Tačiau Matis pasijuto atsikratęs tos atsakomybės, kuri jį kan- 
kino jau beveik dvi savaites. Dabar Hėgė vėl tapo svarbiausiu 
asmeniu. 

Dabar naktis. 

Ką daryti, jeigu aplinkui tik stiprūs ir protingi? 

Niekada to nesužinosi. 

Bet ką tada daryti? Netir tada reikia kažką daryti. Visą laiką. 

Virš šito namo driekiasi ruožas. Pats paukštis nušautas ir 
užsimerkęs, ir akmuo ant jo, bet ruožas išliko. 

Ką daryti? 

Ką daryti su Hėge? Jai atsitiko kažkas negera. 

Niekada to nesužinosi. 

Tačiau dabar lauke ūžauja vėjas - ūžauja ar neūžauja. 

Kartą liepos pabaigoje Matis žvejojo. Bent jau išplaukė sa- 
vo valtimi. Šitos paskutinės savaitės nebuvo nė kiek džiaugs- 
mingesnės. Taip, išskyrus tą dieną, kai jis draikė šieno kau- 
ges, - ta diena tikrai buvo, bet ir ji buvo vienintelė. 

Šiandien Hėgė paliepė jam plaukti ežeran. 

Jis sėdėjo valtyje, bet jo žvilgsnis kažkur klaidžiojo. Ežeras 
blizgėjo, platus ir šiltas. Matis nusiyrė toli nuo kranto, beveik 
prie pat akmeningos salelės. Kažkur nuburzgė viena ar dvi 
motorinės valtys, bet šiaip buvo tuščia. Sausumoje jis įžiūrėjo 
pažįstamas sodybas, o ten žemiau pakrantėje - daugybę ne- 
pažįstamų. 

Jo žvejybos įrankiai buvo prasti, bet blogiausia tai su valti- 
mi, kuri leido vandenį. Matis sėdėjo susimąstęs, kol vanduo 
pradėjo semti batus. Tada krūptelėjo ir ėmė pilti vandenį lauk. 
Po valandėlės jis vėl paskendo mintyse. Meškerė buvo pririš- 
ta valties gale, o valas atsipalaidavęs tabalavo be naudos. Kaitri 
liepsnos saulė kilo iš ežero gelmės; sėdint valtyje, atrodė, tar- 
si būtumei tarp dviejų saulių. Niekas, išskyrus Matį, nežvejo- 
ja tokią dieną, kai ežeras ramus kaip tvenkinys. 

Bet dėl to... 

Pagauni žuvį, kai mažiausiai tikiesi, galvojo Matis. Taigi 


ne aš dabar kvailas. 

Jis prisiminė pokalbį su Hėge prieš pat sėdant į valtį: 
— Tu manai, kad jie iš tavęs juokiasi, bet jie to visai nedaro. 

Štai šitaip pasakė Hėgė. Jam tai atėjo į galvą dabar, žiūrint 
į visas tas sodybas. Pabandė prisiminti ką nors, kas tikrai bū- 
tų norėjęs jį įskaudinti ar išjuokti. Tačiau, išskyrus įkyrius vai- 
kus, negalėjo prisiminti nė vieno. Jie pravardžiuodavo jį jam 
negirdint, bet taip jau daro žmonės. Jį tai išmušdavo iš vėžių. 

Suburbuliavo, ir vanduo ėmė sunktis į jo batus. Reikėjo 
kuo skubiau semti vandenį. 

Dabar man negalima galvoti, nes nuskęsiu, pasakė jis, sem- 
damas taip įnirtingai, kad vanduo srove liejosi per valties kraš- 
tą. Jeigu tik galvosiu, valtis tuoj prisisems, ir aš nuskęsiu. Ver- 
čiau jau galvosiu sausumoje. 

Tačiau netrukus ir vėl susimąstė - taip išėjo savaime. Žu- 
vys taip pat nekibo. Jis turėjo daug gražaus laiko. 

Jis galvojo apie savo praėjusias dienas. Dauguma jų buvo 
tarsi apgaubtos rūko. Kol Matis buvo mažas, tėvas maitino 
šeimą. Tėvas buvo kaip Hėgė: nedidelis ir nepavargstantis. 
Taip pat protingas. Visi buvo protingi, išskyrus jį. Kiek jis at- 
simena, visada būdavo labai sunku priversti jį imtis kokio dar- 
bo. Tėvas pasidavė. Mama į jį žiūrėdavo taip, tarsi niekada 
nebūtų praradusi vilties, kad kažkas pasikeis. Netrukus ji mi- 
rė -jis dar nebuvo paaugęs. Praėjus vos keletui metų, per ne- 
laimingą atsitikimą darbe žuvo tėvas. Kiekvienąkart, kai tik 
jis tai atsimindavo, jį apimdavo siaubas. 

Ir taip jiedu liko su Hėge. Jau daug metų jie gyvena taip 
kaip dabar. Kada pirmąkart buvo pavadintas Kvaileliu, jis ne- 
turėjo nė mažiausio supratimo apie tą kvailumą, bet tai iškilo 
prieš jį kaip nesugriaunama siena. 

Jis žiūrėjo į pakrantes, kartodamas sau, kad niekas nenori 
jo įžeidinėti. Jis dėkojo už tuos žodžius ir bandė įsikalti juos į 
galvą. 

Tada vėl ėmė semti. Vanduo užsispyręs tyliai sunkėsi, no- 
rėdamas jį paskandinti. 

Aš noriu gyventi, nenoriu nuskęsti! 

Jeigu tik jam dabar pavyktų pagauti didžiulę žuvį. Pareiti 
namo, pas Hėgę, su didžiųliu laimikiu. 

Žuvys atrodė kaip permatomi maži šešėliai dugne ant smė- 
lio, tiesiai po plūduriuojančia jo valtimi. Jos irgi plūduriavo 
nejudėdamos, visai kaip Matis, bet labai jautrios menkiausiam 
pavojui. Vos tik Mačiui pajudinus ranką, žuvys šaudavo į vie- 
ną ar kitą čia pat juoduojantį duburį. Nė viena nekibo. Žuvys 
buvo gudrios. Visur gudrumas, kur tik pasisuksi. 

Ir dar Hėgė, staiga dingtelėjo jam. 

Kažkas negera atsitiko Hėgei. 

Matis nesirengė dėl to sukti sau galvos čia, ežere, bet kurgi 
dėsies: šiąnakt Hėgei buvo bloga naktis. Todėl, vos tik išaušo 
rytas, ji išsiuntė jį į ežerą. 

Jis pabudo vidurnaktį ir išgirdo kažką, kas jam nepatiko. 
Kažkas buvo girdėti jos kambarėlyje, ir jis, nusėlinęs pirštų 
ną. Jis įjungė šviesą; ji nesujudėjo. 

Pasijuto kaltas: jeigu Hėgė nuliūdusi - jis dėl to kaltas. 

— Ar ir vėl aš? - paklausė švelniai, stovėdamas prie durų. 

— Ne, kuo tu čia dėtas? - atsakė ji neatsisukdama. 

— Tai kas tada? 

— Niekas, - pasakė ji. - Nežinau, kodėl aš taip. 

Ji atsisuko ir pažvelgė į jį paklaikusiomis akimis. Buvo blo- 
giau, neijis tikėjosi. Jis susidūrė su painiais dalykais, kurių nė 
kiek nesuprato. Hėgė vėl prabilo: 

— Nieko negaliu padaryti! Eik į savo kambarį, Mati. 

Kaip paprastai, jis stovėjo tarsi priešais tamsią užuolaidą. 
Hėgė nelaiminga. Jam kai kas atėjo į galvą: tai ji maitina jį, 
kiekvieną mielą dieną, už pinigus, uždirbtus mezgant. 

Jis pajudino ją: 

— Hėge, juk turi mezgimo! - pasakė. 

Ji tik suvirpėjo. 

— Mezgimo? Na, atstok, nesupranti, ką kalbi. 

Tadajis turėjo pasakyti tą kitą dalyką, kurio buvo tikėjęsis 
išvengti, nes jam buvo gėda. 

— Tu mane maitini, Hėge, visą laiką. 

Ji nepratarė nė žodžio. 

— Tai tu man palaikai gyvybę, - vėl pasakė jis. - Argi to 
maža? Juk tai taip svarbu. 

Jis nemanė, kad būtent taip ir yra, bet pasakė, kas atėjo į 
galvą. 

Ji norėjo linktelėti patvirtindama ir taip trinktelėjo galvą į 
sieną, kad net dunkstelėjo. 

— Man atrodo, tai svarbu, —- pasakė jis bejėgiškai. - Man 
svarbu. 

- Žinoma. Man taip pat, Mati. 

Tačiau tojai neužteko. Ji gulėjo nusisukusi į sieną, nenorė- 
dama parodyti savo veido. 

— Daugiau nebesirūpink dėl šito, Mati. Tai mano pačios 
reikalai. Tai tikrai praeis. 

— Na tai atsisuk, - paprašė jis. 

— Ne, - atšovė ji piktai. 

Tąkart jis taip ir nebepamatė jos veido. 

Stovėjo nuleidęs rankas. Ką jai pasakyti? Pati nežino, kodėl ji 
taip. Oji tokia protinga. Nepavykus jos paguosti, jis vėl nusliū- 
kino į savo kambarį. Ji tik šiemet tokia pasidarė. Kas yra? 

Rytą, valgant pusryčius, ji buvo tokia pat kaip visada, bet 
paklausė, ar jis negalėtų plaukti pažvejoti? 

Jis klusniai atsakė: „Gerai“,- ir susiruošė. 

Ką ji dabar veikia namie? 

Niekas neturi jos matyti? 

Jis sėdėjo valtyje, giliai paskendęs mintyse. 

Valties dugne suburbuliavo. Dabar garsiau. Matis atitoko 
ir krūptelėjo: vandens jau buvo iki kelių! Tikriausiai šiandien 
jis pramušė sutrūnijusią valtį dar kitoje vietoje, spirdamasis 
kojomis, nes dabar vanduo sunkėsi daug greičiau nei pirma. 

Jis per ilgai galvojo. Nepastebėjo, kad vanduo semia kojas. 
Vanduo buvo toks vasariškai šiltas, kad, galvodamas apie ki- 
tus dalykus, jo net nepastebėsi. 

Tačiau šitas vanduo toks pat mirtinai pavojingas kaip bet 
koks kitas, jeigu nemoki plaukti. Jis paprasčiausiai pradeda 
skęsti. 

— Nenoriu! - sušuko, išsproginęs akis. Apsemtas iki kelių, 
jis ėmė iš visų jėgų semti vandenį aptrupėjusiu kaušu ir pilti 
per kraštą. 

Man dar nėra nė keturiasdešimties, mąstė, - tikrai per anksti. 

Tačiau semti vandenį - tuščias darbas, matė jis, išpiltas šalto 
prakaito. Atrodė, kad vandens ne mažėja, o daugėja. Jis ėmė 
šaukti trūkčiojančiu balsu: 

— Gelbėkit, skęstu! 

— Gelbėkit, kas nors! 

— Ei, kas nors, greičiau! 

Veltui! Jis taip toli tuščiame ežere, ir per tokį atstumą jo 
riksmo negirdėti. Ten, tolimose sodybose, skendinčiose šilta- 
me rūke, niekas negirdėjo jo balso. Kad ir kaip sėmė, valtyje 
vandens vis daugėjo. 

Staiga vandenyje pasirodė dvi akys ir įsistebeilijo į jį. 

— Ne! - suriko jis. 

Jo žvilgsnis buvo prikaustytas prie anų dviejų, spoksančių 
įjį iš vandens. Nebežiūrėjo į nieką kitą, tik į tą porą akių. 

Bet jis nenori. 

— Nenoriu! - suriko išblyškęs. 

Semdamas vandenį, jis pagaliau pastebėjo pliką, akmenuo- 
tą salelę. Visai čia pat. Jeigu tik galėtų iki jos nusikapstyti, 
išsigelbėtų. 

Jo galva iš tikrųjų dirbo greitai ir tiksliai. Jis numetė kaušą, 
klestelėjo ant suolelio ir ėmė irkluoti. 

Nors valtis jau buvo gerokai panirusi, apsunkusi nuo van- 
dens, ji vis dėlto pajudėjo. Matis irklavo iš visų jėgų - smar- 
kiau, nei leido jėgos. Jis nebegalvojo, ar užteks jėgų, ar ne: jis 
turi pabėgti nuo tų akių vandens paviršiuje. 

— Hėge! - sušuko paklaikęs. 

Ji niekaip negalėjo išgirsti, bet Matis vis tiek turėjo pašaukti 
ją vardu. Jis visada pasitikėdavo tik Hėge. 

Tuo tarpu valtis lėtai artėjo prie salelės. Vandens joje vis 
daugėjo, jis sunkėsi pro naujus plyšius aukščiau. Meškerė ta- 
balavo dar vienišesnė nei pirma. 

Jis nebešaukė. Jam toptelėjo mintis, kad tikrai įstengs nu- 
sigauti iki jos! Greit būsiu ten. Kupinas pasitikėjimo, jis užgu- 
lė irklus. Ir yrėsi pirmyn, - dar nespėjo pasijusti saugus, o 
akmenuotoji salelė jau buvo tiesiai jam už nugaros. 

Valtis čiūžtelėjo dugnu ir sustojo, priekiu įsirėžusi į žemę. 
Matis išlipo taip uždusęs, jog griūte griuvo ant žemės, ranka 
braukdamas ir tėkšdamas šalin prakaitą. 

Tik per plauką. 

Bet vis dėlto įstengė. 

Jo širdis buvo kupina didžiausio dėkingumo. 

Salelė buvo tik nedidelė povandeninės kalvos dalis, iš ku- 
rios plyšių stirksojo reti žolės kuokštai. Bent jau yra kur atsi- 
sėsti. Matis susigriebė, jog reikia pabandyti gelbėti valtį. Pir- 
miausia pabandė išsemti vandenį, bet turėjo mesti šį darbą: 
vienas neįstengė ištraukti vandens pilnos valties toliau į kran- 
tą. Valtyje vandens vis daugėjo, ir ji vis labiau grimzdo - to- 
kia sukiužusi buvo. Kadangi buvo seklu, ji neskendo, o sto- 
vėjo įsirėžusi į dugną. Matis atsisėdo ant kranto, rankose lai- 
kydamas virvės galą. 

Nebuvo ką daryti, kaip tik sėdėti. Nebus ramybės, kol ne- 
pasirodys kita valtis. Matis tvirtai laikė virvę. Jos nebuvo prie 
ko pririšti. Tokiu ramiu oru valtis stovėjo nejudėdama, tačiau 
Matis nedrįso paleisti virvės: gali pakilti vėjas ir nuplukdyti 
tą griuveną, o šito negalima leisti; valtimi ir vėl bus galima 


plaukioti, džiugiai pažadėjo Matis. 

Kokia laimė atsipalaiduoti ir pamažu vėl imti galvoti. Ne, 
jis dar neskuba su šituo. Saulė kepino, buvo net gera su šla- 
piais drabužiais. Jam buvo taip karšta, jog neturėjo jėgų nė 
nusirengti. Dar negalvojo, kaip parplauks namo, jis išsigelbė- 
jo — visa kita susiklostys savaime. 

- Jeigu to nebūčiau padaręs, kas čia dabar būtų! - pasakė 
garsiai ir laisvai šioje salelėje. Čia buvo galima šnekėti su sa- 
vimi kiek tik nori. 

Po įtampos ir tokių pastangų, palaimingai kepinamas sau- 
lės, jis jautėsi nusilpęs ir mieguistas. Sugrįžti į krantą nebus 
didelio vargo. Anksčiau ar vėliau kas nors išplauks į ežerą ir 
jį pamatys. Valgyti taip pat dar nenorėjo, tik ėmė miegas. Ga- 
lima numigti, kol kas nors atplauks. 

Tačiau jis bijojo užmigęs paleisti virvę. Tai buvo vieninte- 
lis ryšys, siejąs jį ir viską, kas jam brangu. Kai pajuto, kad 
miegas jau lenkia, jis prisirišo valtį prie savęs — vienintelio, 
prie ko buvo galima pririšti. Apsuko virve kulkšnį ir surišo 
tvirtą mazgą. Valtis saugiai rėmėsi į dugną, bet kažin ar ilgai. 

— Aš tave saugau, tai tu saugosi mane, - pasakė jis valčiai. 
Netrukus viskas išnyko. 

Šįkart Matis nieko nesapnavo. Nubudęs nežinojo ir kiek 
miegojęs. Jis nė negalvojo apie tai, nes nubudo pažadintas ko- 
mandos „opa!“, suskambusios visai šalia. 

Mergaičių balsai: 

— Trauk! Opa! 

Tuo tarpu virvė aplink kulkšnį ėmė veržti ir stipriais trūk- 
telėjimais nutempė jį prie vandens. 

Kas čia, po galais? 

— Ne! - išsigandęs sušuko, kas pirmiausia atėjo į galvą, ir 
atsisėdo, trindamas užmiegotas akis. Visi miegai išgaravo. 

— Dar kartą! - pasigirdo šauksmas. 

— Na. Trauk! Opa! 

Dar vienu trūktelėjimu arčiau vandens. Jis ėmė gintis. 

— Paleiskit! 

Tada suprato: tai - pokštas. 

Virš jo skardeno linksmas juokas. Jis priminė jam saldžius 
geltonus žirnelius. Mergaitės balsas kalbėjo: 

- Tu, vyruti, kelkis, arba atsidursi ežere. 

Kita mergaitė pasakė: 

- Ar nebūtų geriau išsėmus vandenį iš tavo valties? Ji jau 
remiasi į dugną. 

Matis papurtė galvą, kad įsitikintų, ar jam nesivaidena. Ta- 
da trinktelėjo kaire ranka į akmenį, - taip suskaudo, jog net 
sudejavo. Širdis taip plakė, kad, rodės, iššoks per gerklę: jis 
nesapnavo, o buvo čia kartu su maloniomis mergaitėmis. 

— Ar atrišti valtį nuo tavęs? —- paklausė jos juokdamosi. — 
Taip kvailai atrodo. 

- Žinoma, kvailai, - atsakė jis negalvodamas, vis dar steng- 
damasis prasiblaivyti. - Nieko čia nepaprasta ar nauja, - pri- 
dūrė dar budresnis, o jo akys dar labiau išsiplėtė. 

Jos nesiklausė, ką jis sako. Nesuprato, apie ką jis kalba. Vie- 
na pasilenkė prie jo ir atrišo mazgą nuo kojos. Matis droviai 


taip neįprasta, jog sunku net patikėti. Pagaliau jis apsižvalgė: 

valtis, kuria buvo atplaukusios mergaitės, gulėjo spindinti ir 
naujai nudažyta, ištraukta į krantą šalia jo sukiužėlės. O štai 
ir dvi linksmos jaunos mergaitės per atostogas įdegusiais kū- 
nais. Valtyje gulėjo dvi išblukusios nuo vėjo striukės ar kaž- 
kas kita, mergaitės buvo tik su maudymosi kostiumėliais, pa- 
sirengusios nerti į vandenį. 

Matis skubiai pažvelgė į jas. Dabar nieko negalima kvailai 
daryti ar sakyti. Jeigu jis tai pagadins, vėl ilgai neatsigaus. 

— Tarsi mano norai ir svajonės pildytųsi, - pasakė pradžiai, 
žiūrėdamas į tolimus krantus. Jis neturi spoksoti į jas. 

— Aš iš tikrųjų ne taip jau mažai apie ką svajoju, - netikė- 
tai užbaigė. 

Mergaitės nustebusios sužiuro į jį. 

- O? 

- Taip, bet apie tai manęs daugiau nebeklausinėkit, - pa- 
prašė jis. - Niekam apie tai nepasakoju. 

— Žinoma, ne, - pasakė viena jų, - mes pačios svajojame, 
taigi Žinome, kas yra svajonės. 

Jos draugiškai pažvelgė į jį. 

Jos taip pat protingos, pamanė jis. 

— Bet aš esu matęs daugybę tokių kaip jūs! - staiga prabilo 
vėl. Reikėjo būti „kietam“ su jomis. - Vasarą čia pilna tokių 
keliuose, parduotuvėse - visur! - pridūrė. - Nemanykit... 

Jis nutilo. Tik užsispyręs žvelgė į jas. Jam atrodė, jog gali- 
ma įjas žiūrėti tol, kol jis tai daro atkakliai ir piktai. 

Mergaitės šypsojosi vis taip pat draugiškai. 

— Taip, mes juk tai žinome, - pasakė jos. - Nė negalvojam, 


kad tujau toks paprastas. 

Matis greitai žvilgtelėjo į jas didžiai dėkingas, kad jos nie- 
ko apie jį nežino. Net nusistebėjo, kad jam taip pavyko pasa- 
joms tiesiai į akis. 

Tačiau tuoj pat jis vėl nusisuko ir paklausė tyliai, kitu tonu: 

- Iš kurjūs, po galais, atplaukėte? 

Jos nerūpestingai parodė į miglotus, melsvus krantus, ku- 
rie Mačiui buvo nepažįstami. 

— Mes čia jau dvi savaitės. Šiandien sumanėme ilgėliau pa- 
siirstyti, nes toks gražus oras, - paaiškino viena. 

— Ir tada pasukome čionai, į šitą salelę, nusimaudyti, - pri- 
dūrė kita ir mirktelėjo jam, — bet priplaukusios arčiau, pama- 
tėm kažką keista. 

Nedrįsk, sakė balsas viduje kiekvienąkart, kai jis panorė- 
davo atsisukti į jas. Jis vis dar žiūrėjo įbedęs akis į nepažįsta- 
mus krantus. Jos tuo tarpu pasakojo: 

— Iš pradžių pamanėme, kad atsitiko kokia nelaimė, bet 
kai priplaukėm arčiau, pamatėm, kad nėra ko jaudintis. 

— Taip, atsitiko keista nelaimė, - pasakė Matis, pradėda- 
mas savo istoriją. Jis jautėsi iki skausmo laimingas. 

— Savotiška nelaimė vis dėlto atsitiko, - pasakė viena mer- 
gaičių. - Atrodo, kad tu vos įstengei atplaukti į salelę. 

Matis suprunkštė. 

— Dabar, kai jūs atplaukėte, tai nebesvarbu, - pradėjo jis iš 
visos širdies. 

— Puikiai pasakyta, - pagyrė jos. 

Šiuos žodžius jis paslėps giliai savyje. Jos mano, kad gerai 
pasakyta. Turbūt protingai. 

— Ar esate mane mačiusios anksčiau? - paklausė, širdyje 
drebėdamas, bet negalėjo nepaklausti. - Turiu omenyje - ke- 
lyje, parduotuvėje ar kur nors kitur? 

Jos papurtė galvas. Nuostabus reginys. 

— Žinai, mes gyvename toli, todėl čia nieko nepažįstame. 

— Ir nieko apie mane negirdėjote? 

— Kaip galėjome girdėti, jeigu nežinome, kas esi? 

Lyg skustuvu, pamanė jis. Kai kas gali taip atsakyti. 

Nors ir žiūrėdamas į tolimus krantus, šnairomis jis matė ir 
mergaites. Matė, kaip jos papurtė galvas. Jos nieko nežino. 
Nuostabu. 

— Džiaugiuos tai girdėdamas, - pasakė jis, nepajėgdamas 
išreikšti, kaip tai puiku. 

Jiedvi tai pavertė juokais: 

— Ar apie tave taip blogai kalbama? 

Tfu! Kas jam darbo, tegul plepa kvailystes. Kita vertus, tai 
kojis klausė, šią akimirką jam atrodė mirties ar gyvybės klau- 
simas. 

— Į ką ten ežere žiūri visą laiką? - išgirdo. 

Jis skubiai atsakė: 

— Į nieką. 

— Tikriausiai į kažką žiūri. 

— Na, ne todėl, - ramiai tarė jis, - bet mane labai gundo. 

Visas šypsenas tarsi vėjas nupūtė, ir visus mirkčiojimus 
taip pat; mergaitės surimtėjo, nes Matis dabar buvo toks. 

— Nedrįsti į mus žiūrėti? 

— Mane ima pagunda pažiūrėti, - tyliai pasakė Matis nė 
nepajudėjęs. 

Mergaitės nutilo. Mačio širdis buvo apnuoginta ir bejėgė. 
Abi draugės pažvelgė viena į kitą, nieko nesuprasdamos. Jo 
balsas, jo veidas, jo akys išsklaidė juokus lyg dūmus. Jos buvo 
sutrikusios ir susijaudinusios. 

— Mes galime vėl išplaukti, - pasakė viena sumišusi, - nu- 
plaukti į krantą ir pakviesti ką nors, kad tau pagelbėtų ištraukti 
valtį. 

— Ne, ne! - sušuko jis maldaujamai. 

Kita mergaitė surado išeitį: 

— Eime, Ana, maudytis, kaip ketinome. Dabar kaip tik 
geriausia. 

- Žinoma, - lyg su palengvėjimu atsakė toji vardu Ana, — 
tai bus smagu. 

- Iki pasimatymo! - tarė jos Mačiui pro petį. 

Tada nėrė į vasariškai šiltą vandenį. Sukosi lengvos kaip 
žuvys, plaukdamos nuo kranto. Matis atvirai Žiūrėjo į jas. 

Ir jos turi sugrįžti, mąstė jis, virpėdamas iš džiaugsmo. Jos 
turi sugrįžti savo valties. Jos turi išlipti į sausumą. 

— Nedrįstu nė galvoti, - ištarė tyliai, pamatęs, kad mergai- 
tės plaukia tolyn. Jos plepėjo. Netrukus liovėsi kalbėtis ir pa- 
mojavo jam. 

- Ei! 

Matis nepajudėjo. Paskui greitai kilstelėjo savo sustingu- 
sią ranką ir droviai nuleido. 

Dabar jos plaukė čionai, keldamos sūkurius, vėl gerai nu- 
siteikusios ir laimingos. 

— Leisk išgelbėti tau gyvybę ir perkelti į krantą! - sušuko jam, 
brisdamos vandeniu, taškydamosi ir iškišdamos kojų pirštus. 

- Čia pakankamai toli! - išsigandęs sušuko joms, tarsi šau- 
te iššovė. Ir nuo jų žodžių jį tuoj vėl užliejo karštis. 

— Turime visą dieną, - atsakė jos, purkšdamos raudono- 
mis lūpomis burbulus. 

— Jeigu pasakysi, kuo tu vardu, tai perkelsime taip atsar- 
giai, tarsi būtum stiklinis. 

Jis papurtė galvą. Tačiau mergaitės neatstojo. Joms dabar 
buvo linksma, jos plaukiojo, suko ratus apie salelę ir pasakojo 
jam apie save: 

— Mano vardas Ana, oji - Ingerė - tikra tiesa! O dabar tavo eilė. 

Matis papurtė galvą: 

— Pasakiau ne! 

— Jeigu ne, tai ir tupėk ten, kol persigalvosi, tu, užsispyręs 
ožy, - pasakė taškydamosi. 

— Jūs nieko nežinote! — sušuko Matis joms. — Nustokite! 
Nereikia taip kalbėti. 

Nesupratusios jos nuplaukė šalin nuojo, taškydamosi, nar- 
dydamos ir žaisdamos. 

Jos neturi manęs palikti, mąstė jis. Neturi! Tai - vienintelis 
kartas. Paskui jis nulenkė galvą ir tarsi viską atšaukė: tikriau- 
siai būtų geriau, jeigu jos dabar taip ir nuplauktų. Jos dar nie- 
ko nežino apie mane. 

Mergaitės išbrido iš vandens, gaudydamos kvapą, atmetė 
plaukus, iš valties pasiėmė rankšluosčius, nusišluostė ir atsi- 
gulė degintis saulėje visai šalia tos vietos, kur sėdėjo Matis, — 
salelė buvo tokia maža, kad jos buvo priverstos čia atsigulti. 

- Atsiprašome, - pasakė Ingerė, - bet salelėje nėra kur pa- 
sislėpti — visur vien tik aštrūs akmenys, išskyrus šitą vietelę. 
Tau teks susitaikyti su mūsų kaimynyste. 

Netrukus abi mergaitės užsnūdo. Saulė tvieskė į jas. Matis 
alsavo maloniu kvapu, sklindančiu nuo jų. 

Mačiui atrodė, kad jo viduje dabar siautėja audra. Jis ne- 
galėjo nė pasijudinti. Negalėjo šokti į savo valtį, nes ji buvo 
įsirėžusi į dugną, pilna vandens. Matis karštligiškai dairėsi, 
ar nepamatys kokios valties, kad galėtų pamoti. Nebuvo ma- 
tyti jokios. 

Ačiū Dievui, pasakė balsas jame. 

Kad ir kaip pasimetęs, Matis žinojo, jog; šito neatsisakytų 
nė už ką. Jos nežino, kas jis, jis gali čia sėdėti ir būti kitas žmo- 
gus. Ir todėl jis pasidavė pagundai ir atvirai pažvelgė į jas, 
snaudžiančias šalia. 

Kas tai? 

Kažkas keista. Neįtikėtina. 

Ir negali ilgai trukti. 

Pažįstu kvapą, apie kurį visada žinojau. 

Matyti tai. 

Jis krūptelėjo, pamatęs, kad Ana viena akim, ta išjo pusės, 
slapčia žiūri į jį. Matis nusuko savo žvilgsnį tarsi nudegęs. 

Tokios pagundos niekada neturėjau. Ką dabar pasakys Hėgė? 

Audra jame nerimo. Nė viena nesujudėjo. Jų nuogi kūnai 
skleidė malonų kvapą. 

Truputį vėliau Matis pasakė - lyg niekam, - ir nugara per- 
bėgo šaltis: 

- Peras. 

Ana plačiai atsimerkė ir truputį pasikėlė, visai šalia jo. 

— Ką sakai? 

- Peras. 

Baisu, ką jis padarė, bet nebegalėjo priešintis. Atrodo, In- 
gerė protingesnė už Aną. Ji pasikėlė, ir jai iškart tapo aišku, 
ką reiškia Mačio žodis. 

-— Jo vardas Peras. Pagaliau pasakė, kai pagąsdinome. 

Ana nušvito. 

- Žinoma! Na tai sveikas, Perai. Malonu, kad pagaliau 
pasakei. 

Matis linktelėjo, pasibaisėjęs savo poelgiu. 

— Tai mes tave perkelsime į krantą. Pažadas yra pažadas, 
reikia tesėti. Bet dar valandėlę pasilepinkim, Perai, gerai? — 
pasakė Ana. 

- Žinoma, - už jį atsakė Ingerė. Buvo baisu, kad Ingerė 
permato jį ir gali atspėti jo norus. Matis pasijuto taip, tarsi 
būtų pakylėtas ir skrietų ore. 

— Taip, bet jeigu Hėgė... - pradėjo ir staiga nutilo. - Nie- 
ko! - pasakė. 

Bet jos vis tiek išgirdo. 

— Kas yra Hėgė? Mylimoji? 

— Ne mylimoji, o mano sesuo. Bet ne taip... - Jis vėl nutilo. — 
Visai nieko, girdite! Mūsų namuose viskas kaip reikiant, kai 
yra kas nors labai protingas, o Hėgė labai protinga. 

— Visiškai tuo neabejoju, - pasakė Ingerė. 

— Taip. Jeigu tik visada būtume protingi, tuomet nebūtų 
jokių vargų, - pasakė Ana. 

— Taip, pasijustume kaip ką tik išgaląsti peiliai, - pasakė 
Matis, žaisdamas pavojingais žodžiais. 

— O taip, - atsakė abi kartu. 

Na, pasiruošk, Mati - pasigirdo lyg perspėjantis murmesys 
už nugaros. Pakankamai įsakmus murmėjimas, bet šito nieka- 

da nebeatsitiks. Man negalima šitaip elgtis - apgaudinėti žmo- 
nes. Žinau, kad taip negalima. Bet tik šį vienintelį kartą! 

— Kas padaryta, nebeatitaisysi, - ištarė garsiai, rimtu bal- 
su, tęsdamas savo mintį. 

— Taip, ir tai gan protingi žodžiai, - atlaidžiai pasakė Ingerė. 

Ar tai laimė? Laimė jau atėjo plikoje akmenuotoje salelėje, 
be jokio perspėjimo. Jis nieko nedarė, kad laimė ateitų. Jis net 
gali sąmojingai kalbėti. 

Dvi gulinčios mergaitės jo nė trupučio nebijo. Jis gali iš- 
tiesti ranką ir paliesti - taip jos arti. Saulė jas auksino jam, 
auksino jas ištisas dvi savaites. 

Jam reikėtų kažką padaryti. Ir tai turėtų būti kažkas nepa- 
prasta. 

— Ana ir Ingere, - pasakė jis švelniai. Pirmąkart ištarė abu 
vardus. 

Jos kilstelėjo ant alkūnių, sudomintos jo rimto tono ir švy- 
tinčių akių. 

— Taip? Klausome, - pasakė laukdamos. 

Dar niekas niekada nebuvo ištaręs jų vardų taip švelniai, 
kaip jie buvo ištarti dabar. Nejučiomis ir jos atsakė nuošir- 
džiai: taip, klausome tavęs. Tai nebuvo paprasta akimirka. 

Ir Matis buvo visiškas šios akimirkos šeimininkas. Sėdėjo, 
žiūrėdamas į šias dvi jaunas moteris. 

— Tik tiek, - pasakė atsargiai, nes jausmai liejosi per kraštus. 

Taip jis tarsi išsakė viską. Atrodė, jog ir mergaitės pajuto, 
kadjis pasakė tai, kojos labiausiai ilgėjosi. Pasakė taip, jog jos 
tai priėmė palankiai. 

— Perai, - ištarė jos savo ruožtu, žvelgdamos į jo bejėgį vei- 
dą, kuris dabar buvo pasikeitęs. Šiame suvargusiame ir nelai- 
mingame veide buvo kažkas neapsakomai gražu. Nė vienas 
nesujudėjo. 

Tai negalėjo tęstis. Matis tai žinojo. Audra jo viduje, kuri 
jam grasino, pamažu ėmė artėti. Jam reikia būti tvirtam ir at- 
siplėšti nuo jos. 

— Ana ir Ingere, - prabilo jis pasikeitusiu balsu, kuris pri- 
vertė jas sunerimti. 

— Kas yra? - paklausė Ana, truputį išsigandusi. 

— Čia taip gera, ar negalime dar pagulėti? - paklausė Ingerė. 

Ana aapsidairė: ežeras, padūmavę melsvi krantai, kalnų ke- 
teros; jos kūnas taip pat nebuvo pamirštas. Ji staiga užsidegu- 
si atsisuko į Matį. 

- Jeigu čia ne rojus, kuriame gyveni, tai ašjau nebežinau, - 
pasakė, susinervinusi nuo jo įdėmaus žvilgsnio. 

— Ne taip jau lengva čia būti, - burbtelėjo Matis. 

— Ką tuo nori pasakyti? 

— Jūs nieko nežinote! —- pasakė jis. - Sėdite čia ir galvojate 
apie kažką kita — ne apie tą patį, ką aš galvoju. 

Iš jų veidų buvo aišku, kad jos nenori tęsti pokalbio. 

— Apie ką? 

— Ar matote manyje ką nors keista? - paklausė jis. Nenu- 
rimdamas vis suko prie to paties. 

Ana pareiškė tvirtai ir ryžtingai: 

— Mes nenorime žinoti apie tave nieko daugiau nei žinome 
dabar, Perai, ir prašau, nutilk! 

Ir Ingerė pasakė: 

— Taip, nutilk! 

Tai užčiaupė jam burną. Ir ne tik burną: baigėsi ir murme- 
sys jo viduje. Jau daugiau nebereikia būti „kietam“. Kokios 
nuostabios šios mergaitės. 

- Taip, viskas eina kaip sviestu patepta, - pasakė jis. - Kai 
tylima, nepasakoma nieko. 

Sąmojinga - pamanė pats. 

Jos pritardamos linktelėjo. 

Abi ėmė juoktis, atsipalaidavusios nuo kažko, kas buvo 
smagu, bet tuo pat metu sunku ir sudėtinga. Jos sumerkė ko- 
jų nykščius į vandenį. 

— Tikrai džiaugiamės, kad šiandien esi šitoje salelėje, - tarė 
Ingerė. 

Matis laukiamai žiūrėjo į Aną. 

— Aš taip pat, - skubiai pasakė Ana. 

— Aš taip pat, - pasakė Matis lyg niekur nieko. 

— O dabar mes tave su malonumu pargabensime namo, - 
pareiškė jam atsikeldamos, ir tai vėl beveik jį apakino. 

Ana ir Ingerė išstūmė savo valtį į vandenį. Stipri ir gera 
valtis suposi, tuščia ji buvo tokia lengva, jog visai negrimzdo. 

— Eikš, Perai. 

— Taip, bet kaip su šita? —- parodė Matis į pilną vandens 
savo kiuženą. - Turiu ją pasiimti, kitaip niekada daugiau ne- 
beišplauksiu į ežerą. 

— Kaip tai padarius? 

Matis žino kaip. Šiuo atveju jis ramus. 

— Aš nurodinėsiu, o jūs turite daryti viską, ką pasakysiu, — 
pareiškė. 

Jo širdis buvo kupina dėkingumo už tai, kas jam nutiko. 
Taigi jis liepė mergaitėms įbristi į vandenį, o tada paprašė jas 
kartu su juo siūbuoti valtį, kad vanduo išsiteliūškuotų per 
kraštus. Jos padarė tiksliai taip, kaip jis norėjo, - išliejo dalį 
vandens, ir maža valtelė ėmė plaukti. Tada jis liepė joms siū- 
buoti vienoms, 0 pats traukė virvę. Jos stengėsi ir siūbavo, ir 
traukė, ir pagaliau valtelė pakrantėje išniro iki pusės. 

Mergaitėms patiko šitas sunkus darbas. Jos juokėsi be prie- 
žasties, pasiėmusios gerą kaušą, išsėmė vandenį iš valties. Šone 
aukštėliau buvo skylė, ir Matis tuojau sumetė, ką daryti: nu- 
simovė vieną puskojinę ir atsistojęs peiliu užkamšė skylę jos 
skiautėmis. 

— Dabar bus gerai, jeigu niekas nesėdės valtyje. Skylė bus 
virš vandens. 

Jam sukosi galva, kad tenka darbuotis joms matant, ir dar 
taip sėkmingai. 

Ana taip pat pagyrė: 

— Matome, kad tu viską išmanai apie valtis. 

Matis išdidžiai nusijuokė. 

— Palaukit, - pasakė. 

Jis turi didelę paslaptį, kurią greitai joms atskleis: jis pui- 
kiai irkluoja. Ir tik jis irkluos. 

Jo valtelė buvo virve tvirtai pririšta prie mergaičių valties. 
Ingerė jau buvo besėdanti ant suoliuko ir beimanti porą irklų, 
kaip buvo įpratusi. 

— Ne, ačiū. Irkluosiu, žinoma, aš, - pasakė Matis. 

— Taip? 

Tai bent akimirka! 

— Taip, aš dar daugiau išmanau apie irklavimą! 

— Na, žinoma. Tada, aišku, irkluoti turi tu. Be to, esi vyras. 

- Ir tai teisybė, - pripažino jis. - Aš daug žinau ir kaip už- 
kamšyti skyles, - pridūrė. 

- Taip, Ingere, vadinasi, tau teks pasitraukti, - pasakė Ana. 

Ingerė su Ana atsisėdo ant suoliuko valties gale. Matis pa- 
ėmė irklus kaip šeimininkas. 

- Tai šito nenorėjau pasakoti, - paaiškino mergaitėms. Da- 
bar jis pasijuto toks pasitikintis savimi, kad galėjo atskleisti 
naująjį pramaną. 

— Apie ką? 

— Apie irklavimą, žinoma. 

Nuo tokio pasitikėjimo savimi Matyje viskas kunkuliavo. 
Jis dar niekada taip nesidžiaugė, kad puikiai irkluoja; irkluo- 
damas galėtų varžytis su tais gudriaisiais, jeigu taip atsitiktų. 
Jis ėmė irtis ilgais, ramiais mostais. 

— Geras daiktas, - pasakė. 

— Mūsų valtis? 

— Na žinoma... O kas gi kitas? - paklausė, truputį pagalvojęs. 

Jos nusijuokė, lengvai ir džiugiai. 

— Ne, žinoma, niekas kitas. 

— Gali išlipti, kur panorėsi, - pasakė Ingerė. - Turime daug 
laiko, namo grįšime tik vakarienės, vis tiek plaukiojame čia 
be tikslo ir tinginiaujame. 

— Pasirinkau kursą, - trumpai pareiškė Matis. 

Taip turėtų būti. Reikėtų sugebėti šitaip kalbėti apie dau- 
gelį dalykų: aš viską apie tai Žinau. Ir: aš pasirinkau kursą. Ir 
daugybę kitų. 

Jo mostai pasidarė silpnesni ir nelygūs. 

— Ei tu? - šūktelėjo jos jam. 

Jis krūptelėjo. Mergaitės įdėmiai sužiuro į jį. 

— Tu vos neužmigai, Perai. 

— Po velnių, - pasakė jis, užgniauždamas savo svajonę. 

Buksyruojamoji valtis užpakalyje šokinėjo ir suposi; vis- 
kas gerai, kol joje niekas nesėdi. 
dien jam padarė. 

— Ana ir Ingere, - pasakė jis iš širdies gelmių. 

Jos sužiuro į jį laukdamos. Tai buvo jo balsas. Daugiau jis 
nieko nebepridūrė. 

- Žiūrėk, dabar irkluok kaip pagal liniuotę - tu taip gyrei- 
si, - priminė jos, žaisdamos viena su kita kojų pirštais valties 
dugne. Jos suprato: šitas keistas vyras joms už kažką atsidė- 
kojo, ir džiaugsmas nuėjo net į kojų pirštus. 

— Visada iriuos tik tiesia linija. Tik tai aš ir galiu, - nelauk- 
tai išpyškino Matis ir krūptelėjo, bet, laimei, jos tikriausiai ne- 
išgirdo šių neapgalvotų žodžių. 

— Tai gerai, - atsakė jos. 

Iš pradžių Matis irklavo tiesiai savo namų link. Pamažu jis 
sugalvojo geresnį planą: nusiirs ten, kur yra žmonių. Jam norė- 
josi, kad Žmonės jį pamatytų sėdintį šioje draugijoje, - šitos 
progos negalima praleisti. Jis nusiirs į senąją prieplauką prie 
parduotuvės, viduryje gyvenvietės. Ten visada kas nors pra- 
eina, tad pamatys šį nepaprastą išsilaipinimą. 

Atplauksiu kaip karaliaus sūnus, mąstė jis. Visi, kas pano- 
rės, galės ateiti ir pamatyti. 

— Pirmiausia atsiirsime į prieplauką prie parduotuvės, kur 
perku. Ten visada yra žmonių, kurie mus pamatys. 

- Žmonių, kurie mus pamatys? Kam to reikia? - paklausė 
abi vienu balsu. 

Jis nesuprato. 

— Tai ar tu tuščiagarbis, Perai? - paklausė Ingerė, smiliumi 
tingiai braukdama per vandenį, valčiai plaukiant. 

— Tuščiagarbis? — pakartojo jis nesuprasdamas. 

Jis matė, kaip Ana davė ženklą Ingerei. Tada Ingerė pasakė: 

— Savaime suprantama, išlaipinsime tave ten, kur tau rei- 
kia, - daugiau nė žodžio apie tai. 

Matis tuojau pakeitė kursą, - nebeplaukė tiesiu kaip strėlė 
kilvateriu. Jis yrėsi į prieplauką ir gyvenvietę. Ši diena iškilo 
virš Mačio tarsi didelė ir aukšta arka. 

Hėgė nepatikės nė vienu žodžiu, ką jai papasakosiu grįžęs 
namo. Būtinai turiu nuplaukti ten su jomis. Bet atsiirti į prie- 
plauką šitaip - tai jau vis vien svarbiausias numeris. 

— Svarbiausias numeris, - pasakė jis garsiai, tyčia abejin- 
gu balsu. 

— Ką turi galvoje, Perai? 

- Svarbiausioji diena, žinoma! Šiandien, žinoma! 

Jo galva dirbo taip, kaip reikia. 

— Gerai pasakyta, - pagyrė jos. Mergaitės visą laiką gyrė jį, 
kad ir ką jis sakė. 

Ingerė dar pridūrė: 

— Po to ir mes atsiminsime šią dieną, Perai. 

Tačiau nuo šių žodžių Mačio veidas apsiniaukė: po to. Jos 
išvyks, prisimins šį susitikimą kažkur svetimoje vietoje, kur 
jo nebebus su jomis. Kad po to niekada nebūtų! 

Mergaitės ėmė įdėmiai jį stebėti. Ana tučtuojau paklausė: 

— Ar kas atsitiko? 

Jis smarkiai mostelėjo irklais, po to dar kartą. Ingerė iškart 
suvokė, ką geriausia pasakyti šią akimirką: 

— Juk matai, Ana, kad jam nieko neatsitiko. 

Ji protingiausia, pamanė Matis, susižavėjęs žiūrėdamas į 
Ingerę. 

Taip, dabar jis žiūrėjo tiesiai į jas, nors jos ir buvo beveik 
nuogos. Drovumas, kurį jautė salelėje, išgaravo, dabar jie bu- 
vo kaip seni bičiuliai. 

— Ana ir Ingere, - pasigirdo iš ten, kur jis sėdėjo. 

Jos laukė. 

Nieko daugiau. Užteko ir šito. 

Gyvenvietė ir prieplauka greitai artėjo. Matis ėmė irtis dar 
greičiau. Buvo sunku pasirinkti: ar irkluoti lėčiau — tuomet ši 
nuostabioji valandėlė truks ilgiau, - ar irkluoti iš visų jėgų — 
tuomet mergaitės dings greičiau, bet jos prisimins, koks jis 
puikus irkluotojas. Iš dviejų išeičių pasirinko pastarąją. 

— O, tai plauksime dar greičiau, Perai? - paklausė nudžiu- 
gusios mergaitės. 

Jis pasirinko teisingai. 

— Niekada nebus per greitai, - atsakė Matis, - betjūs to nesu- 
prantate. Kadangi sėdite veidu į krantą, dabar pažiūrėkite, ar 
matyti žmonių prieplaukoje ar kelyje prie prieplaukos. 

— Nematome nieko, bet mes dar ir per toli. 

Ana kažką pamatė: 

— Ten važiuoja automobilis. 

— Automobiliai nesiskaito, - pasakė Matis, - jie tik lekia 
pro šalį ir nieko nemato. 

Netrukus Ana iš savo stebėjimo posto pranešė: 
kurią pusę jis atsisukęs. 

Ingerė Žaismingai įsiterpė: 

— Dabar, Perai, iš tavo parduotuvės kažkas išėjo. Atrodo, 
bus sutikimas! 

— Dabar abudu nuėjo. 

Pranešimai Mačiui birte biro. 

Jis sunkiai darbavosi irklais, smarkiau nei galėjo. Bet kuria 
kaina jis turi šauniai priplaukti. Niekada daugiau gyvenime 
jis neturės galimybės šitaip atsiirti - su dviem Žaviomis mer- 
gaitėmis ant suolelio. 

— Musjau pastebėjo! - pasakė Ana. - Stovi pora berniukų 
ir spokso. Dabar jau įžiūrime, kur didelis, kur mažas, kas į 
kurią pusę Žiūri ir visa kita. 

— A, berniukai, - pasakė Matis šaltai, - galėtų jų čia ir ma- 
žiau būti. 

— Dabar atvažiuoja vienas dviratininkas ir sustoja. 

— Ne, jis eina į parduotuvę. 

— Taip, taip, suprantu, jau prasidėjo, - pasakė Matis rimtai. 
Jis jau labai pavargo, o rankos nutirpo. Smarkiai irkluoti - ne 
jam, bet dabar jis turi ištverti. Skubiai žvilgtelėjęs pro petį, 
pamatė žmones prieplaukoje. Tada sutelkė visą dėmesį tik į 
kilvaterį - kaip išlaikyti tiesią liniją iki paskutinės minutės. 

Dabar jau prieplaukoje stovėjo daugiau žmonių, - jie ma- 
tė, kad čia Kvailelis, bet visai kitoks Kvailelis. Buvo verta su- 

stoti ir pasižiūrėti į šį atplaukimą: kaip nugalėtoja iš toli at- 
plaukė blizganti valtis, nutvieksta saulės, ojos gale sėdėjo dvi 
įdegusios mergaitės, lėtai ir draugiškai modamos prieplau- 
kos pusėn. O Matis vadovavo ir žinojo viską apie irklavimą, 
ir vairavo tvirtai ir saugiai, ir buvo visiškai nekuoktelėjęs. 

Viskas iki smulkmenų ėjo kaip iš pypkės. 

Tempiamoje Mačio valtyje prisirinko šiek tiek vandens, ir 
darėsi sunkiau irkluoti. Nepaisant to, Mačiui pavyko išlaikyti 
greitį tol, kol reikėjo pasukti nuo prieplaukos stulpų. Nė vie- 
nas iš tų, kurie jį matė, nežinojo, kad jo jėgos jau beveik išseko, 
bet dabar jos vėl sugrįžo - tik iš susijaudinimo ir džiaugsmo. 

Ne toks jau mažas būrelis stovėjo prieplaukoje ir laukė. 
Gal kokie penki, šeši. O keliems dar tie šeši gali papasakoti 
vėliau! Štai kas. Šešiskart šešiskart šešiskart šešiems. Žinoma. 

Mačiui pakako laiko apgalvoti, kaip viską užbaigti, o da- 
bar jau laikas. Kai valtis įplaukė ir pasuko prie prieplaukos 
krašto, vairininkas oriai atsikėlė nuo irkluotojo suolelio ir pa- 
dėjo irklus šonuose. 

— Na, mergaitės, dabar reikės pačioms imtis irklų, - tarė ra- 
miai, bet taip garsiai, kad visi išgirdo. - Atplaukėm į krantą. 

— Jos, be abejo, pačios mato, - taikliai pasakė vienas ber- 
niukas. Jį tuojau nutildė kažkuris iš tos grupelės: 

— Nutilk... 

— Dabar tik pasiimsiu savo valtį, - toliau kalbėjo Matis, at- 
sisukęs į mergaites. 

Mergaitės nusijuokė švytėdamos. 

Stovinčiųjų ant kranto grupelė nedrįso paleisti liežuvių, 
nes čia buvo šios dvi savimi pasitikinčios mergaitės, o ir pats 
Kvailelis viską darė taip lengvai ir užtikrintai, kad negalėjai 

jo nė atpažinti. Stovėdamas ir žiūrėdamas į sukiužusią Mačio 
valtį, tas pats berniukas vėl cyptelėjo: 

— Buvai nuskendęs, Mati? 

Matis tarsi jo negirdėjo. Ramiai atrišo savo valtį nuo nau- 
josios. Tada vėl pasisuko į mergaites: 

— Ana ir Ingere, - ištarė jis tuo ypatingu balsu, kuriuo, jo 
manymu, reikėjo tarti tuos vardus. 

Jos pažvelgė į jį, stovintį ant prieplaukos krašto ir bandan- 
tį susitvardyti. 

— Ačiū už kelionę! - pasakė jis, stovėdamas tarp žmonių. 
To dar nebuvo patyręs - taip stovėti, taip sakyti, tokioms mer- 
gaitėms. 

Ana ir Ingerė, šios auksinės mergaitės, atsakė: 

— Tai tau ačiū, Perai. Mes niekada šito nepamiršime. 

Dabar tai norėčiau numirti, staiga dingtelėjo mintis. Ta- 
čiau tuoj susitvardė. O ne, tada nebegalėčiau jausti jokio 
džiaugsmo dėl to. 

Berniukas suspigo: 

— Peras? Jis visai ne Peras. Tai juk Matis! 

Mačiui tarsi kas dūrė į nugarą, bet kad tik ko blogiau neatsi- 
tiktų. Kad tik berniukai nepasakytų visos teisybės: tai juk Kvai- 
lelis! Taip mes jį vadiname. Viešpatie, jie neturi šito pasakyti. 

Jis skaičiavo sekundes. 

Ir jo buvo pasigailėta. Turbūt Ana ir Ingerė tai padarė, pa- 
manė jis, nes jos dabar stovėjo savo valtyje, jaunos ir žavios, 
reikšmingai žvilgčiodamos Mačio pusėn ir šaltai į tą berniu- 
ką, vos tik jis išsižiodavo ką nors sakyti. 

— Matis ar Peras - mums tas pats, - išdidžiai pareiškė jos. 
Berniūkštis gavo, ko nusipelnė, ir turėjo užsičiaupti. 

Jos pamojavo rankomis: 
— Ačiū už šią dieną, Perai. Dabar ir mes irsimės namo. Gal 


dar kada susitiksime. 

Mergaitės apsisuko. Matis stovėjo rydamas. Tačiau iškėlęs 
galvą. Paskui ėmė rišti savo sukiužusią valtį prie geležinio 
kablio. 

Tie penki ar šeši čia stovintys nieko neklausinėjo, buvo kaž- 
ko sutrikę. Net kažko susijaudinę. Vienas net pranešė Mačiui: 

- Jos tau mojuoja. 

Matis tuojau atsitiesė ir pamojavo joms. Greitai valtis ėmė 
mažėti. Mergaitės irklavo taip pat gerai, bet dabar buvo ir 
lengviau. 

Tada kažkas iš stovinčiųjų įsidrąsino: 

— Tai tu, Mati, susiradai mergaičių. 

Matis dabar buvo stiprus. 

— Taip, - atsakė jis. 

Berniukas atkuto: 

— Ar eisi vėl su jomis pasiirstyti? 

— Galbūt, - atsakė Matis nė nemirktelėdamas. 

Jis tikėjo tuo. Vos tik spėjus pasakyti, tai tapo tikra. Kodėl 
tai negali pasikartoti vėl? 

- Šiandien mums daug kas nutiko, - pridūrė, kreipdama- 
sis į berniuką. 

Kažkas nusijuokė, bet jų juokas nebuvo užgaulus. Bent jau 
Mačiui pasirodė, kad neužgaulus. Pririšęs valtį, jis galėjo eiti. 
Jis ir šie žmonės prieplaukoje buvo draugai, jie buvo malonūs 

jam ir jo neišdavė. Jis namo nėjo, jis tarsi skrido namo, pas 
Hėgę. Eidamas keliu, nenuleido akių nuo vandens: valtelė eže- 
re mažėjo ir mažėjo - taip jau yra... 

Kol jis parėjo namo, susijaudinimas truputį atslūgo. Kaip 
tik tiek, kad galėtų rišliai viską papasakoti. Laimingoji valtis 
išnyko už mėlyno kyšulio. Matis suprato —- išnyko amžinai. 
Mergaitės išvyks, ir jis daugiau niekada jų nebesusitiks. 

Vis dėlto įvykis buvo nenuginčijamai tikras ir didis. Jam 
nereikėjo pridėti nieko pramanyto, kai pasakojo seseriai - gry- 
nos tiesos buvo daugiau negu reikėjo. Klausydamasi jo, Hėgė 
atrodė įknibusi į mezginį labiau nei paprastai ir tik retkarčiais 
atsakydama ką nors burbtelėdavo. 

— Na, ar girdi? - paklausė jis, - nes tokie dalykai dukart 
neatsitinka, galiu tau pasakyti. 

- Žinoma, - atsakė ji, - girdžiu kiekvieną žodį ir galiu tau 
viską pakartoti. 

Tą akimirką jis negalvojo, kaip liūdna, kad tai atsitiko tik 
vienąkart ir niekada daugiau nebepasikartos; pasakojant tas 
įvykis vis dar nušvisdavo auksu. 

Jis pasakojo toliau. Sunku net patikėti, kiek daug visko nu- 
tiko jam ir toms dviem mergaitėms. Hėgė klausėsi patenkinta 
mina. Matį truputį erzino, kad ji mezgė kaip mezgusi. Ji nie- 
kada nemegzdavo sekmadieniais, o ši diena, be abejo, buvo 
ne mažiau svarbi kaip koks sekmadienis. Pagaliau jis pasakė: 

— Negi negali trumpam padėti tą mezginį? 

— Kodėl? 

- Šiandien man kaip sekmadienis. 

Ji pasidėjo megztinį ant kelių ir ėmė klausytis. Jis priėjo 
prie labai svarbaus momento. Dėkingas Matis pasakojo jai apie 
tai, kaip jos su juo atsisveikino. 

„Mes niekada šito nepamiršime, - pasakė jos. - Peras ar 
Matis,“ — pasakė jos. 

Ne, Ana ir Ingerė daugiau nebeatplaukė į šią ežero pusę. 
Tačiau Matis dabar gyveno truputį kitokiame pasaulyje nei 
anksčiau. Jis jautėsi labiau pasitikintis savim, ėjo keliu labiau 
pasitikėdamas savim, kitaip įeidavo į parduotuvę. Visi žinojo 
apie tą įvykį — tai buvo matyti iš jų veidų. Tie pirmieji šeši 
padarė savo darbą kaip ir turėjo padaryti. Po to viskas klostė- 
si savaime. 

Štai kas dabar vyko krautuvėje: pardavėjas atsvėrė mažą 
pakelį kavos ir, žiūrėdamas į svarstykles, lyg tarp kitko pa- 
klausė: 

— Vėl buvai irstytis? 

— Ne. 

Matis atsakė trumpai ir taip pat lyg tarp kitko, bet širdyje 
juokėsi. Šitaip reikia kalbėti apie didelius dalykus. Kaip tik 
šis pardavėjas prieš kiek laiko visko prišnekėjo jam už nuga- 
ros, tačiau reikia į tai nekreipti dėmesio. Be to, jis pasistengė 
pirmąkart nebepirkti ledinukų - kas dabar tie mėtiniai ledi- 
nukai? Jis išėjo nešinas kava ir cukrumi tarsi medkirtys, dir- 


bantis gūdžiame miške. 

Kartą jis paklausė, ar tiesa, kad Ana ir Ingerė išvažiavo; jis 
sutiko žmonių iš tos pusės ir įsidrąsinęs paklausė. Išvažiavo. 
Jų atostogos pasibaigė. 

Vietoj mergaičių atėjo audra, kuri pusę vasaros teikėsi su- 
silaikyti. Anksčiau ar vėliau audra turėjo prasidėti. Ji kilo pra- 
ėjus trims dienoms po nutikimo ežere. Ketvirtos dienos rytą. 

Matis pastebėjo, vos tik išėjęs laukan: oras buvo sunkus 
kaip švinas - čia jau nebe juokas. Dangus buvo tamsus ir su- 
stingęs. Savaime aišku, tokie debesys neša tik lietų, bet... Ma- 
tis tuojau pajuto tokį pat švino sunkumą savo kūne ir supra- 
to, ko reikia laukti. Jėgos, atrodė, senka. Tuo tarpu jis stebėjo 
Hėgės veidą. 

Hėgė apsimetė, jog nieko nevyksta. 

— Argi nematai! - pagaliau pratrūko jis. 

— Nematau nieko nepaprasto, - atsakė ji, triūsdama po na- 
mus. — Ką gi tu matai? 

- Audra. 

— Tuščia jos, - pasakė ji. 

Matis vis vaikščiojo: laukan-vidun. 

Per savo gyvenimą, bijodamas perkūnijos, jis buvo paste- 
bėjęs daug keistų ženklų, kuriuos prisiminė ir tikrino šian- 
dien. Pats tikriausias ženklas buvo tas švino sunkumas jame 
ir Ore. 

Hėgė ramino: 

- Žinai, jokios audros nebus. Tuoj nusigiedrys - ir po tavo 
audros. 

- Šiandien manęs neapgausi, dar niekad nesu matęs, kad 
būtų taip bjauru prieš audrą, - pasakė jis. 

Vos tik ištarė tuos žodžius, tyliai sugrumėjo griaustinis, 
tarsi dar miegodamas, bet toks pat grėsmingas. 

Mačiui pasidarė karšta. 

— Ar girdėjai? 

— Taip, bet neaišku, ar dar griaudės. Nusiramink, - pasakė 
Hėgė. - Palauk šįkart čia, namie, viskas bus gerai, pamatysi. 

— Bus audra — toks pat tikras dalykas, kaip kad tu čia plau- 
ni puodelius. Klausyk! 

Nugriaudėjo dar kartą, šįkart garsiau nei pirma, kaip visa- 
da esti. 

— Vis tiek luktelėk, - patarė Hėgė. 

— Verčiau ir tu eitum su manim, - pasakė Matis, vis labiau 
nervindamasis. 

— Niekur aš neisiu. Palauk. 

Tokiais atvejais Matis būdavo kurčias visoms kalboms ir 
geriems patarimams. Papilkėjusiu veidu jis nulėkė į savo įpras- 
tinę slėptuvę nuo griaustinio. Išvietė buvo saugiausia vieta. 
Per daugybę metų Matis girdėjo begalę pasakojimų apie žai- 
bą ir kurjis trenkia, bet niekada dar nėra trenkęs į tokią būde- 
lę. Keista, bet tiesa. 

Darjam neįėjus vidun, sugrumėjo trečiąkart - daug arčiau. 
Buvo keistai tylu. Paukščiai nuščiuvo. Vienintelis garsas, kurį 
išgirdo, buvo mėsinės musės zyzimas, - ji nuskrido, blykste- 
lėjusi mėlyna šviesa įsielektrinusiame ore. 

Jis užsidarė būdelėje. 

Ilgai laukti nereikėjo- audra ėmė siautėti. Lauke tyliai, bet 
grėsmingai šnypštė žaibas, o Matis sėdėjo susigūžęs ir užsi- 
merkęs ir skaičiavo: viens, du, trys - kol vėl nugriaudės. Pas- 
kui įsikišo pirštus į ausis ir taip ėmė juos sukti, kad ausyse bai- 
siai braškėjo, bet tai nelabai padeda, kai ima rimtai griausti. 

Oi! Tik paklausyk... 

Dar siaubingiau. 

Ir Hėgė šitaip griaudžiant. 

Ką ji dabar daro? Sėdi ir mezga megztinius šitokiu oru? 
Šnypščiant žaibui? Ne, to ji tikriausiai nedaro. Gal turi tiek 
proto. 

Audra įsisiautėjo. Dar nelijo. Mačiui tai buvo pirmoji, blo- 
giausia audros dalis, dar be lietaus. O gal šiandien senieji žen- 
klai negalioja? Negali būti tikras, ar ši vieta vis dar saugi. 

Bet tokia diena juk turi vienąkart ateiti. Anksčiau ar vėliau 
viskas ateina. 

Čia taip pat nebesaugu. 

Jis įnirtingai suko pirštus ausyse. Dabar šnypštė ir griaudėjo 
vienu metu. Na, tegul trenkia, sakė jis nutirpęs. Viens, du, trys. 
Jis neskaičiavo, kiek trunka tarp žaibo ir griaustinio, jis skaičia- 
vo savo gyvenimo laiką. Vieną akimirką jam pasirodė, jog su- 
drebėjo žemė. Ėmė lyti kaip iš kibiro. Su kiekviena audra man 
vis baisiau ir baisiau, nes audros darosi pavojingesnės. 


Hėgė sėdi virtuvėje ir nė kiek nebijo. Nieko nebijo. 

Siaubas truko ilgai. Lietus barbeno į stogelį. Lašėjo ir var- 


vėjo - stogas buvo sukiužęs, kaip ir viskas čia. 

Tačiau turi juk baigtis. Audra jau ėmė rimti, ir tai buvo 
nuostabiausia. 

Taigi ir ši diena nebuvo jokia išimtis iš taisyklės. 

Būdelė pasirodė esanti saugi. Kūnas atsipalaidavo kaip ir 
protas. Dar porą kartų sugrumėjo silpnai, bet nebepavojin- 
gai, o lietus pylė. Puiku, kad audra rimsta. Tuojau bus galima 
lėkti su paskutiniais audros šuorais namo, pas Hėgę. 

Dabar! 

Jis atplėšė duris ir išlėkė tiesiai į lietų. Aitriai kvepėjo šla- 
piais lapais ir žole. Taip kvepia tik šitokiomis akimirkomis. 

Per blyksinčią žaibo liepsną, pamanė, stovėdamas ant prie- 
bučio slenksčio ir purtydamas nuo savęs vandenį. Nė akimir- 
kos neabejojo, kad Hėgė rami sėdi savo virtuvėje - Hėgė nie- 
kada nebėgdavo nuo perkūnijos. 

Sesuo iš tikrųjų sėdėjo virtuvėje. Darbas virte virė. Bent 
jau dabar. 

— Tu visą laiką šitaip ir sėdi! 

— O, čia tu, - pratarė ji, neatsakydama į klausimą. 

— Per blyksinčią žaibo liepsną, - pasakė jis, ir lietaus nu- 
plautas jo veidas nušvito. Staiga tapo išdidus. 

Po audros, kaip paprastai, Matis išėjo į žvalgybą. Jo kūnas 
buvo atgijęs. Šlaitais tekėjo baltos srovelės. Tačiau šįkart Ma- 
tis nebėjo labai toli, jis staiga sustojo kaip įbestas. 

Ką tai reiškia! 


126 


Epušių Matis-ir-Hėgė viršūnių dabar stirksojo tik viena. 
Antrąją nukirto žaibas, buvo matyti tik baltas galas, gerokai 
žemiau. Nedegė - lietus tuojau užgesino. 

Ten žaidė mirtis. 

Matis ilgai stovėjo. Nes tai - blogas ženklas! Tačiau kat- 
ram išjų? Katra buvo Matis, o katra - Hėgė? 

Iš pradžių norėjo pašaukti Hėgę, bet apsigalvojo. Gal Hė- 
gė ir žino kas, bet tuomet jis nedrįstų atvirai pasakoti jai. Ta- 
čiaujam reikia sužinoti, kieno epušė, jis turi pabandyti tai pa- 
daryti gudriai. 

Jis ramiai sugrįžo pas Hėgę. 

— Sėdėjai ir mezgei? 

— Taip, - atsakė ji. Buvo visiškai aišku, apie kokį laiką jis 
galvoja. 

— Galėjo ir blogiau baigtis. 

— Na? 

— Trenkė kaip tik už tvoros, - ištarė jis mediniu balsu tarsi 
kokį nuosprendį. 

— A, taip, - pasakė Hėgė, - taip, vienas trenksmas buvo 
baisesnis už visus kitus. 

— Nukirto vieną viršūnę. 

— Aha, - pasakė Hėgė, skaičiuodama akis. 

— Vieną tų nudžiūvusių epušių! 

Hėgė nė nekrustelėjo. 

— Argi? - tik paklausė. 

— Najaujeigu ir tai nesvarbu, - supyko jis tada, - nebetu- 
riu ką tau pasakyti. 

- Žaibas trenkia į nudžiūvusius medžius, - pasakė Hėgė. 

Ji pasakė tiesiai, negalvodama. 

— Išeik ir pažiūrėk, ar nėra daugiau nulaužtų medžių, Ma- 
ti, - pridūrė. 

— Einu, - atsakė Matis noriai, nes tai buvo geras reikalas, 
su kuriuo jis galėjo lengvai susidoroti. 

Lauke jis ėmė apžiūrinėti medžių viršūnes. Netrukus su- 
prato, jog Hėgė jį apgavo. Ji nenorėjo klausyti apie žaibo nu- 
kirstą epušę, todėl paliepė jam suskaičiuoti viršūnes. O kodėl 
ji nenori klausyti? 

Jis sugrįžo ir pranešė: 

— Daugiau nė vieno. 

— Gerai, - atsakė Hėgė lyg niekur nieko. 

Tačiau Matis sunerimo: juk žaibas nukirto epušę. Jis vaikš- 
čiojo vidun-laukan, vaikščiojo keliu, tačiau negalėjo išspręsti 
šio painaus reikalo. 

Tai - gyvenimo ir mirties klausimas, staiga jam toptelėjo. 

Ką žaibas nukirto? 

Iš Hėgės jis nieko daugiau nebegali sužinoti, - ji nepasa- 
kys, ką žino. Taigi liko tik eiti pas svetimus, tačiau jau vien 
nuo šios minties jam darėsi bloga. Ir reikia būti dar ir gud- 
riam. Bet tai - gyvenimo ir mirties klausimas: jeigu tai ne Hė- 
gė, vadinasi, aš! 

Ko tu norėtum? - paklausė balsas viduje. 

Negalima šitaip galvoti! - įsakė sau ir nustojo galvoti. Ne- 
begalvoju apie tai! 


1134 
Jis apsimetė, jog jam reikia nueiti į parduotuvę, - dabar jis 
ten vaikščiojo dažniau. 

Po didžiojo įvykio prieplaukoje į parduotuvę jis įeidavo 
ramiai, tiesiog visiems matant, ko niekad anksčiau nedaryda- 
vo. Kas žino, galjis dabar tapo gerbiamas žmogus - tinkamas 
atlygis už tai, kad atsiyrė su mergaitėmis. 

— Ar nereikia šiandien nueiti ko nors nupirkti? - paklausė 
jis vieną popietę. Jis net nusiskuto. 

— Nebeatpažįstu tavęs, - pasakė Hėgė. - Įkyrėjai man su 
savo parduotuve. 

Tegu sau kalba. Ji nežino, kokia jo tikroji priežastis, kad 
tai - gyvenimo ir mirties klausimas. 

— O pinigų? - paklausė jis ir tarsi tapo mažesnis. 

Ji surado pinigų pirkiniams ir kelias ėres Mačiui. 

— Tai... 

— Šįkart nepirksiu ledinukų, jeigu tu galvoji apie juos, - 
skubiai pasakė jis. 

— Kodėl nepirksi? Mes gyvename nė kiek ne blogiau ne- 
gu anksčiau. 

— Juk negalvosi apie ledinukus, kai žaibas nukerta medžių 
viršūnes, - atsakė Matis, paliesdamas šią paslaptingą temą. 
Tačiau Hėgės tai nepaveikė. 

— O, galima nusipirkti, - pasakė Hėgė, išgąsdindama Matį 
savo lengvabūdiškumu. 

— Argi nebėra svarbesnių dalykų, apie ką galvoti? Manau, 
kad ir tu supranti. 

— Paimk dešimt ėrių, - pasakė Hėgė nepasikeitusia mina. — 
Nusipirk ledinukų kaip paprastai. 

— Atsargiai! — tarė susijaudinęs Matis. Jis paliko tas dešimt 
ėrių ant stalo ir pasiėmė tiksliai tiek, kiek reikėjo rimtiems pirki- 
niams. Reikia kuo skubiau išeiti, kol ji dar labiau jo neišgąsdino. 

Jis norėjo tik vieno - turėti nekaltą priežastį išeiti į plentą ir 
gal sutikti ką iš artimiausių kaimynų, kuris, be abejo, geriau- 
siai Žino apie epušių viršūnes. Pardavėjas gyvena truputį per 
toli, kad žinotų, katra epušė yra Hėgė, katra Matis. Mačiui 
reikia sužinoti, ką nukirto žaibas. 

Dabar, per patį darbymetį, kelyje gyvenvietės žmonių nebu- 
vo. Pro šalį burzgė automobiliai. Jis nuėjo į parduotuvę ir nusi- 
pirko, ko reikia, ramiai ir išdidžiai. Čia dar buvo pora nepažįs- 
tamų turistų, kurie pirko sausainių ir limonado, kaip visada. 

Mačiui jau ruošiantis išeiti, atsitiko nemalonus dalykas. Ka- 
dangi jis nenusipirko įprastinio ledinukų pakelio, pardavė- 
jas, pamanęs, kad jam nebeužtenka pinigų, įbėrė mentele tru- 
putį mėtinių ledinukų ir padarė tūtelę. Ją padėjo prie kitų pir- 
kinių, mirktelėjęs Mačiui. 

Matis išraudo. Jis buvo matęs pardavėją taip darant vai- 
kams. Skubiai pasigriebė du ar tris maišelius su pirkiniais, o 
ledinukus paliko ant prekystalio. 

— Pasiimk ir šitą, - pasakė pardavėjas. - Sumokėsi kitą kartą. 

Išgirdęs tuos žodžius, Matis sumišo. Jam duoda saldainių 
kaip kokiam vaikui, nors jis žino svarbius dalykus - apie nu- 
laužtus medžius, žaibą ir perspėjimą apie mirtį. Jis paėmė do- 
vaną, burbtelėjo „ačiū“ ir įsidėjo į burną vieną ledinuką. Bu- 
vo pažemintas. Blogiausia, kad pardavėjas buvo malonus. Ma- 
tis pabandė gelbėtis iš padėties. 

— Žinoma, tu juk negali kitaip, - garsiai ir aiškiai pasakė 
pardavėjui. 

Taip buvo geriau. Pardavėjas pažvelgė į jį. 


— Ko negaliu? 

— Nes esi toks, koks esi! - atsakė Matis, jausdamasis išsisu- 
kęs iš keblios padėties. 

Pardavėjas labai patenkintas nusijuokė, vėl pasijutęs pa- 
dėties šeimininku. 

— Na ne, aš manau. 

Matis išėjo. 

Išėjęs iš krautuvės, jis nesusilaikė ir už kito žando įsikišo 
antrą ledinuką, ir nuo jų burnoje tapo taip saldu, kaip jau se- 
niai bebuvo buvę. 

Visą laiką kelyje jis sutikdavo tik nepažįstamus. Jis žings- 
niavo keliu, tuščiomis akimis žvelgdamas į tarškančius auto- 
mobilius, laikydamasis arčiau epušių viršūnių, kurios buvo 
matyti nuo kelio. Tačiau darbo diena pagaliau baigėsi, ir žmo- 
nės ėmė traukti namo iš savo laukų. Tie, kurie dirbo kitiems 
ūkininkams, dabar vienas po kito ėjo keliu. Antai ateina vyras, 
ir Matis pasuko tiesiai prie jo, paruošęs įžanginį klausimą: 

— Tai ką šiandien dirbai? 

Blogai pasirinkta. Vyras buvo pavargęs ir tik dėbtelėjo į 
Matį. 

— Tai ką tu šiandien dirbai? — paklausė jis priešiškai ir no- 
rėjo eiti tolyn. 

Matis krūptelėjo. Tačiau dabar jam negalima išsigąsti. 

— Turiu svarbų reikalą, - pasakė jis sausai. - Paklausiau tik 
todėl, kad žmonės taip daro. 

Dabar vyras susivokė, ką sutiko, ir prakalbo kitu tonu. 

- Šienavau. Dar yra nemaža tokių, kurie nebaigė šienau- 
ti, - tarė jis, sėsdamasis ant nuožulnaus kelkraščio akmens. 

- Tai sakyk greitai, Mati, kas yra. Žinai, esu pavargęs ir 
alkanas. 

— Nežinau, kaip išreikšti, greitai to negalima pasakyti! - iš- 
bėrė Matis nusigandęs. 

— Tai gal galime atidėti ir pakalbėti apie tai kitąkart. 

Matis neatsakė, tik linktelėjo dviejų epušių pusėn, kurių vir- 
šūnės buvo vos matomos ir kurių viena buvo nukirsta žaibo. 

Vyras nebeturėjo laiko. 

— Na, jeigu jau negali net pasakyti, kas yra, tai, man regis... 

-— Ašlinktelėjau, - paaiškino Matis, nutraukdamas kalbantįjį. 

— Na? 

— Ar matai, į ką rodau? 

— Į mišką. 

— Ne į visą mišką, - pasakė Matis, žvelgdamas tiesiai į epu- 
šių viršūnes. 

— A, taip, tuomet matau, Žinau, kas tai, - atsakė šienpjo- 
vys, staiga sumišęs. Jis - gudruolis, suprato Matis. 

— Tai tu taip pat protingas, - pareiškė jis šienpjoviui. - Da- 
bar man lengviau. 

Vyras nė nežinojo, kokio didelio pagyrimo susilaukė iš Ma- 
čio. Tačiau Mačiui buvo svarbu tinkamai išdėstyti žodžius. 

— Ar matai ir vieną, ir kitą? - paklausė jis, patenkintas savimi. 

- Žinoma. 

— Bet ar matai, ką žaibas padarė vienai? 

— Ak, taip, - pasakė gudruolis. 

Dabar kelias buvo atviras. 

— Bet katras? 

Tuo viskas buvo pasakyta, bet kartu viskas ir užbaigta. Vy- 
ras persimainė. 

— Nežinau, apie ką kalbi, - nukirto jis, nebenorėdamas tęs- 
ti pokalbio. 

Matis suvaitojo. Vyras per daug gerai žino, ką Matis turi 
omenyje. Todėl ir nebenori kalbėti. 

— Ar tai ne ta, kuri dabar sėdi namuose? - paklausė Matis, 
pasibaisėjęs savo padaryta nuodėme. Jis žinojo, kad padarė 
kažką siaubinga. 

— Kas - kuri? - paklausė šienpjovys kvaila veido išraiška. 

Mačiui pasidarė baisu. Kas - kuri? Taip, kas - kuri! Jis ne- 
drįso apie tai galvoti. 

— Ne, nieko! - pasakė išsigandęs. - Turiu omenyje ne tą, 
apie ką tu galvoji! Ji sėdi namuose ir verda kavą, ir nieko kito! 
Ji namuose ir verda kavą, kaip kiti! 

Šienpjovys atsistojo nuo kelkraščio akmens, aiškiai nebe- 
norėdamas klausytis. 

— Na, reikia eiti namo. Rytoj vėl bus diena, supranti. 

Tačiau Mačiui pagunda vėl buvo pernelyg didelė - jis taip 
nebetoli mįslės įminimo. Reikia pabandyti apeiti iš kitos pusės. 

— Kuo vardu viena ir kita? 

— Nežinau. 

Šienpjovys pasakė taip atžariai, užkirsdamas kelią toles- 
niam klausinėjimui. Ir tada nuėjo. 

Matis liko stovėti toks pat sutrikęs kaip ir pirma, pasibai- 
sėjęs savo paties žodžiais. Dar ką nors klausinėti apie šį daly- 
ką jis nebedrįso. 

Širdies gilumoje Matis neabejojo, jog tai buvo Hėgė, epušė 
Hėgė, tai ją paženklino žaibo iškrova. Hėgė buvo vyresnė, ir 
visa kita. Bet jis nenorėjo prisipažinti, kad taip galvoja, - kaž- 
koks niekšas galvoja už jį tokiomis akimirkomis. 

— Dabar gyvename nežinioje - ir tu, ir aš,- pareiškė jis Hėgei. 

— Kodėl? - paklausė Hėgė. Visą gyvenimą būdama šalia, ji 
buvo įpratusi šitaip klausinėti Matį. 

— Negaliu pasakyti, bet tai baisu, - atsakė jis. - Kai sakau 
„nežinioje“, galvoju apie kažką baisaus. 

— O taip, gyvensim kaip gyvenom, - pasakė Hėgė, - gaunu 
daugiau užsakymų nei galiu suspėti. 

Jis suprato, jog ji vėl galvoja, ar jie namuose turės duonos. 

— Kalbi apie valgį? 

— Taigi turiu apie tai kalbėti. 

Matis buvo pritrenktas. Jam atrodė, jog apie Hėgę renkasi 
šešėliai. Jis turi ją perspėti. 

— Ar atsimeni nušautąjį paukštį? 

— Na taip. 

— Bet dar ir ne tai, - pasakė jis. 

Hėgė tylėjo ir laukė. 

— Bet tai, apie ką galvoju, susiję tik su vienu iš mūsų! — 
tvirtino jis užsispyręs. 

— Na, šiaip ar taip, viskas bus gerai, - tarė Hėgė lyg tarp 
kitko. - Beje, - pridūrė, atlošdama galvą, - tu tiek visko prisi- 
galvoji šiomis dienomis, Mati, kad nebepažįstu tavęs. 

Išgirdus šį paliudijimą, jo veidas nušvito iš džiaugsmo. Hė- 
gė žino, kaip jį nudžiuginti, kai nori. Jam reikia išeiti ir pasė- 
dėti vienam su savo džiaugsmu... 

Sėdėdamas vienas, jis staiga krūptelėjo: apie tai nepagal- 
vojau! Jeigu ji - tas paukštis, tai kas bus su manim? - paklau- 
sė save. 

Apie tai nepagalvojau. 

Kad ir kaip galvočiau, vis tiek blogai. 

Jis skubiai nuginė šias mintis, sugrįžo pas Hėgę ir pasakė: 

— Nebekalbėkim apie šitą reikalą. 

- Ir aš taip manau, - pritarė Hėgė. 

Matis užkamšė ir palopė savo valtį, kad vėl galėtų plau- 
kioti. Jis daug irstėsi šią vasarą, pagavo kelias mažas Žuve- 
liūkštes, bet dažniausiai plaukiodavo skersai ir išilgai didžiu- 
lio ežero, nusiirdavo prie krantų, kurių nebuvo matęs. Irkluoti 
jam visada sekėsi: mintys sruvo tiesiai į irklus tvarkingomis 
linijomis ir nebeužtemdavo, kaip dirbant žemės darbus. 

Kažkas nauja buvo šią vasarą ežere. Ana ir Ingerė neregi- 
mos buvo šiame atvirame ežere. Jokios vilties jas susitikti, bet 
ką žinai?.. Kodėl jos negali gyvos ir tikros pasirodyti iš kokio 
siauro užutėkio ir pamatyti jo. Pasirodyti iš už kokio kyšulio — 
gražios ir gyvos. Daugiau nieko ir nereikia. 

Jis nusiirdavo toli į ežerą, kad iš visur būtų matomas. 

Jos nepasirodė. | 

Grįžęs namo, jis stabtelėjo priešais Hėgę: 
— Ar ir dabar tau neatrodo, kad ir tu pasikeitei? 
Ji neatsakė. Tačiau jis matė, jog šįkart jo kalba jai nepatinka. 

— Ar taip gali būti? 

Jis spoksojo į ją. 

— Gali būti, niekas nežino, - pasakė. - Leisk pažiūrėti tau į 
akis, Hėge. 

Ne, ji neleido. Ko ji bijo, kad jis nesužinotų? Staiga jį ap- 
ėmė baimė. Gal tai lietė jį? 

— Tu negali manęs palikti! - sušuko. 

Dabar ji pakėlė akis. 

— Nepaliksiu, Mati. Juk seniai galėjau tai padaryti. 

Šiaip jau to būtų užtekę, kad jis nusiramintų. Šiandien bu- 
vo kitaip. Jis nebeturėjo jokios ramybės. Ir dar tas mezgimas! 

— Atidėk tą mezginį nors valandėlei! - pasakė, išplėšdamas 
megztinį ir sviesdamas ant suolo. Po to sugriebė Hėgę už riešo. 

Jo akys buvo išsigandusios. 

— Kas tau darosi? 

— Tu neturi išeiti! - tik pasakė jis. 

Jį užplūdo neaiškios mintys: kad medis, į kurį trenkė žai- 
bas, buvo vardu Hėgė; kad jis pats taip nusprendė, norėda- 
mas išsigelbėti; kad todėl Hėgei, galimas daiktas, gresia mir- 
tinas pavojus. Jis įsikibo į Hėgę ir pastatė ją. Ji leido jam tai 
daryti nesipriešindama, tarsi žinodama, jog vieną dieną tai 
turėjo prasiveržti. 

— Eime į lauką. 

Ji išėjo kartu. 

Kieme, išsigandęs ir sutrikęs, jis pasakė: 

— Mes ir čia ilgiau nebegalime būti. Turime išvykti toli. Kiek 
galint toliau! 

— Negalime taip iškart imti ir išeiti, mums reikia pasiimti 
kelionei maisto ir dar kai ko, - ramiai atsakė Hėgė. 

— Kaip? 

Jos ramus tonas jį visai išmušė iš vėžių. 

- Jeigu išvyksime toli, mums reikia pasiruošti, supranti? 

Ji kalbėjo taip, tarsi būtų buvę visai natūralu jiems leistis į 
kelionę. Susijaudinęs Matis ja patikėjo. Tada suprato, jog pri- 
šnekėjo kvailysčių. 

— Tai eime bent jau pasivaikščioti, jei jau kitko negalima! — 
paprašė. - Netoli, į mišką, jeigu jau kitko negalima! 

Ji sutiko iškart. 

— Eime, Mati. 

Matį graužė sąžinė. 

— Hėge, tu nežinai, ką tau padariau, - pasakė jis. - Bet tai 
pavojinga. Tau reikia labai saugotis, kad išliktum gyva. 

Hėgė nepatenkinta trūktelėjo petim. 

— Ak, nutilk, tu šiandien kaip nesavas. Mes abu - tuir aš - 
dar ilgai gyvensime. 

— Kažkas yra padaryta, aš negaliu tau papasakoti, - vos pra- 
lemeno Matis. 

Vargu ar kada anksčiau Hėgė buvo mačiusi jį tokį - taip 
prislėgtą. Dabar ji sugriebė Matį už rankos. 

— Na, eime, šiandien aš su tavim einu pasivaikščioti. Nesto- 
vėk taip. 

Be aiškaus tikslo jie nužingsniavo į eglyną, augantį tarp 
ežero ir kelio, į kurį ėjo siauras takas. 

Tačiau Matis turėjo tęsti nuo tos vietos, kur buvo sustojęs, 
turėjo išpažinti tai, kas jį graužė. 

— Aš tai padariau, - prabilo jis, - bet negaliu to papasakoti. 
Yra kaip tik taip, kaip sakau. 

— Taip, taip, taip, - sakė Hėgė, ramindama jį, - nebenoriu 
nieko girdėti apie tai. Taigi viskas gerai, supranti? Baigta. 

— Taip šneki! - pasakė dėkingas Matis. 

Jie ėjo greitai, tarsi skubėdami kažkur nukakti. Matį ginė 
atgaila, ir Hėgė vos spėjo su juo. Jie praėjo pelkę, kur Matis ir 
slanka buvo kalbėjęsi paukščių kalba. Matis net neužsiminė 
apie tai - Hėgė sugriautų viską vienu abejonių žodžiu. Už 
pelkės įlindo į tankesnį mišką, į tikrą mišką, kur nebeaugo 
žolė, žemę dengė tik rudi spygliai ir truputis žalių samanų. 

— Sustokime minutėlę! - pasakė Hėgė, pajutusi, kaip čia tylu. 
Pagaliau jis sustojo. Ir tuoj taip pat pajuto nuostabią tylą. 

— Kur mes? - paklausė sutrikęs. 

- Prie pat namų, - atsakė ji kantriai. Labai netoli, miške. Ar 
neatpažįsti? 

Jis nežiūrėjo. 

— Man taip negera, - pradėjo užuot atsakęs. — Taip baisiai 
gailiuosi dėl vieno dalyko. 

— Mati, ar girdėjai - pasakiau: baigta! 

— Taip, bet... 

— Nė žodžio daugiau apie tai, juk girdėjai, pasakiau, kad 
viskas gerai. 

— Taip neatrodo, - neatlyžo Matis. 

— Sėskis štai ant to kupsto! - paliepė Hėgė, nuleidusi galvą 
ir apimta nevilties. Jie kaip tik buvo sustoję prie apskrito 
minkšto samanų kupsto. 

Matis klestelėjo prieš savo norą. Hėgė nori, kad jis atsisės- 
tų, - jos buvo ir valia, ir galia. 

— Tu mane visai nuvarei, - pasakė ji uždususi, sėsdamasi 
visai šalio jo. 

Matis nurimęs tylėjo ir nieko neatsakė. Jie sėdėjo ant mažo 
samanų kupstelio. Aplinkui miške nebuvo girdėti nė garso, ir 

susijaudinusios jų širdys ėmė plakti ramiau. Matis sėdėjo miš- 
ke šalia Hėgės ir tylėjo, nes ėmė galvoti apie naujus ir malo- 
nesnius dalykus nei tie, kurie neseniai jį buvo įstūmę į neviltį. 

- Jeigu tu dabar būtum mergaitė, - burbtelėjo, bet tuoj nu- 
tilo. - Kvailystė! - pasakė. - Juk ir esi mergaitė! Turiu galvo- 
je - kita mergina. 

— Pasėdėk ramiai, - paprašė Hėgė. - Kas čia tau šiandien 
darosi, iš tikrųjų! Turi baigti. 

Kadangi Matis atrodė jau šiek tiek atsigavęs nuo savo kan- 
kinančių minčių, Hėgė ėmė kalbėti įprastu, truputį irzliu ir 
pamokomu tonu. Tačiau Matis ją nutraukė: 

— Tu nedrįsai į mane pažiūrėti, taip bijojai manęs, - pasa- 
kė, vydamas šalin mergaitės paveikslą. 

— Bijojau tavęs? Ne daugiau kaip katės. Argi nežinai? Da- 
bar pasėdėkime čia truputį ir nebesigraužkime. 

Ji buvo griežta ir valdinga. 

— Tau visiškai nėra dėl ko gailėtis, Mati. Tai kitiems yra dėl 
ko, - pridėjo. 

Matis visame kūne pajuto palengvėjimą. Ką ką, betjau Hė- 
gę galima vadinti protinga. Jai nėra lygių - niekas nemokėtų 
taip palengvinti sunkumų. Jis tarė dėkingas: 

— Patikėk, Hėge, taip gera... Taip gera čia ant kupsto, — 
pridūrė. 

Atrodė, kad ir Hėgė mano, jog čia gera. 

— Ateisim čionai daug dažniau, - pasakė Matis. 

Tačiau jie jau pasisėdėjo ant kupsto, nes griežtoji Hėgė tarė: 

— Dabar stosimės. 

Hėgė pasielgė taip, kaip Matis nesitikėjo: užuot lėkusi tie- 
siai prie savo megztinių, ji pasakė: 

— Pailsėsime truputį po viso šito. Mudu turėjome gerokai 
rūpesčių. 

- Iš tikrųjų, - pritarė Matis, — bet tu viską sutvarkei. Tru- 
putį paėjėsime? 

Jis net nušvito nuo šio nepaprasto jos pasiūlymo. 

Žemė miške buvo kaip kilimas. Jie žengė tuo kilimu ir ty- 
lėjo. Tačiau miškas nebuvo platus, ir jie netrukus atsidūrė prie 
vandens. Prie didelio ežero - su Ana ir Ingere. 

Jis blizgėjo kaip veidrodis, ir Matis tarė: 

— Štai ten mes irstėmės visą dieną. 

Hėgė nepaklausė kada - buvo tik vienintelė plaukiojimo 
diena pasaulyje. Atsitiktinai ar neatsitiktinai, Hėgė, jiems čia 
stovint, sugalvojo vieną Mačiui svarbų dalyką. Ji užsiminė, 
kad galjis galėtų plukdyti žmones valtimi per ežerą. Tai būtų 
kaip tik jam. 

Matis susižavėjo tuo pasiūlymu, dar net neišgirdęs iki ga- 
lo, - tarsi pagavo į orą išmestą kamuoliuką: 

- Žinoma! Nes tai aš tikrai galiu! 

— Perkelti per ežerą mergaites, - pasakė Hėgė. 

Jis skubiai žvilgtelėjo į ją: 

— Taip manai? 

Deja, Hėgei teko paaiškinti: 

— O ne. Anoje pusėje niekas negyvena, ten tik dykvietės, 
taigi ten nėra nė transporto. Tačiau jeigu ten gyventų žmonės, 
galėtumei būti keltininkas. 

Ši mintis įstrigo jam į galvą. Hėgės žodžių, kad ten niekas 
negyvena, jis neišgirdo. 

— Na, Žinoma, - pasakė pats sau. 

Šito jis niekada nebūtų sugalvojęs. Jeigu Hėgė tai sugalvo- 

jo jam pradžiuginti, ji ir dabar pataikė kaip pirštu į akį. Jis 
tylėjo, paskendęs mintyse, nematydamas, kur eina, kliuvinė- 
damas už krūmų. Hėgė pabandė jį šnekinti, tačiau Matis atsa- 
kydavo tik „hm“. 

— Dabar einam namo, - pasakė Hėgė, - bent man laisvalai- 
kis jau baigėsi. 

Jie tylėdami ėjo pakrante. Matis nuvedė tiesiai prie savo 
valties prieplaukėlės. 

— Tu čia pasiliksi? 

— Taip, gali eiti, Hėge, - atsakė jis imdamas triūsti. - Turiu 
daug darbo prie valties po šito. 

Hėgė nuėjo. Jai gerokai palypėjus šlaitu, Matis sušuko, tarsi 
atgavęs žadą: 

— Bet nepasakyk tu man šito anksčiau! 

Atsakydama Hėgė tik pamojo ranka. Netrukus ji dingo. 
Bet kodėl gi nepasakė šito anksčiau. Ar ji protinga, ar ne? Ta- 
čiau kaip nepaprastai puikiai pasibaigė šios dienos rūpesčiai. 
Jis jau ėmė laukti darbo, su kuriuo susidoros. 

Daugiau nė žodžio apie tą žaibą, pasakė jis sau. Tai nelie- 
čia nė vieno iš mudviejų! O rytoj gal aš jau turėsiu ką nors 
perkelti per ežerą. 

Dabar jis kiek galėdamas sutvarkys valtį, nes tai nieko ne- 
kainuos. 


*44 

Matis darbavosi iki tamsos. Buvo liepos pabaiga, ir vaka- 
rais jau anksti sutemdavo. Matis buvo prastas dailidė - kaip 
ir daug kas kita. Tačiau tą popietę jis su meile dirbo prie val- 
ties su palaikiais įrankiais, kuriuos turėjo. 

Pasiteiravusi jį, Hėgė sužinojo, kad jis pradėsiąs jau kitą 
dieną. Ką pradėsiąs? Na, tai ką tu pasakei! Irkluos valtį, kels 
žmones per ežerą. 

— Geresnio dalyko niekada nebuvai sugalvojusi! - užbai- 
gė jis. 

Hėgė turėjo pasakyti tiesą. 

— Argi nesupranti, kad pasakiau nerimtai. Nėra Žmonių, 
kuriuos reiktų perkėlinėti per ežerą. 

— Juk nepradėsi šitaip? - paklausė jis pasipiktinęs, bet visai 
nesugniuždytas. - Sugalvojai mane apgauti? 

— Pasakiau, kad ten nėra žmonių. - Apsigalvojusi skubiai 
pridūrė: - Iš tikrųjų, gali pradėti! Nieko blogo neatsitiks, jei- 
gu vienąkart pabandysi. Bent jau turėsi ką veikti. 

Matis visa tai girdėjo taip, tarsi kas zyztų palei ausį. Ji net 
nesupranta, ką jame išlaisvino. Pats jis jautėsi atsidūręs posū- 
kio taške: jam atsivėrė galimybė. 

Jis pabaigė darbą tada, kai plaktuku iki mėlynumo nusi- 
daužė nykštį, nes jau nebebuvo matyti, kur pirštas, kur vinis. 

Lipdamas šlaitu, jis mąstė, jog ši vasara vis dėlto gera, ne- 
paisant to, kad slanka guli po akmeniu. 


Trečia dalis 

Nuo šios dienos jis - keltininkas. Mačiui buvo smagu apie 
tai galvoti. 

Ežeras blizgėjo kaip veidrodis ir laukė jo. 

Hėgė jau anksčiau buvo apgalvojusi keltininkavimo pla- 
ną, kurį taip staiga išplepėjo. Ir Matis iš dalies numanė kodėl: 
ji bus laiminga, nematydama jo slampinėjant čia ištisas die- 
nas. Paprasčiausiai džiaugsis nors trumpam juo atsikračiusi. 
Tačiau Matis buvo toks dėkingas jai už šį sumanymą, kad jos 
motyvas jo beveik neskaudino. 

Ji aptepė sviestu kelias duonos riekes ir įdėjo į maišelį. 

— Viskas man? 

— Taip, to gal užteks visai dienai? Ar galvoji tuoj pat su- 
grįžti namo? 

— Ne, žinoma, ne, - atsakė jis. Tai nuskambėjo kaip koks 
pažadas jai. 

Ir dar Hėgė papasakojo, ką keltininkas turi daryti, kai dirba: 

— Net jeigu niekas neateina tuoj pat ir nepasiprašo perke- 
liamas, valtininkas vis tiek turi laukti ir laukti. 

Matis pažvelgė į Hėgę, ir ji išraudo. Ji buvo užklupta kaž- 


ką rezganti, ojai to nesinorėjo. 

— Ar galiu kelti per ežerą ten, kur siauriausia? - paklausė 
jis susiruošęs. 

- Taip, manau, jie taip ir daro. 

— Bet jeigu nėra siauros vietos, ką tada daryti? 

— Na, tuomet plaukiok, kur pakliūva, - pasakė Hėgė, ir 
jam patiko šis sprendimas. Jis atsisveikino kaip pridera: 

— Grįšiu vakare. 

Hėgė linktelėjo. 

Viskas klostėsi gerai. 

Matis atsisėdo valtyje ant suolelio, įstatė irklus - o dabar 
reikia tik laukti. 

Šioje ežero pusėje nebuvo nė vieno žmogaus, norinčio per- 
sikelti į kitą krantą. Tačiau jam reikia stebėti abi puses, todėl 
netrukus nusiyrė toliau į ežerą. Jis neturėjo jokio griežto tvar- 
karaščio, ir buvo smagu išbandyti valtį po visų remontų. O 
dar nuostabiau — pagaliau turėti nuolatinį darbą! Galų gale 
daugiau nebereikės laukti, kol kas pasigailės ūkiuose, dau- 
giau nebebus tų neįveikiamų darbo dienų kartu su stipriai- 
siais ir gudriaisiais. Ir dar šitoks darbas, pamanė jis ir tvirtai 
mostelėjo irklais. Kai tik užsidirbsiu pakankamai naujai val- 
čiai, nebeplaukiosiu su šita gelda. Kuo geresnę valtį turėsiu, 
tuo daugiau atsiras norinčių plaukioti su manimi. Tada gal- 
būt ateis tie, kuriuos aš labiausiai noriu kelti. 

Jis yrėsi tiesiai kaip pagal nubrėžtą liniją. Mintys nesiblaš- 
kė. Tikriausiai esu gimęs irstytis ežere, tarė jis sau. O aš blaš- 
kiausi nuo vieno prie kito. 

Verčiau nusiirsiu į kitą pusę ir luktelėsiu ten. 

Tačiau kai jis nusiyrė į krantą prie melsvų vakarinių šlai- 
tų, ir ten niekas nelaukė. Ne, taip ir turi būti — jis juk dirba 
pirmą dieną. Žmonės pirmiausia turi sužinoti, kad atsirado 
keltininkas, tada stos į eilę. 

Jis lėtai yrėsi palei krantą, dairydamasis, ar koks nors ta- 
kas nesileidžia iš miško į krantą. Ne. Reikės laukti ne prie ko- 
kio keliuko, bet kurioje nors kitoje vietoje, kur galima priplauk- 
ti valtimi. Keltininkas visada turi laukti, pasakė Hėgė. 

Pakiliai nusiteikęs, Matis išsitiesė valties dugne veidu tie- 
siai į saulę. Valtis aitriai kvepėjo derva, kuria išteptais skudu- 
rais tik vakar užkamšė skyles. Savotiškai kvepėjo ir saulės ke- 
pinamas padūmavęs krantas. 

Matis pasirąžė patenkintas: ir aš turiu nuolatinį darbą! Gu- 
liu čia ir tinginiauju. 

Nesusilaikęs nusijuokė. 

Kol jis gulėjo, niekas taip ir neatėjo. Jis vėl išstūmė valtį ir 
pasuko į savąjį krantą, - gal dabar ten kas nors sėdi ir laukia. 
Galjau visi Žino šią naujieną, pastebėję, kad jis štai plaukioja 
per ežerą savotišku pastoviu maršrutu. 

Štai ką reiškia būti keltininku: reikia būti visose pusėse tuo 
pat metu, bet kaip tai galima padaryti? 

Jam patiko pusbalsiu tarti žodį „keltininkas“: dabar jis — 
keltininkas, ir tai skamba neblogai. Galiu lažintis, čia nėra ki- 
to tokio keltininko, kuris irtųsi taip tiesiai. Tiesiau jau ir nebe- 
gali būti. Gaila, kad taip greit išnyksta valties palikti ruožai, 
jie turėtų išlikti kaip juostos kelias dienas. 

Kai jis atsiyrė į tą pusę, kur buvo jo namai, taip pat nieko 
nebuvo. Taip norėtųsi dabar penkioms minutėms sustoti ir 
užlipti pas Hėgę, tačiau jis atsilaikė prieš šią pagundą. Ryž- 

tingai atsisėdo ant kranto, ir ėmė valgyti savo sumuštinius. 
Jis daugiau nebebus jai našta; štai guli ir valgo, ką pasiėmęs. 

Tss. 

Matis įsiklausė. 

Iš tikrųjų jis įtemptai klausėsi visą laiką. Ar kas nešaukia da- 
bar nuo vakarinių šlaitų? Jis nustojo kramtyti, kad geriau girdė- 
tų. Klausėsi ilgai, o burna buvo prikimšta duonos. O ne, niekas 
negali šaukti per tokį platų ežerą. Vis dėlto kažkas šaukia! 

Matis tuoj pat nusiyrė. Ar tas šauksmas nebuvo jam pažįs- 
tamas? Galėjo šaukti Hėgė, bet tai neįmanoma, nes Hėgė bu- 
vo kaip tik šioje pusėje. 

- Šaukia Hėgė - toli, anoje pusėje, - sumurmėjo jis ir staiga 
krūptelėjęs sustojo. 

Ar šaukia? 

Mano pirmąją dieną šitaip šaukia! Aš labiausiai bijau to, 
kas gali šaukti per šitokį didelį ežerą. Taip, bet tai Hėgė... 

Kvailystė. 

Gerai, kad ne naktį. Tačiau keltininkai, matyt, plaukioja ir 
tamsiomis naktimis. Šaukia per ežerą ir kai tamsu, ir kai šviesu. 

Bentjau dabar nebešaukia. Matis irklavo iš visų jėgų, svili- 
namas saulės, apsipylęs prakaitu nuo tokio sunkaus darbo. 
Tai neturi jokios reikšmės. Jis susidoroja su šiuo darbu - tai 
svarbiausia. Jo mintys suvaldo irklus. 

Tačiau čia buvo tuščia. Nieko nematyti ir negirdėti. Vakari- 
niai šlaitai buvo nuožulnūs ir beveik iki viršaus apaugę mišku. 
Vien tik miškai, jokio namo. Už aukščiausio kalnagūbrio taip 
pat niekas negyvena - ten plyti tik negyvenama plynaukštė. 

Kas šaukė? 

Žinoma, niekas, neįmanoma šaukti per ežerą, griežtai pa- 
sakė jis. Bet kažkas buvo ne taip. Matis taip rimtai žiūrėjo į 
savo, kaip keltininko, darbą, kad kas nors būtinai turėjo nusi- 
leisti nuo šlaito ir išeiti iš miško. Valtininkai turi sutikti tokių 
žmonių. Šlaitas buvo tuščias. Kas šaukė taip garsiai, kad šauks- 
mas sklido toliau nei paprastas žmogaus balsas? 

Gal pats keltininkas turi perspėti? Jis atsistojo valtyje ir 
baikščiai sušuko: „Ei!“ — nes, sako, taip reikia. 

Atsiliepė aidas - daugiau niekas. 

— Aš čia! - šaukė Matis nebyliam šlaitui, kuris turėjo tūks- 
tantį paslapčių. 

Ne, niekas neatėjo. Niekam nereikia keltininko šitoje pusėje. 

Tai neteisinga. 

Bet juk Hėgė pasakė, kad reikia laukti ir laukti, - pabandė 
pasiguosti. 

Taip, bet mane šaukia! 

Jis klausėsi taip įdėmiai, kad visi kiti garsai, rodės, taip pat 
pritilo, tik vos buvo girdėti šlamesys. 

Tada kažkas šūktelėjo kitame krante, namų pusėje. Balsas, 
kuris atsklido iš tolo. Ir tai buvo vienišas Hėgės balsas, kaip ir 
pirma, jis šaukė, prašydamas perkelti ar dar ko. 

— Na gerai! - atsakė jis drebančiu balsu, apsukdamas savo 
varganą valtį. Bet toli! 

Matyt, taip turi būti, nes tai - pirma diena, pamanė sutrikęs. 

Irjis vėl yrėsi. Daug lėčiau, nes jukjis negali taip ilgai irkluoti 
sparčiai. Vis tiek visi bus perkelti į kitą krantą, pažadėjo. 

Kaip ir anksčiau, jis yrėsi tiesia linija. Rankos dirbo neklys- 
damos. Jis tylėjo ir irklavo. Atsiyręs į savo krantą, su siaubu 

pamatė, jog niekas nelaukia. Tik įprasta, pažįstama, tuščia vieta 
ant kranto priešais nuokalnę į jų namus. Jis turėjo nuryti gu- 
mulą, nes tai jį išgąsdino. Šie pažįstami krantai kėlė siaubą, jis 
susijaudino. Buvo tik viena išeitis: skubėti namo pas Hėgę. Jis 
nebetikėjo, kad tai ji šaukė. 

Matis pririšo valtį ir skubiai ėmė kopti nuokalne. Nesino- 
rėjo atsigręžti. 

Hėgė sėdėjo ramiausiai megzdama. Į ją pažiūrėjus neatro- 
dė, kad būtų supykusi, kam brolis sugrįžo per anksti. Ji tik 
pasakė lyg į erdvę: 

— Ą, tai tu. 

— Yra ne taip, kaip tu manai! - pasakė jis. - Šiandien ežere 
kažkas ne taip... 

- Iš tikrųjų? 

— Tu šauki prie vandens! - pradėjo jis, smarkiai susijaudi- 
nęs. - Ką apie tai pasakysi! 

— Nepaistyk niekų, Mati. 

— Vos tik aš nusiiriu į aną pusę, šaukia šitoje! Ir dar tavo 
balsu! Tiesiog per ežerą. Gal tai gerai? 

— Negali būti, - skubiai paprieštaravo ji. Aišku, jai tai 
nepatiko. 

— Bet aš juk taip gerai girdžiu, - pasakė Matis. 

- Tu tik esi per daug susijaudinęs dėl šito darbo ir įsivaiz- 
duoji, jog girdi kažin ką. Nereikia klausytis. Leiskis vėl prie 
ežero lyg nieko nebuvę. Nieko ten keista ežere. 

Hėgės žodžiai jį truputį nuramino. 

— Negalvoju baigti. 

— Žinau. Na, eik. 

Paguostas jis vėl nusileido į pakrantę. Tačiau vos priėjęs 
prie valties, tuoj pat išgirdo visokius keistus garsus. O svar- 
biausia, jis išgirdo tai, ką norėjo išgirsti: kažkas šaukė perkelti, 
įsakmiai prašė Hėgės balsu, kaip tąkart. 

Galbūt taip yra todėl, kad pirmąkart savo gyvenime ga- 
vau nuolatinį darbą, pamanė jis. Dėl to ir girdžiu visokius 
balsus. Taip sakė ir Hėgė. 

Ojukjis nori išgirsti šaukiant valtininką. Jis nesuprato, ko- 
dėl nepasirodo tie, kas šaukia, bet tuoj, matyt, bus kitaip. 

Buvo sunku. Jie nori mane išbandyti pačią pirmą dieną, 
kam aš tinku. Ir aš įrodysiu! 

Jis apgręžė valtį ir ėmė irtis link tolimų vakarinių šlaitų, 
leisdamasis į naują varginančią kelionę. 

Šauksmo nebebuvo girdėti. 

Pagaliau jis atsiyrė prie mišku apaugusios nuokalnės. Gė- 
lė rankas. Jis nujautė, kad pakrantė bus tuščia, bet pilna viso- 
kių siaubų. Ši diena prasidėjo liūdnai, bet dabar ji buvo įtempta 
ir varginanti. Tačiau jeigu jau išbandymas, tai išbandymas. 
Valtis čiūžtelėjo dugnu, o Matis atsistojo ir padarė neįmano- 
mą dalyką. 

Jis atsisuko į tuos nematomuosius tuščioje pakrantėje ir ėmė 
kviesti pasirodyti: 

- Jeigu ūkčiojate, tai tikrai čia ir esate! - šaukė į miškingą 
šlaitą. Matis buvo išvargęs ir susijaudinęs nuo įtampos, bet 
pasistiebė ant pirštų galų, kad būtų aukštesnis ir tiesesnis nei 
iš tikrųjų. Jis atsirėmė į irklus, pasirengęs galvotrūkčiais nusi- 
irti nuo kranto, jeigu kas pasirodytų per daug baisu. 

— Tai ateik! - pašaukė jis. 

Niekas neatėjo. Mišku apaugusioje nuokalnėje buvo tūks- 
tantis slaptaviečių. Jis vis labiau karščiavosi, balo ir raudo, 
nes niekas nesirodė. 

— Aš čia! - suriko jis. Jo silpna galvelė nebeišlaikė. 

— Taip! - pagaliau suskambėjo atsakymas. Toli, aukštai nuo- 
kalnės miške. Vienas vienintelis „taip!“ 

Matis trūktelėjo tarsi nudegintas. Tai nebuvo Hėgė, tai ne- 
buvo klaidinantis balsas; tai buvo Žmogus, kaip Matis, šau- 


kiantis Žmogaus balsu. 

Ką aš pašaukiau? 

Šiaip ar taip, žmogų. 

Viršuje dabar buvo tylu, bet taku leidosi vyras. 

Matis stovėjo kaip stovėjęs, pasirengęs sprukti kiekvieną 
akimirką, jeigu grėstų pavojus. Niekas nebuvo jam sakęs, kad 
keltininkui taip daryti negalima. Jis nustūmė valtį į ežerą ir 
stovėjo su pakeltais irklais, sūpuojamas pakrantės bangų. 

Manau, kad keltininkai dažnai turi šitaip sėdėti, pasiteisi- 
no mintyse. 

Ak, kartojo mintyse, ak. 

Tuo tarpu nepažįstamasis jau leidosi nuokalne, slepiamas 
miško. Po viso to šūkavimo buvo nemalonu, nors taip ir turi 
būti. Tačiau tai juk išbandymas, ir Matis šį išbandymą atlaikys. 

— Čionai! - sušuko, kad tas žinotų, kur eiti. 

— Gerai, - atsakė daug arčiau nei pirma. 

Žmogaus balsas. 


Štai ir jis. 

Staiga iš nulinkusių krūmų išniro vyras ir sustojo pakran- 
tėje. Jis pastebėjo Matį, pamojo ranka ir priėjo. 

Matis truputį padelsė, leisdamas šitai kvailai baimei nu- 
varvėti nuo jo, kaip nukrečiami lietaus lašai nuo skrybėlės. 
Ką jis tikėjosi pamatyti? 

Ateivis buvo Žmogus kaip žmogus, turėjo kuprinę. Matis 
įsirėžė valties priekiu į krantą, kad jam būtų lengviau įlipti. 
Kokia laimė būti keltininku pirmą kartą. 

— Tai keltininką šauki? — pasakė nekantriai, nepažįstamajam 
dar nespėjus nė prasižioti. - Tai aš dirbu šį darbą šitame ežere. 

Nepažįstamasis stovėjo patenkintas. 

— Pasisekė, - tarė jis. - Nusprendžiau tokią gražią dieną 
traukti tiesiai per kalnus, o čia eiti palei ežerą, kol pamatysiu 
žmones. Kas nors juk perkels mane per ežerą, sumokėsiu. Ne- 
žinojau, kad šitoje pusėje taip tuščia, anksčiau čia niekada ne- 
su buvęs. 

— Nuo šiandien čia pastoviai dirba keltininkas, - pasakė 
Matis. - Tai - mano pirmoji diena. O tu - pirmasis, kurį per- 
kelsiu. Ar nori tiesiai per ežerą? Tiesiai kitoje pusėje - mano 
namai. Žinoma, ten gyvena ir Hėgė. 

Iš džiaugsmo Matis pamiršo paaiškinti tiksliau. Vyrui, ma- 
tyt, tai irgi nelabai rūpėjo. 

— Man tas pats, - truputį šiurkštokai atsakė į klausimą ne- 
pažįstamasis. — Irkis trumpiausiu keliu. Jeigu tik tavo valtis 
išlaikys du? Nesu tuo tikras. Taigi niekaip nepavadinčiau jos 
keltininko valtimi. 

Taip niekindamas valtį, jis įlipo ir nusiėmė savo sunkų mai- 
šą. Iš kuprinės kyšojo kirvio kotas, - tikriausiai jis buvo med- 

kirtys, atkeliavęs ieškoti darbo. Pasitikintis savimi medkirtys, 
kurio raumenys turbūt plėšia marškinius? Jis taip atrodo. 

— Dėl valties tai palauk, - pasakė Matis. - Iš ko aš pirksiu 
naują valtį, jeigu esi pirmas, kurį perkeliu. Taigi neužsidirbau 
dar nė vienos ėrės. 

- Tai iš ko gyveni? - paklausė vyras. Nenorėdamas išgirsti 
atsakymo, jis pusiau nusisuko ir leidosi plukdomas. Matis ga- 
lėjo įdėmiai jį apžiūrėti. Sprendžiant iš kalbos, jis buvo atvy- 
kęs iš toli. Galėjo būti Mačio amžiaus ar truputį vyresnis. Iš 
veido nei gražus, nei bjaurus - toks jau buvo. Iš drapanų ne- 
atrodė esąs valkata. Viskas kaip reikiant. Pirmiausia, ką galė- 
jai pasakyti iškart, — jis buvo iš tų stipriųjų ir protingųjų — 
kaip visi kiti. Tačiau kad ir kaip ten būtų, Matis irklavo ir 
džiaugėsi. 

— Kiek tau metų? - paklausė jis. 

— Keturiasdešimt treji - na, kas? 

— Nieko, - atsakė Matis, jis mielai būtų pasakęs savo me- 
tus, bet vyro tonas privertė nutilti. 

— Reikėjo apie tai pagalvoti! - tarė staiga supykęs nepažįs- 
tamasis, traukdamas maišą, kuris dabar mirko apsemtas. Tie- 
sa, valtis buvo naujai užkamšyta, bet tik vienam žmogui plau- 
kioti, o įsėdus dviem, padidėjus svoriui, daugiau plyšių atsi- 
dūrė Žemiau vandens linijos. 

Kaip nors teisintis Matis neišdrįso. Valtis leido vandenį, o 
šis gudruolis pakankamai piktai užgiedojo. Matis skubiai pa- 
klausė: 

— Ar pasiklydai, nes nusileidai ten, kur nėra tako? 

Nepažįstamasis jau buvo paaiškinęs, bet dabar šaipyda- 
masis atsakė: 

- Juk negalėjau pasiklysti, jeigu nusileidau tiesiog prie kel- 
tininko, ar ne? 

Nair gudruolis. 

Vyras vėl prakalbo: 

— Bet ar turi kaušą ar ką nors panašaus? Juk neišplauksim 
iš čia! 

Matis nulenkė galvą. Valtis buvo per daug prasta. Padavė 
kaušą, ir vyras ėmė semti. Atrodė gan rūškanas. Matis buvo 
pavargęs ir irklavo lėtai, tačiau plaukė tiesiai. 

Jie persiyrė į šitą pusę. Ilgai tylėjęs, visai prie kranto vyras 
vėl prakalbo: 

— Gal gali padėti man surasti, kur pernakvoti? Bet esu pa- 
vargęs ir neturiu noro toli eiti. 

Paskutiniai žodžiai nuskambėjo kaip skundas, kad Matis 
sugaišo tiek daug laiko, plaukdamas per ežerą. 

— Gali apsistoti pas mus, nes į valtį pritekėjo tiek daug van- 
dens, - susigėdęs burbtelėjo Matis. 

— Tai kur gyvenate? 

— Čia, žinoma, - atsakė Matis, rodydamas aukštyn, į trobą 
uždarame slėnyje. 

— Na, gerai, - atsakė vyras truputį draugiškiau, - dabar 
būtų geriausia, jeigu galėčiau apsistoti. 

— Būtų geriausia? - pakartojo Matis. Jo požiūris į vyrą stai- 
ga pasikeitė. 

- Atėjau čionai kirsti miško, - ėmė pasakoti nepažįstama- 
sis, dabar tapęs draugiškesnis. 

Priėjęs artyn, protingas nepažįstamasis, aišku, pamatė, koks 
tai vargingas namelis. Jis nužvelgė Matį. Hėgė sėdėjo lauke 
su savo mezginiu. Ji nustebusi šiltai pažvelgė į juos. 

- Ašjį perkėliau per ežerą, - pareiškė Matis, - pačią pirmą- 
ją dieną! Bet dabar aš taip pat pavargęs. 

— Labą dieną, - tarė vyras, - ar tikrai galiu čia pernakvoti? 

— Ašjamjau pažadėjau nakvynę, - pasakė Matis, irgi norė- 
damas dalyvauti pokalbyje. -Jis juk gali permiegoti mūsų tuš- 
čiame kambarėlyje ant aukšto, ar ne? 

Hėgė stovėjo sutrikusi. Tai buvo kažkas nauja. Atrodė, kad 
ji nusiteikusi svetingai, - žiūrėjo į keliauninką draugiškai ir 
smalsiai. 

— Ašjam pažadėjau, kad gaus ir pavalgyti, - pasakė Matis, 
nors apie tai ir nebuvo užsiminęs. 

- Jūs turbūt pažįstami? —- paklausė Hėgė brolio. 

— Ne, - atsakė vyras. 

— Ne, plaukiant jis nieko nesakė, - ėmė pasakoti Matis, — 
nė savo vardo. Jis turėjo semti vandenį. 

Vyras žengtelėjo į priekį ir pasisakė esąs Jorgenas. 

— Bet aš turiu valgio maiše, jūs nesirūpinkite, - pareiškė jis. 

— Aš pažadėjau jam, kad gaus pavalgyti! - pasakė Matis, 
nepaisydamas vyro tvirtinimo. 

Kambario, valgio, galbūt gyventi čia? Hėgė stovėjo pagy- 
vėjusi ir tuo pat metu sutrikusi. Matis didžiavosi tuo, ką pa- 
darė. Jis įėjo paskui Hėgę į trobą ir papasakojo daugiau apie 
Jorgeną. 

- Jis taip pat protingas, - paaiškino. - Tikiuos, tu ant ma- 
nęs dėl to nepyksti, Hėge? 

Tai buvo tik gudravimas; Matis gerai žinojo, jog Hėgė vi- 
siškai nepyksta. Ji buvo įsitempusi - kažkas jai buvo užėję, ji 
kitaip žengė grindimis. 

— Rytoj gal aš dar ką nors perkelsiu per ežerą, - pasakė 
Matis. - Kad dabar galėčiau pareiti namo, pas tave, su kuo 
nors kiekvieną dieną! Bet reikia ieškoti, galiu tau pasakyti. 

Hėgė užlipo ant aukšto sutvarkyti kambario. Matis atsisė- 
do šalia Jorgeno ten pat apačioje. Nė vienas nepratarė nė žo- 
džio. Matis buvo toks pavargęs, kad net svyravo į šonus. 

Jorgenas nesirengė taip greit išeiti išjų namų. Netrukus jis 
susirado darbą kertamame miške, visai netoli, ir tada paklau- 
sė, ar negalėtų gyventi kambaryje ant aukšto. Matis ir Hėgė, 
laimingi ir nustebę, atsakė „taip“. Labiausiai Hėgė. 

Matis tuoj pastebėjo, kad Hėgė visai pasikeitė. Pastebėjo, 
kad ir jis pats pasikeitė. 

Jorgenas buvo nešnekus. Sugrįžęs namo iš miško, truputį 
pasisukiodavo virtuvėje, taisydamasis valgį. Tada užlipdavo 
į savo kambarėlį ir ilsėdavosi. Jis nesistengė susipažinti su tais 
kitais. Tačiau brolis ir sesuo negalėjo atsistebėti: kažkas atėjo 
čionai ir nori pasilikti. 

Be to, Matis dirbo keltininku. 

Kasdien jis išplaukdavo valtimi. Tokio laimikio kaip pir- 
mą dieną jau nebebuvo - niekada nebepasitaikė, jog kas nors 
panorėtų persikelti per ežerą. Kartais kokios motorinės val- 
tys nuburgzdavo tiesiai prie vakarinių šlaitų ir sugrįždavo, ir 
vėl kažkur nuplaukdavo. Tačiau tai buvo kažkas, kas vyko 

visiškai ne Mačio pasaulyje. Matis buvo tikras keltininkas su 
irkline valtimi ir dirbo, net jeigu nebuvo ko perkelti, ir nebe- 
kvailiojo, ir nebegirdėjo šauksmų. Greit jis įprato snausti, lauk- 
damas kur nors pakrantėje. Kasdien jis keliskart perplaukda- 
vo ežerą, jeigu vėjas nebūdavo per daug smarkus. Ir valtis 
buvo tik vienam Žmogui - tada įją neprisisunkdavo vandens. 
Buvo nuostabu, kad jis turi darbą, su kuriuo susidoroja ir ku- 
riam pritaria Hėgė. Ne jo kaltė, jeigu niekas neateina ir nepa- 
siprašo perkeliamas. 

Vienintelė blogybė, žinoma, ta, kad jis neuždirba nė vie- 
nos ėrės naujai valčiai, bet reikalai gali pasitaisyti. Kiekvieną 
dieną gali atsirasti daug norinčių persikelti per ežerą. 

Be viso to, Jorgenas apsistojo pas juos ir, atrodo, nori pasilikti. 

— Dabar mes kaip kiti, - pasakė Matis vieną dieną. 

Hėgę tai užgavo. 

— Nekalbėk niekų! Mes kaip visi žmonės - ir dabar, ir 
anksčiau. 

— Taip, - atsakė jis nuolankiai. 

— Taigi kad šito daugiau negirdėčiau, Mati. 

Matis jautė, jog Hėgė labai pasikeitė. Ji nebebuvo tokia ma- 
loni jam kaip anksčiau. Retkarčiais pažvelgdavo į jį tokia vei- 
do išraiška, kurios jis nesuprato. 

— Oi, nesielk šitaip, - sakydavo ji tiesiai kiekvienąkart, kai 
jis ką nors padarydavo ne taip protingai, kaip reikėtų. 

— Ko tu taip pasikeitei? — paklausė jis, pasijutęs nelaimin- 
gas. - Ko tu pyksti? Aš toks kaip ir anksčiau, o tu pyksti. 

Ji persimainė. 


— Kvailystės. 

— Aš maniau, kad bus visiškai kitaip, - pasakė Matis, įdė- 
miai spoksodamas į ją. - Galvojau, kad nepyksti, bet... 

- Turi pasakyti, ką galvoji, Mati. Šito nesuprantu. 

— Negi pasakyti dabar? - paklausė jis dvejodamas ir neno- 
romis. 

— Na, tai baik taukšti tuos niekus. 

Abu nusileido. 

Matis, žinoma, pastebėjo, kaip Hėgė žiūri į gudruolį ir stip- 
ruolį medkirtį Jorgeną. Jorgenas, savo ruožtu, tik praeidavo, 
kvepėdamas mišku, tylėdamas, ir daugių daugiausia, ką pa- 
sakydavo, buvo tai, kad oras šiandien toks ir toks. Vakarais 
jis sugrįždavo, parsinešdamas namo miško kvapų. Hėgė klaus- 
davo, ar negalėtų padėti jam virtuvėje, padaryti šį ar tą. Ne, 
jis buvo įpratęs virti pats. Taigi Hėgė turėdavo eiti sau. Apie 
save jis taip pat nieko nepasakojo. Jeigu kas apie tai užsimin- 
davo, jis apsimesdavo, jog negirdi. Arba sakydavo: negi tai 
svarbu? Aš juk nieko blogo nepadariau. 

Hėgė slapčia žiūrėdavo į Jorgeną. Matis įsidėmėjo, kaip 
Hėgės veidas pasikeisdavo, pagyvėdavo ir kaip ji paniurda- 
vo nuo vienintelio žodžio. Aš galvojau visai apie ką kita, pa- 


sakė Matis jai. 

Kiekvieną mielą dieną Matis išsiirdavo į ežerą. Niekas ne- 
ateidavo paprašyti perkeliamas. Tačiau vis tiek keltininkai turi 


būti savo vietoje ir laukti. 

Jam tai net patiko. Sesuo, priešingai, patiko vis mažiau ir 
mažiau. Kasdien ji darėsi blogesnė jam ir sekė viską, ką jis 
daro. Dažniausiai viskas, ką jis padarydavo ar pasakydavo, 
būdavo negerai. Vos tik jie likdavo vienudu, ji imdavo kabi- 
nėtis prie jo. 

— Ai, šitaip negalima, pasistenk tai suprasti, - iškart pa- 
reikšdavo. 

Ji ėmė tvarkingiau rengtis nei anksčiau. Jis matė ją stovin- 
čią ir besičiustijančią, užuot gaišus tas minutes aštuonlapėms 
rožėms. 

Matis pastebėjo, jog ji dabar tapo dabitiškesnė, ir tuo net 
džiaugėsi. Merginos yra dabitiškos. Tačiau tai jam kėlė nerimą. 

- Eisi kur? 

Ji krūptelėjo, taip buvo užsisvajojusi. 

— Ne. 

— Tai kodėl puošiesi? 

- Šiaip sau. Bet aš negaliu nė žingsnio žengti, kad nesekio- 
tum man iš paskos, - pridūrė. 

Jis susigėdo: ji sakė tiesą. 

Tačiau kad ji nori būti gražesnė nei anksčiau, tai taip pat 
tiesa. Ji gražinosi dėl medkirčio. Kodėl? Negalvosiu apie tai, 
tvirtai nusprendė jis. 

Atrodė, kad Jorgenui tai nedaro jokio įspūdžio. Mačiui tai 
patiko. Jorgenas dirbo miške, šeimininkavo namuose ir visą 
laiką sėdėdavo užsidaręs savo kambaryje. 

Jokio pavojaus. 

Negalvosiu apie tai. 

Matis abiem rankomis ginė šalin tokias mintis. 

Vieną šeštadienio vakarą Jorgenas skubiai nulipo laiptais 
ir priėjo prie Mačio. Mačiui tai buvo įprastinė diena, kai jis 
nesulaukė nė vieno keleivio. Jau buvo po vakarienės. Matis 
sėdėjo didžiajame kambaryje, Hėgė buvo savo kamarėlėje. Ji, 
žinoma, stovi priešais veidrodį, nepatenkintas pagalvojo Matis. 
Buvo mėnesiena. Tuo metu Jorgenas ir nulipo, neįprastai sku- 
biai, garsiai trepsėdamas. Matis pažvelgė į jį, sulaikęs kvapą. 

Jorgenas priėjo prie jo. 

— Manau, kad tau reikėtų plaukti ežeran! 

Matis pašoko. 

— Ar šaukia? 

Ir tuo metu įėjo Hėgė. Išsipusčiusi. 

Jorgenas atrodė kažkoks nustebęs, suglumintas to, ką iš- 
girdo: 

— Tikrai nežinau... taigi gali būti... kažkas šūktelėjo, kad 
nori persikelti... 

Matis susijaudino. 

— Pagaliau įvyko, - ištarė tyliai. 

Jorgenas stovėjo ir prisispyręs žiūrėjo į jį. Štai pagaliau prasi- 
deda naktinis plaukiojimas, kurio Matis bijojo ir kurį retkarčiais 
regėdavo mintyse. Keltininkas turi būti tam pasirengęs. 

— Tu tikrai išgirdai, Jorgenai, - pasakė jis, - nes aš Žinojau, 
kad vienąkart reikės išplaukti naktį. Ir Hėgė sakė. 

Senu įpročiu jis pažvelgė į Hėgę. Ji nusisuko, skubiai nu- 
ėjo prie lango ir ėmė žiūrėti į Mėnesieną. 

— Ojūs, keltininkai, niekada nesate laisvi, - pasakė Jorge- 


nas, - turite išplaukti, kai pašaukia. 

Matis linktelėjo. Jis rengėsi net truputį iškilmingai, apsi- 
vilko šiltą striukę ir dar kažką. Paskui atsistojo priešais Jorge- 
ną ir nusigręžusią Hėgę: 

— Pamatysite, kai pareisiu, - nieko daugiau negaliu pasa- 
kyti. Bet negreit. 

— Žinoma, negreit, nes tau reikia nusiirti į kitą pusę, jeigu 
čia apačioje nieko nebus, - pasakė Jorgenas. 

Matis išžirgliojo. 

Jam baisu, bet pasirodyti Jorgenui, kad bijo, jis nenori. Jis 
išplauks į ežerą, Jorgenas pamatys. 

Lauke raudonas kaip kraujas rudenis mėnulis apšvietė ža- 
lią žolę. Neapsakomai gražu. Matis tai regėjo, bet neturėjo lai- 
ko grožėtis; jis nuėjo tiesiai prie valties. Niekas čia nestovėjo, 
ir nieko nebuvo girdėti, - jis išėjo, patikėjęs Jorgeno žodžiais. 
Protingasis Jorgenas tikrai bus išgirdęs. 

Virš ežero pūtė silpnas vėjelis. Mažos bangelės gurgėjo ak- 
menukais ir raibuliavo mėnesienoje. 

Bet jeigu valtis neatlaikys? Kai Jorgenas įsėdo, ji vos vos 
atlaikė. Nuo to laiko niekas į ją, be manęs, ir nebuvo įlipęs. 

Ką darysi, tam, kas įsės, teks semti lauk vandenį, kad ir kas 
jis būtų. Nes tai nebus paprastas žmogus, galvojo Matis. 

Iš tų, kurie naktį šaukia keltininką, galima daug ko tikėtis. 
Tačiau kad ir kas jis būtų, aš vis tiek irkluosiu tiesiai, jis pama- 
tys. Visi pamatys! - užsispyręs pasakė Matis ir nusiyrė. 

Ežere raudonas mėnulis atrodė mažesnis. Bet čia buvo taip 
gražu, jog beveik norėjosi tapti naktiniu keltininku visam lai- 
kui ir miegoti dienomis. 

Matis nustojo irkluoti; pakeltų irklų kraštai švytėjo. Pasi- 
sukęs į krantą, įsiklausė. Tada vėl ėmė irtis. Yrėsi lėtai, kad 
išgirstų, nuo kurio krašto pašauks. 

Niekas nešaukė. Bet tikrai pašauks anoje pusėje, prie va- 
karinių šlaitų, greit nusprendė jis. Pasuko į tą pusę. O laikas 
ėjo. Nespėjo nė pagalvoti, kai atsidūrė beveik tiesiai po šlaitu. 
Jis tiesiai persiyrė ežerą, neišgirdęs nė garso. 

Ties šlaitu pajuto kažkokį sunkumą, visai kaip prieš aud- 
rą. Tačiau yrėsi pirmyn, kol valtis ėmė rėžtis į smėlį. 

Dabar reikia šūktelėti, kad aš čia. 

Ne, nedrįstu. Užtenka jau to, kad atsiyriau šią klaikią naktį. 

Tačiau balsas, kuris įsakinėja valtininkams, paliepė: juk pri- 
valai, Mati. Šūktelėk, kad atplaukei. Jeigu jau tapai keltininku. 

Drebančiu balsu jis sušuko: „E-i!“ — bet, kaip paprastai, vi- 
duryje užsikirto. Kaktą išmušė šaltas prakaitas. Jis susigūžė 
ant suolelio, užuot atsistojęs tiesiai ir tvirtai ir šūktelėjęs. 

Nedaug dabar atsirastų tokių, kurie norėtų atsidurti mano 
vietoje, pagalvojo. 

Ant šlaito buvo tylu. 

Šūktelėk dar kartą, Mati, arba... 

— Ei! - sušuko gailiai. 

Tada tarp medžių suriko kažkoks naktinis paukštis. 

Daugiau nieko ir nebereikėjo, esant tokiai Mačio būsenai... 
Jis užgulė irklus ir, drebėdamas iš baimės, mojavo taip, kad 
vanduo net putojo. Yrėsi negalvodamas. Sustojo, kai jau bu- 
vo toli ežere. Tuo tarpu siaubas atlėgo. Valandėlę jis sėdėjo, 
gaudydamas kvapą. 

Čia, žinoma, nebuvo nieko, kas norėtų persikelti. Mudu 
abu - Jorgeną ir mane - apgavo. Kas apgaudinėja? 

Jis ilgai ir lėtai plaukė namo, stebėdamasis ir susimąstęs. 
Naktis buvo tokia pat graži. 


*44 

Šią vėlyvą valandą tik Hėgė išėjo į priebutį jo pasitikti. Ji 
dar neguli? Kas čia darosi? Ji dar nė nenusirengusi. 

— Ar kas atsitiko, Hėge? 

Ji papurtė galvą. 

— Gerai, kad pagaliau parėjai, - pasakė. 

Ji turbūt nė negulė, susirūpinusi dėl jo. Jį užplūdo šiluma. 

Sekdamas jai iš paskos, įžengė į kambarį, kur degė lempa. 
Ir čia sustojo pritrenktas: mėnesienoje jis nepastebėjo, bet da- 
bar buvo matyti, jog Hėgės veidas švyti tikra laime. 

— Mati, - tarė ji nei iš šio, nei iš to. 

— Kas yra? 

— Nežinau, - atsakė ji. 

Jis pasijuto ramus ir buvo dėkingas savo gerajai seseriai, 
kuri budėjo, kol jis pargrįžo gyvas ir sveikas po pavojingo 
nuotykio ežere. 

— Tau reikėjo eiti miegoti, - pasakė jis, - nebuvo jau taip 
pavojinga, kaip atrodo. 

— Kas? - sumikčiojo Hėgė. 

— Na, kas dabar yra? —vėl paklausė jis. Ji buvo tokia keista, 
užmarši. - Vis tiek ačiū, kad manęs laukei, - pasakė dėkingas. 

Ji linktelėjo jam, tačiau atrodė keista. 

— Niekada neturi manęs palikti! - staiga pareiškė Matis. 

Ji neatsakė. Jis ir nemanė ją turint atsakyti. 

Rytą Matis pastebėjo, kad Hėgė labiau nei pirma nenulei- 
džia akių nuo įėjusio Jorgeno. Ji nieko kito nebemato, tik Jor- 
geną. Mačiui tai nepatiko. Jis žengė prie medkirčio, kuris jau 
buvo beišeinąs. 

— Tu vakar suklydai dėl to šūktelėjimo, aš likau kvailio 
vietoje. 

— A, gal ir taip, - pasakė Jorgenas ir išėjo į kirtavietę. 

Daugiau nieko. Jorgenas buvo toks pat neprieinamas. Hė- 
gė nustojo megzti ir sėdėjo, įdėmiai stebėdama abu vyrus. Ta- 
čiau vos tik Jorgenas išėjo, jos pirštai ėmė judėti kaip paprastai. 

Viskas buvo kaip anksčiau, ir kažkas buvo nebe taip kaip 
anksčiau - Matis sėdėjo ir galvojo apie tai, kol suprato. 

Man reikia ledinukų, tuoj pat pagalvojo. 

Jis norėjo eiti tučtuojau - jam tikrai jų reikėjo po viso šito 
siaubo, bet kai jis užsiminė apie pinigus ir krautuvę, Hėgė 
pasakė „ne“. 

— Dabar aš pati eisiu į parduotuvę. Juk Žinai, aš jau seniai 
ten vaikštau. 

Taip, tikrai, jis prisiminė. Kiekvieną dieną jis būdavo užsi- 
ėmęs - irstėsi po ežerą. 

— Dabar dirbi keltininku, - toliau kalbėjo Hėgė, - tu ir taip 
labai užsiėmęs. O Žmonės tiktai ir tardo, ir klausinėja tave, 
kai nueini į parduotuvę. 

— Ne, jie taip nedaro! 

— Ne, ne, bet jie gali imti taip daryti, o juk kas jiems darbo. 
Ar girdi? 

Ji kalbėjo taip ryžtingai, kad Matis nebeprieštaravo. O ji 
buvo tokia nuostabiai laiminga, kai jis vakar naktį sugrįžo na- 
mo. Bet ir šiandien jos veidas švyti laime. 

Netrukus ji atsinešė paketėlį su valgiu. 

— Jorgenas pamiršo savo priešpiečius, - pasakė susirūpi- 
nusi. - Tuo pačiu Žygiu nunešiu jam. 

— Aš nunešiu, - pasisiūlė Matis, - aš žinau, kur jis. 

— Ne, tu turi plaukti į ežerą, - atsakė Hėgė. - Negali juk 
šitaip išeiti. 

Tada Matis išdėjo viską, ką galvojo: 

— Net baisu, kaip tu nenuleidi akių nuo Jorgeno kiekvieną 
mielą dieną. 

Hėgė akimirką sustingo. 

— Kaip? - paklausė, kad išloštų laiko. 

— Man tai nepatinka. Neturi sekioti akimis Jorgeno, - to- 
liau varė Matis. 

Hėgė nusijuokė. 

— O ar tu nieko nesekioji, Mati? —- paklausė ir mirktelėjo. — 
O kas vardu Ana ir Ingerė? 

„Tai visai kas kita!“ - jau buvo besakąs, tačiau atsakė kitaip: 

— Taip, tuomet gali ir toliau žiūrėti į Jorgeną. 

Ir jam pasitaisė nuotaika. Jis pagalvojo: ji tokia protinga ir 
gera, net pastebėjo, ką jis jaučia Anai ir Ingerei. 

Pakrantėje Matį apniko daug naujų minčių - apie akis po 
akmeniu: vokas ant voko ir akmuo ant akmens, bet niekada 
negalima jų uždengti. 

Jis žiūrėjo į aną plytinčio ežero pusę. Jam šmėkštelėjo ne- 
aiški mintis: padėk, Mati. 

Kodėl? 

Jis krūptelėjo. 

Ne, ne, sumurmėjo nesąmoningai ir mostelėjo irklais. 

Švinas sparne ir akmuo ant akmens ant akių, galvojo jis. 

Jorgenas neišėjo iš jų, ir tai turėjo savo gerų pusių. Miške 
Jorgenas gerai uždirbdavo ir gerai mokėjo Hėgei. Matis ir 
džiaugėsi, ir nesidžiaugė, širdį jam gniaužė baimė. Ir dėl ge- 
ro, ir dėl to blogo buvo kaltas jis: juk pirmiausia jis parsivedė 
medkirtį į namus. Sekmadieniais Matis įtemptai laukdavo, ar 
Jorgenas ateis pasėdėti su jais, bet Jorgenas neidavo iš savo 
kambario ant aukšto arba sėdėdavo vienas pakrantėje kur nors 
atokiai. 

Šiandien buvo kitas sekmadienis. Jorgenas buvo ant aukš- 
to, kaip paprastai. 

Matis negalėjo ramiai nusėdėti. 

— Hėge, - pradėjojis nedrąsiai. Jam reikia daugiau sužino- 
ti apieją ir Jorgeną. 

Na ir gavo, ko nusipelnęs: 

— Aš pavargau nuo tavo spoksojimo! - pratrūko ji. Iš jos 
balso dabar buvo aišku, jog ji pašėlo. - Negaliu nė žingsnio 
žengti, kad nežiūrėtum išvertęs akių! - rėkė. 

Matis pasijuto tarsi gavęs lazda. Pavargo nuo jo? Ji aiškiai 
pasakė, kad pavargo nuo jo. 

Ji tuojau pasigailėjo, kaip visada, kai supykdavo. Atlyžusi 
paprašė: 

— Mati, pamiršk, ką pasakiau. Tai netiesa, aš nepavargau 
nuo tavęs. 

— Jeigu pasakei, tai kaip galima galvoti, kad nepasakei? — 
paklausė Matis suakmenėjęs. 

Hėgė išsigandusi stovėjo priešais jį: 

— Kartais tenka paprašyti, kad žmogus pamirštų, kas pasa- 
kyta. Ar tau niekada taip nėra buvę? Aš nenorėčiau... 

- Žinau, žinau, kas yra, - staiga pasakė Matis. 

— Ką tu žinai? Kaip gali ką nors žinoti, kai nieko nėra, - 
žaibiškai atkirto Hėgė. - Tu man nusibodai. 

Ji iš tikrųjų protinga, pamanė Matis, bet dabar jis buvo pro- 
tingesnis, jis kalbėjo apie Jorgeną, oji tai gerai Žino ir negali jo 
pergudrauti. Jis daug galvojo apie tai plaukiodamas pastaro- 
siomis dienomis. Jeigu Matis jai nušibodo, tai tik dėl Jorgeno. 
Ir reikia tuoj pat išsiaiškinti — taip negali tęstis! 

— Nulipk, Jorgenai! - staiga jis garsiai šūktelėjo nieko gera 
nežadančiu balsu. 

— Mati! Kaip tu elgiesi! - sušuko Hėgė. 

— Nulipk, Jorgenai! 

Pamaniusi, kad broliui pasimaišė protas, Hėgė įsikibo jam 
į ranką, norėdama išvesti iš kambario. Tuo pat metu ji tyliai ir 
piktai jam grasino: 

— Užsičiaupk! Ar išprotėjai? Ką jis apie tave pagalvos? Ei- 
me laukan. Palik Jorgeną ramybėje! 

- Jorgenai! 

— Tai tik kvailystės! - sušuko Hėgė Jorgenui ant aukšto. 

— Girdžiu, jis lipa žemėn, - pasakė Matis, nesileisdamas 
tempiamas pro duris. 

Taip, dabar Jorgenas jau stovi ant laiptelių. 

Hėgė paleido Matį, nubėgo į savo kambarį ir užtrenkė duris. 

Jorgenas įėjo ir paklausė: 

— Kas yra, Mati? Aš čia. 

Jorgenas buvo šventadieniškai apsirengęs — tvirtas, šau- 
nus medkirtys. Matis neatsakė į klausimą, tik stovėjo sumišęs 
dėl savo neapgalvoto poelgio. 

— Kas čia per kvailystė? - tarė Jorgenas piktokai, eidamas 
artyn. 

Nieko kito neliko, kaip pabandyti dar kartą. 

— Tu, žinoma, ilgiau nebegali čia būti, - pareiškė Matis, 
imdamas karščiuotis. 

"Žodžiai išskrido iš burnos pirmiau, nei jis pagalvojo, bet 
apie tai jau daug kartų buvo mąstęs. 

- Šit kaip? Ką aš padariau? - paklausė Jorgenas. Jis pasakė 
tai visai nepiktai ir stovėjo lyg su tuo sutikdamas. 

— Tu negali išvažiuoti su mano seserim! - išsprūdo Mačiui. 

Jorgenas stovėjo lyg niekur nieko. 

— Nė nemanau išvažiuoti kur nors su tavo seserim. Nema- 
nau ir iš šių namų kraustytis, ką tik čia apsistojęs. 

Matis iškart pasimetė. 

— Tai todėl, kad Hėgė nebe tokia, kokia buvo anksčiau, ir 
dėl to kaltas tu. 

— Kodėl? Ką tau Hėgė pasakė? 

— Hėgė nebe tokia... - pradėjo Matis, bet nutilo. Jis norėjo 
pasakyti: „Nebe tokia maloni“, tačiau išlemeno tik: - Nebe 
tokia, kokia buvo. 

Medkirtys užsimiršęs susijuokė. 

Juokas žaibiškai paveikė Matį, jis įsiuto, daugybė padrikų 
minčių ėmė suktis galvoje; nieko nelaukdamas jis rėžė šitam 
savimi pasitikinčiam vyrukui į akis: 

— Nėra čia ko juoktis! Ką tu Žinai apie tai, ką aš žinau? Ką 
tu Žinai apie paukštį, skraidžiusį čia virš namo, - toks nuosta- 
bus, kad tu nė nenutuoki! Bet jis čia skraidė. Dėl Hėgės. Aš 
daug Žinau apie Hėgę. Ir tada tu atėjai! 

Mačiui vos nesusisuko galva nuo jo paties žodžių, ojis no- 
rėjo jais sugniuždyti Jorgeną, kad nebedrįstų čia nė iš tolo pa- 
sirodyti. 

Tačiau atsitiko priešingai. 

— Taip, taigi atėjau, - ramiai pasakė Jorgenas. - Beje, kur 
Hėgė? 

Matis parodė į jos kambario duris. 

— Ką darysi? - skubiai paklausė jis, matydamas, kad Jorge- 
nas eina tiesiai pas Hėgę. 

— Luktelėk, Mati, tuoj apie viską pašnekėsim kaip reikiant. 

Tai sakydamas, Jorgenas žengė pro duris, ir Mačio plyks- 
telėjimas nuėjo perniek. Kambarėlyje pasigirdo greita kalba, 
po to Hėgė ir Jorgenas išėjo. Jorgenas atrodė taip, tarsi gintų 
Hėgę. Šįkart Hėgė droviai žiūrėjo į savo brolį. 

Jorgenas apkabino mažą, apkūnią Hėgę. Tada atsivedė ją 
prie Mačio. Matis iš nuostabos net išsižiojo. Hėgė paraudo. 

— Mudu su Hėge - geri draugai, - pasakė Jorgenas, - ir 
geriausia, kad tu tai žinotum. 

Hėgė nė kiek nesipriešino, apkabinta Jorgeno. Ji stovėjo 
patenkinta, patenkinta ir truputį išsigandusi. 

Matis šiaip taip išlemeno: 

— Arjūs tikrai įsimylėję? 

Pagaliau Hėgė pakėlė akis. Juk tiek kartų per savo gyveni- 
mą maitino Matį, tad dabar gali žiūrėti jam į akis. 

— Taip, atsakė ji. Ir nejučiom jos veidas nušvito tokia šyp- 
sena, kokios Matis, ko gero, nebuvo regėjęs. 

Po to jos šypsena pasikeitė, ir ji tarė: 

- Ir atsimink, kad tai tu man jį atplukdei. 

Matis negalėjo su tuo susitaikyti, jį apėmė siaubas: dabar 
jis nebeteko Hėgės. 

— Tai kada jūs įsimylėjote? — paklausė bejėgiškai, bet tuo 
pat metu atkakliai. 

— Mes mylėdavomės, kai tu išplaukdavai. 

Matis regėjo, kokia laiminga Hėgė, apglėbta Jorgeno. Jos 
veidą buvo sunku atpažinti - jokio nuovargio, jokio irzlumo, 
jokio nerimo. Matis staiga sumišo, buvo bepasijuntąs laimin- 
gas, bet paskui suprato: jis nebeteko Hėgės. 

Ne, ne. 

Gerai Žinai - jos nebėra. 

— Tai kodėl anksčiau nepasakei, Hėge! - pagaliau pratrūko. 

— Reikėjo pirmiausia tuo įsitikinti, - pasakė Hėgė. - Bet 
dabar ir pats sužinojai — tu protingas. 

Matis krūptelėjo nuo šio pagyrimo, kuriuo Hėgė paprastai 
nuramindavo jį. Jis pasiraivė. Ir paklausė taip, tarsi tai būtų 
gyvybės ar mirties klausimas: 

— Ar tu iš čia išvažiuosi? 

— Kodėl turėčiau išvažiuoti? 

— Todėl, kad nedrįsai man apie tai papasakoti! 

— Na ne, - pareiškė Hėgė ryžtingai, - mes neišvyksime. Ir 
Jorgenui čia yra vietos. Viskas liks kaip anksčiau. 

Matis nedrįso tuo patikėti - jie taip daug nuslėpė nuo jo. 

— Geriau jau niekad nebūčiau tapęs keltininku, - pasakė 
nuoširdžiai. 

— Na, na, - tarė Hėgė, - geras darbas visą dieną irstytis 
ežere. 

— Bet Jorgenas - vienintelis, kurį perkėliau per ežerą! Ver- 
čiau jau niekad nebūčiau pradėjęs! 

Visą laiką tylėjęs Jorgenas pagaliau prakalbo: 

— Gali ir daugiau atsirasti. 

Matis tik palingavo galva. Jorgenas dėstė toliau: 

— Niekada nežinai, kas gali nutikti ežere, supranti. 

Matis dabar jautėsi turįs teisę būti kietas kaip akmuo ir 
stiprus: 

— Geriau jau niekada... 

Jis nebeužbaigė. Hėgė nutraukė jį, kol jis dar nesuspėjo ko 
nors sukritikuoti ir pagadinti reikalo. Ji priėjo tiesiai prie bro- 
lio ir padarė tai, kojis nebeprisiminė: tvirtai apkabino jį abiem 
rankom. Jos veidas buvo keistas. Tada ji pasakė: 

— Tegul tave Dievas palaimina, Mati, kad tapai keltininku. 

Hėgė paleido jį ir, truputį susigėdusi, pasitraukė prie Jor- 
geno. 

Matis turėjo paklausti savęs: tai kodėl, tapusi Jorgeno my- 
limąja, ji tokia pikta jam. Ar nepaklausus jos? Ne. 

— Taigi yra visokių įsimylėjusiųjų, - užuot paklausęs, pa- 
sakė jis, pavojingai paliesdamas temą. 

Jie žvelgė į jį sunerimę. Ar šįkart jis pergudravo juos? Jis 
svarstė. 

— Ką turi galvoje, sakydamas visokių? - paklausė Hėgė... 

— Taigi ne pirmąkart matau įsimylėjusius — tik tiek, - pa- 

aiškino jis. - Pavasarį retinau ropes su viena pora, tai jie visą 
laiką gnaibydavo vienas kitam kojas. 

Hėgė ir Jorgenas pasijuto laimingi. Atsipalaidavo. 

- Jie buvo jaunesni, - pasakė Hėgė, - jauni vienas kitą gnaibo. 

Jorgenas tylėjo. 

- Ir jie buvo malonūs - visą laiką, - pasakė Matis. 

Hėgė tarė: 

— Žinoma, jie buvo malonūs. 

— Bet kodėl tu tokia pikta? - dusliu balsu atsiliepė Matis, 
išgirdęs Hėgės žodžius. Jis nebegalėjo susigrąžinti savo Žo- 
džių. Beje, gerai, kad taip pasakė. 

Hėgė sumirksėjo, truputį sutrikusi. Pabandė gelbėtis, bet 
nesėkmingai. 

— Pikta? Na jau nieko panašaus. 

Tai joks atsakymas, ir Matis suprato, kad įvarė ją į kampą. 

- Leisiuos prie valties. Man reikia daugiau pagalvoti! - pa- 
reiškė, kol dar buvo jo viršus ir jautėsi stiprus. 

— Taip, - tarė Hėgė. 

Jis tučtuojau išėjo. 

Nusileidęs šlaitu, sustojo susimąstęs, vėl palypėjo keletą 
žingsnių į kalną; ne! Tada vėl nulipo žemyn. 

Tu mano paukštele slankele, pamanė. 

Jis nebesiyrė į ežerą, o atsisėdo ant kranto šalia valties — 
taip kvepėjo derva. Tačiau į valtį jis žvelgė pasipiktinęs: kie- 
no didesnė kaltė, kad Jorgenas atsirado, - Mačio ar valties? 
Nei vienas jis, nei viena pati valtis nebūtų galėję perkelti Jor- 
geno per ežerą į šitą pusę. 

Hėgė ėmė atvirai vaikščioti pas Jorgeną, kai jis vakarais 
ilsėdavosi.Tai buvo pirmas pokytis namuose po to svarbaus 
pasiaiškinimo. Ir Matis pastebėjo, kokia linksma ir laiminga 
Hėgė. Matis suprato, jog ir jis turėtų būti toks pat linksmas ir 
laimingas, bet nesijautė nei linksmas, nei laimingas. Jis bijojo. 

Pagaliau ryžosi paklausti: 

— Ką jūs rengiatės daryti? Ar pasiliksite čia? 

- Šito mes dar greit nenuspręsime, - atsakė Hėgė. - Tegul 
kol kas bus taip, kaip yra. 

— Tai kada sužinosit! 

— Pažiūrėsim. Nusiramink. 

Arji nesupranta, kaip jam baisu? Ką jis darytų, jeigu ji imtų 
vieną dieną ir išvažiuotų ir jos daugiau nebebūtų šalia? Jis nieko 
kito nematė, tik Hėgę, kuri visada lengvai ranka pasiekiama. 

— O dar tas paukštis, kuris buvo ant tako, - pradėjo jis, bet 
tuoj nutilo. 

— Tas, kurį nušovė? Kas jam? 

— Ne, šitam tik švinas įstrigo. 

— Klausyk, Mati, tau nereikėtų tiek daug galvoti apie tuos 
paukščius, palik paukščius ramybėje, - pasakė ji nerūpestin- 
gai, tarsi ruošdamasi uždainuoti. Tačiau ji neuždainavo, nes 
Mačio akys ją tuoj nutildė. 

Matis rimtai pasakė: 

— Nesuprantu tavęs. 

— Elkis kaip suaugęs vyras, Mati. Pagalvok, kaip suaugęs 
turi galvoti. 

— Apie ką 31? - paklausė jis įsitempęs. 

— Pagalvok truputį ir apie kitus, - pasakė ji. - Kai esi suau- 
gęs, turi galvoti ir apie kitus. 

— Ką apie kitus? - bejėgiškai paklausė Matis, išgąsdinda- 
mas ją. Ji neatsakė. 

Jis susiruošė išplaukti. Dabar, žinoma, greitai kas nors man 
šūktelės nuo ežero. Vienaip ar kitaip turi dabar nutikti. 

Būk suaugęs vyras, ji pasakė. Šitokių žodžių dar niekada 
anksčiau nebuvo sakiusi. 

Jis kamšė valties skyles. Kiekvieną rytą jis turėjo tikrinti 
dervuotus skudurų kamšalus. Nauja valtis dabar buvo nebe- 
pasiekiama svajonė. 

Būti suaugusiu vyru? 

Matis suglumęs galvojo apie šį reikalavimą. 

Iš laimės apgirtusi Hėgė pati nežino, ką sako, štai kokia 
priežastis. 

Jis vis dar nebuvo išstūmęs valties ir jau nebeišstūmė, nes 
išgirdo silpną grumėjimą ore. 

Perkūnija. 

Debesų siena kaip tik kilo virš kalnų keteros. Tuojau pat 
kažkur nugriaudėjo. 

Taigi nieko kito nebeliko daryti, pasakė jis. Per audrą nesi- 
imu nieko kelti per ežerą. Laimei, to neprisižadėjau. 

Jis pririšo valtį dar viena virve, jeigu imtų pūsti smarkus 
vėjas, uždengė irklus ir nubėgo į savo įprastinę slėptuvę, nie- 
ko nebegalvodamas. Per audrą jis kaip ir atleidžiamas nuo 
visų įprastinių susitarimų. Pusiaukelyje ant šlaito prisiminė 
Hėgės žodžius: būk vyras! Jis stabtelėjo ir ėmė galvoti apie tai. 

Užlipęs pamatė, kaip Jorgenas įėjo į trobą. Ar jis susižeidė 
miške? Nepanašu. Jorgenas dar net neišėjęs į darbą, sėdi na- 
mie pas Hėgę pačiu darbymečiu. 

Reikalai visai pašlijo, galvojo Matis. Jorgenas nebekerta me- 
džių, Hėgė nebemezga. Greitai tik aš vienas beliksiu ką nors 
dar dirbantis. 

Nugriaudė smarkiau, Matis paspartino žingsnį. Gal grįžti 
dabar pas Hėgę ir Jorgeną ir pralaukti troboje, kol baigsis aud- 
ra, kaip dera tikram vyrui? 

Ne, nedrįstu, prisipažino, ir tiesiai nudrožė į senąją sau- 
giąją vietelę. Gal audra nebus tokia kaip anąkart, bet pakan- 
kamai baisi, kad atimtų jam žadą. Jis įėjo, užsidarė duris ir 
užsikimšo ausis. 

Audra įsisiautėjo kaip reikiant. Lauke griaudėjo, buvo gir- 
dėti nemalonūs švilpiantys garsai. Matis visas susigūžė. Aki- 
mirką jis liovėsi galvojęs apie tai, kaip būti vyru, nes dabar 
reikalas bus rimtas. 

Tačiau šįkart jis čia nebesijautė pakankamai saugus. Nei 
griaustinis, nei pirštų treškinimas ausyse nebeužgožė Jorge- 
no šūktelėjimo už sienos. 

— Mati! Lauk! - suskambėjo įsakymas. 

Lauk? Arjis pakvaišo? — pagalvojo Matis nesijudindamas 
ir patikrino, ar durys užkabintos. 

Lauke vėl įsakė: 

- Eik lauk, Mati! 

Mačiui dingtelėjo, jog aną dieną jis pats taip šaukė Jorge- 
nui nulipti nuo aukšto. 


— Ar tave ištempti iš būdelės? Tuoj pat eik lauk, Mati! 

Kas čia? Visai nepanašu į Jorgeną. Jis pasakė - ištempsiu iš 
būdelės, tad pasilikti čia nebeįmanoma. Ir nors lauke trankėsi 
taip, kad veidas išbalo ir kojos nutirpo, jis vis tiek turėjo išeiti, 
kitaip kas gi iš jo beliks. Ir tik todėl, kad ten stovėjo Jorgenas 
ir reikalavo. 

- Išeisiu! - sušuko jis pro duris. 

Matis atkabino kabliuką, žaibas vos neapakino, tik atida- 
rius duris - tarsi perskrodė jį, bet jis žengė per slenkstį ant 
žolės. Grumėjo tiesiai virš jo. Vis dar nelijo. 

Vargu ar jis suprato, kur stovi, bet antai priešais jį Jorge- 
nas. Pusiau apakintas Matis regėjo Jorgeną lyg pro rūką, o ten 
toliau, namo tarpduryje, šmėžavo Hėgė. Atrodė, tarsi ji rody- 
tų ženklais ir motų Jorgenui palikti jį ramybėje. 

- Aščia! - lyg niekur nieko pranešė Matis ir žengtelėjo prie- 
kin. Kojos buvo kaip nesavos. Jis ėjo tiesiai į Jorgeną - tas net 
atšoko. Vėl sužaibavo. 

— Ko iš manęs nori, Jorgenai! 

Jorgenas stovėjo, neramiai laukdamas, ir tylėjo. 

Matis ėjo žaibuojant ir griaudžiant, jis nesudribo kaip mai- 
ėjo tiesiai į Jorgeną, kuriam kažko reikia, - tegul jis pamato! 

Jis priėjo, ir Jorgenas jį sutiko nejudėdamas. 

- Šaunu, - tik pasakė. 

Jorgenas pasakė svariai, suprato Matis. Pagarbiai pasakė. 

Matis drebėjo, bet kojos žengė ir žengė. Jis žiūrėjo į Jorge- 
ną, nesuprasdamas, ką jam jaučia - palankumą ar baimę. 

— Na ką? - paklausė Matis susijaudinęs. - Sakyk, ko iš ma- 

— Eik į vidų ir pasėdėk su mumis, - tarė Jorgenas, - nieko 
daugiau. Manau, tau čia ne vieta. 

Mačiui viduje ėmė virti, bet jis nedrįso pykti tokiu oru. Jis 
dvejojo, tačiau nusekė iš paskos. Širdis pasiutusiai daužėsi. 
Audra rimo, baisumas jau buvo pasibaigęs — perkūnija tilo. 

Hėgė vis dar stovėjo tarpduryje, buvo matyti, jog ji neri- 
mauja dėl brolio. 

— Gal leistum mums įeiti, kaip manai? — kreipėsi į ją Jorgenas. 

Hėgė linktelėjo, nežinodama, ką pasakyti. Ji įėjo iš paskos. 
Taigi dabarjie buvo susirinkę visi. Matis bejėgiškai spoksojo į 
šituos stipriuosius ir protinguosius. Jis negalėjo prisiversti sė- 
dėti šalia jų, paprasčiausiai negalėjo sėdėti, nusilpęs nuo to- 
kios įtampos. Silpstant griaudėjimui, jis nuėjo prie savo atlen- 
kiamo suolo ir atsigulė. Atsipalaidavęs užsnūdo - mintys nu- 
plaukė... 

Po šito įvykio Matis iš Jorgeno laukė daugiau - kad Jorge- 
nas pašauks jį dar ir kitam reikalui. Niekada nežinai, kas to- 
kiems kaip Jorgenas gali šauti į galvą. 

Širdies gilumoje Matis buvo dėkingas Jorgenui už tą nuti- 
kimą per audrą. Vieną akimirką jis pasirodė esąs vyras. Ta- 
čiau iš tikrųjų jis buvo toks pat pasimetęs kaip ir anksčiau, jį 
kankino kažkokia baisi nuojauta. Jis matė, kokie laimingi Hė- 
gė ir Jorgenas, būdami kartu, kaip Hėgė nušvinta, kai Jorge- 
nas pareina iš miško. Iš daugelio ženklų suprato, kad Hėgė 
atitrūkusi nuo ankstesnio gyvenimo ir nuo savo brolio. 


176 


Kas bus su manim? 

Jis stebėjo tuodu: 

Ar jie mano, kad aš galiu gyventi vienas? 

Tiedu, žinoma, apie tai negalvoja. 

Jis tiesiai šviesiai paklausė Hėgės: 

— Kodėl Jorgenas ištempė mane per griaustinį? 

— Norėjo pažiūrėti, kiek tu ištversi, - atsakė Hėgė. - O tu 
ištvėrei daugiau, nei manėme. 

Tai išgirdus, Mačio kūnu perbėgo šaltis. Pažiūrėti, ar iš- 
tversiu? Jis buvo laimingas, kad ištvėrė. O tai, žinoma, tik pra- 
džia, ką Jorgenas jam ruošia. 

Sunerimęs, apniktas spėlionių, Matis irstėsi po ežerą. Ne- 
buvo nė vieno Žmogaus, norinčio persikelti. Retkarčiais nu- 
burgzdavo viena kita motorinė valtis - tiesiai prie vakarinių 
šlaitų. Mačio valties niekam nereikia. 

Viena, kas gerai, - kad mokausi iš Jorgeno, kaip elgtis su 
mergaitėmis, mąstė jis. Ne, aš nieko nežinojau. Stebiuos, kad 
sugebėjau taip gerai apsieiti su Ana ir Ingere. 

Šie palaimingi vardai visada atgydavo čia, ežere. Jis yrėsi 
neskubėdamas ir vingiuodamas. 

Netrukus Matis ir vėl pasiteiravo apie sprendimus. 

— Arjau žinote ką nors daugiau? - paklausė Hėgės beveik 
priešiškai. Savaime buvo aišku, apie ką. 

— Ne, - atsakė Hėgė nerūpestingai, - nieko nežinome. 
Mums paprasčiausiai gera. Na, ar ir tau negali būti gera? 

Jos nebegalima atpažinti: atrodė, ji pamiršo. Būdamas ša- 
lia jos, Matis regėdavo, kokia ji laiminga, - taigi ir jis gali sa- 
vaip džiaugtis, būti linksmas ir vyriškas, net nerūpestingas. 

— Galite man tiesiai pasakyti, - tarė jis. 

— Ką? 

— Aš viską ištversiu, - pasakė mįslingai, nors širdies gilu- 
moje drebėjo iš baimės. 

Hėgė nepatikliai pažvelgė į jį, nors ir buvo apakusi iš lai- 
mės, į kurią paniro, ir norėjo, kad ji tęstųsi. 

— Ar atsimeni, kaip būdavo anksčiau? — pradėjo jis, bet tu- 
rėjo nutilti ir išeiti - per daug prisiminimų užplūdo. 

Vieną ankstyvą rytmetį Jorgenas priėjo prie jo. Matis su- 
metė: tai jau, žinoma, naujas išbandymas. Jorgenas, be abejo, 
tęs tai, ką pradėjo. Buvo vėsus rugsėjo pradžios rytas, virš 
ežero plaukė rūko kamuoliai, o pro juos švysteldavo mėlynas 
dangus. 

Jorgenas, kaip paprastai, buvo susiruošęs eiti į mišką. 

— Dabar eime į mišką kirsti medžių, - tarė jis Mačiui. 

— Man reikia dirbti keltininku, - atsakė Matis. 

— Nė vieno Žmogaus, norinčio persikelti per ežerą dabar, 
rudenėjant, - pasakė Jorgenas. - Šiandien gali eiti su manimi 
į mišką. 

Tai nuskambėjo beveik kaip įsakymas - dabar Jorgenas taip 
kalbėjo. Matis pašaukė Hėgę, ir ji tuoj pat pasirodė. 

— Maneeiti su Jorgenu į mišką? 

— Eik su Jorgenu, - atsakė ji. - Jeigu nemokėsi kirsti, jis 
išmokys. Tuojau paruošiu priešpiečius. 

Matis stovėjo sutrikęs. 

Dėl priešpiečių galvos sukti nebereikėjo. Su medkirčiu na- 
muose atsirado pakankamai valgio, nepalyginsi su tuo, kaip 
buvo anksčiau. Matis leidosi išrengiamas kelionei, bet be di- 
delio džiaugsmo. 

— Gerai, - tarė Jorgenas, kai viskas buvo padaryta. 

— Kodėl turiu eiti? 

— Išmoksi kirsti medžius. 

Taijam priminė, kaip jis buvo iškviestas tada, per audrą. Ir 
dabar, kai jau įėjo į vėžes su tuo keltininkavimu, turi nuolatinį 
darbą, su kuriuo susidoroja... 

Į kertamą biržę jie ėjo per gyvenvietę. Taigi žmonės matė jį 
einant su medkirčiu, ir dar su visais įrankiais ir apranga. Bu- 
vo smagu, nors dabar tai reiškė mažiau. Kad tai būtų buvę 
ankstyvą pavasarį... Tai, ką jis išgyveno šią vasarą, nebuvo 
smulkmenos. 

Jis neištvėręs nusijuokė. 

— Na? - paklausė Jorgenas ir nusišypsojo. 

— Nieko, prisiminiau, kaip aš stovėjau, negalėdamas retin- 
ti ropių Šį pavasarį. 

— Hm, - numykė Jorgenas nesupratęs; jis juk buvo atvykėlis. 

Matis tai pastebėjo 

— Akmenuota salelė, - tarė jis. 

— Nesuprantu, ką tai reiškia, - pasakė rimtasis Jorgenas. 

— Žinoma, nesupranti, - atitarė Matis. 

Ir daugiau nieko nebebuvo paaiškinta. 

Jie atėjo į kirtavietę. Atrodė, kad Jorgenas čia elgėsi kaip 
turkas: visur tarp šakų gulėjo rąstai. Matis buvo patupdytas 
prie pusiau paruošto rąsto, ir jam buvo pasakyta nulupti žie- 
vę. Jorgenas plėšėsi truputį tolėliau. 

Matis plušo iš visų jėgų, bet tai - ne sėdėti valtyje ir irkluo- 
ti; čia jo mintys tuojau susijaukė. Ir tai buvo matyti iš rąsto, 
kuris atrodė kaip apkramtytas. Ten, kur darbavosi Jorgenas, 
lūžo medžiai, biro šakos ir drebėjo žemė. 

Matis suprakaitavo. Pagaliau pranešė, kad pabaigęs. 

Atėjo Jorgenas. Kažką suniurzgė, bet neatrodė nepatenkin- 
tas. Medkirčiui rąstas turėjo pasirodyti bjaurus. 

- Atsipūsk truputį, — tik pasakė Jorgenas. - Aš dar vienur 
kitur palupinėsiu. 

Matis atsisėdo. Atrodė, tarsi Jorgenas švaistytųsi žievialu- 
piu ant nedidelio stuobrio. Mačio galvoje lyg musė kvirbėjo 
mintis: kodėl aš čia? 

— Kodėl aš čia! - ištarė jis balsu. 

— Mokytis, - atsakė Jorgenas. 

— Taip, bet kodėl? 

— Nėrajau taip kvaila kirsti medžius. 

Daugiau Jorgenas nebeaiškino. Matis pagalvojo: tai tik to- 
dėl, kad jie ruošiasi išvykti. 

— Tu mane ir į audrą iššaukei. 

— Taip. Ir tu puikiai laikeisi. Dabar užkąsime ir pailsėsime. 

Jis padavė valgio Mačiui. 

— Aš ne tai... 

— Ne, bet dabar pavalgyk. Per daug valgio neturėjai visą 
savo gyvenimą. 

Iš Jorgeno pusės tai buvo savotiškas mažytis draugišku- 
mo ženklas, bet Matis ne iš tų vyrukų, kurie užkimba ant šito. 

— Tu kažką sumanei, mane atsivesdamas čionai! 

Jorgenas lėtai kramtė sumuštinį. 

— Nieko blogo nesumanyta, galiu tau pasakyti, Mati. 

Jis suvalgė visą riekę, po to pasakė dar kai ką. 

— Niekaip nesugalvojame, ką daryti, - staiga išpoškino ir 
atvirai pažvelgė į Matį. 

— Su manim? - toliaregiškai paklausė Matis. 

— Taip, žinoma. 

Didelis medkirtys sėdėjo, kramtydamas Hėgės priešpie- 
tus, drebėjo nuo to, ką Jorgenas žino ir nenori jam pasakyti. 

— Bet apie tai galėsim pakalbėti vėliau, - pasakė Jorgenas. 
— Dabar išmoksi kirsti medžius. Mokant kirsti, galima užsi- 
dirbti pinigų ir pragyventi. 

— Tai kad aš ir taip pragyvenu, - išsprūdo Mačiui. 

— Otaip, bet geriausia, jeigu gali pats pragyventi, - pasakė 
Jorgenas kažkaip geraširdiškai, tačiau keistokai. 

Kadangi visas šias dienas Matis įdėmiai viską stebėjo, šito 
užteko: jie tikrai ruošiasi jį palikti. 

— Aš nesimokysiu! - pratrūko. 

— Reikia mokytis, - pasakė Jorgenas tokiu balsu kaip tada, 
kai iššaukė Matį į patį žaibą. 

Matisjau buvo benusileidžiąs, tik staiga jam toptelėjo min- 
tis, kurios ir įsikibo. Jis skubiai paklausė: 

— Ar galiu eiti namo? 

Jorgenas buvo nusisukęs į kitą pusę, jis trūktelėjo nugara, 
bet tai nebuvo atsakymas. 

Matis buvo užvaldytas savo plano; tai buvo žaibiškas 
planas. 

— Dabar tu kvailas! - pasakė Jorgenui. 

Ir pašokęs nubėgo. 

Hėgė atlekiantį brolį pamatė jau visai prie namų. Ji palei- 
do iš rankų, ką turėjusi, ir išpuolė jam priešais per tvorą ir per 
viržių kupstus. 

— Arjis susižeidė? 

— Kas? 

— Kas? 

— Ne, jis kerta medžius, kad nėt skiedros lekia. 

- Ačiū Dievui, kad nieko neatsitiko, - pasakė Hėgė nušvi- 
tusi. - Žinai, tu taip bėgai, jog atrodė, kad kas mirė. Negalima 
niekada šitaip lėkti iš kirtavietės, nes Žmonės, tave pamatę, 
pamanys, kad ten atsitiko nelaimė. 

— Pamiršau apie tai, - atsakė Matis nuolankiai. - Aš galvo- 
jau apie ką kita. 

— Tai kas yra? Tau kažkas atsitiko? 

— Taip, ne visai. Negaliu tau pasakyti iš anksto. 

Matis suprato, kad jam viskas išeina atvirkščiai. 

— Parbėgau namo, nes man reikia su tavim pasišnekėti, ir 
norėjau tave pamatyti. 

Hėgė suniurzgė: 

— Pamatyti mane. Ir sugalvok tu man taip! Oi, kaip mane 
išgąsdinai, pamaniau, kad jam kas bloga atsitiko. 

Tai buvo pati blogiausia pradžia Mačiui ir jo žaibiškam 
planui. Na, kam jam reikėjo šitaip kvailai parlėkti namo. Ojis 
buvo tikras, kad vėl patrauks Hėgę savo pusėn, kol Jorgenas 
pareis namo iš miško. Jis buvo žaibiškai sugalvojęs išeitį. Bet 
dabar? Dabar Hėgės išgąsčio kaip nebuvę, ji tik džiaugiasi, 
kad Jorgenas nesusižeidė. 

Tačiau, koljie stovėjo už tvoros, Hėgė pati padėjo jam grįžti 
prie jo sumanymo. Matis buvo uždusęs nuo bėgimo. Iš 
džiaugsmo Hėgė apkabino Matį ir timptelėjusi pasisodino ša- 
lia ant kupsto. 

— Atsisėsk ir pailsėk, - pasakė linksmai. - Net suprakaita- 
vai bėgdamas. 

Dabar jis sėdi šalimais ant kupsto, tarsi tik vienudu ir būtų 
čia, kaip anksčiau. 

Ir staiga Mačiui šovė į galvą - jis žino, ką reikia daryti. 

Pirmiausia jis nusišypsojo Hėgei. 

Hėgė laiminga atsakė jam šypsena. 

Tadajis linktelėjo. 

Ji linktelėjo jam. 

Tarsi senas jų užmirštas žaidimas, dabar staiga vėl prisi- 
mintas. 

Matis nebuvo toks nekaltas, kaip ji dabar galvojo. Jis prisi- 
minė savo sumanymą. 

— Va, sėdime ant kupsto, - pradėjo. 

Hėgė linktelėjo. Jis kalbėjo toliau: 

— Mudu ir anksčiau sėdėdavome ant kupstų. 

- Žinoma, sėdėdavome, vienąkart visai neseniai, - pasakė 
Hėgė. 

Matis nusijuokė - kaip jam sekasi! Dabar reikia būti gud- 
riam ir atmušti Hėgę nuo Jorgeno. 

— Nieko nėr smagiau, kaip su tavim sėdėti ant kupstų. 

Dabar Hėgė nustebusi žvilgtelėjo į jį. Reikia skubėti pa- 
sakyti! 

— Galvoju, kad galima dažniau pasėdėti ant kupstų. 

— Taip? 

— Kaip manai? 

— Na, žinoma, tu tai gali, - tepasakė Hėgė. 

Jis pajuto, kaip ji atsiriboja nuo jo. Jis negali trauktis ir turi 
išgirsti tikrą tiesą: 

— O kodėl tu negali? 

— Kodėl aš negaliu? - paklausė Hėgė. Buvo net skaudu žiū- 
rėti, kaip jos akys ėmė bėgioti. 

— Kodėl ne! 

— Tu Žinai, su kuo aš sėdžiu, - pasakė ji. 

Pasakė taip paprastai, kad jo planas nuėjo šuniui ant uo- 
degos. Nieko nebeliko. Mačio atkaklumas ir išradingumas iš- 
byrėjo tarsi pro rėtį. Jis pralaimėjo dar nė nepradėjęs. 

— Tai ir viskas, apie ką norėjau pakalbėti, - tarė jis prislėg- 
tas ir atsistojo. 

Hėgė neatsakė ir net neatsisuko į jį. Matis pridūrė: 

— Keista, kad jokios naudos iš tų kupstų. O aš maniau, kad 
galėsiu tave palenkti savo pusėn, kol Jorgenas neparėjo. 

Hėgė vis dar sėdėjo ant minkšto kupsto. Ji taip pat atsisto- 
jo ir pasakė nevilties kupinu balsu: 

— Taip, iš tikrųjų. Nežinau. 

— Ko gi? 

— Manai, mes nekalbame apie tave? 

- Žinau gerai, kad taip, - skubiai patvirtino Matis. 

— Padarysime viską, ką galime, - pažadėjo Hėgė. - Apie tai 
pagalvojai, ar ne? 

Matis beveik negirdėjo, ką ji dabar sakė. Jis matė, kaip ji 
praėjo pro vartelius ir įėjo vidun. Pats bandė išpainioti vieną 
dalyką - žaibiškas mintis. Kas iš tikrųjų yra žaibiškos mintys, 

jeigujau taip? Niekas. Jeigu pabandai jas pareikšti, jos pabyra 
kaip šiukšlės ant Žemės, vos tik protingasis atveria burną. Te- 
reikia Hėgei ištarti vos vieną kitą Žodį, ir esi pribaigtas, o pla- 
nas nueina perniek. 

Padarysime viską, ką galime, ji pasakė. Ji visai nieko nesu- 


pranta. 

Keltininko darbas baigėsi. Buvo neįmanoma nepaklusti Jor- 
geno valiai. Kiekvieną rytą Jorgenas vesdavosi Matį į kerta- 
mą mišką. Turi išmokti, tvirtino Jorgenas nedaugiažodžiau- 
damas, ir jam nebuvo galima prieštarauti. Matis prieštaravo, 
bet vis tiek ėjo. 

Kartą jis parėjo namo po sunkios dienos, o Hėgė jį pavaiši- 
no šitaip: 

— Turi išeiti šią mokyklą, - pareiškė. 

Tuščias darbas aiškinti Hėgei, kad, sėdint valtyje, jo min- 
tys srovendavo lyg spinduliai tiesiai į irklus, bet ne į kirvį ir 
žievialupį, - juk ji akla. 

Jorgenas miške buvo malonus, ką ir besakyti. Jis paieško- 
davo Mačiui mažų, lengviau nukertamų medžių, ir dar gero- 
kai prie jų padirbėdavo po Mačio. Matis nedarė jokios pažan- 
gos, tik degė noru pašnekėti su Jorgenu apie Hėgę. 

Pagaliau jis tai padarė, kol jie ilsėdamiesi gėrė kavą. Matis 
buvo baisiai pavargęs, nors neką nudirbęs, tik apsivertęs eg- 
lišakių krūvomis. Dabar jie gulėjo ant žemės, galvas atrėmę į 
akmenis, kiekvienas su savo mintimis. 

Dabar pats laikas. 

Tiesiai į audrą! - staiga pagalvojo Matis drąsindamasis. Ta- 
da atsikėlė. Jorgenas tuoj nubudo iš snaudulio ir sukluso. 

— Dar truputį pailsėkim, Mati. 

— Ne, noriu su tavimi pakalbėti! - pareiškė Matis grėsmin- 
gai, kaip šitai ir turėjo būti pasakyta. 

— Kalbėk. 

— Argi nematai, kad kiekvieną dieną man vis blogiau sekasi? 

Tai buvo tiesa. Užuot darius pažangą, sekėsi vis blogiau. 
Jorgenas puikiai matė, ir todėl jam buvo nemalonu išgirsti tai 
iš Mačio. 

— Taip, kas tau yra? - paklausė jis, bet šįkart piktu balsu. 

Tas piktas balsas kaip tik ir suteikė drąsos Mačiui. 

— Tikrai, kas tau yra! Atėmei Hėgę iš manęs! Tai kas man 
gali būti? 

Jorgenas sunerimo. 

— Taip jau nutiko, - burbtelėjo. 

Abu tylėjo. Hėgė buvo tarp jųdviejų ir nė vienam nepri- 
klausė. 

Tačiau tada Jorgenas tarė: 

— Ar negalėtum ir tu truputį pagalvoti apie Hėgę? Ar ne- 
galėtum pasidžiaugti dėl :0? Ką, manai, jai buvo gera? 

Matis tylėjo, pritrenktas, tarsi žado netekęs, nevaliodamas 
taip greit į visą šį reikalą pažvelgti iš kitos pusės. Vis dėlto 
Jorgenas teisus. Jo mintys bejėgiškai plakėsi lyg paukščio spar- 
nai, nors jis sėdėjo nejudėdamas. Pasaulis pilnas galių, kurios 
staiga pasirodo ir užgriūva žmogų. Ta galia - ne vien tik Hė- 
gė ir Jorgenas, ir kiti protingieji; ne, ta galia tokia triuškinanti, 
kad jis, Matis, perkėlė savo valtimi ir parsikvietė į namus sa- 
vo paties nelaimę. Tai ką jam daryti? 

— Gal baigsime šią kalbą? - pasiūlė Jorgenas, nes Matis ne- 
atsakė. 

— Dabar aš blogai apie tave galvoju, - tarė Matis išsigandęs. 

— Cha, tai nepadės, - pasakė Jorgenas. 

— Tai kas gi padeda! 

— Daugiau apie šį reikalą nebekalbėsime, - pareiškė Jorge- 
nas šiurkščiai. - Viskas liks kaip buvę. 

— Taip, - ištarė Matis. Negeros mintys ir toliau sukosi galvo- 
je, bet jis pasakė „taip“ ir nusileido. Ir vėl atsigulė ant žemės. 

Jie gulėjo, kad pailsėtų nugaros. Jorgenas rankoje laikė ša- 
kelę ir užsigalvojęs plakė ja porą raudonų suskilusių musmi- 
rių, augančių šalimais. Jie ilsėjosi kirtavietėje, kur buvo pilna 
senų šakų ir kelmų, žolės kupstų ir rudeninių grybų. Staiga 
Jorgenas, norėdamas pakeisti temą, prabilo apie šituos gra- 
žius grybus: 

— Pažiūrėk į juos, Mati. Suvalgytų Žmogus tokią musmirę, 
ir viskam galas. 

Purpurinis grybas, Jorgeno lazdelės perskeltas į dvi dalis, 
švietė savo baltu vidumi, kuriame slypėjo nuodai ir mirtis. 

Matis krūptelėjo, bet liko gulėti, nenuleisdamas akių nuo 
grybo. 

— Taip manai? 

— Taip, tai baisus grybas, - pasakė Jorgenas. - Senovėje vi- 
ralo iš jų duodavo žmogui, kai norėdavo, kad jis pašėltų ir 
imtų žudyti kitus. 

Matis negalėjo atplėšti akių nuo grybo, užvaldytas baisių 
ir keistų troškimų, kurių negalėjo sutramdyti. Kažkokios ban- 
gos greitai sruvo tarp grybo ir Mačio, jis grimzdo į jas. Jos 
skverbėsi į jo protą ir kūną, užburdamos jį. 

— Tikrai? - paklausė jis. 

— Taip, neragauk jos, antraip aš tikrai imsiu tavęs bijoti. 

— Nesakyk taip, - pasakė Matis, tikriau - sumurmėjo pa- 
nosėje. Jis žiūrėjo į grybą lyg apžavėtas, paskui žvilgtelėjo į 
Jorgeną ir nusprendė veikti. Ta mintis jį apsėdo, nes jis atsi- 
dūrė sunkioje padėtyje: suvalgysiu kąsnelį grybo! Vis tiek su- 
valgysiu kąsnelį grybo! Suvalgysiu kąsnelį. 

Jau buvo betiesiąs ranką, norėdamas paimti gabaliuką šios 
nuodingos bjaurybės. 

— Neliesk! —- pasakė Jorgenas. - Ji tikrai pavojinga. Na, ar 
tu esi... 

Per vėlai. Matis buvo greitesnis, pagriebė baltą gabalėlį rau- 
donu viršum ir įsigrūdo į burną. Nepajuto jokio skonio, pra- 
rijojį vienu gurktelėjimu. Atrodė, kad gerklėje pasiliejo lieps- 
na, nors iš tikrųjų taip nebuvo. Tačiau ėmė degti vėliau - vis 
dėlto tai nebuvo įprastas maistas, ir tada jis sušuko. Jo trum- 
pas, šaižus riksmas buvo panašus į šuns amtelėjimą. 

— Ką darai, tu kvaily neraliuotas! - pasakė Jorgenas. 

Jorgenas rimtai įsiuto. 

— Reikia išvemti! Kišk pirštus į gerklę! - ėmė šaukti. 

— Per vėlu, - atsakė Matis, pusiau užspringęs. Susijaudini- 
mas ir vaizduotė pakeitė visą jo kūną. 

— Ar gabalas buvo didelis? Nagi atsakyk! O gal jau visai 
išprotėjai? 

Jorgenas buvo įpykęs. 

Matis tik vartė akis, nesuprasdamas, ar jau pašėlo, ar ne. 
Jis buvo nusigandęs, atrodė, kad galugerklis dega. Greitai man 
ims degti vidus! - staiga pamanė. Reikia paskubėti. 

Jis nenuleido akių nuo Jorgeno. Stebėjo kiekvieną jo kruste- 
lėjimą, pasirengęs ką nors daryti, o musmirė brinko pilve. 

Jorgenas buvo įsiutęs ir pasimetęs, nežinodamas, ar didelį 
grybo gabalą suvalgė Matis. Gal rimtai pavojinga? Jis pagrie- 
bė juodą kavinuką, stovintį ant blėstančių anglių, pateliūška- 
vęs pripylė vieną puodelį karčios medkirčių kavos ir atkišo 
Mačiui. 

- Štai! Išgerk! 

— Manai? -šaipydamasis pasakė Matis ir taip pastūmė puo- 
delį, kad kava išsipylė ant žemės. Pasibaisėjo tuo, ką padaręs, 
taip priešindamasis Jorgenui, bet ir didžiavosi. Pasipriešino 
Jorgeno valiai. Juk suvalgė gabalą musmirės! Dabar pats Jor- 
genas gaus: išprotėjęs Matis užsimojo. 

Kai puodelis iškrito jam iš rankos, Jorgeno veidas suakme- 
nėjo. Jis sučiupo Matį už riešo, ir užsimojimas nuėjo perniek. 
Ranka nutirpo medkirčio gniaužtuose. 

— Ar tu visai išprotėjai? 

Matis vartė akis. 

- Paleisk! 

Ir Jorgenas paleido, bet ne todėl, kad Matis jam liepė. Jis 
vėl pagriebė puodelį ir pasėmė vandens iš visai šalia srove- 
nančio upeliuko. 

— Na, išgerk. Gerk! Kišk pirštus į gerklę, kad išvemtum! 

— Noriu pasilaikyti, ką turiu, - atsakė Matis nebeatpažįsta- 
mu balsu. Jis įsivaizdavo, kad jo vidus vis labiau dega. Ir jis 
negesins tos liepsnos. Dabar tai visai nugalės Jorgeną! Jis jau- 
tė, kaip greitai darosi stiprus ir protingas. 

Tada Jorgenas visiškai pakeitė taktiką. 

— Taip, taip, kaip nori, - pasakė. - Nėra ko bijoti, žinoma, 
gali sau turėti tą mažą grybo gabalėlį skrandyje — nuo to ne- 
numirsi. Per mažas gabalėlis. Sėsk ir elkis kaip žmogus. 

— Ką? - paklausė Matis gergždžiančiu balsu. 

Keista, bet jis pakluso. Atsisėdo ir atsigėrė truputį vandens 
tačiau buvo kaip sapne. Taip, dabar jis kitoks. Norėjo būti ki- 
toks. Suvalgė tos baisybės gabalą. 

Taigi kaip nebeatpažįstamai pasikeitė jo galva ir kūnas, jis 
tapo kažkoks lengvas ir tarsi skrido. Jautėsi esąs ir čia, ir tuo 
pat metu kitur. Jis kilo virš medžių lyg besvoris. Pirmas daly- 
kas, apie kurį pagalvojo, savaime suprantama, buvo slankos 
skrydis. 

— Sėskis ir tu, Jorgenai! —- pasakė, plačiai atmerkęs akis. — 
Papasakosiu tau apie slanką, kuriai susmigo švinas į sparną 
ir kuri guli po akmeniu. Kodėl ji guli ten! 

Jorgenas suniurzgėjo: 

— Ką čia - slanka — po akmeniu! Įsivaizduoji? Geriausia, 
kad eitum namo. 

Matis tik dar labiau kaito: 

- Sėskis, sakau! Dabar aš įsakinėju. Vieną dieną juk turėjo 
taip atsitikti, supranti! 

Jorgenas nuolankiai atsisėdo. 

— Tai pasakok. 

— Gal Hėgė tau jau papasakojo viską apie slanką? - griež- 
tai paklausė Matis. 

— Mes kalbame apie tiek daug dalykų, kad nebegaliu prisi- 
minti, ar apie tai girdėjau. 

Matis nepatikliai pažvelgė į jį. 

- Arji galėjo papasakoti ką nors svarbesnio už mano slanką? 

— Taip. 

- Ji nė nepasakė, kad slanka buvo nušauta? 

— Gal ir sakė, neprisimenu. Kuo jau ta slanka tokia nepa- 
prasta? 

Matis įsistebeilijo į Jorgeną paklaikusiomis akimis, apkvai- 
tes nuo musmirės: 

— Buvome slanka ir aš, supranti! O dabar ji guli po akme- 
niu, bet nesvarbu, ji kaip ir skraido virš namo, kaip ir, supran- 
ti! Aš kaip ir slanka. Mes kaip ir skraidome čia. Mes visą laiką 
čia skraidysime! Jūs galite tik pabandyti... 

Jis išsigandęs nutilo. 

- Tuir slanka. Žinoma. Tu ir slanka, taip, - atsargiai kalbė- 
jo Jorgenas, laukdamas netikėtumų. 

— Kodėl taip sakai! - nukirto Matis. Jis visą laiką jautėsi 
esąs kitoks, tarsi viduje liepsnotų didelis laužas. 

— Taigi tik Hėgė ir tu sėdite viduje, supranti! - griežtai pa- 
sakė Jorgenui. - Ir tai nėra gerai, supranti. Tada nebesvarbu, 
kas guli po akmeniu ir kas neguli po akmeniu! Štai. 

— Taip, - atsakė Jorgenas. 

— Kam tu sakai taip? 

— Ne, - burbtelėjo Jorgenas sutrikęs. 

Vis dar spoksodamas į jį, Matis tarė: 

— Ar galiu, Jorgenai, tavęs paklausti vieno dalyko, kurio 
nedrįsau paklausti anksčiau? 

Jorgenas linktelėjo. 

— Aš kaip ir slanka! Tai vienas ir tas pats. Nieko nesupranti? 

Jorgenas papurtė galvą. 

Matis sunkiai ėjo nežinomais keliais. Suprato, kad kažkas 
darosi. Kas tai? Ne, paprasčiausiai tai atsitiko. Naktį. Lieps- 
na. Žūtis. Jo akys degė, jis nukreipė jas į Jorgeną, ir staiga Jorge- 
nas užsiliepsnojo. Taip jam ir reikia. 

Kvailystės. Aš suvalgiau musmirę - tai nuo jos. Bet šitomis 
savo bjauriomis akimis žiūrėsiu į Jorgeną. Dabar Žiūrėsiu į... 

Tuojau pakilo tamsus šešėlis, užgulė Jorgeną. Ir vėl kvai- 
lystės: tai tik musmirė mano viduje. Aš nemirštu. Jorgenas mirs. 

Tą pačią akimirką jis trenkė Jorgenui. Įsikibo į Jorgeną - 
staigiai, kaip plėšrus žvėris. 

— O taip, tu nori mane užmušti, - pasakė Jorgenas ramiai 
ir šaltai ir tą mirtiną smūgį pavertė niekais. Jis laikė Matį kaip 
vaiką. 

— Atsikvošėk tu, kvaily. 

Jorgenas pakėlė Matį ir nunešė keletą žingsnių prie upe- 
lio. Čia ėmė pilti vandenį ant iškreipto jo veido. Iš pradžių 
Matis priešinosi, bet šaltas rudens vanduo užgesino jo ugnį. 
Jis pamažu pradėjo rimti, tarsi atsigavo. Ir tuoj sudribo kaip 
maišas, dejuodamas iš gėdos ir gailėdamasis. 

— Nenorėjau tavęs nužudyti! 

— One, tai nėra taip lengva, - pasakė Jorgenas. 

— Kur Hėgė? Arjos jau nebėra! 

Jorgenas beveik pašoko: 

— Nutilk! Kokius niekus paistai? Daugiau jokių kvailysčių, 
kaip supratai. 

Jorgeno balsas buvo griežtas ir aštrus kaip jo kirvis. 

Matis pamažu atsigaiveliojo ir drebančiu balsu paklausė: 

— Ką aš padariau? 

— Įsivaizdavai kažką. Suvalgei grybo gabalą ir elgeisi kaip 
kvailys. 

— Nesvarbu, jeigu tik tu gyvas! - pasakė Matis, staiga ap- 
imtas džiaugsmo. 

Nuo tokio atvirumo Jorgenas iškart sutriko. 

— Na, na... 

Dabar Matis puolė į kitą kraštutinumą - kitaip apgirto: ėmė 
galvoti apie malonius dalykus ir panoro papasakoti tai Jorge- 
nui, atsidėkodamas, kad Jorgenas gyvas ir nebuvo nužudy- 
tas, jam apdujus nuo musmirės. 

- Ana ir Ingerė, - ištarė tik iš dėkingumo, kaip dovaną įdė- 
damas tai į Jorgeno rankas. - Ar bent kiek Žinai, kas tai? 

Jorgenas atsakė, kad nežino, ir laukė. 

— Ar anksčiau tau apie jas pasakojau, Jorgenai? 

— Ne. Kas jos? 

— Mergaitės, - atsakė Matis išdidžiai. 

— Taip, Žinau. 

— Aš irklavau valtį su jomis. Šią vasarą. Mes buvome vie- 
noje akmenuotoje salelėje. Visas miestelis matė, kai plaukėme 
į krantą prie krautuvės. 

— Taip, kaip tik tinkamiausia vieta, - pasakė Jorgenas. 

Matis nustebęs sumirksėjo: Jorgenas savo atsakymu patai- 
kė kaip pirštu į akį. Šitas tai jau žino, kas žmogui svarbu. 

Todėl jis pradėjo: 

— Ar galiu tavęs kai ko paklausti, Jorgenai? 

— Tujau kai ko klausei, ir aš ničnieko iš to nesupratau. Ką 
gi, klausk. 

- Štai ką norėčiau sužinoti, - kalbėjo Matis neskubėdamas, 
ar tu galvoji apie mergaites savaitės vidury? 

Jorgenui tai buvo netikėta, bet jis nė nemirktelėjęs atsakė: 

— Be abejo, galvoju. 

— Tikrai? 

- Žinoma. 

- Šit kaip, - ištarė Matis, lengviau atsidusdamas. - Bet ir 
keista, - kalbėjo toliau, žiūrėdamas aukštyn ir nebeturėdamas 
jokių žudikiškų ketinimų. 

— Kas? 

— Nieko - daug dalykų. 

— Oi, gerokai užgaišome, - staiga pasakė Jorgenas ir iš visų 
jėgų ėmė kirsti medžius. 

Matis liko sėdėti apimtas keistos nuotaikos - džiaugsmo ir 
baimės - dėl to, kad taip pasielgė. Jis batais sutrypė, kas dar 
buvo likę iš grybo. Tada linksmai nusijuokė. Aš įsivaizdavau 
tuos dalykus, pakartojo griežtojo viršininko žodžius. 

Tačiau tas nutikimas labai paveikė Matį. Kai pirmasis 
džiaugsmas atslūgo, vėl liko baimė, kuri nepraėjo. 

Vos neužmušiau Jorgeno - kaip galėjau taip daryti? 

Ar taip atsitiko tik todėl, kad valgiau grybo? 

Porą dienų jis sekiojo Hėgę ir laukė, kol ji ims jį barti - ko 
ir buvo nusipelnęs. Hėgė nieko nesakė, ir jam beliko pradėti 
pačiam. 

— Ar Jorgenas nieko nepasakojo? 

— Apie ką? 

— Apie mane irjį, ir kas tada buvo miške, apie grybo valgy- 
mą ir kas po to atsitiko. 

— Ne. Tu laukei, kad jis papasakotų? 

- Ne. 

— Ar kas atsitiko? — paklausė Hėgė. 

— Ne, kaip matai - nieko. 


Matis mintimis kažkur nuklydo. Jis stebėjosi Jorgenu. 

Kitą dieną Jorgenas vėl pakvietė jį į mišką, bet Matis atsakė: 

— Daugiau ten nebeisiu! 

Jo balse buvo justi tokia baimė, kad daugiau Jorgenas ne- 
bekvietė. Tikras vargas jam su tuo Mačiu miške, taigi Jorge- 
nas pasijuto net laimingas. 

Matis liko sėdėti ant suolo, žiūrėdamas pro langą. Hėgė 
plušėjo, neramiai sukiodamasi aplinkui. Ji, be abejo, buvo iš- 
klaususi Jorgeną ir žinojo apie tą nutikimą. Ji priėjo arčiau ir 
atsargiai prabilo: 

— Gal vėl pradėk dirbti keltininku, Mati. 

— Nežinau. 

— Tau juk taip gerai sekėsi. 

— Dabar gali būti kitaip, - pasakė Matis. 

— Niekai. 

Hėgė vėl ėmė plušėti. Ji dabar plušėjo daug daugiau nei 
anksčiau, ypač kai čia būdavo jos mylimasis. Tvarkėsi po na- 
mus savo greitomis rankomis, visa švytėdama. Matis paste- 
bėjo, kaip labai ji pasikeitė. Nepaisant to, kasdien jį kankino 
vienintelis klausimas: 

Kas bus su manim? 

Jis nebepradėjo dirbti keltininku. Kažkas pasikeitė. Jis šlais- 
tėsi aplink namus, nieko neveikdamas, ir sudrebėjo, prie tvo- 
ros pamatęs švytint kažką raudoną. Ten augo didelė, baisi 
musmirė, nuo kurios pašėlstama. Augo prie pat tvoros kuolo, 
tarsi stebėdama dykvietę ir Matį šitoje pusėje. 

Ne, ne, jis nedrąsiai galvojo priešindamasis. Sutraiškysiu 
ją, kol ji manęs neapžavėjo. 

Jis nuėjo ir spyrė į grybą. Nuo spyrio priešais jį pažiro spal- 
vingi, raudoni ir balti gabaliukai. 

Netrukusjis atrado dar vieną dykvietėje, šiapus tvoros. To- 
kį pat gražų. To jis nenuspyrė, tik jį išpylė karštis, ir jis nuėjo 
šalin. Dabar jis žino, kad jų pilna visose nuokalnėse, už tvo- 
ros ir tarp kupstų, ir ant miško paklotės. 

Namas buvo apsuptas nuodų. 

Ar šitaip būdavo ir ankstesniais metais? Jis niekada nebu- 
vo to pastebėjęs. Iš kur jie atsirado? Atrodė, tarsi augtų be- 
žiūrint. 

Jo mintys buvo aiškios: 

Gal Jorgenas numirs jų apsuptas - juk jis apsuptas. 

Ne, ne! Nenoriu, kad jis numirtų! 

Tačiau ši mintis vėl atšliaužė kaip koks bekojis gyvūnas. 

Ką aš darysiu, pasakė nusigandęs, nevaliodamas pasiju- 
dinti. 

Turiu kažką daryti. Greit aš vėl jį užpulsiu. 

Viskas baigėsi kaip paprastai: reikia kreiptis į protinguo- 
sius - į Hėgę, kaip anksčiau. 

— Ar šiemet raudonų grybų ne daugiau kaip paprastai? — 
paklausė neaiškindamas. 

— Ne, kiek matau, - atsakė Hėgė. - Viskas kaip visada, — 
pridūrė nesupratusi ir toliau tvarkėsi po namus. 

Ir tarsi ženklas, kad niekas neapsuptas nuodų žiedu, ke- 
liuku nuokalne leidosi mergaitė. 

Iš pradžių Matis nepatikėjo savo akimis. Jis ją net pažino. 
Tai buvoji - iš ropių lauko praeitą pavasarį. Ji, kuri taip sma- 
giai gnaibė savo vaikiną ir buvo tokia laiminga, pati smagiai 
gnaiboma. Atrodė stebuklas tą akimirką matyti ją leidžiantis 
nuo didžiojo kelio. 

Ji nori mane susitikti, iškart pagalvojo Matis, prisiminęs 
savo nuotykį akmenuotoje salelėje. 

Beje, ji turi mylimąjį. 

Jau daugybę metų čionai neateidavo nė viena mergaitė. 
Čia buvo tik Hėgė. Kai tik pamatė šitą, jam tuoj dingtelėjo: 
Ana ir Ingerė? Tačiau kai ji priėjo arčiau, nebuvo nė viena jų. 
Dabar tai būtų visai neįmanoma. Vis tiek puiku - šitą jis taip 
pat pažįsta. 

Matis pasijuto saugiai ir lengvai, nes jie juk kartą buvo dir- 
bę drauge. Ji buvo tokia pat kaip tą dieną. Atrodė, kad abu 
prisiminė: mergaitė savo ruožtu linktelėjo pažinusi ir nusi- 
šypsojo. Mačio prislėgtos nuotaikos kaip nebūta. Nuodų pil- 
nas miškas dabar stūksojo kaip koks draugiškas prieglobstis. 

Vos tik jai priartėjus ir dar nespėjus nė išsižioti, Matis iš- 
kart paklausė: 

— Arjau nebemylite viens kito? 

Mergaitė nusijuokė. 

— Kas? 

— Na, tuirjis. Tas, kuris gnaibė tau rankas ir blauzdas. 

— O kaip tau atrodo? - paklausė ji. - Negi vaikščiosim visą 
laiką už rankučių susikibę. 

Matis gūžtelėjo pečiais. Ar jis kvailai nušnekėjo? Kai pa- 
galvoji, tai ji, savaime suprantama, teisi. Tačiau mergaitė iš- 
gelbėjo jį iš sunkios padėties: 

— Bet dabar tarp mūsų viskas baigta. Tu teisus. 

Matis pajuto dūrį ar net du: vieną skausmingą, kitą malonų. 

— Na, ko toks išsigandęs? —- paklausė mergaitė. 

— Ne, - burbtelėjo jis. 

— Na, tokie dalykai greit pasikeičia, - pasakė ji. — Ir tu tai 
taip pat Žinai, - ramiai pridūrė, - iš savo tyros, geros širdies. 

Matis nedrįso jai tiesiai pameluoti, atsakydamas „taip“ ,tik 
išspaudė dviprasmišką „hm“. Bet koks dėkingas jis buvo! 

— (O dabar ar kas nors yra? - paklausė nervingai. - Kas nors 
naujas? 

— Ne, dabar kaip ir nieko, - atsakė mergaitė ir abejingai 
papurtė galvą. 

— Ą, - tepasakė Matis. 

Mergaitė vėl nusijuokė nežinia dėl ko, bet tai nebuvo pik- 
tas juokas. Tada ji pagaliau prabilo apie savo reikalą. 

— Mane atsiuntė perduoti žinią medkirčiui, kuris čia gyve- 
na, atrodo, vardu Jorgenas ar panašiai? Tik jo galbūt nėra na- 
mie tokiu metu. 

— Ne, jis miške, - atsakė Matis kažkaip priešiškai. Jis apsi- 
gavo -jai reikėjo Jorgeno. 

— Tuomet galiu juk per tave pranešti. Tu sugebėsi persaky- 
ti? — leptelėjo ji. 

Matis paraudo. Tačiau mergaitė buvo tokia jauna ir links- 
ma, jog nepastebėjo. 

Matis nedrįso priimti žinios Jorgenui. Jam gali viskas susi- 
maišyti, kai reikės pasakoti. O ypač jeigu tai liečia Jorgeną. 

— Būtų geriau, jeigu pasakytum mano seseriai. Ji ten, vidu- 
je. - Jo balse suskambėjo kartėlis. 

Mergaitė nusišypsojo. 

- Žinoma. Nepagalvojau. 

Ji skubiai įtrepsėjo vidun. Matis žiūrėjo įkandin, jau seniai 
jai atleidęs. Jis buvo pasikeitęs nuo vasaros, nes plaukiojo su 
Ana ir Ingere, ir todėl išėjo tiesiai į audrą griaudžiant, ir todėl 
jam taip sekėsi dirbti keltininku. Jis visada gali atleisti šiai mer- 
gaitei, kad ji pasakė tai, ko neturėjo sakyti. 

Todėl jam galvoje ėmė ryškėti planai, susiję su viešnia ir 
proga pasišnekėti su ja. Jis paėjėjo taku tolyn tiek, kad jo ne- 
bebūtų matyti nuo trobos, ir sustojęs ėmė laukti. Grįždama 
mergaitė turės pro čia praeiti. 

Taip ir atsitiko, kaip jis sugalvojo. Netrukus mergaitė ėmė 
kopti taku tiesiai į Matį, tarsi jis būtų buvęs kokie spąstai. Ta- 
čiau ji viską nuleido juokais: 

— Tai tu dabar čia? Stovi ir stebi, kada eisiu namo. 

Jis pamanė: kaip greit tie protingieji viską perpranta. Ar 
beveik viską. Pats jis negali kalbėti tokiu tonu kaip ji - per 
daug sunkūs dalykai jį kankina, per daug svarbūs. Jis žengtelė- 
jo į priekį ir rimtai paklausė: 

— Ar galiu su tavim paėjėti galiuką? Tik iki plento? 

- Žinoma, gali, - sutiko mergaitė. 

Matis pralemeno: 

— Taip pagalvojau, kadangi dabar neturi jokio mylimojo. 

— To aš nepasakiau. Aš tik sakiau, kad kaip ir nieko netu- 
riu. Vieną tai turiu. Kaip ir turiu, - pasakė mergaitė. 

Mačio akys smalsiai išsiplėtė, ir jis sulėtino žingsnį. Jo vei- 
das kažkaip apsiniaukė. Jis šito nesupranta. 

— Tai ar dabar nebeisi su manim? - paklausė ji. - Na, kaip nori. 

Kaip nori? Jis nežino. Kaip jis gali eiti su ja, jeigu ji vis dėl- 
to turi mylimąjį. Tai ką jam dabar daryti? 

Ji norėjo eiti, bet Matis ranka padarė tokį judesį, tarsi būtų 
norėjęs kažką sugriebti, o paskui persigalvojęs. Tai ją sulaikė. 

Prie tako gulėjo platus plokščias akmuo. Nuo neatmena- 
mų laikų Matis vaikščiodavo pro šalį, bet tik šiandien akmuo 
išsiskyrė iš bevardės aplinkos. Matis jautė, jog turi eiti, bet 
antai tas akmuo, ir jis pats nesuprato, kaip šitaip greit galėjo 
sumoti. Jis parodė jį ir skubiai tarė: 

— Ant plokščių akmenų sėdima. 

Matis tai pasakė tokiu tonu, kad mergaitė atsisėdo dar jam 
nespėjus pagalvoti. 

Tai pasiutimas, pamanė jis ir atsisėdo šalia jos. 

Ant akmens užteko vietos, Matis pasistengė neprisiliesti 
prie jos. Ko jis nori? Nieko tikra negali pasakyti. Nori kažką 
išgirsti. Būti arti. Tačiau jis Žino, jog negali sėdėti kaip neby- 
lys, - mergaitė žiūrėjo į jį laukdama, reikalaudama, kad jis 
nedelsiant ką nors pasakytų. Todėl jis staigokai paklausė: 

— Manai, protingai buvo pasakyta? 

Mergaitė žolės stiebeliu braukė sau per skruostą. Matara- 
vo kojomis. Ji niekada negalėjo ramiai nusėdėti. 

— Kas pasakyta? 

— Na, apie tą plokščią akmenį ir sėdėjimą. 

Mergaitė prunkštelėjo ir tuoj pat pašoko. 

— Tai ir tu šito klausi? — pasakė nusivylusi. Gal jis jai įkyrėjo. 

Jis įkyrėjo... 

— Bet kaip? — paklausė jis išsigandęs, vis dar sėdėdamas 
ant akmens. 

Mergaitė ėmė eiti, o Matis nedrįso nė pasijudinti. 

— Nežinojau, kad tai kvaila, - pasakė. 

— Ne, ne, bet aš nebeturiu laiko šitam. 

— Žinai, kad... 

— Baikim apie tai, - nutraukė ji Matį, - nesukim sau galvos. 
Su mudviem tai neturi nieko bendra, tiesa? 

Ji ėmė eiti. Pirmiausia draugiškai linktelėjo, gal net truputį 
susigėdusi, bet vis dėlto ėjo. 

Matis kabinosi į prisiminimus: 

- Tos kitos nebuvo tokios! Ir aš daug su jomis šnekėjausi, — 
pasakė jis. 

Mergaitė iškart sustojo. 

— Tos kitos? Nežinau, kas jos tokios. 

— Turiu galvoje Aną ir Ingerę, kai sakau „tos kitos“, - pa- 
aiškino jis tyliai. - Argi negirdėjai apie jas? 

- Taip, žinoma, girdėjau. 

— Mes plaukiojom ežere ir šnekėjomės visą dieną. Ir jos ne- 
buvo tokios. 

Mergaitė priėjo priejo ir pažvelgė tiesiai į akis, gailėdama- 
si to, ką pasakė. Jo akys išsiplėtė. Ko jis laukia? Jis nežinojo, 
bet laukė. 

- Klausyk, Mati... 

Jis drebėjo. 

- Taip? 

Ji buvo pasimetusi. Po to, kai pažvelgė jam į akis. 

— Ne, aš... - pradėjo. - Nežinau, ką tokiam kaip tu pasakyti! 

Sulig tais žodžiais ji skubiai paglostė jam skruostą ir rimta 
nuėjo - greitai, lengvai — viens, du, trys - ir dingo. 

Matis nė nebandė vertinti savo būsenos, bet viskas atsisto- 


jo į savo vietą, ir net daugiau. Ši mergaitė impulsyviai padarė 

tai, ko nei Ana, nei Ingerė nebuvo jam padariusios. Ir jai atsi- 
rado vietos jo širdyje. 
Jis sėdėjo ir sėdėjo ant akmens. 

Tada nušvito. Kažkas pasikeitė: švystelėjo žaibas, apšvie- 
tęs jam tas painias problemas. Be perspėjimo. Jis viską supra- 
to. Buvo aišku ir sunku. 

Jis pašoko nuo plokščiojo akmens. 

Kaip žaibo blyksnis, bet šįkart jo viduje, - ten nušvito. Ką! - 
pamanė išsigandęs. Nesugebėsiu. 

Jis pamiršo mergaitę. Kaip tik jam sėdint ir galvojant apie 
tą palaimą, kurią ji jam suteikė, staiga ir blykstelėjo. Išeitis — 
visiška ir galutinė - vienu blyksniu. 

Žaibas staiga ir negailestingai perskrodė tas painias pro- 
blemas, kurios susikaupė. Jis turi priimti tai neklausinėdamas 
ir nebijoti, nors ir kaip būtų sukrėstas. Jis mato, ką turi daryti, 
supranta ir, pusiau nutirpęs, susitaiko su tuo. 

Taigi, sėdint ant šito naujai pašventinto akmens, jam tapo 
aišku. Išeitis iš šios nevilties, kuri jį graužia. Hėgei, Jorgenui 
ir man, galvojo. Slankos nebuvo tarp jų, ji buvo kažkur kitur. 

Pats to nesuvokdamas, jis vėl atsisėdo. 

— Bus sunku, - pasakė labai garsiai. Tačiau niekas neišgir- 
do. Sunku būti protingam, pamanė jis. 

Planas buvo slaptas. Viskas turi būti padaryta labai pa- 
slapčiomis. Todėl jis nė žodžiu neužsiminė Hėgei - ji tuojau 
įsikištų ir jam sutrukdytų. 

Tačiau kadangi tvirtai apsisprendė, jis turi teisę paskutinį 
kartą pabandyti prieiti švelniau; suvokė tai praėjus pirmam 
susijaudinimui po to žaibo. 

Todėl jis palaukė, kol kitą dieną Jorgenas išėjo į mišką, ir 
tada truputį iškilmingai įėjo pas Hėgę. Ji sėdėjo su savo megz- 
tiniais ir niūniavo dainą. 

— Kas yra, Mati? - paklausė, nustojusi dainuoti. Jau iš tolo 
buvo matyti, jog jis ateina ne dėl smulkmenų. 

— Tai svarbu - svarbiau, negu tu manai, - pasakė jis. 

— Na, tai klok, - tarė Hėgė nekantrokai. 

Mačio balsas skambėjo taip, tarsi jam džiūtų gerklė. 

— Dabar turi pasakyti, su kuo nuo šiol nori pasilikti - su 
Jorgenu ar su manim, - pasakė jis be užuolankų, puldamas 
tiesiai į tą painiavą. 

Hėgei nereikėjo jokio paaiškinimo. Kaip buvo matyti, ne- 
reikėjo nė pagalvoti apie tai. 

- Čia niekas nepasikeitė, - atsakė ji neabejodama. - Tu pui- 
kiai Žinai, su kuo aš turiu būti - nuo šiol. 

— Taip, - pasakė Matis virpančiu balsu, - bet tuomet bus... — 
Jis nutilo, vos neišplepėjęs per daug. 

Dabar Hėgė pareiškė savo nuomonę: 

— Argi nesupranti, kad tai natūralu, kai pagalvoji? 

Pagalvojęs jis turėjo pripažinti, kad iš tikrųjų. Tačiau. O juk 
gali būti kitaip, jis kabinosi į savo viltį. Aš girdėjau, kad gali. 
Kad gali baigtis niekuo, kaip tiems, kurie vienas kitą gnaibė. 

Tai, ko dabar paklausė, jam buvo ypač svarbu. 

— Ar esi tikra, kad viskas negali pasikeisti, Hėge? 

— Tokia tikra, kaip matai mane čia sėdint, - atsakė Hėgė. — 
Ir ačiū Dievui už tai. 

Mačio galva nulinko. 

— Tuomet ką gi. 

Hėgė tikrai žino, ką kalba. Jos balsas buvo tvirtas kaip kal- 
nas. Taigi nebėra jokios vilties susigrąžinti Hėgę. 

— Tai protinga ir sunku, ir gali būti nelengva tai padaryti, - 
pasakė jis. 

— Ką padaryti? - paklausė ji nesupratusi. - Manai, kad Jor- 
genas ir aš negalėsime? 

Jam atėmė žadą. Ji nieko nesupranta. Bet tada ji ryžtin- 
gai tarė: 

— Tu privalai man tai leisti, Mati. 

Trakšt. Spyna užsirakino. 

— Taip, leisti, - pakartojo ji. 

Durys užsidarė, jis daugiau nebegali grįžti prie šio reikalo. 

— Dar nori ką nors pasakyti? - draugiškai paklausė Hėgė, 
nes Matis stovėjo tylėdamas. 

Matis papurtė galvą. Hėgės žodžiai buvo tokie aiškūs, kad 
aiškesnių jau nebegali būti. Taigi dabar, galima sakyti, nu- 
spręsta. Tik pirmiau jis čia pastovės. 

Pašiūrėje jau daug metų gulėjo pora grubiai aptašytų med- 
galių irklams. Matis buvo užmetęs, apsieidamas su senaisiais. 
Dabar išsitraukė pusiau aptašytus irklus ir pradėjo obliuoti. 

Jo galvoje šis planas buvo toks aiškus, kad jam net atrodė, 
jog šitie stori pagaliai, panašūs į irklus, yra to viso plano da- 
lis. Taip, vienąkart ir mano galvelė padirbėjo! Jis galvojo, jaus- 
damas kažką keista kūne, jausdamasis aklai atsidavęs kažko- 
kioms nepažįstamoms rankoms. 

Jorgenas grįžo iš miško ir pamatė jį obliuojant. Neįprastas 
reginys! 

— Naujus irklus dirbi? 

— Taip, jau seniai norėjau pasidaryti, - pasakė Matis. 

— Tai vėl pradėsi dirbti keltininku? — paklausė Jorgenas, 
beveik užkliudydamas tą temą. 

— Galbūt, - atsakė Matis, nepakeldamas akių. Dabar jis ne- 
gali pasakyti visos teisybės, antraip jo sumanymas būtų su- 
žlugdytas, tiesiog uždraustas. Galbūt jie net surištų mane. 

— Gerai, - pagyrė Jorgenas. - Niekam nedera vaikščioti be 
darbo. 

Ir Jorgenas nuėjo pas Hėgę valgyti. 

Irklai buvo per dideli ir per stori, bet Matis truputį paob- 
liavo, kad būtų tik baltesni ir apvalesni ir atrodytų labiau pa- 
našūs į irklus. Jie išliko grubūs pagaliai, ir su tokiais bus ir- 
kluojama. Su šitais irklais jis arba išplauks į krantą ir išsigel- 
bės, arba nuskęs ir išnyks. Tai buvo svarbiausia plano dalis. 

Taip sužinosiu, ką daryti. Bus matyti. 

Valtis turės prakiurti giliausioje ežero vietoje, kad nuskęs- 
tų, - ji tokia sukiužusi. O aš neišmokau plaukti. Bet su šitais 
storais irklais galėčiau išplaukti, ir jeigu išplaukčiau ir grįžčiau 
namo, vėl būčiau su Hėge ir Jorgenu kaip iki šiolei. 

Juk ne aš tai nuspręsiu. 
Bet sunku, jis pagalvojo. 

Jis nuėjo gulti tik tada, kai irklai tapo balti ir atrodė už- 
baigti. Dabar aišku ir keista. Beliko padaryti dar vieną vienin- 
telį dalyką. 

Bet ne rytoj, pamanė jis. 

Kodėl ne? - paklausė jo nekantrus ir įkyrus balsas. 

Ne, taip keista, atsakė. Ir šito turėtų pakakti. 

Jis gulėjo ant savo suolo ir pro kambario langą žiūrėjo į 
blausią nakties šviesą. 


+++ 

Kai vakare jis parėjo, Hėgės ir Jorgeno nebuvo matyti, bet jis 
girdėjo pritildytą kalbą, sklindančią iš kambarėlio ant aukšto. 
Daugiausia tai buvo, žinoma, linksmas pašnekesys, toks, kokio 
jis troško. Tačiau, be abejo, buvo kalbama ir apie jį, ir ta kalba 
nebuvo linksma, o tokia sunki, kaip kad jiems buvo Matis. 

Bet dabar irklai jau padaryti, ir aš greitai sužinosiu, ar 
įstengsiu. 

Jis nuginė šią mintį šalin, nenorėdamas gilintis į ją. Po aki- 
mirkos tarė sau: tai juk tas pats, kaip Žiūrėti į audrą su per- 
kūnija. 

Viršuje visą laiką netilo murmesys ir kalba. Nuskardeno ir 
linksmas juokas ir tuoj nutilo, kaip akmeniui nukritus ant grin- 
dų. Taip galėjo juoktis Hėgė, kai ji dėl ko nors džiaugdavosi. 
Argi jis šito nežino? 

Tačiau po to jie, matyt, vėl ėmė šnekėtis apie jį, nes dau- 
giau nebebuvo girdėti juokiantis. 

— Oi, klausykis! - staiga pasakė jis garsiai ir džiugiai ir atsi- 
sėdo gale suolo. 

Lauke ūžavo vėjas. 

Smarkus rudens vėjas. 

Šnabždesys ir tylus ūkimas, vėjui įsisukus į seną ir sukiu- 
žusį namą. Ir ilgas atodūsis medžiuose. Ir ežeras ėmė smar- 
kiai banguoti. 

Taip nuostabu. 

Jis atsipalaidavo ir pajuto ramybę. 

Rytoj tikrai bus taip pat vėjuota. Ir todėl rytoj negalėsiu 
nieko daryti. Išplauksiu į ežerą tik ramiu oru. Dabar galiu mie- 
goti. 

Jis iškart užmigo - ši diena buvo sunki ir įtempta. 

Ramu, jokio vėjo ežere - tai buvo vienintelė jo iškelta sąly- 
ga. Ežeras turi būti kaip veidrodis, kai imsis savo išbandymo, 
kitaip niekas nesiskaitys. Tada tik reikia žiūrėti, ar kils vėjas. 

Savaime suprantama, tokia sąlyga, galvojo jis. 

Vėjas pūtė kelias dienas. 

Irklai buvo padirbti, valtis taip pat paruošta. Kasryt Matis 
keldavosi plakančia širdimi: ar ežere ramu. 

Tačiau kiekvieną rytą būdavo vėjuota. Tai pamačius, na- 
gai, gniaužę krūtinę, atsileisdavo. 

Dar viena diena, mąstė jis. Ir niekas šito nežino! Ar ne keista? 

Truputį vėliau Matis staiga suprato, kad taip yra su viskuo. 

Jis nieko neveikė. Jorgenas nebeklausinėjo apie keltininka- 
vimą ir nebereikalavo, kad eitų kirsti medžių. 

Raudonos kaip ugnis musmirės vis dar augo visur, bet da- 
bar jos jau nebegąsdino Mačio. Jos nieko nebegali pakeisti. 

Ir niekas nieko nežino. Hėgė ir Jorgenas matė porą naujų, 
pernelyg didelių irklų ir nieko nežino, tik paprasčiausiai gal- 
voja, kad aš nesugebu padirbti mažesnių. 

Ar aš dabar rimtai protingas? 

Šiaip ar taip, nėra per anksti, mąstė jis. 

Dar vienas rytas. Jis kiek galėdamas stengėsi tvardytis, jei- 
gu išgirstų Hėgę sakant Jorgenui virtuvėje: šiandien ežeras 
kaip veidrodis. 

Tačiau, matyt, bus vėjuota, kai visai įsidienos. 

Jis spėliojo, kaip ji pasakys kitaip: šiandien nejuda nė lape- 
lis - galėtų pasakyti. Gal ne prieš gera taip ramu - taip irgi 
galėtų pasakyti. 

Hėgė nieko panašaus nesakė. Ji, be abejo, šnekėjosi su Jor- 
genu apie svarbesnius reikalus. Oras kiekvienam jų rūpėjo 
mažiausiai - Jorgenas kirto medžius bet kokiu oru. 

Ežeras gali būti ramus kaip niekad, net jeigu Hėgė to ir 
nesako, galvojo Matis, gulėdamas ant savo suolo. Ir kai atsi- 
kėlė, kūnas atrodė dvigubai pasunkėjęs. Jis išėjo pažiūrėti. 

O... 

Vis dar vėjuota, nuo bangų ežeras tamsiai mėlynas po gied- 
ru dangumi. Keista tai matyti dabar, kai šitai tiek daug reiškia. 

Atidėta dar vienai dienai. 

Valgydamas jis pastebėjo įdėmų Hėgės žvilgsnį. Tą pačią 
akimirką pasijuto sotus ir išėjo. Ar tik iš manęs nematyti? Jis 
pasiėmė įrankius ir atsistojęs tarpduryje pasakė, kad nusileis 
patvarkyti valties. 

— Gerai, paremontuok valtį, - atsakė Hėgė patenkinta. — 
Taigi Žinosiu, kur tu. 

— Taip, žinosi. Gali sėdėti prie lango ir stebėti mane, - pa- 
sakė Matis nerūpestingai. 

— Kodėl stebėti? 

— Tai gal nestebi? 

Jis nuėjo sau. Krapštinėjosi apie valtį, kamšė. Tuo metu at- 
rado visai ištrūnijusią vietelę dugne, po palaidomis lentomis, 
kuriomis vaikščiodavo. Užtektų tik trinktelėti koja, ir visiškai 
pramuštum, jeigu tik kaip reikiant spirsi. Jis jautėsi turįs pa- 
kankamai svorio, tarsi jo kūnas šiomis dienomis būtų pasun- 
kėjęs aštuoniskart - daugiau negu reikia. 

Ant plokščių akmenų sėdima, murmėjo dirbdamas. Gerai 
buvo pasakyta, bet mergaitė to nesuprato. Taip, taip, niekas 
man nebesvarbu. 

Jis atsisėdo šalia valties veidu prieš vėją, pučiantį nuo ežero. 

Pūsk, vėjau! Jis slapčia troško. 

Buvo pernelyg daug apie ką galvoti: 

Akmenys ant visų akių, pasakė jis nei iš šio, nei iš to. 

Ana ir Ingerė, ir visa kita, pasakė jis. 

Kiekvienas medis, kuriame nutupia paukščiai, pasakė jis. 

Kiekvienas takas, kuriuo vaikščioja mano sesuo Hėgė. 

Tačiau visa tai buvo per daug prieštaringa, daugiau jis ne- 
bedrįso vardyti. 

Valtis, kaip visada, kvepėjo derva, o papuvusios lentos — 
saule. Matis žvelgė į ežero paviršių, kaip vėjas jį darko. Ban- 
gos plakėsi į kojas. 

Tačiau netrukus turės nurimti. Visą laiką vėjas nepūs. Kaip 


nebūna visą laiką ir ramu. Aš kaip slanka, blaškėsi jo mintys. 

Kai nebeliko ką tvarkyti valtyje, jis užlipo pas Hėgę. 

— Ar dabar valtis jau paruošta plaukiojimui? —- paklausė ji 
prisispyrusi, kaip Jorgenas. 

— Taip, dabar jau paruošta. Rytoj vėl pradėsiu plaukioti 
kaip anksčiau, - pasakė Matis. 

Jis nežiūrėjo į seserį. 

- Žinoma, jau rytoj, - pasakė Hėgė. - Kaip tik taip ir turi 
būti, Mati, - tvirtai užbaigė. 

Ten apačioje, ant kranto, jis buvo sugalvojęs, ką pasakys. 
Viskas klostosi kaip tik taip, kaip jis nori. 

- Jeigu tik nebus per daug vėjuota, - toliau dėstė jis. - Bet 
valtis visa sutrūnijusi, daugiau nebedrįstu išplaukti, kai vė- 
juota. Neatsargiai einant, galima kiaurai pramušti dugną. 

Nebuvojau taip smagu pasakyti įprastu balsu, bet jam kaž- 
kaip pavyko. Hėgė pamiršo visus savo norus ir, susirūpinusi 
tik savo broliui gresiančiu pavojumi, pasakė: 

— Tai ir ramiu oru pavojinga ja plaukioti, ar ne? Manau, 
kad negalima tau leisti ja plaukioti. 

Matis šniurkštelėjo. 

— Gerai pažįstu tą valtį. 

— Esi tuo tikras? Neturiu jokio noro, kad nuskęstum. 


— Kvailystės. 

Viduje Matis sunerimo, ar šitaip nebus išdavęs savo pla- 
no. Tačiau jam pasisekė - jis pasakė, ką turėjo pasakyti. Jis 
žino, kad protingai pasakyta, žino, kad taip ir reikėjo pasaky- 
ti. Ar ne keista, kad žmogus tampi protingas, kai jau per vė- 
lu? - pamanė. 

— Ramiu oru dėl to galiu visą dieną plaukioti, - pareiškė 
jis. - Gali nesirūpinti, Hėge, aš Žinau, ką galiu ir ko negaliu. Ir 
kur dėti koją, ir kur nedėti. 

— Taip, taip, tik pasisaugok, - pasakė Hėgė ir išskubėjo. 
Tačiau tuojau pat sugrįžo ir tarė: - Vis dėlto paprašysiu Jor- 
geną, kad pažiūrėtų, ar valtis nepavojinga. Jorgenas išmano. 
Jeigu jis pasakys, kad valtimi negalima plaukioti, tai daugiau 
ja ir nebeišplauksi į ežerą. 

- Jorgenas! - sušuko Matis. 

Kaip tik dabar, kalbant apie šį reikalą, Jorgenas neturėjo 
būti paminėtas. Matis pašėlo: 

— Apsieisiu ir be Jorgeno! Visur! Jeigu jį pakviesi, aš pada- 
rysiu ką nors negera. 

Hėgė atšoko. 

— Branguti... 

— Nebandyk atsivesti Jorgeno! Jeigu jis ateis, tai sužinos, 
kas jis toks! 

— Na, nusiramink, - pasakė Hėgė. - O Jorgenui nieko ne- 
reikia iš tavęs sužinoti. Jorgenas geras vyras, jis tau nieko blo- 
go nepadarė. 

Matis nebegalėjo sustoti. 

— Dabar tai padarys oras! - suriko įtūžęs. 

— Oras? 


— Taip, ar girdėjai? Vėjas ir oras. Gal manai, aš negalvoju? 

Šitą žodį, kurio jie namuose vengdavo, dabar pavartojo Ma- 
tis — tarsi įkalė vinį į sieną. 

Hėgė truputį nusileido. 

— Be abejo, tu apie daug ką galvoji, - pasakė ji. - Po to, kas 
įvyko, mes visi turime apie daug ką pagalvoti. 

Jai rūpėjo tik vienas dalykas, ir apie jį kalbėjo. Jis stovėjo 
priešais nuliūdęs. Ji nebebuvo tokia pati. Ji buvo Jorgeno da- 
lis. Pusė Jorgeno. 

— Kaip tu tokia pasidarei? - paklausė jis. 

— Kaip? 

— Tokia... nagi tokia, kokia esi, žinoma! Nebeatpažįstu ta- 
vęs, kokia tu dabar. Kas tau yra? 

— Kas man yra? Tu juk Žinai. Aš tau papasakojau. Pasiju- 
tau laiminga. 

Įsitikinimas, kad yra laiminga, užliejo ją kaip banga. 

— Ir dėl to vienąkart tave apkabinau, Mati, ar neatsimeni? 

Atrodė, kad, jai kalbant, Jorgenas stovi neregimas šalia jos, 
bet nuo to Mačio įniršis atlėgo. Jis tik taikiai pasakė: 

— Na, tai lipk pas Jorgeną. 

Hėgė neatrodė nustebusi. 

— Kaip tik ir ketinu lipti, - pasakė ji ir užlipo. 

Matis liko sėdėti. Lauke jis girdėjo gerąjį vėją. Temo. Jis 
ėmė kažkaip ypatingai dairytis aplinkui. Nenoromis, bet ne- 
galėdamas susilaikyti. Kambaryje ant aukšto girdėjo Hėgę ir 
Jorgeną klegant ir čiauškant. 

Dabar viskas paruošta, pamanė jis. Apie valtį man gerai 
išėjo — teisingai pasakiau jai. Dabar, ar vėjas pūs, ar nurims, 


aš jau nieko nebegaliu. 

Jis taip aštriai susikibo su Hėge ir tiek daug galvojo tą die- 
ną, kad pasijuto mirtinai nuvargęs ir įsirangė į lovą anksčiau 
nei paprastai. 

Kambaryje ant aukšto nebesigirdėjo kalbant; Mačiui buvo 
ir gera, ir skaudu. Lauke siautėjo vėjas, kuris leidosi girdimas 
kokiu šimtu būdų ir sakė, kad pūs ir rytoj. 

Bet dabar vėjas nurimo. 

Tą pačią naktį po kurio laiko Matis nubudo ir, dar nespė- 
jęs kaip reikiant prasiblaivyti, jau žinojo apie vėją. Vėjas nuri- 
mo nesilaikė savo žodžio. Nei šlamesio medžiuose, nei ūži- 
mo. Pirmoji Mačio mintis buvo: tik ne naktį! Niekada nesa- 
kiau, kad bandysiu naktį. 

Anksti rytą vėl gali imti pūsti, nors dabar ir nurimo. Naktį 
vėjas dažnai nuščiūva. 

Pro langą skaisčiai švietė mėnulis. Buvo prasidėjusi nauja 
pilnatis po tos nakties, kai jis buvo išsiyręs ežeran. 

Jis dar kartą sau pasakė, kad naktimis vėjas nurimsta, bet 
tai nepadėjo. Vėjas nuščiuvo kitaip nei anksčiau. Kvailystės, 
kaip galima žinoti, jei guli ir miegi? 

Namuose nebuvo girdėti nė garso. 

Ar Hėgė savo kambaryje? Tai ne mano reikalas, pasakė 
sau griežtai. Man jau užtenka to, kad vėjas nurimo. 

Jis nebegalėjo nustygti lovoje - reikia išeiti ir pažiūrėti. Jis 


tyliai apsirengė, namuose buvo mirtina tyla. Išėjo. 

Ežere, kaip ir anksčiau, ruožu atsispindėjo mėnesiena. O 
virš ežero - nė gūsio. Dar niekada ežeras nebuvo toks platus. 
Matis žiūrėjo į jį užburtas. 

Jis matė ir mišką, ir pievą, ir upelį žolėmis apaugusiais kran- 
tais. Kad taip atsigėrus iš upelio, staiga pamanė. 

Jis nubrido per rasą prie duburėlio, iš kurio ištekėjo upelis. 
Upeliukas buvo mažutis ir Mačiui nieko nepasakė, bet vis tiek 
turėjo mažą duburėlį. 

Mačiui nesinorėjo pasilenkti prie vandens, kad ten nepa- 
matytų savo veido, kuris atrodė toks sustingęs ir keistas, ir 
kartu norėjosi išvysti savo veidą tokioje ryškioje mėnesienoje. 

Kai jis pažvelgė į ežerą, balsas jame aiškiai paklausė: kaip 
tu nori, kad įvyktų? Dar visai neaišku, kas atsitiks su valtimi, 
niekas to negali žinoti. 

Apie tai jis nenori galvoti. Net negali. Pakėlęs galvą, tarsi 
kreipdamasis į patį švytintį mėnulį, jis griežtai ir garsiai pasakė: 

— Tai manęs daugiau nebeliečia, tai liečia kitus. Perleidau 
šį reikalą kitiems! 

Taip jis pasakė mėnuliui. Tada nusvirduliavo per lauky- 
mę prie tvoros ir kupstų ir prie daug ko, kas buvo keista ir 
neįvardijama dabar kaip ir anksčiau. Visas mano gyvenimas, 
pagalvojo jis, bet tuoj nuvijo ir šią mintį. Tik nepradėti šitaip! 

Vis tiek atsisėdo minutėlei ant vieno kupsto. Jų buvo daug, 
ir jie visi atrodė geri ir draugiški, tarsi kviestų jį čia truputį 
pabūti. Mėnesienoje jis atrodė kaip negyvėlis su savo šešėliu, 
įtrauktas į paslaptingus šešėlių ir mėnulio žaidimus. 

Netrukus jis ėmė drebėti nuo vėsos ir per pievą patraukė 


namo. Vėl įsirangė į lovą. Tik nebesudėjo nė bluosto. 

Dugnas, dingtelėjo jam. Pamažu jo padrikos mintys apsi- 
stojo ties dugnu. Bet tų dugnų daug; žolės priaugęs dugnas, 
mąstė jis. Smėlėtas dugnas. Dumblas. Akmenuotas dugnas. 
Akmenys. Dugnai, kurių niekas nė nesapnavo. 

Tačiau yra ir tas kitas dalykas, galvojo jis pasimetęs ir tiek, 
kiek išdrįso. Ir tada juk vėl iškilsi pro visus dugnus. 

Tai aš ten pateksiu? - ištarė, kabindamasis už šios minties. 

Taip, iš tikrųjų, jis vėl patvirtino. 

Jis nebeužmigo. Vėjas nurimo. 

Vis dėlto paryčiui Matis užsnūdo: jis nepajuto, kaip Hėgė 
praėjo projį į virtuvę. Nepajuto praeinant nė Jorgeno. Abudu 
buvo virtuvėje, kai Matis nubudo. Jis girdėjo tarškant puode- 
lius, o tada išgirdo tai, kas jam išvaikė visus miegus: 

— Taip ramu šiandien, kad... 

Hėgė pasakė tai Jorgenui, nesuteikdama savo žodžiams jo- 
kios prasmės; pasakė ruošdama Jorgenui lauknešėlį ir pilda- 
ma jam kavą. 

— A, taip, - abejingai burbtelėjo Jorgenas. 

— Vadinasi, šiandien jis galės plaukti į ežerą, - pasakė Hėgė. 

Matis neišgirdo, ar Jorgenas ką nors į tai atsakė. Jis pasiju- 
to taip, tarsi jam išilgai viso kūno būtų veriamas siūlas. Min- 
tys plūdo iš visų kertelių, jis beveik visai suglumo. Tačiau jam 
pavyko jas truputį suvaldyti, susiimti ir elgtis kaip žmogui. 

Na, likite čia, kur esate, paliepė jis mintims ir apsirengė. 
Neliko nieko kito, kaip tik įgyvendinti tą planą. 

Pro langą matėsi ežeras. Jis švytėjo toks pat ramus kaip 
naktį, kai jis buvo išėjęs. Niekas nejudėjo, išskyrus ploną rū- 
ko šydą, - buvo puikus rudens rytas. Saulės dar nebuvo ma- 
tyti, bet ji tuoj patekės ir ims kaitinti, ir ištirpdys tuos kelis 
rūko kamuolius. 

Eidamas į virtuvę, Matis vis dar pašėlusiai kovojo su savo 
mintimis. Tai buvo aišku tik pažvelgus į jį. Hėgė buvo viena, 
Jorgenas jau buvo išėjęs, ir Matis dėl to apsidžiaugė. 

— Kas yra? - paklausė Hėgė, pamačiusi, kad tai - ne pa- 
prastas rytas. 

Užuot atsakęs, Matis tik papurtė galvą. 

— Pasakyk! - paliepė ji senu seserišku įpročiu, ir Matis iš 
dalies pakluso. 

— Tiek daug galvoju, - pasakė jis tiesą. 

— A, vadinasi, nieko kito, - nurimo Hėgė. 

Jis krūptelėjo. 

— Pavalgyk, - paragino ji. 

Jis pabandė nuryti kelis kąsnelius. Hėgę patenkino jo atsa- 
kymas, ir ji daugiau nebeklausinėjo. Matis sekiojo ją akimis ir 
pagaliau prabilo: 

— Tai šiandien vėl pradedu plaukioti. 

Hėgė džiaugsmingai pritarė: 

— Taip, pradėk. Tikrai gerai sugalvota. 

Arji taip nekantriai laukia? Tačiau tada ji prisiminė tą pa- 
vojingą valtį. 

— Beje, kartą sakei, kad valtis bloga. Ar ji ir dabar bloga? 

— One, ne tokia jau bloga. 

— Tik gerai apžiūrėk, ir jeigu bloga, tai... 

— Pasakiau - kai ramu, nepavojinga. Sakiau, kad pavojin- 
ga, kai yra vėjas. 


216 


— Na žiūrėk, - perspėjo ji ruošdamasi. - Šiandien priešpie- 
čių neįdėsiu, gali užlipti, jeigu išalksi. 

— Gerai, - atsakė Matis. 

Dabar jis pasirengęs, reikia eiti. Jis stovėjo viduryje kam- 
bario. Pagaliau Hėgė paklausė: 

— Kas yra? 

— Nieko, - atsakė jis. 

Ir šitaip jis turi išeiti. Jis galėtų pasakyti dabar keletą daly- 
kų, bet būtų negerai. Sunku išeiti užčiaupta burna. 

Jam leidžiantis šlaitu, virš kalnų keteros pakilo saulė. Savo 
spinduliais ji skleidė rudens šilumą ir darė visą vaizdą per- 
matomą, ir buvo lengva eiti pro šviečiančią lapiją. O vis dėlto 
nebuvo taip lengva. 

Matis stebėjo, kaip taisosi diena. 

- Šiandien bus gražu plaukioti, - pasakė jis garsiai ir užsi- 
spyręs, nes šlaitas, kuriuo leidosi, atrodė ilgas ir status. 

- Ir tai puiku, - pridūrė, nulipęs keletą žingsnių. 

Taip kalbėdamas jis įveikė visą savo mėgstamą kelelį, ei- 
nantį žemyn į pakrantę prie valties. Į nosį trenkė dervos kva- 
pas, atgaivintas ryto saulės. Sunkūs naujieji irklai buvo atremti 
į alksnių guotą ir švietė baltutėliai. Matis įdėjo juos į valtį. 

Taigi daugiau nieko. 

Kaip dėl?.. 

Ne... 

Dabar reikia veikti greitai. Greit išstumti valtį. Jis išstūmė. 
Tačiau tuoj apsidairė apdujęs, vėl ištraukė valtį į krantą, po to 
vėl pasileido kranto akmenėliais iki beržyno ir alksnių guoto, 
kuris lyg vainikas taip gražiai ir taisyklingai juosė krantą. Ma- 
tis nubėgo tiesiai prie pilko alksnio kamieno ir suleido dantis 


15.-1004 


217 


į žievę, kad net nudegino kartūs syvai. Šito niekas neturėjo 
matyti, ir tai truko tik akimirką. Ir tą beprotišką akimirką jis 
pastovėjo sustingęs; tada, tarsi nuo ko atsiplėšęs, vėl pasilei- 
do žemyn prie valties, o jo dantų žymės ant alksnio kamieno 
ėmė raudonuoti. 

Kas dabar? 

Daugiau nieko. 

Jis yrėsi tolyn nuo kranto. Irkluodamas visą laiką žiūrėjo į 
tai, nuo ko plaukė šalin. 

Ežere nebuvo matyti nieko, išskyrus nuburzgiančią moto- 
rinę valtį, kuri toldama vis mažėjo ir mažėjo. Matis laisvai 
galės padaryti, ką sumanęs, niekas nesutrukdys. Šitas atsiplė- 
šimas sukėlė jame didelę įtampą, tačiau vis tiek jis sugebėjo 
siųsti įprastus minties impulsus į kairįjį ir dešinįjį irklus, nė 
kiek nesipainiodamas. Todėl irklavo ritmingai, kaip įprastą 
dieną. Šįkart nebesižvalgė nė į krantus, kad nekrivuliuotų, ir 
iš įpročio yrėsi tiesiai. 

Vienišas valties priekis suko link tuščių vakarinių šlaitų, o 
irklininkas sėdėjo nugara įjuos. Plaukiant tolyn į ežerą, kran- 
tai vėrėsi plačiau, nei jis galėjo aprėpti iš savo stebėjimo taš- 
ko, sėdėdamas ant kupsto. Viskas, ką jis matė, buvo miela. 

Retkarčiais jis pagalvodavo: 

Nežiūrėk į juos. 

Vis dėlto jis truputį galvojo. Vienas yra toks, kitas kitoks, galvo- 
jo, nedrįsdamas leistis į gilesnius apmąstymus. Jam reikia ne- 
peržengti kažkokios ribos, kad įstengtų įvykdyti savo planą. 

Tik jau nebe aš tai padarysiu, aš perleidau tai kitiems. 

Stori naujieji irklai per valties galą buvo nukreipti į krantą — 
ramiu oru jis puikiausiai išplauktų ant jų, jeigu valtis po juo 
imtų skęsti. Gerai, kad jis nė truputėlio nemoka plaukti, bet 
jeigu mokėtų, bandymas būtų neįmanomas. 

Visokios pagundos užplūdo jį ir rodė jam skaidrų orą ir 
gelsvėjančius medžius. Matis ginė jas nuo savęs, kad ir kokiu 
pavidalu jos rodėsi. 

Toli ežere. Kur jis plaukia? Jeigu kas nors iš sodybų jį pa- 
matytų, jie turbūt atlėktų sutrukdyti. Reikia nusiirti kuo to- 
liau ir nuo sodybų, ir nuo krantų. 

Bet turiu nuplaukti iki juoduojančios gilumos, ir tai turi 
būti padaryta ten, man reikia plaukti labai toli... 

Kaip tik į ten jis ir yrėsi. 

Anksčiau čia niekad nesu buvęs, pabandė sau įteigti. 

Jis plaukė pro šalį, kaip Žmogus be vietos, kuris kilęs ne iš 
čia, nors čia jį visi gerai pažįsta. 

Staiga jis pakėlė irklus, ir kaktą išmušė dideli prakaito la- 
šai. Kas tai? Tai čia. Čia ta vieta. Jis yra pasislėpęs čia, toli nuo 
visų krantų, nebėra daugiau jokių priežasčių. Kaip tik čia! Tik 
negalvoti. 

Jis įtraukė irklus, šlapi jie sublizgo saulėje, valtis dar tru- 
putį paplaukė ir visiškai sustojo. 

— Na, dabar, Hėge, - pasakė jis ežero paviršiui. 

Jam norėjosi tai pasakyti garsiai ir tvirtu balsu, bet taip ne- 
išėjo. Tačiau savo planą jis vykdė negaišdamas. Nutirpusio- 
mis rankomis atitraukė palaidą lentą ir surado ištrūnijusiąją 
vietą. Jis jautė, kad ir koja nutirpusi, bet smarkiai spyrė į pa- 

puvusią dugno lentą ir bemat ją pramušė kiaurai. Jis atitrau- 
kė koją tarsi nudegęs. Vanduo pro skylę kliokte kliokė į valtį. 
Jis pasigriebė didžiulius irklus ir drebėdamas atsisėdo valties 
dugne, pasispaudęs juos po pažastimis. 

Bet kur mano kūnas? - pagalvojo. Kas yra tas, kuris daro 
tai, ką aš darau? Tai ne aš darau. Dabar pamatysim, kas tei- 
singa, kas turi įvykti. 

Valtis greitai prisisėmė. Sutrūnijusi ir leidžianti vandenį, ji 
ėmė pamažu grimzti po Mačiu, vos tik prisisėmė iki kraštų. 
Nespėjęs suvokti, kas darosi, Matis pakibo ant irklų. Taip, kaip 
ir ketino. 

Vanduo buvo nešaltas. Vis dar vasariškai drungnas. Ta juo- 
duojanti gelmė tarsi kandžiojo kojas, ir Matis krūptelėjo visu 
kūnu. Tik jo galva kyšojo iš vandens. Jis pradėjo mataruoti 
kojomis vandenyje ir kapstytis rankomis, bandydamas iš- 
plaukti į krantą. Taip buvo galima daryti, tai buvo plano da- 
lis. Jis įnirtingai kapstėsi, keistai teškindamas vandenį, ir plau- 
kė pirmyn. Ežeras buvo kaip veidrodis, dangus ir Žemė atsi- 
spindėjo aukštyn kojomis. 

Matis kapanojosi pirmyn, akis įbedęs į vieną tašką vakari- 
niuose šlaituose. Tik į artimiausią tašką. Plaukti pirmyn iš vi- 
sų jėgų - plano dalis. 

Netrukus ežeras suraibuliavo, tarsi kažkas į jį kvėpuotų. 
Šen bei ten paviršiumi nuslinko šešėliai. Matis jų nepastebėjo. 
Jis kapanojosi lėtai, sunkiai alsuodamas, ir stūmėsi į priekį ta 
pačia kryptimi. Tuo tarpu užjo nugaros iš už horizonto paki- 
lo debesų siena - šito jis taip pat nematė. 

Dabar jis nieko nebematė, beįstengė tik kapstytis pirmyn 
ir tuo pat metu laikytis ant irklų. Kūnas buvo keistas, nutir- 

pęs ir kartu sunkus kaip švinas. Atstumas, kurį įstengė nu- 
plaukti, iš esmės nieko nereiškė palyginus su tuo, kiek dar 
liko įveikti; iki kranto buvo maždaug tiek pat, kiek ir pradė- 
jus plaukti. 

— Hėge! - staiga sušuko jis: dabar pamatė, kad kyla vėjas. 
Taigi vėjas turėjo pakilti! Vanduo ėmė smarkiai raibuliuoti. 
Blykšdamas Matis pastebėjo tamsiai mėlyną ruožą, nusidrie- 
kusį vandens paviršiumi. Jis greitai artėjo. Mėlynas ir smar- 
kus vėjas ėmė pūsti iš debesų sienos jam už nugaros, - netru- 
kus ežeras įsisiautės. 

Vėjas ėmė šiaušti baltas bangų keteras, jos tuoj pripildys Ma- 
čio burną vandens, ir jis ims dusti. Tada iškart paleis irklus. 

— Mati! - sušuko jis apdujęs ir apimtas baisios nevilties; 
tuščiame ežere tai nuskambėjo kaip nežinomo paukščio riks- 
mas. Didelio ar mažo paukščio, to negalėjai suprasti. 


Tarjei'as Vesaasas - norvegų prozininkas 


Lietuvių skaitytojams neblogai pažįstama didžioji XIX a. antrosios 
pusės norvegų literatūra ir kai kurių XX a. rašytojų svarbiausi kūri- 
niai, tačiau dar nėra gausu vertimų iš naujosios norvegų kalbos. 

Norvegijoje yra dvi oficialiai pripažintos kalbos: vadinamoji kny- 
ginė (bokmal) ir naujoji norvegų kalba (nynorsk); jomis kuriama gro- 
žinė literatūra, transliuojamos radijo ir televizijos laidos, dėstoma 
vidurinėse ir aukštosiose mokyklose, leidžiama spauda. Naująją nor- 
vegų kalbą, pagrįstą daugiausia vakarinės Norvegijos tarmių ir vė- 
lyvosios viduramžių norvegų kalbos sinteze, sukūrė vėlyvojo ro- 
mantizmo atstovas, savamokslis filologas ir poetas Ivaras Asenas; 
1843-1853 m. jis išleido gramatiką, žodyną ir pluoštą tekstų. Ši „sa- 
varankiška nacionalinė kalba“ buvo atsvara valstybės kalba pripa- 
žintam iš esmės danų kalbos variantui (riksmal). 

Naująja norvegų kalba sukurta daug prozos ir lyrikos, šiek tiek 
dramų, įją išversta ir verčiama daug pasaulio klasikų. Nemaža nor- 
vegų literatūros tyrinėtojų teigia, jog geriausia jų XX a. proza, ypač 
romanai, ir esanti parašyta šia norvegų kalba. 

Tarjei'as Vesaasas (liet. Tarjėjas Vėsosas, 1897-1970) - vienas žy- 
miausių XX a. skandinavų rašytojų, kūręs naująja norvegų kalba ir 
palikęs ryškias gaires romano, novelės, lyrikos, dramos ir kitų žan- 
rų raidoje. Jis priklausė J. Borgeno, A. Sandemosės, S. Hoelio ir 

J. Bjorneboe kartai, kuri, pasak literatūrologų O. Hagebergo, T. Chris- 
topherseno ir kitų, savo drąsiais eksperimentais atnaujino nor- 
vegų romaną. 

Rašytojas gimė Telemarko srityje, Vinjės komunos Vėsoso ūky- 
je, valstiečio šeimoje. Ūkis buvo nuokalnėje prie Vinjės ežero, kurį 
supa nuostabiausios kalnų virtinės, šlaitai ir eglynai, ir vėliau šie 
vaizdai atgis jo kūriniuose. 

Kelis mėnesius pasimokęs liaudies universitete Vose, T. Vesa- 
asas liko gyventi tėvų ūkyje, dirbo laukuose ir miške, tačiau ūki- 
ninku netapo, anksti ėmęs rašyti eilėraščius ir apsakymus. Ir rašy- 
mas jam tapo „kaip apgirtimas“'. Jis labai daug skaitė. Nuo mo- 
kyklos laikų H. Ibsenas, O. Vinjė, G. Frėdingas, R. Kiplingas, S. La- 
gerlof, R. Tagorė ir ypač K. Hamsunas - jo mėgstamiausi rašytojai 
ir mokytojai. 

Triskart leidyklos atmetė jo kūrinius, ir tik dvidešimt septintai- 
siais gyvenimo metais T. Vesaasui pavyko išleisti pirmą nedidelį 
romaną. Po to rašytojas jau kasmet išleisdavo po dvi knygas. 

1925 m. ir 1934 m. T. Vesaasas gavo valstybines stipendijas ke- 
lionėms. Iš kelionių į daugelį Europos miestų ir kraštų parsivežti 
įspūdžiai davė jam naujų impulsų kūrybai. Rašytoją sukrėtė Pirmo- 
jo pasaulinio karo padariniai Europoje, žmonių sąmonėje. Jį ima do- 
minti „naktinės“ Žmogaus sąmonės kertelės, ten slypintis žvėrišku- 
mas, jam kelia nerimą kai kurie reiškiniai, pranašaujantys dar vieną 
baisią katastrofą. 

1934 m. T. Vesaasas vedė Halldisę Moren, žymiausią norvegų 
poetę, kuri taip pat rašė naująja norvegų kalba. Tais pačiais metais 
jie nusipirko sodybą netoli tėvų ūkio, ir čia abu rašytojai gyveno iki 

Viskas, ką T. Vesaasas rašė, susiję su konkrečiais gamtos vaiz- 
dais: mišku, kalnų ežeru, pelke, eglynais, šieno kaugėmis, kriokliais, 
plentais, kalnų šlaitais. Tačiau jam svarbiausia - žmogaus ryšys su 
gamta, žmogaus patyrimas. Pirmasis kūrybos etapas buvo mokymosi 
etapas, kai rašytojas „ieškojo savęs, o ne šlovės“. Su kiekvienu kūri- 
niu jis augo, atrasdavo ir pasakydavo ką nors nauja. 

Vienas ryškesnių šio laikotarpio romanų - „Pasiuntinys Hius- 
kiuldas“ (Sendeman Huskuld, 1924), kuriame nužymėtos kai kurios 
T. Vesaaso temos ir motyvai - meilės, gėrio, kilnumo ir pasiaukoji- 
mo; jo herojus - vaikiškai naivus, pasiaukojantis žmogus, mylintis 
gamtą, ypač paukščius. Šį romaną, kaip ir daugelį ankstyvųjų kūri- 
nių, kritikai peikė už sentimentalumą, romantiškumą, bet gyrė už 
gamtos paveikslus. 

„Juodi arkliai“ (arba „Juodžiai“ - Dei svarte hestane, 1928) natū- 
ralistiškai vaizduoja Žmogaus nuosmukį, į pasaulį žvelgiama ber- 
niuko akimis. Autorius susilaukia net tarptautinės šlovės, romanas 
verčiamas į kitas kalbas, o 1951 m. ekranizuotas. 

Vienas ryškiausių auklėjimo romanų norvegų literatūroje - tetra- 
logija „Tėvo kelionė“ (Fars reise, 1930), „Sigrida Stalbrok“ (Sigrid Stal- 
Ibrokk, 1931), „Nepažįstami žmonės“ (Dei ukjende mennene, 1932) ir „Šir- 
dis girdi tėviškės melodijas“ (Hjarta hoyrar sine heimlandstonar, 1938). 
Tetralogijoje jaučiamas rašytojo nerimas dėl to, kad žmonėse slypi go- 
dūs demonai, kad gresia naujas karas. 

Hamsuniškąjį, mokymosi etapą užbaigė romanas „Sandalmedis“ 
(Sandeltreet, 1933) - knyga apie gyvenimą ir mirtį. Apie šio laikotar- 
pio romanus T. Vesaasas autobiografiniame veikale „Valtis vakare“ 
(Bdten om kvelden, 1968) rašė, jog tada jo liežuvis buvęs „varganas ir 
medinis“. 

Lūžis kūryboje - romanas „Didysis žaidimas“ (Det store spelet, 1934; 
liet. vert. 1973), privalomas kūrinys mokyklų programose, vienas la- 

biausiai skaitomų ir šiandien. Jame skamba amžinai geros, nepraran- 
damos žemės motyvas, yra autobiografinių momentų. 

1940 m. Norvegiją okupavo nacių Vokietija. Tai buvo lūžis ne tik 
šalies istorijoje, bet ir daugelio rašytojų gyvenime ir kūryboje - 
S. Undset, H. Moren Vesaas, N. Griego ir kt. T. Vasaaso kūryboje 
taip pat prasideda naujas etapas. Okupacijos metais jis parašė naujo 
tipo romaną „Daigas“ (Kimen), kurį galėjo išleisti tik pasibaigus ka- 
rui, 1946 m. Šis kūrinys - tai masinės psichozės (fašizmo psicho- 
zės?), apėmusios tautą, tyrinėjimas. Tačiau salos, kur vyksta veiks- 
mas, žmonės atitoksta, pasibaisėję pamato ir supranta, ką padarę 
(jie nužudė išprotėjusį jaunuolį, kuris nužudė mergaitę). Alegorine 
forma, simboliniais įvaizdžiais rašytojas parodė, kokie tamsūs ir Žiau- 
rūs, iracionalūs pradai būdingi gyvuliams ir žmonėms ir kaip jie 
gali būti suvaldomi. Rašytojas tiki, jog kaip gamta gali atsinaujinti, 
taip ir Žmonės gali apsivalyti ir pradėti gyvenimą iš naujo. 

„Daigas“ pradėjo „sunkiųjų“ romanų - parabolių - grupę. Jiems 
būdinga turtinga potekstė, simbolizmas, sumišęs su realizmu; at- 
skirus simbolius, alegorinius vaizdus galima įvairiai interpretuoti, 
jie ne visada racionaliai paaiškinami. 

Tipiškos parabolės - „Namas tamsoje“ (Huset i morkret, 1945), 
„Bokštas“ (Tornet, 1950) ir itin pesimistinis „Signalas“ (Signalet, 1950). 
Romane „Namas tamsoje“ T. Vesaasas pavaizdavo gyvenimą ale- 
goriniame name - nacių okupuotoje Norvegijoje, o „Signale“ kėlė 
klausimą apie žmonių kaltę ir atsakomybę. 

„Paukščiai“ (Fuglane, 1957) daugumos skaitytojų ir tyrinėtojų 
nuomone - „gražiausias ir tragiškiausias“ T. Vesaaso romanas. Jau 
daugelyje pirmųjų jo kūrinių į pasaulį buvo žvelgiama vaiko aki- 
mis, autorius savo požiūrį dažnai sutapatina su naiviu, tyru vaiko 
požiūriu. Toks vaikiškai naivus herojus pavaizduotas „Pasiuntinyje 
Hiuskiulde“, toks - berniukas Kjelis „Juodžiuose“, Nilsas „Bokšte“, 


Ė Hageberg O. Pa spor etter meining. Essay... - S. 69. 

nervinis ligonis Andreas Vestas „Daiguose“. Atsiminkime liaudies 
pasakų kvailelį trečiąjį brolį, Hamletą, įsigyvenusį į bepročio vaid- 
menį, Ch. Dickenso, F. Dostojevskio ir kt. „šventus“ silpnapročius ir 
idiotus, - T. Vesaasas, be abejo, tęsia šią Europos literatūros liniją. 

T. Vesaaso prozoje išryškėja „ribinė žemė“ - grenseland, kur daž- 
nai veikėjai yra vaikai, žvėrys ir kvailiai. Rašytojas aiškino, kad „di- 
džiausi signalai jo kūryboje yra iš „sutemų būsenos“. 

„Paukščių“ herojus Matis - protiškai nesubrendęs 37 metų „vai- 
kas“. Jis silpnas, negražus, negrabių rankų, našta seseriai, pajuokos 
arba žeminančios užuojautos vertas žmogus kalnų gyvenvietėje. 
Kvailelis Matis kaip niekas kitas artimas gamtai, nepaprastai jaut- 
rus jos grožiui. Jis kalbasi su jį supančiu pasauliu ir su tuo pasauliu 
susilieja. Slanka, ėmusi skraidyti virš namo, paukštis ant tako, po 
slankos šokio ar lesimo palikti kojų ir snapo ženklai - tai paslaptingi 
ženklai, suprantami tik Kvaileliui. Jis taip pat „rašo“ paukščiui; už- 
simezga ypatingas bendravimas tarp paukščio ir herojaus, - jis tarsi 
kompensuoja tą pažeminimą, kurį Matis patiria „protingųjų ir stip- 
riųjų“ pasaulyje. Mačio vidinis pasaulis keistas ir savaip turtingas, 
bet nesuprantamas protingiesiems. Jis išmintingas kitaip nei protin- 
gieji: naiviu širdies gerumu, tyrumu, kurį pajunta ropes ravinti mer- 
gaitėir Ana su Ingere ežere. Kartais jo naivūs pastebėjimai nuskam- 
ba kaip išmintingi aforizmai: „Pagauni žuvį, kai mažiausiai tikiesi“, 
„Kai tylima, nieko nepasakoma“, „Ar ne keista, kad žmogus tampi 
protingas, kai jau per vėlu?“ ir kt. | 

Matis visada tik pats su savimi. Sesuo jį myli, bet negali jo su- 
prasti, neturi tos šventos naivumo dovanos norima priimti už esa- 
ma, regėti įsivaizduojama. Hėgė tragiškai vieniša, - šito nesupranta 
Matis; Matis tragiškai vienišas, - šito nesuvokia nei Hėgė, nei kiti. 
Kvailelis Matis skausmingai jaučia savo tikrąją padėtį, savo nerei- 
kalingumą. „Kodėl yra taip kaip yra?“ - į šį filosofinį jo klausimą 
niekas nesugeba atsakyti. Tragišką Mačio vienatvę geriausiai atsklei- 
džia paskutinė scena romane, kai, išvydęs didelius raibulius ežere 

ir supratęs, jog kyla vėjas ir „galių“ lemta jam nebeišplaukti į kran- 

tą, jis šaukia pats save: „Mati!“ —- užuot šaukęs „Hėge!“ ar kitiems 

adresuotą „gelbėkit!“. Viena pagrindinių daugelio T. Vessaso kūri- 
nių temų - „vienatvė ir bejėgiškumas, pasimetimas pasaulyje, kuris 
galėtų būti turtingas visiems“ . 

Rašytojas yra pavadinęs Matį „santūriu autoportretu“, nes pats 
irgi turėjęs ypatingą galią pajusti kančią, skausmą, persikelti į įsi- 
vaizduojamus pasaulius, patirti nepaprastus įspūdžius. Tačiau tai 
anaiptol nereiškia, jog rašytojas stokojo intelekto. 

„Paukščiai“, kaip dauguma 5-7-ojo dešimtmečių romanų, dvi- 
planis kūrinys: vienas planas - tikrovė, mažas kalnų sodžius, plen- 
tas, vieniša sodyba, kur gyvena Matis ir Hėgė, negausios darbo ir 
buities scenos; antrasis - herojaus mintys, sapnai, jo vaizduotės kuria- 
ma tikrovė, pavyzdžiui, Mačio susitapatinimas su slanka ir skraidy- 
mas, sapnas apie tris trūkstamus, tačiau trokštamus dalykus ir kt. 

Romano diskurse vyrauja Mačio mintys, dažnai trūkinėjančios 
jo sąmonės srautas, nedaug pasakojimo ir aprašymų. Autorius sten- 
giasi būti kiek įmanoma objektyvesnis, todėl pasakojime ir dialoge 
vyrauja tik sausas „jis/ji pasakė“, palyginti gausu nedaugiažodžio 
dialogo. Tekste daug eliptiškų sakinių, nutylėjimų, Mačio žodžius 
tarsi nuneša vėjas, nutrūksta jo mintis, jo protui sunku rasti sąvokų 
įvardyti kokiems nors reiškiniams ar abstrakcijoms, ir daugiausia 
pasakoma tylėjimu, nutylėjimu. Gausios aliteracijos, asonansai, kar- 
tojami žodžiai, tam tikros konstrukcijos ir kt. suteikia tekstui ypa- 
tingos ritminės prozos bruožų. 

Savotiška parengiamoji romano „Paukščiai“ stadija —- novelė 
„Kvailys“ (Tusten, 1952), - jos herojus buvo vardu Matis. Šis roma- 
nas daug kuo panašus į novelę: jame tik keli įvykiai, epizodai, lyg 
savotiškos iškarpos iš herojaus gyvenimo, o veiksmas trunka nuo 
birželio iki rudens pradžios. Tokia jo struktūra yra ir labai kinema- 

tografiška. 1968 m. lenkų režisierius W. Leszczynski pagal romaną 
„Paukščiai“ sukūrė filmą. 

T. Vesaasas - vienas iškiliausių XX a. skandinavų novelistų ir, 
ko gero, pats ryškiausias šio žanro kūrėjas naująja norvegų kalba. 
Jis yra išleidęs keturis novelių rinkinius ir vieną rinktinę. Brandžiausi 
rinkiniai — „Vėjai“ (Vindane, 1952) ir „Graži diena“ (Ein vakker dag, 
1959). Už „Vėjus“, kaip geriausią tų metų Europos knygą, rašytojui 
buvo įteikta didžioji Venecijos premija. Savo tematika, motyvais (ins- 
tinktai, noras gyventi, atominės katastrofos baimė, erotika, vaikų ir 
paauglių vidinis pasaulis ir kt.), idėjomis, stiliumi novelės labai su- 
sijusios su romanais bei lyrika. Novelėse, kaip ir geriausiuose roma- 
nuose, lyriški vaizdai kaitaliojasi su fotografiškai tiksliais nedidelių 
gyvenviečių, ūkių, plentų, žmonių aprašymais. „Simbolizmas ir re- 
alizmas susilydo į tobulą vienybę“, — rašo kritikė apie romaną 
„Paukščiai“, tačiau tą patį galima pasakyti ir apie noveles ir daugelį 
kitų romanų. 

Prozininko kelią T. Vesaasas užbaigė romanais „Gaisras“ (Bran- 
nen, 1961), „Ledo pilis“ (Is-slottet, 1963), „Tiltai“ (Bruene, 1966) ir au- 
tobiografine knyga „Valtis vakare“. Paskutiniai romanai - labiau eks- 
perimentiniai kūriniai. Juos vienija ryšių su žmonėmis - „tiltų“ - ieš- 
kojimo motyvai. 

„Ledo pilis “ - dar viena T. Vesaaso kūrybos viršūnių, romanas, 
kuriame simbolinę prasmę turi draugystės ritualas, sušalusio kriok- 
lio - ledo pilies įvaizdis. Šį romaną, kaip ir kitas T. Vesaaso parabo- 
les, galima įvairiai interpretuoti. 1964 m. už „Ledo pilį“ rašytojui 
paskirta Skandinavijos šalių Tarybos premija, o 1978 m. romanas 
ekranizuotas. 

T. Vesaasas yra ir penkių poezijos knygų bei lyrikos rinktinės 
autorius. Šios knygos - tai modernistinės ir tradicinės poezijos sin- 
tezė. Jis rašė tik laisvosiomis eilėmis. 


“ Stoverud T. Milestones in Norwegian Literature. - Oslo. - P. 35. 

T. Vesaasas dažnai vadinamas poetinio realizmo skandinavų li- 
teratūroje atstovu - Hs. K. Anderseno, B. Bjornsono, S. Lagerlėf ir 
kt. įpėdiniu. Jis yra vienas ryškiausių XX a. intelektualiosios pro- 
zos kūrėjų. 

